
CANCERUL M-A SĂRUTAT ÎN COLŢUL GURII 


Însemnările unui supravieţuitor 


Introducere 


Citim în cărți sau vedem adesea în filme cazuri în care 
brusc viața unor oameni se răstoarnă cu susul în jos. Fie că 
suferă un accident, sunt diagnosticaţi cu o maladie incurabilă 
sau pierd pe cineva drag, existenţa lor după acest moment nu 
va mai fi niciodată ce-a fost. Considerăm destinul lor nemilos. 
Ne sensibilizăm până la lacrimi, simţim fiori pe șiră doar 
punându-ne o secundă în pielea lor, dar refuzăm instinctiv să 
acceptăm ideea că nouă ar putea să ni se întâmple. 
Întotdeauna se întâmplă doar altora. Nu mă exclud, fac parte și 
eu din această categorie. Făceam, mai corect spus, până când 
am trăit o experienţă din cele care îţi dărâmă cerul, te obligă la 
alt făgaş existenţial și te face să vezi viața așa cum n-ai văzut-o 
până atunci. Poate părea paradoxal, însă sunt recunoscătoare 
pentru cotitura cea mai dură din existența mea de până acum. 
Am învăţat multe din ea. Îmi era necesară, altfel nu mi-ar fi fost 
dată. 


Sunt un om obișnuit. Unul din cei care cred cu tărie că 
divinitatea ne-a oferit cadou tot ce este necesar spre a ne 
vindeca de orice suferință. Toate acestea sunt gratis. În noi şi în 
natură. În minte, în inimă, în toate elementele văzute și 
nevăzute ale universului a cărui parte suntem. Experiențele 
legate de terapiile alternative le împărtășesc cu intenţia sinceră 
ca ele să constituie puncte de pornire și jaloane în 


documentarea personală pentru cei care poate doresc să le 
abordeze. Consider că numai convingerea este capabilă să 
genereze motivaţia adevărată, forța și voința necesare într-un 
astfel de demers. lar convingerea se naște filtrând informaţia 
inițială cu propria minte și inimă. Citind o frază, fiecare poate 
înțelege altceva, de aceea se spune că toți oamenii au dreptate. 
Nu am pretenţia, nici pe departe, că sursele care m-au inspirat, 
fie ele oneste, adevărate, netrunchiate, neperimate, n-au suferit 
distorsiuni izvorâte din capacitatea mea de înțelegere. O parte 
din teorii mi le-am contestat chiar eu însămi pe măsură ce mă 
adânceam în cunoaștere. Este vorba doar de un bagaj 
personalizat care mi-a stat la dispoziție, cu adăugirile și 
corecturile ulterioare. Relatez felul în care eu am aplicat pe 
mine aceste tratamente, particularităţile, trăirile intime şi 
viziunea proprie asupra datelor, mai mult sau mai puţin 
științifice, după care m-am ghidat. Suntem entităţi unice, cu un 
parcurs individualizat și în permanentă transformare, iar decizia 
de a încerca astfel de terapii trebuie să fie una strict personală 
și asumată. În același timp, cred însă că secundă de secundă 
noi ne modificăm unii pe ceilalți doar fiind ceea ce suntem și 
suportăm schimbări în urma relaţiei cu tot ceea ce ne 
înconjoară. De aceea, trebuie să avem curajul de a ne expune 
așa cum suntem, nu așa cum vrem să părem. 


Nu doresc și nici nu sunt în măsură să dau vreun sfat. 
Oricum, ar fi inutil. Toţi învăţăm doar pe propria piele. Ideea 
scrierii acestei cărți mi-a fost sugerată de realitatea post-blog. 
Pe modelul lanțului caragialesc al slăbiciunilor, multe persoane 
au aflat din auzite despre experimentele mele, fără a fi citit 
articolele și fără posibilitatea de a o face. Chiar dacă România 
utilizează pe scară destul de largă tehnologia informaţională, 


există foarte mulți oameni pentru care internetul rămâne o zonă 
inaccesibilă. Indiferent câte ore mi-am petrecut la telefon 
explicând totul de-a fir a păr, informaţia n-avea cum să fie 
recepționată de cei aflați în impas decât ciuntită. Aceste 
semnale s-au pliat fericit și pe înclinarea pe care eu o manifest 
pentru genul de relaţie intimă ce se stabilește între cititor și 
forma clasică de scriere. Întâi, cartea constituie pentru mine o 
provocare. Apoi, dacă se va întâmpla ca ea să ajute vreun 
semen să găsească mai ușor calea cunoașterii de sine, cu atât 
mai bine... 


Capitolul 1 


Unde dai și unde crapă (proverb românesc) 


Era o zi toridă și apăsătoare de iulie cum am trăit atâtea 
mai ales în ultimii ani. Părinţii, ce locuiesc în alt oraș, veniseră 
deunăzi într-o vizită scurtă, iar eu eram în vrie. Mama a fost 
întotdeauna o persoană exigentă în privinţa curățeniei, capabilă 
să detecteze orice fir de praf aflat chiar în locuri greu accesibile. 
Eu n-am moștenit-o. Trăiesc mai relaxată din punctul ăsta de 
vedere. Pentru mine, acasă e un loc în care te simţi în largul tău 
și unde-ţi manifești eul așa cum e el, fără rigorile pe care ţi le 
impune societatea. În plus, activitatea profesională 
efervescentă, dar și prezența animalelor de companie pentru 
care manifest o slăbiciune ieșită din comun mi-au luat din start 
orice elan în ale curățeniei excesive. N-am putut nici să apelez 
vreodată la ajutor extern pentru simplul motiv că nu suport să-mi 
cotrobăie cineva prin lucruri. Și, deși săraca mama nu mai vede 
bine din cauza afecțiunilor oculare degenerative, eu am muncit 
din greu să pun casa la punct astfel încât să se simtă 
confortabil. Pe toată perioada șederii lor sunt în alertă și din 
cauza minunatelor mele odrasle blănoase despre care ai mei 
părinţi cred că nu-și au locul în vârful patului și care, în mod 
greu de explicat, vomită, fac diaree sau cine știe ce alte drăcii, 
exact atunci când îţi dorești cel mai puţin... Mă simțeam obosită 
și tracasată, așa că am decis să invit tot familionul la o terasă 
de unde să putem admira asfinţitul. Ne-am îmbrăcat repede și 
ne-am pus în mișcare, însă nici n-am apucat să traversez prima 
intersecție că mi-am amintit brusc faptul că trebuia să iau 
rezultatul testului Babeș-Papanicolaou făcut în urmă cu câteva 


zile. Clinica se afla în drumul nostru, așa că am decis să nu mai 
amân şi să fac o escală de câteva minute. Ador sentimentul de 
a șterge problemele de pe agendă. 


Era prima dată când apelam la serviciile acestei unităţi. 
Investigația asta de rutină o făceam de ani de zile chiar lângă 
casă, în cabinetul unui cunoscut medic cu care mă 
acomodasem pe parcurs. Cred că pentru nicio femeie nu-i 
plăcut să se dezbrace și să se crăcăneze în fața cuiva. Mă rog, 
poate exhibiţionistele n-au nicio problemă. Mie, însă, mi-a creat 
întotdeauna disconfort emoţional, deși încercam să bravez ca 
să nu par muiere neemancipată. Mulţi doctori nici nu realizează 
că, deși lor li se pare un fapt atât de banal încât cu dreapta 
consultă și cu stânga ţin o bucată de plăcintă din care se 
înfruptă, pentru majoritatea femeilor momentul consultului 
ginecologic rămâne la fel de stresant și a suta oară. La tinereţe 
am dat peste un doctoraș mai nedelicat care m-a făcut să-mi 
simt jena ca pe un handicap. Acum, de când cu clinicile private, 
au mai multă grijă să nu-și sperie clientele. Dar medicul meu s-a 
îmbolnăvit, că om e și el, și a decis să închidă afacerea, 
obligându-mă astfel să mă reorientez. Așa că, după 
binecunoscuta întindere de antene pentru a afla „un medic bun”, 
iată-mă ajunsă aici. De multe ori m-am întrebat ce înseamnă de 
fapt un medic bun. Ne cerem părerea unii altora fără să 
realizăm că aceasta este pur subiectivă. Eu, spre exemplu, caut 
un doctor cu multă experienţă, destupat și pus la punct cu tot ce 
e nou, dar răbdător, pasionat și dornic să descopere nu numai 
dignosticul, dar și cauzele. În plus, să fie o persoană capabilă 
să lase aroganţa la o parte și să comunice sincer cu mine, 
ascultându-mi părerea ce se poate dovedi deseori extrem de 
importantă. Îmi recomandati pe cineva? 


Clinica beneficiază de un spaţiu generos. E un loc 
drăguţ, cu oameni foarte amabili, dar unde nici măcar aerul 
plăcut parfumat nu e gratis. Confruntându-mă cu sistemul de 
sănătate, simt cum îmi creşte vertiginos glicemia când văd în 
unităţile private atâta miere revărsată peste pacienţi. Aceiași 
oameni care aici te atenționează că ai o scamă, puși într-o 
Clinică de stat te-ar lăsa să te ușurezi în pantaloni, 
nepermițându-ţi să utilizezi WC-ul personalului... În general, 
lumea și-a cam vândut omenia pe bani, ceea ce mi se pare 
hidos. 


De cum mi-am pronunţat numele, recepţionista, 
învăluindu-mă în dulci zâmbete obligatorii prin fișa postului, m-a 
înștiințat că mă sunase să-mi confirme sosirea rezultatului. Nu 
auzisem telefonul, eram în trafic. Am respirat ușurată. “Taci, că-i 
bine...”, am gândit eu, slobozind la rându-mi un zâmbet uriaș. 


- Îmi pare rău, dar nu e la mine, zise domnișoara drept 
răspuns la privirea mea întrebătoare. Trebuie să intraţi la 
doamna doctor. 


- Se poate când iese persoana aflată înăuntru? întreb eu 
crezând că uzanța impune interacţiunea minimă obligatorie 
medic-pacient și că totul va dura un minut-două. 


- Din păcate nuuu, mi-a replicat afectată, ţuguindu-și 
buzele. Dar mai sunt doar câteva persoane, nu durează mult. 


Hai să stau, să știu treaba rezolvată... Asta sunt eu. 
Încăpățânată, uneori chiar prostește, în a insista să duc o 
acțiune până la final. Trăsătura este atât de pregnantă încât, 
indiferent de situație, nu am capacitatea de a mă relaxa decât 
atunci când consider că totul e pus la punct. Sunt ceea ce se 


cheamă omul datoriei, slujbașul perfect. Îmi este ciudă pe mine. 
Probleme de rezolvat sunt permanent... Ale mele sau ale altora. 
Dar, ce să-i faci, nu te poţi opune firii... Nu știu să amân, să las 
pe mâine. „Acum!” este un ordin valabil atât pentru mine, cât și 
pentru ceilalţi, motiv pentru care sunt adesea considerată 
apucată chiar de către apropiații mei. Sensibilă la critici, am 
încercat să mai cosmetizez pe ici-pe colo, dar cu timpul am 
înțeles că orice străduință de a-mi controla năravurile este 
sortită eșecului. Nu schimbarea de fațadă contează, ci cea 
profundă care are loc doar în momentul în care conștientizezi ce 
e cu adevărat important în existenţa ta. lar viața are grijă să 
pună lucrurile în ordine... Cu duritate, uneori. Dar, cum 
spuneam, nu învăţăm decât prin propria experienţă. 


Văzând ritmul de melc în care se scurg pacientele în 
cabinet, îmi încerc iar norocul cu gândul la biata mea familie 
care sigur și-a pierdut speranţa de a mă mai vedea apărând. 


- Fiți drăguță, domnişoară, nu-i posibil să insistați să 
primesc rezultatul? Mă așteaptă familia în mașină... 


- Îmi pare rău, dar doamna doctor mi-a transmis în mod 
expres că dorește să vă vadă... 


Mda... Știam că uneori se exagerează... Poate poziția socială 
te recomandă subtil, impresia că ai avea ceva zerouri la cont, 
faptul că ești cunoștința cuiva... M-aș fi ofticat să plec, la cât am 
așteptat...să fie chiar degeaba. Hai, că mult a fost, puţin a 
rămas... am încercat eu o vagă consolare. 


Când mi-a venit rândul, eram deja furioasă. Nu m-am 
abținut și am lăsat să-mi transpară iritarea. 


- Trebuia neapărat să stăm de vorbă. Luaţi loc. Rezultatul 
nu este chiar bun... Sunt necesare și alte investigaţii pentru a 
preciza un diagnostic clar, dar ce văd aici nu prea-mi place, mi 
se adresează doctorita simplu, părând a ignora tonul meu 
sarcastic de mai devreme. Papanicolaou e un test oarecum 
orientativ, de aceea trebuie completat cu  examinări 
suplimentare, însă această clasă 5 indică totuși posibilitate 
crescută de leziune canceroasă. 


Am primit-o fix în moalele capului. Mi s-a uscat și amarât brusc 
gura, semn că bila mea a reacţionat nervos. Pentru mai multe 
secunde creierul meu a fost paralizat. Dacă m-ar fi întrebat 
cineva cum mă cheamă, nici cu buletinul în mână nu eram 
capabilă să răspund. Văzându-mă total răvășită, doctorita a 
continuat: 


- Nu vă panicați, investigaţiile următoare ne pot confirma 
sau infirma suspiciunea, o să vedem. Tot sunteți aici, dacă vreți 
mergem să vedem dacă n-a plecat colega mea, poate facem o 
colposcopie. 


Colega era, ce-i drept, cam pe picior de plecare. Se făcuse 
târziu, clinica se golise. Doar eu, în loc să stau liniștită pe o 
terasă în bătaia vântului, mă pregăteam să urc din nou pe capra 
ginecologică. Aveam inima cât un purice. 


- Îmi pare rău că n-o să vă placă ce spun, dar într-adevăr 
aici se vede o pată, textura țesutului pare a fi diferită. Uitaţi-vă 
pe ecran, sesizaţi? Haideţi să mai insistăm. Doare? Mă 
atenţionaţi dacă doare rău, aş dori să intrăm un pic mai bine. 


Ce să doară, domne, că aveam creierul anesteziat...Instinctiv 
refuzam să accept. Hai, că nu-i nicio pată, deși parcă o vedeam 


pe ecran. Eeee, o fi vreo umbră, ceva, n-o lua chiar în tragic, a 
șoptit timid optimistul din mine. 


- Doar o biopsie ne poate lămuri pe deplin, spuse femeia 
în timp ce eu îmi trăgeam desuurile. 


Sună ca naiba, dar îmi oferă șansa să aflu că lucrurile nu stau 
chiar așa de rău. De câte ori nu s-au înșelat medicii? N-aș fi 
prima și nici ultima. 


- Haideţi să ne liniștim și ne auzim mâine, mi-a spus 
doctoriţa la care am așteptat de mi-au sărit capacele. Ce trebuie 
să știți este faptul că nu-i o manevră chirurgicală dureroasă. Se 
face sub anestezie. Veniţi în spital pentru o zi, asta e tot. Cel 
puţin ne lămurim cum stau lucrurile, cred că și dumneavoastră 
tot asta vreţi. Cu această ocazie vom proceda la o conizație. 
Este posibil ca problema să fie minoră și în acest fel o eliminăm, 
evitând o intervenţie ulterioară. Haideţi că mâine văd când e loc 
și vă fac o programare. 


- Peste câteva zile plec la niște cursuri și lipsesc o 
perioadă, cred că o s-o amânăm un pic. Totul e deja definitivat, 
chiar nu pot contramanda, ar fi mare complicaţie la serviciu... 


- Dumneavoastră vă cunoașteţi mai bine priorităţile, însă e 
vorba de sănătate. Intr-o situaţie ca asta, eu nu m-aș juca... 


- O sa vă sun mâine și vedem. Mulţumesc, la revedere! 


În hol nu mai era decât duduia recepționer preocupată să-și 
termine  hârțoagele. Oboseala zilei îi ștersese zâmbetul 
profesional. Își ieşise din rol și nu m-a mai băgat în seamă. 
Oricum n-am mai dat doi bani, nu-mi amintesc nici să fi salutat 
de plecare... 


Mă aflam la etajul trei. Coborând câteva trepte, m-am sprijinit de 
zid încercând să mă adun. Problema mea era acum să nu par 
schimbată la față și să nu mă trădeze vocea. Oricum ar sta 
lucrurile, familia nu trebuie pusă pe jar. Cu ce ar ajuta? 


Apoi... s-ar putea ca dracu să nu fie chiar așa de negru... În 
plus, să nu uităm că plecasem la o terasă să ne relaxăm și să 
admirăm soarele cum se duce la culcare... Ar avea vreun sens 
să stric cheful găștii?... 


- Cum e? mă chestionează mama. Ce-a durat atât?... 


- E bine, mamă. Era aglomerat. Parcă nu știi cum e când 
ajungi pe la ușile doctorilor...Dacă știam că durează atât, îmi 
vedeam de treabă... 


- Stai liniștită, că nu ne-am plictisit... Bine că e bine și uite 
că nu pierdem nici asfinţitul dacă ne grăbim un pic. 


Capitolul 2 
Nu aduce anul ce aduce ceasul 


(proverb românesc) 


Am deschis ochii și pentru câteva secunde bune m-am 
simţit atemporală și total ruptă de realitate. Era acea senzaţie 
pe care o experimentez uneori dimineaţa, mai cu seamă când 
nu mă trezesc în patul meu. Unde sunt, de ce sunt unde sunt, 
cum am ajuns aici... 


- Puteţi să vă ridicaţi, dar cu grijă. Acum puneţi piciorușele 
jos, mă ghidă cu exagerată afecţiune o infirmieră durdulie, 
împingându-mi papucii cât mai aproape de masa ginecologică. 
Nu brusc, nu bruuusc...pentru că riscaţi să vă dezechilibrați. 
Ameţeala va mai dura un pic, o să vă ducem la pat să staţi 
liniștită. 


Aveam o stare plăcută de beatitudine de la anestezic. Mi-am 
afundat capul în perna moale și aproape instantaneu am 
adormit. Când m-am trezit, eram încă ușor buimacă și-mi 
simțeam capul cam greu. Un radio așezat pe pervazul ferestrei 
revărsa în surdină acordurile unei melodii mai vechi din 
repertoriul Mirabelei Dauer. 


- Dacă vă deranjează zgomotul, îl pot închide, mi se 
adresează o asistentă tinerică și cu niște ochi migdalaţi de 
culoarea văzduhului. Intrase să-și ia cutia cu medicamente 
aflată pe o măsuţă chiar lângă ușă. Cum vă simțiţi, aveţi nevoie 
de ceva? 


- Simt o arsură în partea de jos, dar cred că e firească... 


- Da, în câteva zile va trece, dacă vreți vă administrez un 
calmant, spuse ea, învăluindu-mă în privirea-i azurie. 


Degaja o căldură sinceră din ochii senini străjuiţi de gene lungi, 
generos rimelate. Era o femeie frumoasă, înaltă, cu forme zvelte 
ce se puteau ghici sub uniforma bine croită. Părul bogat, de 
culoarea alunei, stătea cuminte strâns într-un coc pe care trona 
o boneţică sexy. Arăta ca o stewardesă. Genul care bagă în 
draci orice bărbat. Ar putea fi fotomodel, am gândit eu cu 
admiraţie. Ea, însă, mai pragmatică probabil și nevisând cai 
verzi pe pereţi, a decis să îngrijească bolnavii. 


Telefonul a sunat prelung pe nopitieră, spărgând liniștea 
încăperii. Era șeful meu, un tip trecut de prima tinerețe și destul 
de omenos de felul lui. Se interesa cum mă simt. Dincolo de 
latura compasională, cred că dorea și să se asigure că nu-i stric 
ploile cu deplasarea la cursuri unde aveam un rol important. 
Bineînţeles că n-am avut răbdare să fac investigaţiile la 
întoarcerea din delegaţie. Că e de rău sau de bine, să aflăm mai 
curând. Așteptarea în incertitudine mi se pare cumplită. Și, mai 
cu seamă că intervenţia nu e una majoră, am considerat că 
există mari șanse să nu ratez plecarea. 


- Rezultatul soseşte în aproximativ două-trei săptămâni, 
spuse doctorița venită în salon, în completarea întrebărilor de 
rutină legate de starea mea. Aveţi aici numărul meu de mobil, 
mă puteţi suna să vedeţi dacă a sosit, ca să nu bateți drumul 
până aici. V-am explicat și care sunt precauţiile pentru perioada 
următoare. Dacă apare ceva, nu ezitaţi să mă contactaţi, mai 
spuse ea din spatele măștii de protecţie. 


În primele zile m-am simţit un pic încordată. Evenimentele erau 
proaspete și s-au suprapus și cu nebunia deplasării. Seara, 
înainte de culcare, când se făcea liniște la mine-n cap şi-mi 
puteam auzi gândurile, luam în calcul în viteză și alternativa în 
care diagnosticul se confirmă. Răspunsul era la fel de fugitiv. 
“Voi vedea, trebuie să se poată face ceva.” Mai târziu, furată de 
activitățile zilnice, n-am mai stat cu ochii pe calendar să 
pândesc împlinirea termenului de două săptămâni. 


La prima încercare telefonică răspunsul a fost negativ, însă 
chiar a doua zi fata de la recepţie m-a înștiințat despre sosirea 
rezultatului, punându-ne de acord și asupra unei întâlniri cu 
medicul. 


- Doamnă, nu prea stau lucrurile cum am sperat. Din 
păcate, biopsia arată că invazia tumorală depășește marginile 
rezecate, spuse doctorita pe un ton neutru, egal, fără vibrații 
emoţionale. În această situație se impune o histerectomie totală. 
Astfel se poate limita riscul de invazie și cu acest prilej vor fi 
studiați și ganglionii pentru a se vedea în ce măsură sunt 
afectați. 


Ascultam cuminte și doar faptul că auzeam ca prin vată trăda 
zbuciumul meu interior. Simţeam un soi de detaşare ca și cum 
ar fi fost vorba despre altă persoană. Era probabil resortul 
biologic tradus în popor prin expresia “te întărește Dumnezeu”. 
Mulţi dintre cei care n-au trecut prin așa ceva se întreabă cum 
poate fi gestionat un episod atât de nefericit. Reacţia cred că 
este ceva particular, funcţie și de trăsăturile de caracter ale celui 
în cauză. Însă, în primul rând, cred că este vorba despre o 
diminuare a percepției, astfel încât să poţi suporta duritatea 
momentului fără să rişti să fii luat cu salvarea. 


- Partea bună (slavă domnului, știam eu că nu există rău 
fără un pic de bine și invers!) este faptul că aveţi un stadiu 
incipient, 1A2, zice histopatologicul. Însă pentru o stadializare 
corectă sunt necesare mai multe investigaţii. Nu vă ascund 
faptul că abia după operaţie vine momentul adevărului, atunci 
când piesele extirpate vor fi atent analizate. Aș zice că nu este o 
situaţie chiar sumbră, dar nici de amânat nu e. Timpul e preţios. 
Vă pot opera chiar eu sau puteți apela la oricine doriţi 
dumneavoastră. 


- Mulţumesc, o să mă gândesc și vă comunic. Tinem 
legătura, la revedere. 


Am plecat în trombă și o perioadă am rătăcit fără ţintă pe străzi. 
Simţeam nevoia să mă liniștesc înainte de a merge acasă. 
Aveam creierul blocat din cauza surescitării și mă simțeam ca o 
vază spartă într-o mie de bucăţi pe caldarâm. Am trecut întâi 
prin faza negaţiei. E o greșeală: sigur nu e rezultatul meu. Apoi 
prin faza acceptării: cred că e ceva, dar poate nu atât de grav. 
Și faza speranţei: orice ar fi, trebuie să se poată face ceva. 
Aceste etape au fost de fapt un amalgam de sentimente, de 
gânduri, de întrebări, de îndoieli. Am încercat orice fel de 
sentimente, dar nu și pe cel de deznădejde totală. M-am 
surprins și pe mine... mă consideram mai sensibilă și mai ușor 
de clătinat. N-am vărsat o lacrimă. M-am întrebat ce anume m-a 
adus aici și am înţeles rapid că sunt singura vinovată. Viaţa îmi 
întocmise nota de plată. Nu m-am lamentat. Mi-am radiografiat 
propria existență fără prea mult sentimentalism. Analizam la 
rece situaţia și posibilele soluţii ca și cum n-aş fi fost eu 
subiectul. Și am concluzionat rapid că viața mea trebuie să se 
schimbe din temelii, altfel n-am șansă de izbândă. 


Capitolul 3 


întâmplarea este pseudonimul lui Dumnezeu când 
nu vrea să semneze (Anatole France) 


Prima mea întâlnire cu terapiile alternative a avut loc în 
urmă cu destul timp, aparent întâmplător. Cam la trei ani după o 
operaţie de extirpare a unor noduli benigni la sâni, m-am trezit 
brusc cu un altul mare cam cât un ou. Zic "m-am trezit brusc” 
pentru că exact așa a fost. Nici la controale medicale nu mai 
fusesem de mai bine de un an și nici la verificare prin 
autopalpare nu mă învrednicisem. Așa că l-am descoperit din 
întâmplare cât oul și am intrat puţin în panică. Cu o mamografie 
în mână m-am dus la profesorul care mă operase. După 
consult, părerea lui era - așa cum mă așteptam, de altfel - că 
formațiunea trebuie extirpată, chiar dacă natura ei părea a fi tot 
benignă. Numai că pleca în străinătate pentru trei luni și mi-a 
recomandat pentru operaţie un coleg. Aș fi preferat să nu mă 
dau pe mâna altcuiva, așa că, de comun acord, am hotărât să 
amânăm intervenţia până se întoarce. 


La câteva zile, sora mea, care era la curent cu toată 
situația și care - inimă mare - dorea să se facă utilă prin orice 
mijloace, mi-a trimis un articol din revista Formula As. Era 
descris cazul unei doamne diagnosticate cu cancer de piele 
care, urmare unei cure de 42 de zile cu suc de anumite legume 
și ceaiuri, s-a vindecat miraculos. Femeia dădea detalii despre 
cură și felul în care acţionează asupra organismului. 
Consideram revista una serioasă, cazul era real și bine 
documentat, doamna în cauză se exprima în cuvinte simple, dar 


izvorâte din inimă. Așa că mi-am zis că aș putea încerca și eu o 
astfel de reechilibrare prin detoxifiere. Am trecut imediat la o 
alimentaţie extrem de ușoară, diminuată cantitativ și la 
procurarea tuturor celor necesare. Nu-mi mai amintesc în 
detaliu cele petrecute pe parcursul curei, dar n-am uitat stările 
de rău și cele de slăbiciune. Ştiam că sunt normale, doamna le 
menţionase tocmai ca să nu constituie motiv de descurajare și 
abandon. N-a fost deloc ușor, mai ales că am muncit în acest 
timp, neputând să-mi iau concediu. Nu-mi era foame, dar îmi 
amintesc că mirosurile îmi dădeau de furcă, de aceea de fiecare 
dată când o mâncare mirosea irezistibil îmi promiteam că va fi 
prima pe care o voi prepara la încheierea curei. A constituit un 
exerciţiu de voinţă și pentru că găteam alor mei și e nevoie de 
maximă motivaţie să vezi, să miroși și să nu pui gura. Dar îmi 
pipăiam “oul” în fiecare zi și părea că se micșorează. Și asta îmi 
dădea forță să mai pot. În acea perioadă am experimentat 
pentru prima dată hrănirea mentală, cum îi zic eu... Mă așezam 
la masă laolaltă cu familia și îi rugam să-mi traducă ceea ce 
spun papilele lor gustative. lar eu, sorbind cu nările aromele 
apetisante, transformam cuvintele în gust. La finalul mesei 
aveam senzația că am luat un pic din toate. Mecanismele mintii 
sunt incredibile... 


Așa a mai trecut o zi şi încă una. Însă la 33 de zile am 
spus stop. Nu mai puteam suporta teribilele crampe musculare 
care mă torturau și ziua și noaptea. Mă trezeam din somn 
plângând și minute în șir mă plimbam prin cameră. Uneori mi se 
punea cârcel la volan și abia puteam trage pe dreapta. Mult mai 
târziu am aflat de ce mi se întâmpla asta. Trebuia sa beau un 
ceai care să menţină depozitul de calciu. În articol nu scria. Fie 
doamna respectivă și-a menţinut calciul pe toată perioada, fie a 


omis să scrie ceaiul. Chiar și așa, cu astea doar 33 de zile, 
rezultatul a fost de-a dreptul spectaculos. După o lună de la 
încheierea curei mi-am făcut o echografie. Nu mai exista nici 
măcar urma formaţiunii. Aveam la mine mamografia pentru 
comparaţie. Medicul era atât de surprins încât a căutat gâlma 
îndelung și cu mare băgare de seamă. Se uita la mine siderat, 
nevenindu-i sa creadă că niște suc și câteva ceaiuri au făcut 
așa minuni. Am mers și la profesor la control. La fel de surprins 
a fost și el. Nu mai exista obiectul intervenţiei chirurgicale. A fost 
prima lucrare magică pe care o terapie alternativă a făcut-o cu 
mine. Mai târziu aveam să aflu că de fapt terapia poartă și un 
nume, acela al medicului austriac Rudolf Breuss. 


Sucul de legume 

= 300 g sfeclă roşie 

- 100 g morcovi suculenti 
- 100 g telină 

- 70 g cartofi 

- 30 g ridiche neagră 


Legumele se curăţă, se cântăresc, se trec prin storcător și se 
strecoară prin trei rânduri de tifon ca să nu rămână absolut 
niciun reziduu. Se prepară proaspăt în fiecare zi. 


ON 


Ceaiul de salvie (Salvia officinalis) 


Într-o jumătate de litru de apă care fierbe se pune salvie cât se 
ia cu trei degete și se fierbe exact 3 minute, îl tragi de pe foc, 
lași puţin și adaugi puţină sunătoare (Hypericum perforatum) și 
roiniță (Melissa officinalis) pentru aromă. După 10 minute de 
infuzare se strecoară și se bea în timpul zilei rece, neîndulcit. 


Ceaiul pentru rinichi (se bea doar trei săptămâni și sunt 
necesare pentru această perioadă următoarele cantități: 


- 15 g coada calului (Equisetum arvense) 
- 10 g urzică (Urtica dioica) 

- 8 g troscot (Polygonum aviculare) 

- 6 g sunătoare (Hypericum perforatum) 


Se mărunțesc bine plantele și se amestecă. Într-o cană de apă 
fiartă se pune din amestec cât iei cu trei degete și se lasă 10 
minute la infuzat, apoi se strecoară și lichidul se pune într-o 
cană. Peste zațul rămas se pun alte două căni de apă fierbinte 
și se fierb 10 minute. Se strecoară și se amestecă cu ceaiul din 
prima cană. 


Ceaiul de năpraznic (Geranium robertianum) 


Într-o cană de apă fiartă se pune cât iei în trei degete și se lasă 
10 minute la infuzat, după care se strecoară. Se bea rece, 
neîndulcit. 


Supa de ceapă 


Se taie o ceapă întreagă de mărime mijlocie cu tot cu coaja 
galbenă exterioară. Se prăjește în ulei vegetal până devine 
aurie, se adaugă 500 ml de apă rece, se lasă până la fierbere și 
se amestecă până se înmoaie ceapa. Se adaugă legume rase 
foarte fin și se strecoară prin trei rânduri de tifon. 


Cum se ţine cura în mod corect 


i Dimineața: 1/2 cană de ceai pentru rinichi se bea rece, 
cu lingura, sorbind încet și amestecându-l foarte bine cu salivă, 
apoi se înghite. După 20-30 minute, se bea o cană de ceai de 
salvie, la fel, cu lingura și amestecată bine cu salivă. 


La un sfert de oră se ia câte o gură de suc care nu se înghite 
imediat, ci se însalivează mai întâi. 


Până la prânz se iau cam 10-15 înghiţituri de suc. 


i La prânz: 1/2 cană de ceai pentru rinichi. Până seara se 
mai bea din când în când câte o înghiţitură de suc și o cană de 
ceai de năpraznic. 


A Seara: 1/2 cană de ceai de rinichi și atât. În situaţiile de 
slăbiciune se poate bea și o cană de supă de ceapă. 


Reguli de bază 


+ 


totul se soarbe, nu se bea, și se amestecă bine cu salivă 
înainte de a fi înghiţit; 


+ 


se strecoară extrem de bine atât sucul, cât și ceaiurile, 
fiind interzisă ingerarea oricărui element solid, reziduu de plantă 
din ceai sau legumă din suc; 

3 sucul de cartof dă un gust rău, dar este extrem de 
necesar celor cu tumori la ficat. Dacă nu se suportă gustul 
sucului cu cartof, se bea separat un ceai de coji de cartofi; 


$ ceaiul pentru rinichi nu se bea decât 3 săptămâni, nu mai 
mult, după care se continuă cura până la 42 de zile; 


+ 


nu se consumă nimic pe perioada celor 42 de zile, doar 
sucul și ceaiurile; 


ii nu se bea suc mai mult de 500 ml pe zi; 


+ 


nu se iau medicamente în timpul curei, vitamine sau 
altele; 


+ 


cel puţin o dată pe zi - clismă cu apa caldă + mușețel 
(Chamomilla chamomilla, Chamomilla recutita); 


d în caz de afecțiuni ale articulaţiilor sunt recomandate pe 
perioada curei băi de coada calului (Equisetum arvense), flori 
de fân sau paie de ovăz; 


+ 


pe perioada curei este interzis cu desăvârșire fumatul; 


+ 


se stă în aer curat și se evită efortul fizic exagerat; 


Pentru întărirea inimii se pot lua dimineaţa 5-10 ml extract de 
gherghină (am găsit la plafar sub formă de fiole). Pentru 
prevenirea deficienței de calciu se bea ceai de pătlagină îngustă 
(Plantago lanceolata), lichen de piatră (Cetraria islandica), 
rotunjoară (Glechoma hederacea) şi flori de lumânărică 
(Verbascum phlomoides, Verbascum thapsus), în părți egale 
(le-am găsit la plafar, dar după îndelungi căutări). Inutil, cred, să 
precizez faptul că legumele, fructele trebuie să fie pe cât posibil 

netratate chimic, iar plantele medicinale crescute în zone 
nepoluate. 


Încurajată de succesul experimentului făcut în urmă cu câțiva 
ani, primul gând s-a îndreptat acum spre dieta-miracol, ca spre 
o salvare sigură. Mi-am procurat toate cele necesare și am 
pornit la treabă! 

Capitolul 4 


Unde nu-i cap, vai de picioare (proverb românesc) 


Simptomele de detoxifiere mi s-au părut acum a fi cu 
mult mai puternice decât la precedenta cură, cu precădere în 
primele două săptămâni. Am avut bufeuri foarte intense, 
transpiraţii reci și un gen de impulsuri în membrele inferioare 
însoţite de o nervozitate exagerată, greu de controlat, vecină cu 
nebunia. Încercam exerciţii de respiraţie, control mental pe cât 
posibil, însă îmi păreau a fi zadarnice. Noroc că aceste crize nu 
durau foarte mult, deși mie mi se păreau nesfârșite. În mai 
multe rânduri am avut chiar frisoane. Era vară și la 40 de grade 
stăteam înfășurată-n pătură. De asemenea, în trei sau patru 
rânduri am avut dureri de cap absolut înfiorătoare. Un handicap 
cu care am intrat în dietă a fost acela că nu mai puteam suporta 
gustul de sfeclă. De la precedenta cură mi se pusese travers, 
prin repetare ajunsesem la saturație. Așa că am redus la minim 
cantitatea de suc de legume, adică de două degete într-un 
pahar. După aproape o lună n-am mai putut să iau nicio 
înghiţitură. Aveam sentimentul că ficatul meu nu-l mai suportă și 
că voi face icter de silă. Am renunţat la el și am băut doar 
ceaiurile, completând cu un pic de supă de ceapă. După două 
zile, starea de slăbiciune s-a accentuat și vrând-nevrând m-am 
întors la suc. Deci, toate au rostul lor. 


Pot spune că în cele 42 de zile am avut suficientă 
energie pentru treburile casnice ușoare. Aveam zile mai bune, 
zile mai proaste și, surprinzator, pe ultima parte a dietei m-am 
simţit mai în formă. Ca tendinţă generală, privind în ansamblu 

întreaga perioadă, pot spune că starea mea s-a manifestat de la 
rău la mai bine. Am slăbit 12 kilograme, adică am intrat cu 63 și 
am sfârșit cu 51. Pierderea în greutate a avut loc numai în 
primele trei săptămâni, apoi în celelalte 21 de zile greutatea s-a 
menţinut constantă. Și la prima dietă s-a întâmplat la fel. 


Nici într-un milion de ani nu vom fi capabili să înțelegem 
ce inteligență fantastică dirijează întreaga activitate a fiinţei 
noastre. Organismul nu se pune în pericol de moarte cu una-cu 
două. Își consumă judicios resursele și apoi, prin pârghii doar de 
el știute, intră într-un fel de stand-by. Probând asta nu numai în 
Breuss, dar și în dietele care au urmat, am înţeles de ce prin 
privarea de hrană este posibilă regresia tumorilor. După ce se 
înfruptă din proviziile firești, corpul trece la devorarea oricărui 
surplus existent: tumori, lipoame. De asemenea, prin regimul 
dur se realizează o detoxifiere profundă care declanșează la 
cote maxime acțiunea sistemului imunitar și inițiază 
autovindecarea. În plus, energia consumată în mod normal 
pentru digestie este utilizată în procesul de însănătoșire. 
Animalele fac asta din instinct, numai omul consideră în mod 
eronat că atunci când este suferind trebuie neapărat să 
mănânce ca să reziste. Cred că mulţi dintre noi am avut ocazia 
să vedem măcar un câine bolnav care zile în șir nu pune gura 
pe nimic. Contrar impresiei noastre cum că sfârșitul îi e 
aproape, după o perioadă patrupedul se ridică dând semne de 
însănătoșire. 


Întoarcerea din cură este extrem de importantă. 
Depozitele corpului sunt probabil minime și ţi-ai dori la 
încheierea celor 42 de zile să mănânci cu două guri. Ți-e poftă 
de toate și te rogi să mai ai zile ca să apuci să îmbuci tot ce ţi-ai 
dori. Cred că e nevoie acum de și mai multă voinţă. Ești tentat 

să ciupeșşti de ici-de colo câte puţin. Mare greșeală! Eu am 
simţit pe propria piele. La doar câteva zile după terminarea 
dietei n-am rezistat tentaţiei de a gusta dintr-un castravete 
murat. M-am umflat atât de tare încât m-am transformat într-o 
hidoșenie. Picioarele erau trunchiuri de copac pe care nu 
puteam călca. Indiferent de încercările mele de a elimina 
lichidele reținute, în starea asta am stat câteva zile. Bineînţeles 
că nu-mi mai ardea de mâncare. Disconfortul general care 
acompania retenţia îmi tăiase elanul. Ştiam că sunt necesare 
alte 42 de zile până să ajung din nou la o alimentaţie normală... 
Dar ca întotdeauna, practica ne vine de hac. 


La trei săptămâni, când mâncam mai variat, dar destul de 
ușor, am cedat tentaţiei de a mă răsfăţa cu un pic de supă de 
pui și o bucată de pizza vegetariană. Am stat cu capu-n WC o 
noapte și-o zi. Migrena era ceva de neimaginat. Senzaţia de rău 
era atât de intensă încât transpiram din cap până în picioare ca 
și cum corpul încerca din răsputeri să elimine ceva ce nu-i 
convenea. Nu înțelegeam ce ar fi putut să-mi pice atât de greu 
și am pus pe seama faptului că am mâncat prea mult. La o 
săptămână după ce mi-am revenit, m-a îndemnat aghiuţă să 
gust un pic de carne de pui de curte. Și am retrăit pentru o zi 
starea pe care nici măcar nu apucasem s-o uit. Vomă, migrenă 
teribilă, transpiraţii interminabile. Acum nu puteam incrimina 
cantitatea, mâncasem foarte puţin. A fost momentul în care am 
jurat că voi fi extrem de atentă pe viitor ce bag în gură și clipa în 
care am devenit vegetariană austeră. 


OT 


Capitolul 5 


Binecuvântați sunt cei care nu se așteaptă la 
nimic, căci nu vor fi niciodată dezamăgiţi 
(Jonathan Swift) 


= Bună ziua! 
- Bună ziua, luați loc! Ce problemă aveți? 


- În urmă cu câteva luni, vreo trei cred, testul Papanicolaou 
n-a ieșit prea bine. Vreau să-l repet. 


- Aveţi rezultatul testului? 


- Nu, îmi pare rău, îl am acasă și locuiesc în alt oraș. Mă 
aflu pentru o perioadă aici, la o rudă... 


- Dar despre ce era vorba, ce v-a spus medicul? 


- Că ar putea fi ceva în contextul menopauzei și că trebuie 
urmărit. 


- Vi s-a prescris vreun tratament? 


- Nişte ovule, ceva pentru inflamație, dar nu-mi amintesc 
cum se numesc. Am urmat cu ele vreo trei săptămâni. Am tinut 
și o cură cu sucuri și ceaiuri. 


- Hai, dezgoliţi-vă până la brâu, luați-vă papucei și sus, să 
vedem despre ce e vorba... Aveţi dureri, scurgeri? Ziceţi că 
sunteţi la menopauză... 


De 


- Nu chiar... Din câte știu, menopauza se declară abia la 
un an de la ultima menstră. Eu am doar vreo jumătate de an. 
Nu, n-am dureri și nici scurgeri... 


- Haideţi un pic mai jos și lăsaţi burta moale... Așaaa, mai 
relaxată, știu că doare un pic, dar nu durează mult. Am mâna 
cam rece, nu? Să știți că nu prea-mi place ce văd aici... 
Mucoasa este sanguinolentă. Ziceţi că n-aţi mai avut ciclu de 
jumătate de an... Aţi făcut cumva și vreun test HPV? Nu? 
Bineee... 


- Doamnă doctor, să recoltăm un Papanicolaou mai 
temeinic, poate vedem mai clar despre ce e vorba... 


- Da, staţi liniștită, intru puţin și în interiorul colului, o să 
doară un pic. Dacă vedeţi o pată mică de sânge roșu pe lenjerie 
să nu vă speriaţi, de la asta e... O să rog anatomopatologul să 
studieze cu atenţie și să ne ofere mai multe date decât ne 
furnizează de obicei un PAP. Nu cred însă că e posibil rezultatul 
mai devreme de zece zile. Sunati la recepţie și întrebaţi. Nu mai 
este nevoie de programare, veniţi direct. 


- Mulţumesc mult, la revedere. 


De treabă doctorita. Ardeleancă deschisă, jovială. Nu degeaba 
îi simpatizez eu pe ardeleni. Sunt oameni faini, în general. Îmi 
pare rău că a trebuit să-i ascund adevărul, însă nu mă abat de 
la regula de a nu prezenta istoricul atunci când merg la control 
sau solicit o a doua opinie. Medicul poate fi influenţat în 
subconștient de informaţiile pe care i le pui la dispoziţie. Mai cu 
seamă în cazul unui diagnostic stabilit prin biopsie există 
preconcepțţia că nu se poate descoperi contrariul. Și atunci, 


considerând că boala canceroasă nu are vindecare, este posibil 

să nu se mai caute cu asiduitate adevărul în mostrele de 
analizat. Dar documentele erau într-adevăr acasă, departe. Nu 
le-am luat cu mine pentru că n-am considerat necesar. Locuiam 
de aproape trei luni la o mătușă în vârstă care trăiește singură 
într-o căsuţă cochetă dintr-un sat situat la poalele munţilor. Deși 
ne-am văzut rar, a existat întotdeauna chimie între noi, suntem 
pe aceeași lungime de undă. Când mi-am pus problema să mă 
retrag din oraș, a fost prima persoană la care m-am gandit, deși 
am mai multe rude la țară. A contat omul, zona, dar și faptul că 
are condiţii, aspect deloc de neglijat în cazul experimentelor 
mele. S-a bucurat mult să afle că mă mut la ea pentru o 
perioadă. Este singură de la moartea soţului, unicul ei fiu 
locuind de mulţi ani peste ocean. Coca a fost secretar literar la 
teatru și căsătorită cu un actor talentat și om de caracter. 
Unchiu s-a prăpădit în urmă cu mai bine de zece ani. Coca l-a 
iubit mult, cu greu reușind să-și pună din nou viaţa în ordine 
după ce Mișulică a părăsit această lume. Este o persoană 
pozitivă, deși ușor introvertită. Are un orizont larg, capacitatea 
de a atinge profunzimile lucrurilor, este discretă, îți oferă spațiu, 
intimitate și dorește să știe exact atât cât vrei să-i spui. E o 
împătimită iubitoare de natură și cea mai mare parte din zi și-o 
petrece în grădină. Are niște flori minunate, dar a și cultivat din 
toate câte ceva, pentru a-și asigura legume proaspete. 


a 


- Uite cu ce-mi omor eu timpul, dar îmi place și mă 
menţine în formă, spuse ea zâmbind ștrengărește, arătându-mi 
cu o mișcare a capului întinderea din fața noastră. 


- Cea mai relaxantă activitate dacă iubești grădinăritul! Ce 
bine arată plantele, se vede că sunt îngrijite cu dragoste și 
trudă. Le stropești cu ceva? 


an 


- Nuuu, răspunse ușor contrariată. Apă, sapă și 
soare...Știi că-s adepta alimentaţiei naturale. Păi, trebă să fii 
zevzec să stai la țară, să ai posibilitate să-ți cultivi și să-ţi pui 
singur otravă în mâncare. Stai liniștită, la mine poți mânca fără 
teamă direct din grădină... În afară de colb, n-au nimică, tu, zise 
ea rupând demonstrativ o roșie cherry pe care o șterse de 
poalele bluzei și o băgă în gură. E drept că primăvara 
îmbogățesc pământul cu putreziciune de gunoi și rotesc 
culturile. 


- De unde iei gunoiul? 


- Îs câteva grămezi la marginea satului, se văd de departe, 
dar cred că nu le-ai luat seama. În zonă o funcţionat un CAP, se 
mai văd ruinele. Vecinul are căruţă și mă mai ajută. Când îi 
vreme rea el îmi aduce și apă. Unii localnici beau de la tuțuroi, 
dar eu prefer să evit, se spune că n-ar fi potabilă. Nu știu dacă 
s-or făcut analize, însă avem un izvorașş chiar la intrarea în sat, 
n-ar fi păcat să nu ne bucurăm de el? N-o secat niciodată și nu 
îngheaţă nici pe geru’ ăl mare... 


E șarmantă Cocuţa... Pentru că eu vin din altă zonă a ţării, se 
străduiește să-și reprime graiul ardelenesc crezând că nu se 
face înțeleasă. Rezultatul e un melanj haios de regionalism cu 
orășenească periată... 


Mătușica e de obicei foarte matinală. Cred că nu doarme prea 
multe ore pe noapte. Când mă trezesc, ea e deja pe afară 
trebăluind. 


- Tu să n-ai grijă de nimică, să-ţi vezi de ale tale. Te scoli 
când vrei, te culci când vrei. Să nu te simţi obligată să faci ceva. 
Mie îmi face plăcere să fiu de folos, pe Mișulică îl tineam în puf, 


mai ales că îl știam slab cu inima. O ars ca o flacără, tu... Fie-i 
somnul liniștit, că tare de isprav-o fost... 


- După cum vezi, nici nu sunt în stare să fac prea multe. 
Acum sunt eu Mișulică, Dumnezeu să-l aibă în pază! 


- Taci, tu, o să te faci bine, că ești tânără... 


- Mersi, Cocuţa, știu sigur c-o să fie bine pentru că 
Dumnezeu îmi pune la dispoziţie cu generozitate tot ce-mi este 
necesar. Inclusiv tu faci parte din arsenalul lui. 


În zare se văd culmile muntoase semeţe ascunse în norii 
vălătuciţi. E atâta liniște încât simţi că și sângele în vene își 
domolește curgerea. Cum să mori când respiri aceste 
minunăţii? 


kkkkk 


Deşi ardeam de nerăbdare să văd ce spune rezultatul 
analizei secrețiilor, am decis să aştept cumințică să se scurgă 
cel puţin zece zile, așa cum spusese doctorița, și să-mi înfrânez 
pornirea de a suna la clinică. Eram încrezătoare în efectele 
terapiei pe care am urmat-o ca la carte, timp de 42 de zile de 
data asta. Dacă în urmă cu câţiva ani a făcut să dispară o 
formaţiune cât oul de găină, imposibil să nu fi produs o 
modificare în bine și acum. Mâine se împlinesc 10 zile 
lucrătoare... Evident, îmi voi încerca norocul cu un telefon la 
recepție. Dar spre prânz am surpriza să văd pe ecranul 
telefonului numărul clinicii apelând. Da, a sosit rezultatul și, din 
fericire, doctorita cea draguță avea a doua zi după-amiază 
program. Vestea m-a bucurat, un rezultat venit la nouă zile e un 
semn bun, pentru că nouă este cifra mea preferată! 

A doua zi am plecat devreme de acasă, cu gând să fiu la 
cabinet chiar la începerea programului să nu aștept după 
pacientele deja programate. 


- Doamna doctor a sunat că întârzie în spital, m-a 
întâmpinat fata de la recepţie cu un grai molcom. Aveţi 
programare? Ziceţi-mi numele. 


- Am venit pentru rezultatul de la testul Papanicolaou, m-a 
sunat cineva de aici ieri. 


- Aaaa, eu v-am sunat. Mai aveţi un pic de așteptat. Puteţi 
să staţi afară la masă, dacă vreţi la aer, o s-o vedeţi pe doamna 
când vine, că musai pe acolo intră. 


Era o zi frumoasă de toamnă târzie. Soarele se strecura timid 
printre ramurile desfrunzite ale copacilor. Clinica beneficia de o 
grădină imensă, acoperită acum de un covor ruginiu, iar în 
imediata vecinătate se auzea susurul unui râu. Ne aflam chiar în 
coasta muntelui, din spatele clădirii începând povârnișul. 
Probabil că ăsta este unul dintre locurile unde te poţi trezi 
noaptea cu moș Martin în bucătărie, vârât cu totul în frigider. 


După vreo trei sferturi de ceas, apare doctorița strivind grăbit și 
apăsat frunzele sub pași. Acum am remarcat că era tânără, 
drăguță și elegantă. Nu cred să fi avut mai mult de 40 de ani. La 
precedenta întâlnire observasem doar că e prietenoasă și atât. 


- Îmi cer scuze pentru întârziere, am fost reținută în spital, 
spuse ea luând loc pe un scaun în fața mea. 


- Nu face nimic, am răspuns eu automat, cu ochii țintă la 
expresia feței ei încercând să descifrez ceva. Şi-a aşezat 


piei 


poșeta pe masă, gest urmat de un moment de tăcere, pe care 
eu l-am simţit ca fiind de rău augur. 


- Doamnă, nici nu știu cum să vă spun...zise ea încurcată, 
ridicând o sprânceană a încruntare. 


- Spuneţi, doamnă, sunt om în toată firea. Și n-o să cad de 
pe picioare, doar stau pe scaun, încerc eu o glumă nereușită... 


- Doamnă, mie la analiză îmi apare că aveţi cancer. Cam 
stadiul 1 chiar început de 2, adică încă incipient, din fericire... 


L-am rugat pe anatomopatolog să studieze bine probele, i-am 
spus că sunteţi o cunoștință. Eram și eu curioasă pentru că, așa 
cum v-am și spus, nu mi-a plăcut ce-am văzut...Să nu disperaţi, 
la stadiul ăsta se pot face multe lucruri. Vă sfătuiesc să mergeti 
la Cluj, la Institutul Oncologic. Sunt medici deosebiți acolo, unii 
mi-au fost profesori, niște oameni minunati. Sunt și dotați cu 
aparatură, vă vor face investigații și vor lua cele mai bune 
decizii împreună cu dumneavoastră. Mergeţi la doctorul Irimie, 
sunati și vă faceţi o programare. Neapărat, nu lăsați timpul să 
treacă. Vă operează și intraţi în iarnă fără probleme. 


- Nu operaţia mă sperie, ci radioterapia, chimioterapia... 


- N-aveţi de ce, ei știu mai bine, dacă este necesar 
protocolul nu trebuie să vă temeti. Luat din pripă, cancerul se 
rezolvă în multe cazuri. N-am nimic împotriva terapiilor 
naturiste, că ziceați că aţi ţinut cură cu ceaiuri, le puteţi face 
după operaţie, dar nu așteptați miracole doar de la plante. 
Rezultatul vi-l dă Monica de la recepție. Îmi pare rău că v-am 
dat vești neplăcute... 


QA 


- Stati liniștită, am spus eu cu glas scăzut. Asta e situaţia, 
vedem ce e de făcut. Mulţumesc! 


Eram împietrită. O perioadă nu m-am putut ridica de pe scaun. 
Îmi lipsea forța. Am continuat să stau acolo mângâiată de razele 
blânde ale soarelui de toamnă. Nu puteam decela cele auzite, 
în capul meu era vid. Având niște speranţe, șocul a fost și mai 
mare. Două paciente, amice, au ieșit la o ţigară, povestindu-și 
nimicuri amuzante despre prichindeii neastâmpăraţi de acasă. 
Mi se părea ciudat. Viaţa mergea înainte, oarbă și surdă la 
nenorocirea mea. Brusc, mi-au venit în minte versurile lui 
Coșbuc: 


“Din codru rupi o rămurea, 
Ce-i pasă codrului de ea? 
Ce-i pasă unei lumi întregi 


De moartea mea!” 

Capitolul 6 


Omul se descoperă pe sine însuși când se 
măsoară cu obstacolul (Antoine De Saint-Exupery) 


La poartă m-a întâmpinat bucuros Ursu, dulăul 
gospodăriei, un vajnic ciobănesc mioritic. Se bucură să se afle 
în preajma mea. Simte, fără doar și poate, cât de mult iubesc 
animalele pentru că sunt plină până în adâncul porilor de 
mirosurile lor specifice, iar dragostea mea se traduce 
întotdeauna prin dezmierdări interminabile care fac plăcere 
oricărui suflețel... Mi-am afundat un pic mâna în blana lui 
pufoasă, mângâindu-i corpul puternic. Mă privește blând și simt 
cum îmi pansează rana sufletului cu catifeaua ochilor lui ... 


- Am sosit, m-am adresat Cocuţei care se îndeletnicea cu 
ceva în bucătărie. N-am vești prea grozave, am mai adaugat cu 
tristețe în glas, după care, fără să aştept vreun răspuns, m-am 
retras în camera mea. 


Mă simțeam zdruncinată din temelii. Ce e de făcut? 
Habar n-aveam încotro s-o iau. Adică terapia mea cu sucuri și 
ceaiuri în care îmi pusesem toată nădejdea n-a avut niciun 
efect? Din fericire, am viteză multumitoare la internet și o să mă 
pun pe treabă. O să încerc să aflu tot ce se poate despre 
această boală parșivă. Mă gândesc că ar putea avea dreptate 
doctorița tânără și drăguță... Mă operez, scot nenorocirea aia de 
acolo, după care bag naturistele la înaintare. Dar inima spune 
nu. Cui îi e drag spitalul și gândul unei intervenţii chirurgicale? 
Normal că spune nu... 

- Cristina, ţi-a spus Manuela de problema mea. Mă, sunt în 
dubiu dacă să mă operez sau nu. Eeee, de ce... Pur și simplu... 
În pielea mea să nu fii. Mă, nu știu, nu mă pot vedea în spital, 
nu știu cum să explic, am senzaţia că se împotrivește toată 
ființa. Da, mă... știu, prostii... Voi, medicii, așa vedeţi lucrurile. 
Există și riscul metastazării rapide, orice ai zice tu, ştii în 
general cam cum se întâmplă... Se operează omu' și la maxim 
șase luni are nevoie de lopatin, gropatin, tămâie pisată și zeamă 
de clopot. Se pare că e în fază incipientă, dar naiba știe? N-am 
făcut investigaţii specifice în vederea stabilirii stadiului. Ce, n-ai 
mai văzut? Stadiul 1, stadiul 2 și când te operează... uuups, ne 
scuzaţi, e cam târziu, pa, la revedere! Nu-i vorba de pesimism, 
e realism, parcă tu nu știi că am dreptate! Poate fi și așa. Știu, 
mă, că atâta lume se operează și e totul bine. Procedeele 
astea... radio, chimio... nu concep. Aş suporta mai ușor gândul 
operaţiei dacă aș ști că nu mă forțează nimeni să accept 
protocolul. Mă operez și nimic altceva, pe semnătură. Dar știi că 
în general medicii sunt cam orgolioși...Numa' auzi "Dacă știi mai 
bine ca mine ce e de făcut, nu înţeleg de ce ai venit. Du-te 
acasă și lasă-ne în pace, sunt atâţia pacienţi care așteaptă!” 
Trimite-mă tu la cineva cu care să pot negocia chestiile astea. 
Da, aia e problema, dacă înaintea intervenţiei sunt necesare 
ședințe de radioterapie? Mă gândesc și eu în fel și chip. Dar, 
mă rog, m-aș simţi mai liniștită să știu că merg la medic printr-o 
cunoștință, altfel îl pot aborda. Tu de principiu vezi ce și cum, o 
să-ți spun eu ce am hotărât. Bineeee, te pup! Da, stai liniștită, 
sunt bine... Nu disper, mă, ce-ai?... 


Ore și ore stăteam cu laptopul în brațe, încercând să 
mătur tot ce înseamnă informaţie despre cancer și tratamente, 
mărturii ale celor greu încercaţi de această boală care încă 

trăiau sau care părăsiseră acest tărâm. Și cu cât citeam mai 
mult, cu atât mă simțeam mai confuză. Răspunsul pe care 
trebuia să mi-l dau urgent era dacă să mă operez sau nu. Mă 
simțeam incapabilă să iau o decizie în acest sens. Dacă citeam 
mărturii favorabile operaţiei, înclinam să spun că intervenţia nu-i 
chiar un capăt de ţară. Noaptea nu mă lua somnul. Epuizată și 
cu gândurile vraiște mă rugam la Dumnezeu să-mi arate în vis 
un semn din care să înţeleg pe ce cale să apuc. Când mă 
trezeam, chiar înainte de a deschide ochii încercam să descifrez 
eventualele indicii. Ori nu visam, ori nu-mi aminteam, cert e că 
îmi începeam ziua la fel de derutată. Mi-era teamă, nu eram 
convinsă că operaţia e soluția? Încercam să înțeleg ce mă face 
să resping vehement această posibilitate. Din punct de vedere 
logic, aveam și argumente pro, dar și contra. Îmi recunoșteam 
mie însămi că n-are de ce să fie rău să extirpi o zonă bolnavă. 
Într-adevăr, există riscul invaziei, dar acesta poate fi limitat în 
condiţiile unei intervenții interdisciplinare în care să fie luate 
toate măsurile de precauţie. Mă bazez mult pe Cristina, e o 
prietenă de ispravă, sigur voi beneficia de toate condiţiile. Însă, 
citind despre terapiile alternative, eram convinsă că asta este 
adevărata cale. Suntem parte a universului, în natură găsim 
rezolvarea. Poate mi se pare mai simplu așa, de aia sunt 
tentată să aleg drumul ăsta nebătătorit. Însă e oare mai ușor să 
te scurgi interminabil de pe picioare din cauza terapiilor decât să 
te operezi și după două luni să fii ca nou? Alternativele nu-mi 
par chiar o bagatelă, mai ales că am experimentat breuss-ul și 
cam știu... Astfel, într-o singură zi eram de o sută de ori pentru 
operaţie și tot de atâtea ori împotriva ei. 


Pe măsură ce zilele treceau, simțeam cum se instalează 
un soi de detașare. Se decantau informaţii, se conturau opinii și 


ae 


reușeam mai des să mă situez în afara cercului emoţional, 
subiectiv. Dar când păream mai decisă să mă operez, venea 
vocea care spunea un nu răspicat. De ce nu? Nu primeam 
explicații. Pur și simplu. Şi o luam de la capăt. Era ca și cum în 
mine convieţuiau două persoane care nu se puteau pune de 
acord nici în ruptul capului. O prietenă, bine intenţionată de 
altfel, mă dojenea că stau în cumpănă, pierzând timp preţios. 


- Rămân la părerea mea că operaţia este soluția. O faci și 
gata, poți face după aceea tot felul de terapii. 


- Dar de ce ești tu așa sigură că trebuie să mă operez? 
Dacă mor pe masă? Ce, n-ai mai văzut? Orice variantă aș 
alege, dacă dă greș vom considera că ailaltă ar fi fost mai 
bună...Ce naiba... 


Într-un context atât de tulbure nu-mi e simplu deloc să 
recunosc glasul instinctului. În general, el se face auzit în chiar 
primul moment de confruntare cu o situaţie. Îl simţi ca pe un 
impuls de respingere brutală sau o îmbrăţișare caldă a unei 
soluţii, ambele nemotivate și lipsite de suport logic. Dar imediat 
intervine cerebralul, lucrurile se amestecă și nu le mai pot 
disocia. Dacă încerc să retrăiesc clipa aia, aș înclina să cred că 
a existat un refuz primordial al intervenţiei chirurgicale. Sau 
poate mă înșel...E un haos interior din care cu greu se poate 
înțelege ceva. Și totuși, din ce în ce mai des vacarmul se 
estompează și o voce calmă și puternică se face auzită. Şi 
brusc a dispărut orice zumzet. Ca după o furtună înfricoșătoare 
când se instalează liniștea. Dincolo de orice raționament am 
știut atunci că trebuie să iau calea terapiilor integrative fără a 
mă opera. Și-am pornit cu Dumnezeu înainte într-o luptă acerbă 
din care speram să ies învingătoare... 

Capitolul 7 


Scopul scuză mijloacele (Niccolo Machiavelli) 


Hotărârea mea a șocat pe toată lumea, dar, odată luată, 
m-am simţit ușurată. Nu mai încăpea îndoială că am ales calea 
corectă... Dintr-o dată totul a devenit așa de clar încât nu 
înțelegeam cum am putut să bâjbâi atât. Mi-am stabilit imediat 
câteva reguli foarte precise: 


a 


- Informarea temeinică în privința tuturor terapiilor 
alternative 


- Aplicarea lor pe rând sau concomitent, dacă este posibil 
- Renunţarea totală la medicamente 


- Alimentaţie sănătoasă pe cât posibil și complet nesărată 
pentru a nu da apă la moară hipertensiunii 


- Lupta permanentă cu propriile apucături proaste 
(mâncatul pe fugă, insuficient mestecat, fierbinte) 


- Modificarea atitudinii față de problemele cotidiene 
(enervare și stres din orice fleac) 


- Viaţă activă, rugăciune, optimism, încredere în victorie 


Eu și Coca nu prea ne petrecem timpul vorbind, ne 
respectăm una alteia tăcerile. În plus, eu sunt mai ocupată ca 
un șef de șantier, de la prima oră a dimineţii și până târziu în 
noapte. După Breuss, care este considerată o dietă dură, nu 
mai puteam aborda foarte curând o alta de același calibru. 


AN 


Dar n-am stat cu mâinile în sân. Am citit despre sucul de lămâie 
cu bicarbonat și convinsă fiind de forța lui vindecătoare am 
trecut imediat la preparare. În fiecare seară fierbeam fix un 
minut coaja unei lămâi într-un litru de apă și lăsam până 
dimineață la macerat. La trezire, aruncam coaja și adăugam 
sucul lămâii, miere și o linguriţă de bicarbonat de sodiu. Băutura 
o consumam pe tot parcursul zilei. Coaja de lămâie conţine de 5 
până la 10 ori mai multe vitamine decât sucul: vitamina C, 
vitamina A, betacaroten, calciu, magneziu, potasiu. Este, de 
asemenea, excelentă când vine vorba despre distrugerea 
elementelor toxice din organism. Acest lucru înseamnă că ajută 
organismul să elimine celulele cancerigene. Conţine 
componenți precum salvestrol, cunoscut ca luptător redutabil 
împotriva cancerului. Am fost în dubiu dacă să fac varianta cu 
coajă, știut fiind că este foarte posibil să fie tratată cu substanţe 
chimice. Mi-am asumat riscul. Există și rețete fără coajă, în 
opinia mea foarte eficiente și ele. Pe lângă acest suc beam 
ceaiuri de salvie, sunătoare, mușeţel, astfel încât însumam cam 
doi litri sau chiar doi litri jumate zilnic. În același timp am luat 
argila Bocan de trei ori pe zi, timp de trei luni. 


Tot de trei ori pe zi puneam sub limbă câte o linguriţă de 
plantă de năpraznic (Geranium robertianum) bine mărunțită în 
râșniţa de cafea și țineam câte 15-20 de minute. Citeam că 
maxima eficienţă se manifestă atunci când se ţine sub limbă, 
aici existând două vinișoare care comunică direct cu ficatul. 
Sunt cele care se crestează prin vechiul procedeu denumit 
tăierea sub limbă pe care nu l-am încercat încă doar din simplul 
motiv că persoanele care se pricep s-o facă în condiţii de 
maximă igienă sunt puţine și nu sunt aproape de zona în care 
locuiesc. Odată cu argila și năpraznicul, luam pe stomacul gol și 


tinctură de spânz (Helleborus purpurascens) și făceam 
dimineața și seara spălături vaginale cu infuzie de pelin 
(Artemisia absinthium) și amestec de plante pentru afecţiuni 
ginecologice. Uneori schimbam mixul de plante cu mărul lupului 
(Aristolochia clematitis). Spălăturile le-am facut timp de o lună. 
Ştiam că se poate distruge flora vaginală în cazul irigaţiilor pe 
perioade mai îndelungate, dar am preferat să ignor aspectul. La 
situații excepţionale - măsuri excepționale. Am pus în balanţă 
riscul și beneficiul și am ajuns la concluzia că nu poţi scoate 
castanele din foc fără să te frigi niţel. Aveam senzaţia că nu fac 
suficient în lupta mea cu inamicul, motiv pentru care am mers 
concomitent cu foarte multe chestii. 


Îmi făcusem obiceiul de a pune la încolţit grâu din care 
luam la început câte o lingură de trei ori pe zi, crescând apoi 
doza la două linguri. Îl adăugam uneori și în piureul de fructe cu 
semințe sau îmi făceam un dulce din grâu germinat, susan, 
miere și scortișoară. Iniţial, am crezut că este un pic cam dificilă 
operaţiunea de încolţire a grâului. Nu e însă nicio filozofie. Am 
avut mai mult de furcă să găsesc materie primă de calitate. Este 
necesar ca bobul să nu fie tratat și vechi. Am testat pe rând o 
groază de sortimente. Uneori grâul căpăta miros greu de încins 
și tot nu apărea colțul! După numeroase încercări, am găsit la 
plafar un grâu bio de la Solaris care încolţește în două zile. În 
perioada de germinare, sămânţa, oricare ar fi ea, este ca o 
viitoare mamă care scoate la iveală tot ce e mai bun pentru a 
hrăni puiuțul. O minunăţie! Spăl boabele și le pun într-un 
castron cu apă cât să le acopere bine. În primele 24 de ore, fac 
această operaţiune cam de 2-3 ori, după care pun grâul într-o 
sită pe care o așez sprijinită pe o oală goală. E bine ca oala să 
fie mai adâncă decât sita, astfel încât grâul din sită să nu stea în 

apa scursă din el. În următoarele 24 de ore trec în 2-3 rânduri 
sita pe sub jetul de apă fără a mișca mormanul de boabe. Și ţin 
acoperit pentru că am observat că la întuneric grâul germinează 
mai repede. La sfârșitul celei de-a doua zile se văd deja 
mlădiţele ieșind prin sită. Pun grâul într-un borcan închis cu 
capac și îl țin la frigider. Colţul continuă să mai crească și în 
recipient, însă nu prea are spor pentru că în câteva zile dulcile 
bobiţe suculente dispar. 


Am preparat, de asemenea, rețeta recomandată de 
Monica Tatoiu care aparţine de fapt unui apicultor, dar a ajuns 
să fie asociată cu numele foarte mediatizat al femeii. 


- lăptișor de matcă — 4 g (în stare pură) 
- miere de salcâm naturală — 1,5 kg 

- polen măcinat — 300 g 

- ser fiziologic — 200 ml 

- tinctură de propolis — 150ml 


Toate ingredientele se amestecă și rezultă o pastă care trebuie 
păstrată în frigider. Dimineaţa, la prânz și seara, înainte de 
fiecare masă cu 30 de minute se înghite câte o lingură. Mie 
amestecul mi se pare delicios. Însă, cine nu tolerează gustul, 
poate bea o cană de ceai după. Când am terminat de îngurgitat 
cantitatea rezultată din această rețetă, mi-am mai preparat 
singură un amestec din toate produsele apicole posibile: miere, 
lăptișor de matcă, propolis solid, căpăceală, fagure, polen, 
păstură, ceară, în care am adăugat o mulţime de plante: 


- Coada şoricelului (Achillea millefolium) 

- Coada racului (Potentilla anserina) 

- Brânca ursului (Heracleum sphondylium) 
- Gălbenele (Calendula officinalis) 

- Frasin (Fraxinus excelsior) 

- Mărul lupului (Aristolochia clematitis) 

- Muşeţel (Chamomilla recutita) 

- Mesteacăn (Betula pendula) 

- Frunze nuc (Juglans regia) 

- Traista ciobanului (Capsella bursa pastoris) 
- Mătase de porumb (Stigmata maydis) 

- Urzică (Urtica dioica) 

- Răchitan (Lythrum salicaria) 

- Trei fraţi pătaţi (Viola tricolor) 


Toate plantele le-am râșnit, pulberea fină am amestecat-o cu 
produsele apicole și am luat o lingură în fiecare dimineaţă pe 
stomacul gol. Cantităţile folosite au fost la inspiraţie, astfel încât 
să rezulte un amestec bun la gust și de consistenţă 
convenabilă. Mi-am mai preparat tinctură de usturoi după o 
rețetă adaptată: un kg de usturoi de ţară netratat dat prin 
răzătoarea mică, pus la macerat într-un litru de ţuică adevărată 
de cazan prima mână. Am lăsat la cald două săptămâni într-un 
borcan ermetic închis și în fiecare zi l-am zgâlţâit bine. La 
expirarea termenului, am strecurat lichidul prin tifon, storcând 

bine și usturoiul zdrobit. Am pus sticla la frigider și am luat în 
fiecare dimineaţă pe stomacul gol 10 pipete din licoare în puţină 
apă. 


Pentru detoxifierea ficatului mi-am preparat tinctură de 
armurariu (Silybum marianum). Am pus într-un borcan douăzeci 
de linguri de pulbere de seminţe pe care le-am acoperit cu ţuică 
din prima șarjă, amestecând continuu. Când întreaga masă de 
pulbere a fost acoperită, rămânând deasupra un strat de alcool 
de două degete, am închis borcanul ermetic și am lăsat 
conţinutul la macerat la cald 14 zile, după care am strecurat. 
Extractul obținut l-am pus în sticluţe mici, închise la culoare. În 
acest fel se păstrează vreme de până la doi ani. Timp de trei 
luni am luat câte o linguriţă de 4 ori pe zi, după care am făcut o 
pauză de o lună și am revenit cu o linguriţă dimineaţa pe 
stomacul gol diluată în puţină apă distilată. Am mai luat ulei de 
cătină, hrean în miere și pentru calciu mi-am preparat coajă de 
ou fin măcinată macerată în zeamă de lămâie și amestecată cu 
puţină miere. Într-o perioadă am luat şi semințe de mac 
umectate și amestecate cu puţină miere. Se spune că ar 
combate osteoporoza. Nu m-am sfiit să înfulec de câte ori am 
avut ocazia (cam la toate piureurile de dimineaţă) și câte o 
frunză de aloe vera amestecată cu blenderul odată cu fructele. 
M-am dotat cu plante mai vechi de 3 ani pe care le ciufulesc 
când e cazul. De asemenea, mi-au intrat în reflex produse pe 
care înainte le foloseam foarte rar (cum ar fi scorțișoara) sau 
niciodată (cum ar fi curcuma), cunoscute ca mari luptătoare 
împotriva cancerului. M-am învăţat să adun și sâmburii de caise 
(mă ajută și prietenii) ca să am peste iarnă. Conţin vitamina 
B17. Când îmi amintesc, sparg câte 20 de sâmburi și îi mănânc 
ca atare. Mai urâtă e partea cu spartul. Trebuie puși neapărat 

într-un prosop sau o pungă ca să nu se împraștie fărâmele de 
coajă prin toată bucătăria. Nu de alta, dar cel mai adesea sunt 
descoperite cu tălpile! 


În paralel, n-am ezitat să aplic orice terapie care m-a 
convins. Astfel, timp de o lună și jumătate am ţinut cura cu gaz 
lampant cumpărat din magazinul de chimicale. Am găsit un 
produs pe a care scria că este 100% natural, fără adaosuri. 
Există voci care susţin că orice produs de pe piaţă, indiferent de 
ce susţine eticheta, ar fi impropriu consumului din cauză că ar fi 
folosiţi niște diluanţi în procesul tehnologic. Așa o fi. Eu la 
vremea curei m-am încrezut în datele furnizate de producător și 
mi-am administrat o linguriţă dimineaţa și una seara, varianta 
forte pentru stadiile mai înaintate ale dezvoltării neoplazice. Nu 
am avut reacţii adverse, doar în primele zile saliva de dimineaţă 
amestecată cu sânge. Există cercetări care susţin faptul că 
petrolul dublu rafinat are virtuţi de citostatic natural, inhibând 
dezvoltarea celulelor canceroase. După ingerare, timp de două 
ore nu se mănâncă nimic, iar pe parcursul zilei se beau doi litri 
de lichide, în special ceaiuri. După cura iniţială de șase 
săptămâni, se face pauză 3 luni după care se reia tratamentul 
timp de 10 zile. În perioada ingerării de gaz lampant se evită 
consumul de cafea, alcool, tutun și pe cât posibil de 
medicamente. Pot apărea reacţii adverse ca amețeli, greață, 
dureri articulare, musculare, somnolenţă, apatie, diaree, 
intensificări ale unor afecţiuni mai vechi. Eu însă, din fericire, nu 
le-am avut. 


De asemenea, timp de jumătate de an am ţinut terapia cu 
apă oxigenată. Am pornit de la câte 9 picături dimineaţa, prânz 
și seara până am ajuns la câte 20 de pipete dimineaţa și seara 
(aproximativ 240 de picături o dată). După un timp am redus la 

20 de pipete dimineața. Apa oxigenată de 10% am găsit-o într-o 
farmacie care prepara diverse, iar farmacista m-a asigurat că 
produsul este curat, fără adaosuri. Am încercat să citesc tot ce 
am putut găsi legat de oxiterapie. Nu era o cură despre care să 
fi auzit vreodată. Citeam pe forumuri că apa oxigenată se 
dovedește foarte eficientă și în distrugerea helicobacter pylori. 
Părerile legate de posibilele beneficii în planul sănătăţii sunt pro 
și contra. În ce mă privește, ingerarea de apă oxigenată mi-a 
adus îmbunătăţiri imediate pe care chiar am reușit să le percep. 
Spre exemplu, mi s-au curăţat foarte bine sinusurile, ceea ce 
mă făcea să-mi simt capul mai limpede. S-au rărit foarte mult 
durerile de încheieturi și mi-a dispărut înțepeneala de gât cu 
care mă trezeam dimineaţa, de parcă aș fi dormit totdeauna 
strâmb. Am citit, mai ales în limba engleză, că s-au făcut studii 
care au relevat rolul evident al aportului de peroxid de hidrogen 
în funcţionarea sistemului imunitar și implicit în vindecare. Dar 
există și părerea răspândită mai ales în rândul oamenilor 
obișnuiți cum că apa oxigenată arde! Toţi cei care am mânuit 
perhidrol (mai ales pe vremuri când se găsea și cu care ne 
decoloram părul!) știm ce urme albe lăsa pe piele! Dar asta se 
întâmplă la concentraţie de 35%. Apoi, pornind de la formula sa 
chimică - H202, tragem concluzia că este o apă cu un atom în 
plus de oxigen. El deţine rolul-cheie. Urmare legăturii sale 
instabile, oxigenul încearcă să se elibereze, ceea ce se petrece 
printr-o explozie. Această descopunere spontană favorizată de 
diverși catalizatori, lumină, căldură impune precautii în privinţa 
manipulării substanței cu concentraţie ridicată. Eliberarea 
oxigenului gazos face din peroxidul de hidrogen una dintre 
substanțele de oxigenare relativ ieftine, din păcate mai puţin 
cunoscută și utilizată de omul de rând. H202 este utilizat pe 
scară largă în purificarea apei. Într-un mediu în care suspectăm 

apa de consum ca fiind contaminată cu diverse bacterii, 
perhidrolul ne poate scuti de a ajunge la spital cu o problemă 
digestivă. Curăţă rănile, opreşte sângerarea, combate ulcerul, 
inflamaţiile pielii și mucoaselor și constituie un antiseptic de uz 
larg. Adăugând câteva picături în laptele dulce vom împiedica 
microorganismele să acționeze în vederea fermentării, produsul 
menținându-se proaspăt mai mult timp. lar lista întrebuinţărilor 
este foarte lungă. 


La capitolul suplimente, misiunea de a alege mi s-a părut foarte 
dificilă. Piaţa abundă de produse care mai de care mai 
„miraculoase” și mai piperate la preţ. Am citit și despre ele 
kilometri de informație. Şi concluzia m-a condus tot la 
convingerea mea intimă că remediul adevărat stă în simplitate. 
Este incredibil cum și medicina clasică, dar și cea naturistă îi 
exploatează la maxim pe cei aflaţi în impas la un moment dat. 
Industria farmaceutică își menţine un loc fruntaș în economia 
mondială exploatând și adâncind boala credulilor între care 
până nu demult mă aflam și eu. Medicii, în loc să militeze pentru 
preventie, nu prididesc cu prescrierea unor medicamente din ce 
în ce mai scumpe și mai toxice. Şi, pe măsură ce tratamentele 
alternative câștigă teren, apar și aici produse „minune” la preţuri 
ce sfidează bunul- simţ. Nu spun că n-am apelat la suplimente... 
Ba da, la câteva care m-au convins și al căror raport beneficiu- 
preț mi s-a părut corect! Am comandat la Dacia Plant „Citonat” 
și „Echinaceea cu astragalus” și am făcut două serii cu pauză 
între ele. Tot la suplimente includ tinctura de propolis pe care o 
cumpăr de obicei de la un apicultor cunoscut de mine. lau 50 de 
picături nediluate dimineața pe stomacul gol. Îmi simt 
instantaneu gura în flăcări, iar gingiile încep să-mi zvâcnească. 
Plimb tinctura prin toată cavitatea bucală și abia după ce o mai 

diluez cu salivă o înghit. Altfel, e atât de puternică, încât îmi taie 
respiraţia. Senzaţia de arsură și amorțeală a gurii dispare după 
un minut-două. Dar sunt sigură că se sinucide orice germene pe 
unde trece tinctura, propolisul fiind unul dintre cele mai 
puternice antibiotice naturale! Mi-am comandat, la un moment 
dat, două produse nu foarte scumpe despre care am adunat 
multe referinţe bune: „Colostrum Prime life cu imunoglobuline” și 
„Interferonat”. De multivitamine și minerale m-am cam ferit 
pentru că, nu știu de ce, am o reţinere în ce le privește... 


Când vremea s-a mai domolit un pic, am participat timp 
de o săptămână la ședințele de deschidere a canalelor 
energetice organizate de bioenergoterapeutul Tiberiu Molnar. 
Citisem întâmplător despre el cu mult înainte, fără să mă 
gândesc în clipele acelea că îl voi cunoaște vreodată în carne și 
oase. M-a impresionat și faptul că ședințele sunt gratuite, lucru 
rar întâlnit în zilele noastre când nimeni nu mai mișcă un deget 
fără a avea un oarece câștig. Nu m-am dus împinsă de 
principiul multora „dacă-i moca... cu plăcere”. Este o persoană 
atestată prin măsurători specifice ca având capacităţi mai 
deosebite în comparaţie cu noi, oamenii obișnuiți. În plus, 
doream să cunosc o „rara avis” care se pune în slujba semenilor 
fără a le pretinde nimic. Am întâlnit un bărbat jovial și modest pe 
ușa căruia se intra și ieșea ca pe bandă. M-am gândit cât de 
obositor trebuie să fie doar să intri în contact cu atâţia oameni 
cât e ziua de lungă, dară-mi-te să mai și lucrezi cu energiile lor. 
Plecam de acolo mai detensionată și nu cred că era urmare 
autosugestiei. Mi-a plăcut și organizarea, orele indicate în 
programare fiind întocmai respectate. Mi-am propus să mai iau 
niște sedinte, însă n-am reușit. 

Capitolul 8 


Nevoia învață pe om (Anton Pann) 


- Auzi, Cocu, ce-i cu ușa asta sprijinită de perete? 
- Care ușă, tu? 
- Asta de pe terasă, dragă... 


- Aaaa, am înlocuit una din ușile din casă. O s-o duc în 
șopru, vreau să extind bucătăria de vară și-o să-mi prindă 
bine... 


- Aș vrea s-o folosesc într-o chestie, crezi că dacă se udă 
ar fi vreo problemă? 


- la-o, fă ce vrei, și dacă se strică nu-i bai... 
- Asta înseamnă că trebuie s-o duc în cadă, mă ajuţi tu... 


Citisem o teorie ce aparține unui doctor italian, Tulio 
Simoncini, conform căreia cancerul este generat de o candida 
scăpată de sub controlul unui sistem imunitar deficitar și că, în 
consecinţă, ar putea fi atacată cu bicarbonat de sodiu. Orice 
femeie cred că a avut ocazia măcar o dată în viaţă să se 
confrunte cu această ciupercă și știe cât de greu e de combătut. 
Medicamentele par a-i veni de hac, dar după o perioadă relativ 
scurtă candida apare din nou. Multe femei au auzit însă de 
banalul bicarbonat de sodiu ca fiind singurul capabil s-o 
stârpească. Şi dacă l-au testat au avut și fericita ocazie de a-i 
vedea rezultatele surprinzătoare. Eu însămi am scăpat pe 

parcursul vieţii de candida cu irigaţii cu soluţie de bicarbonat. 
Așa că m-am gândit că dacă teoria lui Simoncini este corectă 
atunci bicarbonatul este substanţa potrivită. 


N-am stat pe gânduri și am început spălăturile după rețeta 
oferită de doctor. La 4 litri de apă adăugam 8 linguri bine 
încărcate de bicarbonat de sodiu. Mai special la aceste irigaţii 
este felul în care se execută. Se stă la orizontală, dar cu partea 
dinspre bazin și picioare mai ridicată, adică așa, cam sprijinită-n 
cap, cum s-ar spune. Asta pentru ca apa cu bicarbonat să stea 
în interior. După ce se introduce aproape un litru de lichid, 
ultima cantitate se ţine înăuntru timp de un sfert de oră stând cu 
fața în sus. După 15 minute se repetă operaţiunea, dar întoarsă 
pe partea stângă. Alt litru de lichid, alte 15 minute de stat 
aproape în cap. Apoi pe partea dreaptă, apoi pe burtă. În total o 
oră. Trebuie să recunosc că prea ușor n-a fost. Am pus ușa în 
cadă și am improvizat din ea un fel de pat, dar pus în poziţie 
oblică față de sol. Și acolo îmi amorțeau oasele câte o oră pe zi! 
Era incomod ca poziţie. Mai exista și tendinţa firească a corpului 
de a se împinge în cap, eu fiind obligată să opun rezistenţă cu 
forța gâtului. În aceste circumstanțe vitrege simţi trecerea 
fiecărei secunde prin creieri și oase. Evident, nu era posibilă 
niciun fel de activitate, cu excepția celei mentale. Profitam de 
situație și încercam să mă relaxez, să-mi golesc capul de 
gânduri. Alteori meditam sau mă rugam. Puneam ceasul să 
sune la 15 minute. Un alt disconfort este generat de faptul că nu 
se poate face manevra asta decât sumar îmbrăcată pentru că 
zona se udă și nu poţi sta în umezeală. Puneam sub mijloc un 
prosop mare făcut sul care să absoarbă lichidul scurs pe lângă. 
După care îl scoteam ca să nu stau cu el ud la șale. Practic 
făceam irigaţia mai alături astfel încât să nu se ude ușa și doar 


ultima cantitate de lichid o introduceam în poziţia de picioare în 
sus și rămâneam acolo nemișcată, după ce în prealabil puneam 
prosopul sul la mijloc. N-am făcut lucrul ăsta în mijlocul verii, 
deci îmi cam înţepeneau oasele de frig și nemișcare. După o 
lună am decis să fac spălăturile cu bicarbonat dimineaţa, iar 
seara adăugam o irigație simplă cu pelin sau cu tinctură de 
propolis, 200 de picături la un litru de apă. În plus, am început 
să fac clismă seara cu ceai de mușeţel timp de trei săptămâni. 
Spălăturile cu bicarbonat le-am făcut trei luni încheiate. 


Dr. Simoncini vorbește și despre posibilitatea de a injecta 
soluţie de bicarbonat, evident sterilă, în vena care alimentează 
organul bolnav și acolo unde este posibil să se facă injecții 
direct în zona afectată. Bineînţeles că m-a bătut gândul... Am 
renunțat înțelegând că nu voi găsi pe nimeni dispus să mă ajute 
să pun în practică și m-am mulțumit doar cu irigațiile. 


În tot acest răstimp am ţinut și două cure OSHAWA a 
câte 10 zile. George Oshawa, pe numele său adevărat 
Yukikazu Sakurazawa, este fondatorul dietei macrobiotice. 
Alimentaţia  macrobiotică, denumită arta longevităţii şi a 
reîntineririi, este de fapt un mod de viaţă în armonie cu natura. 
De-a lungul timpului, ea a fost utilizată pentru a vindeca unele 
boli, inclusiv cancerul. Dieta macrobiotică creată de George 
Oshawa se bazează pe conceptul oriental yin și yang - două 
energii opuse, dar complementare, care guvernează toate 
aspectele vieții. Pentru a menţine armonia corpului, cele două 
forțe trebuie menținute în echilibru, reinstaurarea normalităţii 
având ca efecte vindecarea, detoxifierea şi normalizarea 
fluxurilor de energie din corp. Pe durata celor 10 zile se 
consumă exclusiv orez, grâu, mei și hrișcă. Fierte, măcinate, 
turte sau terci, în orice combinaţie sau cantitate, singurul 

ingredient permis fiind sarea. lar ca lichide - apă cât mai pură. 
Dieta Oshawa curață organismul de impurități, eliberează 
traseele energetice din corp, permiţând curgerea normală a 
energiei. Îmbunătăţeşte digestia, reglează din punct de vedere 
hormonal, tenul devenind mult mai curat și luminos. Crește 
vitalitatea, capacitatea de muncă, se îmbunătăţesc memoria și 
concentrarea, somnul devine mult mai odihnitor. Este un regim 
de purificare a sângelui indicat în toate bolile cronice, cu efect 
de revitalizare și regenerare. M-am simțit foarte bine pe 
parcursul celor două reprize a câte 10 zile. Între ele am lăsat 5 
zile de legume și fructe. Grâul și orezul integral le-am mâncat cu 
precădere fierte, iar meiul și hrișca doar înmuiate. Dintre toate, 
meiul nu prea e pe gustul meu, motiv pentru care îl și cam 
ocoleam. Nu este o cură greu de ţinut. Mie mi se pare floare la 
ureche comparativ cu dietele dure. Poate fi un pic plictisitor și 
neofertant un astfel de meniu, dar cele 10 zile trec repede. 

Capitolul 9 
Ceea ce nu ne omoară ne întărește 


(Friedrich Nietzsche) 


Eram preocupată permanent să mă informez în privinţa 
altor metode de tratament, arzând de nerăbdare să le aplic. Mă 
consideram într-o luptă contra cronometru cu un dușman 
redutabil și trebuia să fiu mai rapidă, să nu-i las timp să se 
dezmeticească pentru a-și face de cap. Miza era sănătatea. 
Chiar viața mea. Era și este, ca să fiu corectă. Pentru că, 
indiferent de rezultate, această luptă se va încheia doar odată 
cu existenţa mea pământeană. 


Am citit mult despre două plante toxice, dar cu virtuţi 
deosebite: mărul lupului (Aristolochia clematitis) și spânzul 
(Helleborus purpurascens). Cea de-a doua, mai cu seamă, 
deosebit de otrăvitoare. Din acest motiv, foarte greu de 
procurat. N-o gasești în mod curent în magazin, ci doar pe la 
culegatori. Cu această plantă se ţine o cură după o schemă 
foarte strictă, se pare cu bune rezultate în distrugerea celulei 
canceroase. Cunoșteam teoria conform careia o substanță 
otrăvitoare poate vindeca dacă este utilizată în cantități mici. 
Este cazul clasic al veninului. Nici nu se punea problema să n-o 
încerc! N-aveam însă nici cea mai vagă idee de unde aș putea 
face rost de rădăcina de spânz. Și pentru că pe una din cutiile 
cu plante exista și un număr de telefon mobil am decis să-mi 
încerc norocul. 

- Bună ziua! Fiţi amabil, am comandat acum o săptămână 
la dumneavoastră mărul lupului. L-am primit, mulțumesc pentru 
promptitudine. Aș avea nevoie și de niște spânz, m-aţi putea 
ajuta? Am o problemă serioasă de sănătate și doresc să-l 
încerc. 


Auzind despre ce e vorba, domnul de la celălalt capăt al firului 
m-a refuzat politicos într-un dulce grai ardelenesc. 


- Doamnă dragă, nu-i de șagă cu planta asta... Este foarte 
otrăvitoare... 


- Știu, domnul meu... Însă folosită în dozarea corectă 
poate vindeca, spunea Valeriu Popa. Eu vreau să urmez rețeta 
lui, întâi schema de obișnuire a corpului cu câte o linguriţă pe zi, 
patru zile pauză, apoi crescută doza de la trei milimetri de 
rădăcină la un centimetru, doi și trei. Abia apoi varianta cu doi 
litri de ceai, în forma intensivă. Știu exact despre ce e vorba, 
aveți încredere că voi proceda cu discernământ. Ce dumnezeu, 
vreau să mă fac bine, nu să mă sinucid! 


Am insistat, iar el a cedat înțelegând că trebuie să mă ajute și 
mi-a trimis spânzul. Ştiam despre cură că este foarte dură. 
Citisem și unele mărturii ale celor care au experimentat-o. Ea 
are două variante: una mai ușoară, de adaptare a organismului 
cu planta și a doua, a tratamentului forte. M-am pregătit 
sufletește și am început. Schema este strictă și trebuie 
respectată întocmai. Într-adevăr, cu o plantă ca asta nu 
glumești. 

Varianta ușurică (de adaptare, în viziunea mea) 


Trei milimetri de rădăcină subţire cât o mină de pix se face 
pulbere (eu o striveam în mojarul de lemn). 250 de mililitri de 
apă se pun la fiert și când apa dă în clocot se adaugă pulberea. 
Se trage de pe foc, se lasă la răcit, după care se strecoară și se 
pune în frigider. Ceaiul se bea la temperatura camerei, astfel: 


Ziua 1: 1 linguriţă 

Ziua 2: 2 lingurițe, una înainte de prânz și una după prânz 
Ziua 3: 3 lingurite, la 3-4 ore 

Patru zile pauză. 


Se mărește doza la un centimetru de rădăcină. Se prepară la fel 
ca la început și se iau 4 zile câte 4 lingurite. O linguriţă la 
interval de câteva ore. Patru zile pauză. 


Se mărește doza la 2 cm. Se iau 4 zile câte 4 lingurite, una la 
câteva ore. Patru zile pauză. 


Apoi se mărește doza la 3 cm de rădăcină. La fel, 4 zile-4 
lingurite. Una la interval de câteva ore. Patru zile pauză. 


Eu am ţinut încă două runde a câte patru zile de tratament cu 
doza de 3 cm, după care am făcut pauză 2 săptămâni până la 
intrarea în varianta forte. Totodată, am preparat o infuzie dintr-o 
linguriţă cu vârf de spânz făcut pulbere la 250 de ml de apă cu 
care am tamponat 3-4 locuri de pe corp de 3 ori pe zi (cu 
precădere zona bolnavă). Nu pot spune că m-am simțit rău în 
această perioadă. Aveam uneori o senzaţie de neplăcere în 
stomac, dar repede trecătoare. 

În varianta forte a lui Valeriu Popa se fierb 2 litri de apă filtrată 
sau de izvor timp de jumătate de oră. Din apa rămasă după 
fierbere se măsoară un sfert de litru în care se pun 7 lingurite cu 
vârf de pulbere de rădăcină de spânz și se mai dă în fiert pentru 
5 minute. Se lasă la răcit și se strecoară prin tifon. Sticla se ţine 
la frigider. Ceaiul se bea la temperatura camerei, astfel: 


Ziua 1: 1 linguriţă dimineaţa, 1 la prânz, 1 seara, după mese 
Ziua 2: 2 lingurite dimineaţa, 2 la prânz, 2 seara, după mese 
Ziua 3: 3 lingurițe dimineaţa, 3 la prânz, 3 seara, după mese 
Ziua 4: 4 lingurite dimineaţa, 4 la prânz, 4 seara, după mese 


Și tot așa până la ziua 20. Se face pauză 10 zile, după care se 
reia. Dacă apar dureri de cap, tratamentul se întrerupe și se 
reîncepe după două săptămâni. 


La varianta dură n-am rezistat decât patru zile. M-am 
simţit rău încă din prima zi, iar în a patra mă ridicam din pat cu 
greu doar pentru a merge la toaletă. Greaţă, vomă, scaune 
diareice dese, migrenă insuportabilă, slăbiciune, deshidratare. 
Tot arsenalul s-a manifestat. Încercam să iau ceaiul după mese, 
dar din cauza stării cumplite de rău nu mai existau mesele! 
Simptomele îmi sugerau că ar fi vorba despre intoxicație. Mi-am 
dorit din tot sufletul să pot merge mai departe. Nu-mi place să 
mă opresc la mijlocul drumului, admit cu dificultate că nu se 
poate. Însă de data asta chiar nu s-a mai putut. Am păstrat 
rădăcina cu greu procurată, cu gând să reiau tratamentul într-o 
zi. Varianta ușoară. Sau... cine știe, poate chiar și pe cea dură. 

Capitolul 10 


Sunt om și nimic din ceea ce e omenesc nu-mi e 
străin (Terenţiu) 


Pe nesimţite, iarna grea a pus stăpânire peste sat. 
Zăpada scrâșnește sub pași, iar gerul mușcă din obraz fără pic 
de milă. Chiar și așa, îmi încep de regulă ziua cu câteva exerciţii 
de înviorare pe terasă. Fac bine la moral și îmi place senzația 
de dulce moleșeală resimţită la intrarea în casă, la căldură. 
Peste zi, bine echipată, dau adesea o raită prin împrejurimi. 
Seara admir joaca fulgilor de nea aureolaţi de lumina becului de 
pe terasă și simt aceeași bucurie ca în copilărie. M-am născut și 
am locuit la ţară până la vârsta de zece ani. Exact așa arătau 
iernile copilăriei mele... nesfârșite întinderi albe și reci, cu fulgi 
dansând în lumina sticloasă a lunii! Parc-a fost ieri... Alunecam 
cât era ziua de lungă pe derdelușul imens format de-a lungul 
uliței. Intram în casă cu forța doar pentru a înghiţi la repezeală 
ceva sau a mă încălzi un pic la gura sobei. Era definiţia fericirii 
fără margini, minunată broderie a unei vieți lipsite de griji... De 
aceea probabil mă surprind uneori inundată de o stare de 
exaltare fără nicio legătură cu realitatea... 


- Ti-am pus pe foc apa pentru clismă, vezi că dă să fiarbă, 
să-ţi pui tu ceai de care știi că trebă, mă trezește Cocuţa din 
visare. 


Mă gâdilau ca un zumzet plăcut urechii cuvintele ei cu accent. 
Am intrat și eu în acest joc, împrumutând în vorbire unele 
nuanțe. 

- No, bine, zic. Multam, Cocu. 


Ajunsesem să mă obișnuiesc cu clisma dimineaţa și 
seara, ca tiganul cu scânteia... Dar mărturisesc că până să mă 
confrunt cu problemele actuale de sănătate, doar vag auzisem 
despre procedeul ăsta, fără însă a aprofunda vreodată 
subiectul. În lipsa oricăror cunoștințe de bază, o consideram în 
mintea mea a fi o manevră dificilă și oarecum scârboasă și 
speram să nu fie vreodată nevoie să apelez la ea. Dar, cum nu 
de puţine ori existența noastră pământeană ne duce în 
ipostazele pe care ni le dorim cel mai puţin, a venit o zi în care 
am fost obligată nu numai să mă informez temeinic în legatură 
cu clisma, dar și să mi-o aplic în mod sistematic. Slavă 
domnului, internetul este plin de materiale informative despre 
acest procedeu. În primul rând am înţeles că o curăţare cu simţ 
de răspundere a colonului nu poate să lipsească atunci când 
omul dorește să își detoxifieze organismul. Acest lucru îl 
conștientizezi abia în momentul în care înţelegi cum are loc 
digestia și care este rolul colonului. În acest perimetru, 
alimentele intră în proces de fermentare și putrefacție. Şi, deși 
cel mai important rol în absorbție îl deţine intestinul subțire, 
totuși și prin pereții intestinului gros trec înapoi în sânge apă, 
electroliți, vitamine și aminoacizi. De aici importanța mentinerii 
curățeniei acestor pereţi pe care cu timpul se stocheză și se 
pietrifică resturi pline de toxine. Din acest motiv cred cu tărie că 
nu se poate spune că treci la un stil de viață mai sănătos în 
lipsa curăţării prin clisme. Degeaba ai grijă ce bagi în gură dacă 
nu-ți iei măsuri ca să nu-ţi autointoxici permanent sângele și, 
implicit, toate organele. În ignoranța mea, credeam că este 
obligaţia corpului să aibă grijă de toate... Și probabil că într-o 
anumită măsură și în anumite condiţii o și face. Dar să nu uităm 

că suntem departe de a fi corecţi și gentili cu propriul nostru 
organism când e vorba de alimentaţie, deci să nu așteptăm totul 
de la el. Ca să nu mai vorbim că în vremurile de acum, oricât ai 
încerca să mănânci sănătos n-are cum să-ţi iasă. Și cea mai bio 
legumă provine dintr-un pământ impregnat radioactiv, alimentat 
de ploi acide și în multe cazuri contaminat cu DDT aplicat cu 
mare vervă la noi în prima parte a epocii de aur și despre care 
se știe că rămâne în pământ peste 100 de ani. În plus, planeta 
pare mare, dar nu e. Orice gest făcut împotriva naturii la celălalt 
capăt al lumii se răsfrânge nu peste mult timp și asupra mea. 


Îmi amintesc că la început eram foarte stângace în 
executarea clismei. Lucruri care acum îmi par banale erau 
dificile pe atunci. Părerea mea e că orice om cu constituţie fizică 
și mobilitate normale își poate face clisma singur acasă. Nu 
există niciun fel de risc. Eu mi-am procurat dintr-o farmacie la 
preţ acceptabil un irigator cu recipient de un litru care se agaţă 
pe perete. L-am dezinfectat un pic punând în el apă cu spirt şi 
având grijă ca atunci când torn ceai acesta să nu aibă resturi de 
plantă care să înfunde micile orificii ale canulei. Evident, se 
unge anusul cu un ulei de care avem la îndemână pentru a nu 
ne provoca răni. Același lucru facem și cu canula și avem grijă 
ca înainte de a o introduce să scoatem aerul de pe traseul 
irigatorului. Aerul introdus accidental creează disconfort și o mai 
frecventă și acută senzaţie de defecare pe parcursul celor zece 
minute cât se stă cu lichidul în interior. În poziţia în genunchi, 
puţin aplecat în faţă și cu fundul în sus, se introduce canula cu o 
mână și cu cealaltă se controlează debitul din dispozitivul de 
închidere-deschidere. Este important ca lichidul să nu fie 
introdus foarte rapid, întrucât forțează pereţii intestinului și nu e 
plăcut deloc. Dar nici prea lent încât să înțepenești din cauza 

poziției destul de chinuite. În toate materialele citeam că se 
introduc doi litri de lichid și am tras concluzia că asta se face 
dintr-o dată. Eu n-am reușit niciodată, nici măcar când matele 
erau complet goale. În situaţia în care mă hrăneam normal, 
introduceam lichidul în două etape. Primul litru îl ţineam un 
minut-două, cât să antreneze o parte din reziduuri. Abia al 
doilea litru îl ţineam timp de 10 minute. În situaţiile de post 
negru puteam introduce și un litru jumătate, dar niciodată doi din 
cauza presiunii greu de suportat. Cea mai mare provocare o 
constituie senzaţia de defecare. Ea apare mai des sau mai rar 
pe parcursul celor zece minute. Contează dacă există iniţial 
gaze, dacă se introduce din greșeala și aer, dacă ai o stare mai 
iritată. Important este faptul că episoadele sunt scurte și pot fi 
ținute sub control. Contează să le abordezi cu calm... și strâns 
din dinţi. Uneori, pentru a le evita, mă așezam cu bazinul mai 
sus decât restul corpului, în poziţia pe coate și genunchi. 
Nemaiexistând presiune pe anus senzaţia nu mai e atât de 
pregnantă. Au existat și situaţii în care disconfortul episodic 
făcea să mă taie toate transpiraţiile. De aceea pot spune că 
aproape nicio clismă nu seamănă cu alta. Uneori cele zece 
minute par zece ore, alteori rămâi surprins ce repede trec. Am 
remarcat și faptul că dacă îmi ţin mintea ocupată cu ceva plăcut 
(muzică sau o emisiune tv interesantă) timpul se scurge mai 
repede și totul pare mai suportabil. La evacuare trebuie să se 
stea suficient de mult, uneori și 15 minute. Deși pare la un 
moment dat că totul e încheiat, de regulă mai vin jeturi de prin 
pliurile mai îndepărtate. Cu timpul începi să simţi când intestinul 
se golește complet. În cazul în care golirea se face parţial, în 
câteva minute te întorci pe tron sau, dacă senzaţia de evacuare 
nu este atât de evidentă, resturile rămân acolo și e păcat. 
Curăţarea colonului se face de obicei cu infuzie de plante. 


Valeriu Popa recomanda în cancerele cu orice fel de localizare 
folosirea rostopascăi. Ea aduce importante beneficii ficatului, 
această uzină uimitoare de a cărei bună funcţionare depinde 
starea de sănătate a tuturor organelor. Dar se mai poate utiliza 
mușeţelul, cafeaua, apa distilată, apa cu suc de lămâie, etc. Un 
calvar a fost atunci când am făcut clisme cu cafea după modelul 
Max Gerson. Deși foarte fin măcinată, cafeaua înfundă 
permanent găurelele canulei. 


Așadar, părerea mea este că o detoxifiere adevărată nu se 
poate face fără clisme, mai ales în cazul afecțiunilor grave. Ele 
sunt, de asemenea, benefice în cure de măcar două ori pe an, 
indiferent de stilul de alimentaţie și de starea de sănătate. 
Citeam că la Institutul Gerson se fac și câte 4-6 clisme pe zi în 
cazurile foarte grave. Mai mult, am cunoscut o doamnă care își 
curăţă colonul de două ori pe zi de peste 20 de ani aproape fără 
pauză, sub îndrumarea unui terapeut. Eu aș fi fost tentată să 
cred că și la acest capitol este necesară moderaţia, însă starea 
de sănătate a respectivei persoane care a supraviețuit atât de 
multă vreme unui cancer mă face să-mi reconsider un pic 
părerea. 


Îmi vedeam de ale mele, conștiincioasă ca un soldățel. 
Mă obișnuisem cu situaţia, iar gândul meu, singurul, era că 
trebuie să înving, nu contează cum și cât de dificil e procesul de 
vindecare. A nu se înțelege că n-au existat momente de 
clătinare... O, da... Între speranţă și deznădejde distanţa e atât 
de mică... Intri încet-încet într-o linie dreaptă a firescului și 
parcă doar terapiile îţi mai amintesc de sabia care îţi stă 
atârnată deasupra capului. Şi dintr-o dată, brusc, șarpele rece al 
îndoielii își scutură clopoțeii. Făcând înviorarea, am remarcat 
într-una din dimineţi o durere bine ascunsă în adâncul părții 

stângi a bazinului. Se făcea simțită doar la plierea piciorului sau 
la poziţia “pe vine”. Mărturisesc că nu mi-a plăcut deloc asta și 
pentru o fracțiune de secundă am simţit temerea că ar putea 
avea legătură cu problema mea majoră de sănătate. “Poate că 
mi-am supărat coloana asta înțepenită, ar trebui s-o las mai 
moale"... a glăsuit iar optimistul din mine și am trecut imediat la 
exerciţii mai puţin solicitante. A doua zi durerea era tot acolo, 
fără ca vreun alt semn specific să-mi sugereze o iradiere 
dinspre un nerv spinal. Și tot așa, zi după zi, sporindu-mi 
îngrijorarea. Ajunsesem obsedată de prezenţa acestui simptom. 
De câte ori aveam ocazia, verificam dacă a survenit vreo 
modificare în bine. Încercam chiar să ajung prin apăsare cu 
mâna la locul cu pricina, doar-doar voi face rost de ceva date 
suplimentare. M-a bătut chiar gândul să fac niște investigații, 
măcar să știu ce și cum, incertitudinea e cruntă. Am renunţat la 
idee pentru că am ajuns la concluzia că n-aș fi obţinut niciun 
beneficiu. Am luat în calcul cele două posibilități: n-are legătură 
cu cancerul, mă bucur un pic, merg mai departe cu terapiile, dar 
tot cu o doză de suspiciune. Dacă medicii nu s-au aplecat serios 
asupra problemei?... Nu le pot spune nimic despre diagnostic, 
existând riscul ca automat să se pună totul pe seama lui. A 
doua variantă: nu e de bine, mă întristez (un pic mai mult) și 
merg mai departe cu terapiile cu și mai multă îndârjire. Deci fac 
investigaţii de o groază de bani ca să ce? Mai simplu și deloc 
costisitor a fost să presupun că situaţia s-a înrăutățit. Am luat în 
calcul că ar putea fi așa, teama sporindu-mi și mai mult 
motivaţia de a suporta rigorile terapiilor drastice. 


Ca și cum n-ar fi fost de ajuns, nu după foarte mult timp 
m-am confruntat cu o altă situație care m-a panicat. Eram cam 
la vreo jumătate de an de la schimbarea stilului de viaţă când a 

început să-mi cadă părul în mod dramatic. În vreo două 
săptămâni, din mândrețea-mi de podoabă capilară ce stârnea 
invidie n-a mai rămas decât o amintire. Așa ceva n-am mai trăit 
în viața mea. Că am fost neplăcut surprinsă, e foarte puţin 
spus... La început am crezut că este efectul unei mici comprese 
cu oțet pe care mi-o pusesem deunăzi pe frunte și peste care 
înfipsesem zdravăn o căciulă. Înclinam să cred că vaporii 
emanaţi de oțet mi-au ars firul de păr. Când fenomenul a 
continuat, părul rărindu-se drastic uniform de pe tot capul, am 
realizat că nu oţetul poate fi cauza. Şi atunci am fost tentată să 
incriminez mai degrabă unele cauze interne. În baie, pe haine, 
pe pernă, peste tot era împrăștiat frumosul meu păr lung din 
care până nu demult împleteam o coadă groasă ca antebraţul. 
Ajunsesem să mă tem să-l mai pieptăn. Nu după multe zile 
însă, la un studiu mai atent am observat valuri de fire mici ce 
tocmai se iviseră. De atunci tot părul vechi s-a schimbat cu altul 
nou, mai des, aspru, puternic și creț. Eu aveam și înainte părul 
ușor ondulat, dar acum creștea creţ de-a binelea! Tot citind 
despre beneficiile consumului de grâu încolțit am găsit un 
paragraf în care se afirma că el are capacitatea de a înlocui 
părul existent cu unul nou. Nu știu dacă grâul sau numai grâul 
se face „vinovat' de această schimbare, însă ea a avut loc și 
fără dubiu are legatură cu noul meu stil de viaţă. 

Capitolul 11 


Minciuna  înflorată valorează mai mult decât 
adevărul rău spus (proverb albanez) 


- Cum adică nu mănânci sarmale? mi se adresează mama 
cu indignare în glas. Nici răcitură? adaugă cu o căutătură deloc 
prietenoasă. Dar e Crăciunul... Sau ţi-ai schimbat religia și noi 
nu știm? 


- Hai, mamă, cum poţi să spui așa ceva? Pur și simplu nu 
mai mănânc ce mâncam înainte, mi-am schimbat stilul de viaţă, 
nu religia... 


- Vă zăpăcesc aștia cu prostiile la televizor... Eşti fată 
deşteaptă, nimic de zis, dar ai și bazaconii destule-n cap. Ştii 
vorba aia că unde-i deșteptăciune e și prostie multă. Aia nu-i 
bună, aia nu-i bună... Cică pentru sănătate... Pe naiba, vă 
omoară silueta! Uită-te la noi, am mâncat și mâncăm de toate și 
slavă domnului aproape că nu știm ce-i aia injecție. 


- Mamă, nu compara alimentaţia din vremurile voastre cu 
asta de acum. Voi din fericire ați mâncat sănătos cea mai mare 
parte a vieţii. Pe vremea comunismului nu era haosul de acum. 
Tu nu vezi că nu mai există lege, nu mai există ordine? Piaţa-i 
plină de porcării. 


- Eu nu spun că n-ai dreptate, pe timpu’ lu’ Ceaușescu era 
mai multă disciplină, nu făcea fiecare de capu’ lui și chiar dacă 
nu se găsea mai nimic în alimentara, noi ne-am descurcat 
mereu. Cumpăram pe sub mână de la ăia care lucrau la abator. 

Scoteau bucăţile de carne pe sub cămăși strânse cu cureaua, 
mai tăia câte cineva pe ascuns un porc, mai luam de pe la ţară. 
Și găteam acasă. Acuma toată lumea mănâncă la colţ de stradă 
făcut de altu’. Normal că ăla pune în mâncare ce vrea el... Da’ și 
voi vă uitaţi în gură la toți proștii care sunt plătiți să apară la 
televizor să spună numai tâmpenii... Pune mâna și mănâncă, 
uită-te ce slabă ești... 


- Mamă, așa trebuie să fiu, când te alimentezi corect 
greutatea se reglează singură. 


- Și adică ce mănânci? Ai înnebunit, umbli cu buruienile-n 
traistă... 


Ai mei nu știau de problema mea de sănătate. În general, 
nu fac parte din categoria celor care umblă cu goarna prin sat, 
iar în ce-i privește am decis că e mai bine așa. Sunt mamă și 
știu că părinţii suferă mai mult decât copiii lor, indiferent ce 
problemă ar avea. Plus că, având o vârstă, și-ar fi putut periclita 
chiar propria lor sănătate din cauza îngrijorării. Nu mi-ar fi picat 
bine deloc știind asta. Ba mi-ar fi făcut situația și mai grea, 
amărându-mi sufletul și încărcându-mi conștiința. În fond, lupta 
e numai a mea, iar compătimirea este un sentiment pe care nu 
l-am agreat niciodată. Din acest motiv, starea mea de sănătate 
a constituit subiect doar într-un cerc restrâns. Pe de altă parte, 
am considerat că dezechilibrul meu de sănătate constituie o 
situaţie temporară care se va rezolva curând, deci ce rost ar fi 
avut să întind pelteaua? 


Când am plecat din oraș, am apelat la sfânta minciună 
salvatoare care, dacă nu e menită să lezeze pe cineva, nu văd 
de ce n-ar putea fi uzitată. Și minciuna-i tot o vorbă atunci când 
scopul ei e unul nobil. 


AA 


- Și acasă când te întorci? continuă mama să mă 
iscodească. N-au găsit pe cineva mai tânăr să rezolve 
problemele firmei la sute de kilometri distanță? 


- Ăștia tineri n-au suficientă experiență, plus că după 
câteva luni de delegaţii riscă să ajungă și la divorţ, îi răspund eu 
cu un zâmbet larg. Nu-s hârșiţi ca noi... Oricum lucrurile sunt 
aproape puse la punct, nu peste mult timp mă întorc acasă. 
Lasă, nu le mai plânge de milă alor mei, nu le prinde rău să se 
mai descurce și singuri, învaţă să mă aprecieze mai mult... 


În cele câteva zile petrecute la ei, părinţii mei, oameni cu 
principii conservatoare sănătoase și de nezdruncinat, au părut a 
nu accepta schimbarea drastică în stilul de alimentaţie, 
insistând de câte ori s-a ivit ocazia să gust din bunătăţile 
pregătite pentru acest prilej. 


- Hai, dragă, că doar n-ai făcut legământ, fă și tu o 
excepție și ia un pic... Toate au ieșit buneeee, ca niciodată... 


Sunt convinsă că are dreptate, mama e o foarte bună 
bucătăreasă. Deși nu mai e tânără, pregătește sărbătorile la fel 
de meticulos ca pe vremea copilăriei noastre. Se culcă târziu și 
se trezește cu noaptea-n cap pentru a fi gata la timp răcitura, 
cârnaţii, sarmalele, friptura... E multă muncă împletită cu la fel 
de multă dragoste pentru bucuria de a vedea adunată toată 
familia în jurul mesei. Știu că asta e marea ei satisfacție, iar 
plescăitul laudativ din limbă și aprecierile la adresa bunătăţilor 
fac parte din ritual. Îmi pare rău să fac opinie separată, dar sunt 
convinsă că ușor-ușor se va obișnui cu noua mea atitudine. Nu 
va avea încotro, pentru că viața mea de acum încolo așa va fi. 

- Lasă, mamă, n-o mai invita atâta... Să fim bucuroși că 
rămâne mai mult pentru noi ceilalţi, zise fratele meu, încercând 
să ducă subiectul într-o zonă mai destinsă. 


- Ştii că întotdeauna ea a fost mai ierbivoră, a adăugat și 
soră-mea, luându-mi apărarea. Dacă ea se simte mai bine așa, 
las-o-n pace. E bună de musafir că vine cu de-ale gurii-n 
sacoșă, nu face pagubă. Nu mănâncă, nu bea, ce-mi plac mie 
oamenii aștia, adăugă ea râzând... Soră-mea, știind la rândul ei 
cum stau lucrurile, se străduiește să mă salveze din bătaia 
puștii. 


- Da' dacă gustă, moare? nu se lasă mama bătută. Tu n-ai 
nimic de zis, măi, Traiane? 


- Păi dacă în ultima perioadă a mâncat doar floricele pe 
câmpii, s-ar putea să chemăm salvarea de la o bucată de 
cârnat. Ce-avem cu bieții oameni? N-au ei destui mușterii care 
îndeasă mâncarea cu ambele mâini și beau cu damigeana? 


În fața unor aliați așa de convingători, ai mei au bătut în 
retragere, închizând definitiv subiectul până la plecarea mea. 
Nu-mi fac iluzii, la următoarea vizită o vom lua de la capăt... 

Capitolul 12 
Planul de-acasă nu se potrivește cu cel din târg 


(proverb românesc) 


Încă de la începuturile căutărilor mele am descoperit că 
mai toate site-urile, blogurile, forumurile făceau referire pe larg 
la terapiile marelui om care a fost Valeriu Popa. Fie-i liniștit 
somnul. Cred că mulţi au avut sau au motiv să-i mulțumească. 
Urmându-i sfaturile cu credință neclintită și voinţă de fier, 
bolnavi aflaţi cu un picior în groapă au primit șansa de a mai trăi 
o lună, un an, douăzeci. Pot spune că m-a fascinat 
personalitatea simplă, dar absolut copleșitoare a acestui om. 
Simţeam că rezonez cu el. Teoriile, afirmaţiile, învățăturile sale 
îmi păreau atât de firești, încât le-am îmbrățișat cu toată fiinţa. 
Și nu puţine au fost momentele, și sunt, în care regret că fiind 
contemporană cu el n-am avut ocazia să-i ajung în preajmă. Îmi 
amintesc că în foarte frageda mea tinerețe am auzit de el. Am 
citit în revista „Flacăra” a lui Adrian Păunescu. Mi-a rămas în 
minte doar esența, faptul că se spunea despre el că este un 
mare vindecător. Un fel de vraci, înțelegeam eu pe atunci, total 
lipsită de minimă informaţie din domeniu. Știu că m-am întrebat 
cum era posibilă apariția unor astfel de afirmaţii îndrăznețe, 
având în vedere epoca închistată în care trăiam. Nu m-am 
străduit atunci să-mi dau vreun posibil răspuns. Dar l-am primit 
acum.  Convins de capacităţile și învățăturile marelui 
bioenergoterapeut, Adrian Păunescu a apelat la el pentru a-i 
salva tatăl bolnav în ultima fază de cancer de pancreas. Şi, 
după ce fusese tratat de marile somităţi ale vremii și externat 

pentru a-și trăi ultimele zile acasă în patul lui, tatăl poetului a 
fost întors la viaţă de Valeriu Popa. A mai trăit câţiva ani, 
recăpătându-și vitalitatea spectaculos, așa cum consemnează 
chiar nepotul sau, Andrei Păunescu, în jurnalul personal. Cred 
cu tărie că Valeriu Popa a fost un trimis al lui Dumnezeu, un 
apostol, un doctor fără arginţi. N-a pretins și primit niciodată 
vreun folos de pe urma tratamentelor sale, considerând că nu e 
meritul lui. “Nu eu te vindec. Tu ești propriul tău vindecător, eu 
doar te sfătuiesc. Dacă te faci că faci, nu sari groapa, dacă faci 
mai mult decât îți spun eu o să câştigi”. Le pretindea însă 
bolnavilor care i se adresau să ofere un pic din puţinul lor 
semenilor și să facă dovada gestului, drept mulţumire pentru 
sfaturile primite. 


Terapia BG 1 (boli grave) 
Ora 7:30 — Terapia cu ulei 


După trezire, prima grijă trebuie să fie eliminarea salivei 
adunate în gură peste noapte. Apoi, o lingură de ulei de floarea 
soarelui se mestecă 20 de minute, după care lichidul lăptos se 
scuipă în totalitate. Se rade stratul albicios depus pe limbă cu 
coada unei linguri de lemn. Eu folosesc spatula din cutia cu 
argilă, aceeași cu betișorul pe care stă agăţată înghețata. Se 
clăteşte foarte bine gura cu apă sărată, o lingură de sare 
grunjoasă la o cană cu apă. 


Ora 8:00 — Terapia cu mălai 


Se ia în gură o lingură cu mălai şi se mestecă 10-15 minute, 
până când începe să se scurgă saliva. Se clăteşte gura cu apă 
sărată. 

Ora 8:30 — Clisma cu infuzie de rostopască (Chelidonium 
majus) 


Se clocotesc 2 | de apă distilată într-un vas de 3 litri, se pun 2 
linguri de rostopască (mai ales pentru cancere) şi se infuzează 
timp de două minute, apoi se lasă 10 minute acoperit cu capac. 
Pentru alte afecţiuni grave, în funcţie de boală şi localizare, 
infuzia se poate prepara şi din alte amestecuri de plante. 


Se strecoară infuzia în irigator, se controlează temperatura cu 
cotul şi în poziţie genupectorală se introduce canula, după ce se 
unge anusul cu ulei. Înaintea defecării, se face un masaj pe 
abdomen în jurul ombilicului. Trebuie folosită toată cantitatea de 
2 litri de infuzie. După defecare, se face igienizarea locală cu 
apă caldă, bolnavul stând cu şezutul într-un lighean. 


Ora 9:00 — Spălarea vaginală 


infuzia pentru spălături vaginale în cazul cancerelor cu orice 
localizări se prepară la fel cu cea de la clismă, numai că se 
folosesc 2 linguri de flori sau rădăcini de nalbă mare (Althaea 
officinalis). 


Se strecoară infuzia călduţă în irigator şi stând cu şezutul în 
lighean se introduce canula în vagin şi se aşteaptă până ce se 
scurg cei 2 litri de infuzie din irigator. Manevra poate fi făcută și 
stând pe WC. 


Ora 9:30 — Sărituri pe vârfuri 


În faţa ferestrei deschise, se fac 100 de sărituri pe vârfurile 
picioarelor, mişcând braţele ritmic şi respirând în acelaşi ritm. 
Se poate începe gradat cu 10-20 de sărituri, iar la sfârşit se 
inspiră şi se expiră adânc şi rar. 


Ora 11:00 — Masa 1 


Din 4 linguri de orez nedecorticat care se spală şi se lasă timp 
de o oră la înmuiat se înghit boabe fie întregi, fie mestecate, 
apoi se consumă 1/2 litru de apă distilată. Se recomandă ca 
întreaga operaţiune să dureze 1-2 ore. 


Ora 13:00 — Masa 2 


Se rad şi se amestecă într-un vas de porțelan, cu o lingură de 
lemn, 5 linguri de grâu încolţit, 2 linguri ţelină mică, 2 linguri 
rădăcină de pătrunjel, 1 lingură gulie verde (nu roşie), 2 linguri 
sfeclă roşie, 1 lingură miere naturală polifloră, 2 linguri mere. 
Amestecul se serveşte cu o lingură de lemn. Ca desert, o 
linguriţă (de lemn) cu polen conservat în miere. Obligatoriu, 
masa durează o oră. 


Ora 16:00 — Masa 3 


Se bea o cană de infuzie de salvie, neîndulcită. 250 ml apă 
distilată dată în clocot în care se pune o linguriţă salvie (Salvia 
officinalis). 


Ora 18:00 — Masa 4 


Se mănâncă 100 bucăţi seminţe crude de bostan, apoi se bea o 
cană cu infuzie de cimbrişor (250 ml apă distilată dată în clocot 
peste care se adaugă o linguriţă de plantă). 


Ora 20:00 — Somniferul natural 


Se curăţă 4 mere lonathan, iar coaja se infuzează în 250 ml apă 
distilată cu captare de aburi (când apa clocoteşte, capacul se 
ridică şi se adaugă cojile, apoi capacul se pune repede la loc). 

Se opreşte focul, se pune vasul deoparte 15 minute, acoperit cu 
capac. Se adaugă o lingură de miere polifloră. Apoi se consumă 
cojile de mere, iar zeama se soarbe încet, cu o lingură de lemn. 
Toată operaţiunea trebuie sa dureze 45 minute. 


Ora 21:00 — Clisma 


Se face o nouă clismă și spălătură vaginală cu infuzii (de 
rostopască, respectiv nalbă mare) pregătite dinainte. 


Ora 21:30 — Culcarea 


După rugăciunea de seară cu fereastra deschisă se intră în 
aşternuturi şi se caută somnul profund. Acest regim trebuie ţinut 
timp de 42 de zile. 


Cea mai mare provocare pe care mi-a lansat-o această 
cură a fost procurarea apei distilate de calitate și la prețuri 
rezonabile, ţinând cont de cantităţile foarte mari care se 
utilizează. Când am văzut oferta din farmacii mi s-a zbârlit părul, 
iar pe forumuri nu găseam niciun indiciu care să mă ajute. În 
magazine, văzusem apă distilată chiar la cantităţi mari și prețuri 
foarte bune, dar nu m-a convins, întrucât din specificaţiile 
trecute în etichetă nu reieșea clar că poate fi utilizată în scop 
medical. Am perseverat în căutările mele și am găsit un fir. O 
firmă din Buzău care distribuie apa doar prin rețeaua Dedeman. 
Am sunat la companie pentru a primi asigurări suplimentare că 
produsul respectiv este exact ceea ce-mi trebuie și am trecut la 
treabă. Mi-am procurat o cantitate impresionantă de apă care a 
speriat vecinii, pentru ca nu cumva vreo disfuncţiune în 
aprovizionare să-mi dea planul peste cap. Și astfel, la 
aproximativ 8 luni de la încheierea dietei Breuss, am dat startul 
lui BG 1. 

Nu era tocmai momentul cel mai prielnic pentru a începe 
o astfel de cură. Mă întorsesem la căsuţa mea care acum era 
dată cu susu-n jos din cauza unor lucrări de modernizare și 
evident că era de muncă, nu glumă. Făceam lucrările cu forțe 
proprii, în familie, și am sperat să mă descurc și cu dieta și cu 
casa. M-am gândit că nefiind presată de meseriași cărora 
trebuie să le stau la dispoziţie îmi voi permite să o mai lălăi când 
nu mă voi simţi în apele mele. Din păcate, șantierul nu putea fi 
amânat. Dar nici cura! Eeee, perioada care a urmat chiar a 
constituit un test. Nu-mi ajungea ziua să fac tot ce era de făcut. 
Dieta numa’ și-ți ocupă tot timpul. Dar să mai și muncești? 
Noroc că n-am avut simptome de detoxifiere prea dure. În 
primele zile limba mi-a fost foarte încărcată, iar saliva extrem de 
vâscoasă și dubios colorată în galben-verde-negru și chiar 
amestecată cu sânge. Ca și în cazul breuss-ului, aveam zile mai 
bune și zile mai proaste. Uneori mă durea capul. Şi, pe mine 
când mă doare capul, nu funcţionez, adică nu pot rezista prea 
mult la verticală. Nu aveam deloc senzaţie de foame și când îmi 
era greu să mai înghit salata anostă mă gândeam cu bucurie că 
vine momentul mieros de seara și în felul ăsta îmi mai dădeam 
câte un brânci. După un timp mă săturasem maxim de 
amestecul de crudităţi, mai voiau și papilele mele altceva, dar 
nu a fost aversiune ca în cazul sfeclei, așa că i-am dat bice mai 
departe. Vreo două săptămâni pot zice că am fost chiar în mare 
formă, aveam un somn odihnitor (poate și de la atâta efort fizic!) 
și căpătasem un calm și o claritate a minţii care nu prea mă 
caracterizează. La capitolul acuitate vizuală am stat mai prost. 
Vedeam din ce în ce mai rău, în ceaţă, privirea fiindu-mi 
permanent împăienjenită. Citeam că este un efect caracteristic 
curei, lucru ce s-a dovedit adevărat. Însă încet-încet mă 
părăseau și puterile. Slăbiciunea era pregnantă mai cu seamă 

în prima parte a zilei când cu mari eforturi mă dădeam jos din 
pat. Dar când mi-era mai greu și parcă-parcă dădeam să-mi 
plâng de milă, îmi imaginam ce mi-ar spune Valeriu Popa. Legat 
de asta citeam despre o întâmplare care circulă acum ca 
anecdotă. O doamnă care ţinea post și care a ajuns într-un 
moment greu când credea că nu mai poate continua, l-a sunat 
pe Valeriu Popa să o sfătuiască ce are de făcut. Marele 
vindecator i-a sugerat hâtru să-și pună o lumânare aprinsă în 
imediata vecinatate, să se întindă cu mâinile pe piept și să 
aștepte. În acest fel i-a transmis direct părerea sa despre 
variantele existente în cancer: poți și trăieşti sau nu poţi și mori. 
Îmi imaginam că eu sunt femeia aceea. După prânz îmi mai 
veneam un pic în fire, iar seara infuzia cu coajă de măr mă 
găsea într-o formă mai bună. După aproape trei săptămâni, rolul 
meu în ale casei se limita mai ales la a da minunate directive, 
ceea ce displace tare unui om ca mine care crede de obicei că 
el face cel mai bine. Mă cam târam, puterea ajungându-mi să 
prepar de-ale dietei și să fac clismele. Și drept prună pe colac, 
printr-o împrejurare nou apărută, casa trebuia sa fie „bec' în 
două săptămâni. Numai cu directive era imposibil. Fiecare 
lucrușor trebuia curăţat și pus la locul lui. Orice stăpână a 
gospodăriei știe că ăsta este exclusiv apanajul nostru. Nu numai 
că altcineva nu așează lucrurile ca noi (!), dar ne așteaptă apoi 
perioada în care habar n-avem pe unde să găsim cele mai 
banale nimicuri din propria casă. Aşa că la 21 de zile am zis 
stop. N-am renunţat cu inima ușoară, însă am acceptat, 
neavând de ales. M-am întors din dietă cu 5 kg mai puţin și fără 
să mai fac greșeli majore, diversificând hrana puţin câte puţin. 
Puterile mi-au revenit repede, astfel încât după o săptămână 
aproape nimic nu mai trăda experimentul pe care tocmai îl 
încheiasem. 

Capitolul 13 


Adevărurile continuă să existe, chiar dacă sunt 
ignorate (Aldous Huxley) 


O terapie care mi-a pus mari probleme, dar ale cărei 
beneficii le consider majore, este administrarea intravenoasă a 
unor cantităţi uriașe de vitamina C (acid ascorbic). Informaţiile, 
găsite după îndelungi căutări, au fost puţine și aproape deloc în 
limba română. Ca să nu mai vorbim de vreo mărturie a cuiva 
care să fi experimentat-o, ceea ce mă face să cred că sunt un 
fel de deschizător de drum, cel puţin în ce privește aplicarea 
terapiei acasă. Am găsit documente care o consideră printre 
curele alternative cele mai eficiente utilizate în centre medicale 
de renume din străinătate. Dar la ce costuri... putem ușor să 
ghicim. De la vlădică până la opincă, toţi am auzit despre lămâia 
necesară în cantităţi sporite pentru a ne înzdrăveni mai repede 
în caz de răceală. Această informaţie a ajuns un fel de axiomă 
perpetuată din generaţie în generaţie. E clar că efectele 
vitaminei C au fost demonstrate științific și sunt de netăgăduit 
din moment ce nimeni nu le contestă. Dar, ca aproape orice 
muritor, mai mult de atât nu știam. De aceea, întâi de toate am 
încercat să găsesc suficiente informaţii încât să înțeleg 
mecanismul prin care acidul ascorbic acționează. Și m-am 
descoperit a fi atât de ignorantă... încât mi s-a facut jenă. Habar 
n-aveam că organismul uman nu are capacitatea de a sintetiza 
și stoca vitamina C și că buna funcţionare a corpului nostru 
depinde de cantitatea ingerată zilnic. În viața mea nu mi-am pus 
vreo secundă problema dacă iau suficientă vitamina C din ceea 
ce mănânc! E adevărat că se găsește în multe alimente (mai 

ales legume și fructe) și tot omul ia câte un pic de ici, de colo. 
Însă, cantitatea face diferența. Rolul său este atât de important 
încât consumul sistematic de sub 5 mg pe zi duce la moarte! 
Doza zilnică recomandată se situează pe la 100 de mg, însă nu 
este suficient doar să-ţi asiguri un minim. Dacă o capră 
sintetizează în condiţii normale zece grame de vitamina C pe zi, 
iar în cazurile de boală sau traumă o sută de grame, nu-i greu 
de înțeles cât de importante sunt rolul și cantitatea substanţei 
puse în circuitul organismului. Majoritatea speciilor de animale 
și plante își fabrică singure vitamina C. Sinteza este obţinută 
printr-o secvenţă de pași, bazată pe enzime care convertesc 
glucoza în acid ascorbic. Acest lucru are loc fie în rinichi, la 
reptile și păsări, fie în ficat, la mamifere și păsări ciripitoare. Dar 
din cauza nefuncţionării unei gene, organismul uman nu este 
capabil să genereze una dintre enzimele necesare procesului 
de sintetizare a vitaminei C. Această defecțiune a avut loc 
frecvent pe scara evoluţiei și a afectat majoritatea peștilor, multe 
păsări, unii lilieci, cobaii și majoritatea primatelor, incluzând 
oamenii. Mutaţiile nu sunt încă letale, deoarece acidul ascorbic 
se găsește din abundență în sursele alimentare. 


Vitamina C de sinteză este produsă din glucoză prin 
două metode principale. Procesul Reichstein, dezvoltat în anii 
'30, folosește o singură prefermentare, urmată de o cale pur 
chimică. Procedeul actual a fost dezvoltat în anii '60 și folosește 
fermentația adițională pentru a înlocui parțial pașii chimici 
următori. Vitamina C îndeplinește un rol important în producerea 
de colagen în țesutul conjunctiv. Aceste fibre sunt prezente în 
întreg organismul, asigurându-i o structură stabilă, dar flexibilă. 
Unele țesuturi au un procentaj mai ridicat de colagen în 
conţinut, în special pielea, membranele mucoase, dinții și 

oasele. De asemenea, deţine funcţie în sinteza dopaminei, 
noradrenalinei și adrenalinei în sistemul nervos sau în glandele 
suprarenale şi participă activ la sintetizarea carnitinei, 
importantă în transferul energiei la mitoconariile celulelor. Nu în 
ultimul rând, vitamina C este un puternic antioxidant. 


Țesuturile biologice cu cel mai mare conţinut de vitamina C - de 
peste 100 de ori față de nivelul din plasma sangvină - sunt 
glandele suprarenale, glanda pituitară, timusul, corpus luteum și 
retina, iar creierul, splina, plămânul, ficatul, tiroida, pancreasul, 
rinichiul și glandele salivare sunt câteva dintre structurile cu o 
concentraţie de acid ascorbic de la 10 până la 50 de ori mai 
mare decât a sângelui. 


Nici un organ nu poate face rezerve de vitamina C, motiv pentru 
care organismul rămâne foarte rapid fără această substanţă, 
dacă nu există un aport continuu prin sistemul digestiv. Stările 
care preced carenţa propriu-zisă sunt numeroase, în prezent 
punându-se întrebarea referitoare la posibila relaţie dintre 
deficitul de vitamina C și diverse boli (cancer, boli 
cardiovasculare, cataractă etc.). 


Vitamina C este recunoscută ca fiind una dintre cele mai puţin 
toxice substanţe din medicină. Cu toate acestea, există situații 
în care aportul ei în cantități mari trebuie făcut cu precauție. 
Tulburările de metabolism al fierului incluzând 
hematocromatoza, întrucât acidul ascorbic conduce la creșterea 
absorbției fierului, dar și anomalia genetică manifestată prin 
niveluri scăzute de enzimă glucoză-6-fosfat dehidrogenază. În 
aceste situaţii sunt propuse doze mari de vitamina E drept factor 
cu potenţial protector. Lipsa vitaminei C conduce la scorbut, 
inclusiv la copii. Scorbutul infantil provine din laptele sterilizat, 

chiar vitaminizat, dar și din absenţa fructelor și legumelor 
proaspete din alimentaţia copilului. Vitamina C produce diaree 
dacă este ingerată în cantități mai mari decât limita, care diferă 
de la individ la individ. Studiile au arătat faptul că nivelul de 
toleranţă variază între 5 g pe zi la o persoană sănătoasă și 300 
de g pe zi la una bolnavă de cancer sau SIDA. Aceste date 
conduc și ele în mod logic la concluzia că vitamina C este 
extrem de necesară în vindecare, organismul bolnavului cronic 
comportându-se practic ca un burete. Scaunele diareice 
încetează imediat ce doza este redusă, fără a provoca vreun alt 
efect negativ. 


Pornind de la teoria conform căreia bolile se instalează 
urmare unor carențe, deci combaterea lor implică și eliminarea 
acestor lipsuri, Linus Pauling, faimosul biochimist laureat de 
două ori al premiului Nobel, a introdus în 1968 conceptul 
avangardist pentru vremea aceea de medicină ortomoleculară 
care înseamnă „molecule corecte în concentraţie corectă”. În 
timp ce medicina alopată consideră organismul ca fiind o sumă 
de organe, aparate și sisteme ce se abordează individual, 
medicina ortomoleculară abordează organismul ca un tot unitar, 
tratamentul utilizând molecule în concordanţă cu fiziologia 
celulei. Câţiva ani mai târziu, experimentele medicale au condus 
la concluzia că o afecţiune, înainte de a avea manifestări clinice, 
produce un dezechilibru biochimic celular, echipa condusă de 
prof. Pauling definind pentru prima oară și conceptul de 
“afecţiune celulară”. Principiul de bază al medicinei 
ortomoleculare este acela că toate celulele, țesuturile și 
sistemele tisulare au nevoie de anumite concentraţii de 
micronutrienţi specifici și că numai asigurând un aport cât mai 
apropiat de cel cu care am fost dotați nativ vom obține o 

funcţionare corectă a organismului și o eficiență sporită 
respingerea atacurilor interne și externe care încearcă 
permanenţă să destabilizeze sistemul. 

Linus Pauling prevestea încă din anii '70 eșecul total al 
medicinei alopate în combaterea bolilor, din simplul motiv că 
organismul nu recunoaște substanțele toxice din medicamente 
și nu răspunde pozitiv la ele. Medicul oncolog german Hans 
Alfred Nieper, practicant al terapiilor cu aport de substanţe 
nutritive naturale în cancer, scleroză și alte boli grave, scria 
despre cunoscutul biochimist: În primăvara anului 1974 am fost 
invitat de International Academy of Preventive Medicine în 
Washington Hilton pentru a susține o lucrare legată de 
substanțele de transport al mineralelor. La petrecerea de după 
întâlnire Linus Pauling mi-a spus: “Hans, crede-mă, tot ce se 
folosește în prevenţia și tratarea bolilor cronice și nu este 
ortomolecular (molecule recunoscute de organism) va fi sortit 
eșecului. Mecanismul sistemelor organismului nu vrea să 
răspundă pozitiv la terapiile toximoleculare. Medicina alopată va 
încerca să ignore această realitate fără să ţină cont de legile 
naturii, înlocuind-o cu folosirea banilor, supradimensionarea 
cercetării și o propagandă mincinoasă. Demersul ăsta va eșua 
şi va constitui cauza unei explozii masive a costurilor de 
sănătate care va conduce la crize economice, politice şi sociale. 
Chiar dacă industriile se vor alia în formarea de mari 
conglomerate care să finanțeze producerea medicamentelor 
nebiologice, toximoleculare, totul va sfârși prin eșec. Nicio sumă 
de bani nu va fi capabilă să conducă la copierea sau depășirea 
nivelului de dezvoltare a substanțelor active survenit în milioane 
de ani. Tu ești singurul doctor de la această masă (restul erau 
oameni de știință teoreticieni), dar vei vedea că am dreptate." Și 


en 


a avut dreptate! Linus și eu nu ne-am mai văzut după aceea, 
dar ocazional ne-am scris. Am fost capabil să demonstrez că o 
combinaţie de squalene și mari doze de vitamina C (2-8 g pe zi) 
dau bune rezultate în herpes și tumorile maligne. Linus a fost 
încântat, iar teoria lui privind vitamina C confirmată. Substanțele 
non ortomoleculare nu pot niciodată trata, ci doar face niște 
corectii. Nu poţi aduce un real câștig în sănătate, ci doar un 
echilibru tolerabil în timp. O terapie ortomoleculară prin natura 
sa farmacodinamică își poate arăta superioritatea doar după 
mai mulți ani, ceea ce depășește timpul normal de observatie al 
studiilor clinice pentru terapiile cu medicamente. Și pentru că 
știința evaluării la un tratament de aşa lungă durată implică 
maturitate retrospectivă, această formă de tratament este 
adesea nerecunoscută și discreditată. 


În cartea „Vitamina C și cancerul” (1979) Pauling Linus 
spunea referindu-se la diversele metode nonconvenţionale de 
tratament: „ La ora actuală, trebuie să recunoaștem că nu există 
un singur agent sau un singur tratament anticancer potrivit 
pentru toți bolnavii de cancer sau chiar pentru un tip de cancer. 
În general, tratamentele tradiționale eșuează. Nu este un motiv 
pentru a examina cu atenţie aceste metode netradiţionale care 
pretind că obțin rezultate certe? Nu trebuie să respingem noile 
metode pentru singurul motiv că sunt noi. Nu trebuie să le mai 
refuzăm sub pretextul că nu înțelegem mecanismele sau pentru 
că provin din surse neoficiale. Dacă vrem să obținem victorii pe 
frontul luptei cu cancerul, este esenţial ca persoanele implicate 
în această luptă, în special membrii National Cancer Institute și 
American Society of Cancer, să se arate receptivi la noile idei.” 
El a experimentat terapia cu vitamina C mai cu seamă pe 
pacienţi aflaţi în stadii avansate de cancer cu diverse localizări 


și a demonstrat, fără dubiu, că starea lor generală s-a 
îmbunătăţit semnificativ și viața le-a fost prelungită considerabil. 
El însuși a luat zilnic minim trei grame de vitamina C toată viața 
și a trăit 93 de ani. A lăsat în urma sa cărţi cu informaţie extrem 
de valoroasă cum ar fi „Vitamina C, răceala obișnuită și gripa” - 
1977, „Vitamina C și cancerul” - 1979, „Cum să trăiești mai 
mult și să te simți mai bine”- 1987. 


Cât de receptivă s-a arătat a fi lumea medicinei 
convenţionale la ideile noi ale savantilor, știm cu toţii. Interesele 
financiare imense din industria farmaceutică mondială ţin 
permanent bocancul pe grumazul terapiilor eficace și ieftine. lar 
omul, îndepărtat de natură, de învăţătura valoroasă a 
strămoșilor lui și îngenunchiat de „beneficiile” civilizaţiei, se lasă 
supus unei alte forme de sclavie. Cum să nu fie cultivată la 
scară largă ideea de chimioterapie când o injecție poate ajunge 
să coste mii de euro? De ce ar promova cineva tratamentul cu 
substanțe care provin din natură, nu pot fi patentate și au un 
preț infinit mai mic? Această goană nebună după bani a creat 
un sistem în care mulţi au de caștigat. Dar nu și pacientul. 


De aceea, eu cred că bolnavul trebuie să îndrăznească 
să aleagă altă cale. Mai firească, mai simplă și mai adevărată: 
aceea de a-și pune corpul în maximă poziţie de luptă cu boala 
cu ajutorul substanțelor naturale, mult mai benefice și mai la 
îndemână. 

Capitolul 14 
Suferinţa e întotdeauna mama îndrăznelii... 


(Shakespeare) 


Îmi era destul de clar că trebuie să-mi aplic terapia, însă 
aveam atât de multe întrebări fără răspuns. Acidul ascorbic are 
un PH foarte mic, nici 3. Nu cumva acidifiază în mod brutal 
sângele, anihilând efectele? să folosesc mixtură de acid 
ascorbic cu soluţie Ringer, cum sugerează Pauling, deși ea 
trebuie utilizată cu precauţie în hipertensiune, adică exact cazul 
meu? Ce doze să-mi administrez? Ce alte substanţe ar trebui 
să iau, astfel încât vitamina C să nu creeze dezechilibre? 
(Citeam, spre exemplu, că dozele mai mari de două grame de 
vitamina C distrug acidul folic). Cât de mari ar trebui să fie 
dozele și care frecvenţa de administrare? Ce cantitate de lichide 
ar trebui să consum pentru a asigura un drenaj renal optim? 
Multe, multe întrebări... 


Am aruncat o privire în farmacie și m-am cam desumflat. 
O fiolă de 5 ml de soluţie conţinând 0,5 g acid ascorbic costa 
aproape 3 lei. Mai era cazul să fac socoteala câte fiole însumate 
fac o megadoză de 60 de grame administrată o dată? N-aveam 
de gând să-mi vând casa și să dau banii respectivei firme de 
medicamente, așa că mi-am continuat căutările cu speranţa că 
voi găsi și prețuri mai omenești. Și cum Dumnezeu nu mă lasă 
la greu, răspunsul a venit repede. Pe site-ul unei farmacii 
veterinare am văzut sticle cu 100 ml soluţie conţinând 10 grame 
de acid ascorbic produse de Pasteur. Preţul... incredibil de 

modest în comparaţie cu fiolele: o sticlă la preţul a trei fiole de 
0,5 grame! M-am gândit că substanţa numită acid ascorbic este 
una singură, iar între corpul meu și cel al unui animal nu este 
practic nicio diferență. Mai mult, studiind excipiențţii, n-am 
descoperit diferențe notabile între o categorie și alta de produs. 
Pe etichetă scrie ca e pentru uz veterinar, dar menţiunea e 
firească atât timp cât este fabricat de o entitate specializată pe 
acest segment. Așa că m-am dus la una din farmaciile ce 
comercializează produsele și mi-am procurat marfa. În acest fel 
am mai parcurs o etapă. Mi-am pus apoi întrebarea cine îmi 
administrează dozele. Fiind vorba de o terapie nonconformistă 
despre care nu se știe nimic pe la noi, nu mă așteptam să 
accepte cineva să-mi pună o perfuzie. De înţeles, oamenii se 
tem de ceea ce nu cunosc... Am încercat să învăţ din tutoriale, 
însă nu erau suficient de explicite încât să reușesc singură 
manevra. Aveam nevoie de cineva care să mă ajute să învăţ 
„meserie”. Frământarea n-a durat însă mult. Am o bună amică 
asistentă medicală și m-am gândit să-mi încerc norocul. O știam 
fată destupată și cu o inimă imensă. l-am explicat cum stă 
treaba și n-a zis nu. Nu știa nimic despre terapie, dar până a 
doua zi s-a informat suficient cât să nu-i fie atât de teamă încât 
să dea înapoi. Am hotărât să începem cu 10 grame și să 
creștem cu câte 10 grame zilnic, pentru a obișnui corpul cu 
substanța. După trei zile am învăţat cum se face și am încercat 
să-mi pun miniperfuzorul-fluturaș singură. Eeee, cu nimeritul 
venelor a fost o adevarată aventură... Și nu numai. Și cu 
scoaterea aerului din perfuzor și cu schimbarea sticlelor... Mă 
întrebam cum reușesc oare toxicomanii să-și înfigă acul pe furiș 
la mare viteză și mă înfuriam pe lipsa mea de abilitate. 

Când am ajuns la 60 de grame am trecut la câte două 
doze săptămânal și formula asta am aplicat-o timp de jumatate 
de an. Apoi, timp de câteva luni am redus la 60 de grame o dată 
pe săptămână. După vreo nouă luni de la debutul terapiei am 
început să răresc administrările și să reduc progresiv și 
cantitatea până am ajuns la 10 grame. Per total, cura a durat 
aproximativ 11 luni. Schema de tratament am stabilit-o singură 
și s-a bazat și pe câteva informaţii pe care le-am găsit cu greu 
pe site-ul Institutului Riordan S.U.A. 


“In Extremis: Primul ajutor în caz de cancer avansat 
(sau pentru oricine cu cancer, în orice etapă) 


În cazul în care medicul tocmai ti-a spus că mai ai puţin de trăit 
sau ai un cancer "incurabil", cum ar fi cel pancreatic, ficat, creier 
sau cancer pulmonar, în cazul în care tratamentul convenţional 
se dovedește a fi doar un paliativ, există o terapie remarcabilă 
pe care o puteţi încerca. Ea este relativ simplă și ieftină şi se 
poate face la domiciliu, fără efecte secundare. Medicii care o 
folosesc au salvat viețile a 60-70% din pacienţii cu cancer 
terminal și au demonstrat că pot opri sau controla răspândirea 
cancerului. Această terapie constă în administrarea 
intravenoasă a unor doze mari de vitamina C. Vitamina C 
intravenoasă nu este aceeaşi cu vitamina C luată pe cale orală. 
Prin administrarea vitaminei C intravenos medicii pot realiza o 
saturatie a sângelui care nu este deloc comparabilă cu cea 
obținută pe cale orală. Ordinul de mărime este ceva de genul 
200%, fată de 2% saturatie pe cale orală. Această concentrație 
foarte mare de vitamina C este esențială în ceea ce privește 
realizarea unui efect chimioterapeutic citotoxic în distrugerea 
celulelor tumorale. Dacă este posibil ca pacientul să beneficieze 

de o linie Hickman, dozele extraordinare de vitamina C - ceva 
între 50 g și 100 g, în funcție de malignitatea cancerului - pot fi 
auto-administrate la domiciliu pe o schemă zilnică sau 
săptămânală pe o perioadă de mai multe luni, adaptând 
frecvenţa funcţie de răspunsul individual. Tratamentul poate îi 
administrat ambulatoriu oriunde în lume. Efectele sale par a fi 
îmbunătățite prin injecții săptămânale cu doze mari de vitamina 
B12, (hidroxicobalamină 1000 micrograme), care formează 
cobalt ascorbat, un alt binevoitor netoxic, dar citotoxic tumorii, în 
combinaţie cu vitamina K (în mod special vitamina K3, deşi K1 
este de asemenea eficace) și acid lipoic (300 mg oral, de două 
ori pe zi). Acidul lipoic reciclează vitamina C pentru a menţine 
doza citotoxică constantă în organism pentru perioade mai 
lungi. 


Contraindicațiile la această abordare sunt puţine şi se referă la 
persoanele cu insuficiență renală supuse dializei sau cu forme 
neobișnuite de supraîncărcare cu fier. Medicii ar trebui să 
verifice, de asemenea, celulele roşii din sânge din punct de 
vedere al deficitului de glucoză-6-fosfat dehidrogenază, o 
afecțiune rară a cărei prezență poate duce la crize hemolitice. 
Pentru o bună toleranță, dozele foarte mari ar trebui să fie 
administrate treptat, începând de la 15 grame pentru una sau 
două sedințe, până la 50 de grame și, dacă este necesar, chiar 
100 de grame. Doza exactă este determinată de saturația 
plasmei cu vitamina C imediat după o perfuzie. 


ATENȚIE: Pentru a evita efectul de bumerang care poate duce 
la scorbut, acest tratament nu trebuie întrerupt brusc. Pacienţilor 
trebuie să li se reducă dozele treptat, pe o perioadă de 
săptămâni sau chiar luni, iar terapia cu vitamina C orală ar 

trebui să continue pe termen nelimitat și în zilele dintre pertfuziile 
intravenoase. 


Medicul american Hugh Riordan este, probabil, expertul mondial 
în această abordare. Institutul sau, Centrul pentru îmbunătăţirea 
funcționării umane, tocmai a finalizat un proiect de cercetare 
efectuat pe parcursul a 10 ani privind efectele dozelor mari de 
vitamina C intravenos în cancer, iar metoda sa patentată a 
trecut recent de prima fază a studiilor clinice la Universitatea din 
Nebraska. Studiile au stabilit nontoxicitatea acestui tratament 
pentru cancer, iar dr. Riordan este acum pe punctul de a 
continua cu faza a doua a studiului clinic sub auspiciile 
Institutului Naţional de Sănătate, folosind doze terapeutice de 
vitamina C pe pacienții suferind de adenom renal. Dr. Riordan a 
publicat, de asemenea, mai multe istorii de succes ale unor 
cazuri, inclusiv rezultatele tratamentului pe un pacient cu cancer 
pulmonar în stadiu avansat. El recrutează, de asemenea, 
pacienţi cu cancer în fază terminală în vederea studierii unei noi 
imunoterapii, în care sistemul imunitar este invătat să 
recunoască și să distrugă celulele canceroase. Studiile clinice 
sunt gratuite, dar pacientul trebuie să aibă posibilitatea de a 
călători în S.U.A. 


Beneficiile consumului pe termen lung de vitamina C în exces 
față de doza zilnică recomandată sunt recunoscute și includ 
reducerea riscului de cancer, boli cardiovasculare, cataractă. De 
asemenea, vitamina C are capacitatea de a crește valorile HDL 
colesterolului, reducând LDL colesterolul, scade tensiunea 
arterială şi reduce mortalitatea cardiovasculară. Vitamina C 
îmbunătățește capacitatea de absorbţie a fierului la persoanele 
cu valori scăzute ale acestuia. Beneficii au fost raportate și în 
atacurile severe de colită ulcerativă, cancer avansat și sarcom 

cu celule reticulare. Dozele utilizate au variat între 50-150 g 
intravenos pe zi, fără efecte adverse raportate. 


Doze mari de vitamina C IV au fost utilizate și pentru a trata 
nevrita optică și s-a descoperit că produce rezultate echivalente 
cu administrarea orală sau IV de corticosteron sau orală de 
vitamina B12. Nu s-au înregistrat evenimente în cazul celor 25 
de pacienți tratați. 


Opt studii dublu orb cu placebo și șase nonplacebo nu au 
indicat efecte adverse ale dozelor de vitamina C de până la 10 
grame consumate pe zi, timp de până la trei ani. Posibilitatea 
producerii efectelor adverse în cazul cantităților mai mari (doze 
multiple gram) a primit o atenţie considerabilă. În ciuda 
preocupărilor și al unor rapoarte de cazuri contradictorii, 
cercetările extinse nu au relevat existența efectelor adverse. 
Excepţiile apar în rândul pacienţilor cu insuficiență renală, 
pacienții hemodializaţi cronic, eventual pacienții cu 
hemocromatoză şi fier în exces, precum şi în cazurile 
persoanelor predispuse la formarea de piatră oxalat. Un raport 
de caz de nefropatie oxalat acută apare la un pacient cu 
sindrom nefrotic şi amiloidoză primară căruia i s-au administrat 
45 grame de vitamina C IV . Cele mai multe protocoale 
folosesc perfuzii lente și nu dau doze mari la pacienții cu 
insuficiență renală. Cu toate acestea, legătura de cauzalitate nu 
a fost demonstrată în acest caz. Îngrijorarea legată de faptul că 
dozele mari de vitamina C provoacă uricozurie, distrugerea 
vitaminei B12, mutagenitate sau pietre de oxalat de calciu nu a 
fost confirmată, în ciuda cercetărilor atente și detaliate. 


Studii recente demonstrează că vitamina C administrată 
intravenos poate atinge o concentrație plasmatică suficient de 


QQ 


mare pentru a exercita efecte citotoxice asupra multor tipuri de 
celule canceroase. Interesant este faptul ca vitamina C are 
acțiune atât oxidantă, cât și antioxidantă. La doze mici și medii 
(realizate prin administrare orală) vitamina C este un antioxidant 
puternic, cu funcții importante în răspunsul imun, de vindecare 
şi de reciclare a altor antioxidanți cum ar fi vitamina E. 


La doze mari (realizate prin administrare intravenoasă) vitamina 
C poate exercita acţiune oxidativă asupra ADN-ului celulei 
canceroase, în special prin creșterea producţiei de peroxid de 
hidrogen. Această creștere a stresului oxidativ induce apoptoza 
(moartea subită) celulelor canceroase, deoarece acestea sunt 
relativ deficitare în catalază, o enzimă care neutralizează 
peroxidul de hidrogen. Studii efectuate în Japonia au 
demonstrat cu succes că vitamina C IV poate spori efectele 
terapeutice ale chimioterapiei. 


Vitamina C se administrează de obicei de 3 ori pe săptămână, 
timp de cel puțin 4 săptămâni, în conformitate cu următorul 
program: 


Săptămâna 1 - 159 159 309 
Săptămâna 2 - 40g 409 509 
Săptămâna 3 - 509 50g 509 
Săptămâna 4 - 60g 60g 609 


Săptămâna 5 şi următoarele - dozele variază în funcţie de 
prezentarea clinică și de rezultatele analizelor de laborator. 


Acest program este tipic pentru un pacient care nu urmează 
chimioterapie sau radioterapie. Programul și dozarea pot varia 

în funcţie de simptomele clinice, de laborator și/sau schemele 
de tratament convenţionale. 


Reactii adverse și complicații 


Un studiu în fază | efectuat la Universitatea din Nebraska a 
arătat că nu există efecte secundare sau toxicitate asociate cu 
procedura de vitamina C intravenos. Cu toate acestea, unele 
contraindicatii relative și efecte secundare care urmează pot fi 
luate în considerare: 


- Necroza tumorală rapidă poate duce la hemoragie și 
ulterior la moarte. Deşi este o situaţie foarte rară, ea a fost 
descrisă de către Campbell și Jack (Scot Med J 1979; 24-p151). 
Se recomandă doză inițială mică și creșterea treptată conform 
graficului de mai sus; 


- Durere localizată la locul de pertuzare care poate fi 
redusă prin picurare lentă; 


- Reactie alergică, inclusiv şoc anafilactic; 
- Deficit de G-6-fosfat: risc de hemoliză; 


- Pietre la rinichi: relativă contraindicație. Administrarea de 
magneziu şi vitamina B6 inhibă formarea de pietre la rinichi; 


- În orice situatie care ar putea fi agravată de cantitatea de 
fluid utilizată (cum ar fi insuficienta cardiacă congestivă): relativă 
contraindicație.” 


Cazuri studiate la Institutul Riordan și date publicităţii 


i Femeie de 51 de ani cu un carcinom renal stadiul 3-4 şi 
cu metastaze pulmonare. A refuzat chimioterapia și a ales 


an 


tratamentul cu ascorbat, doza iniţială fiind de 15 grame. Doza a 
fost crescută după două săptămâni la 65 de grame și s-a 
continuat cu această cantitate timp de zece luni. Infuziile au fost 
completate cu extract proteic de timus, N-acetilcisteină, 
niacinamidă, beta glucan și extract de tiroidă. Șapte din cele opt 
formațiuni metastazice pulmonare s-au resorbit. Timp de patru 
ani n-au mai existat alte semne de regresie, după care a apărut 
o nouă formaţiune pulmonară consistentă cu celule mici, iar la 
scurtă perioadă a survenit decesul. 


* Bărbat de 49 de ani cu o tumoră la vezica urinară şi 
multiple alte formatiuni satelit, stadiul 3. A refuzat chimioterapia 
și a ales infuziile intravenoase cu ascorbat. A primit timp de trei 
luni câte 30 de grame de două ori pe săptămână, apoi 30 de 
grame o dată pe lună timp de patru ani. În plus, a luat 
suplimente constând în extracte de plante, sulfat de condroitină, 
crom picolinat, ulei de in, glucozamină sulfat, acid alfalipoic, 
lactobacillus acidophilus, lactobacillus rhamnosus și seleniu. La 
nouă ani de la initierea terapiei, persoana se afla într-o stare 
bună, fără niciun semn de recurentă sau metastazare. 


* Femeie de 66 de ani cu un limfom stadiul 3 cu 
metastazare rapidă în zona paraspinală și invazii în spațiul 
osos. A fost de acord cu 5 săptămâni de radiaţii, dar a refuzat 
chimioterapia, alegând pertuziile cu ascorbat. Ea a primit câte 
15 grame bisăptămânal timp de două luni, o dată pe săptămână 
timp de şapte luni, apoi o dată la fiecare 2-3 luni pentru o 
perioadă de un an. Suplimentele au inclus coenzima Q10, 
magneziu, betacaroten, vitaminele B şi C, N-acetilcisteină, 
antiparazitare. Formaţiunea inițială a rămas palpabilă după 
ședințele de radiaţii și a apărut o nouă tumoră. Terapia cu 
vitamina C a continuat. După șase săptămâni, cele două 


formațiuni nu mai erau palpabile, dar un nou limfom a fost 
detectat după patru luni, însă după un an pacienta nu mai 
prezenta niciun semn clinic de limfom. Controalele din următorii 
zece ani au relevat faptul că persoana era în stare bună de 
sănătate. 


i Femeie de 55 de ani cu un adenocarcinom de ovar 
stadiul 3 cu o valoare inițială a CA125 (antigen tumoral cu 
valoare de referință sub 35 U/ml) de 999 a suportat o intervenție 
chirurgicală urmată de şase cicluri de chimioterapie (paclitaxel, 
paraplatin) combinate cu  ascorbat în formă orală şi 
intravenoasă. Infuziile IV au început cu câte 15 grame de două 
ori pe săptămână și au crescut până la 60 de grame 
bisăptămânal. S-au atins nivele plasmatice de până la 200 
mg/dl ascorbat în timpul perfuzării. Tratamentul a continuat timp 
de un an, după care infuziile au fost reduse la una la interval de 
două săptămâni. Au fost administrate suplimente de vitamina E, 
coenzima Q10, betacaroten şi vitamina A. La momentul 
publicării trecuseră 40 de luni de la diagnosticul iniţial și se 
continua tratamentul cu vitamina C IV. Toate investigațiile de pe 
parcurs au infirmat maladia, iar valorile CA125 au rămas 
normale. 


s Femeie în vârstă de 60 de ani cu un adenocarcinom 
ovarian stadiul 3 şi o valoare CA125 de 81 a fost supusă unei 
interventii chirurgicale urmată de şase cicluri de chimioterapie 
(paclitaxel, carboplatin) cu antioxidanti pe cale orală. După 
încheierea chimioterapiei, pacienta a început perfuziile cu 
ascorbat 15 grame o ședință pe săptămână crescând la 60 de 
grame bisăptămânal. Și în acest caz, în timpul perfuziei s-au 
atins valori plasmatice de până la 200 mg/dl ascorbat. 
Tratamentul a fost completat cu suplimente ca vitamina E, 

coenzima Q10, betacaroten, vit. A. Nivelele de CA125 s-au 
normalizat după prima cură de chimioterapie, în schimb existau 
resturi tumorale în pelvis. După doi ani și jumătate de tratament 
cu vitamina C IV nu s-au evidențiat recurente, iar nivelele de 
CA125 erau normale. 


Cazurile studiate au vizat tipuri variate de cancer, 
tratamentul implicând uneori chimioterapie, ședințe de radiații și 
numeroase suplimente. Variantele de protocol anticancer cu 
vitamina C găsite în limba română conţin acid folic, carnitină, 
arginină, seleniu, coenzima Q10, vitamina E, seleniu. Aplicarea 
în paralel a terapiei cu megadoze de vitamina C intravenos și 
formele clasice de tratament - radio și chimioterapia - constituie 
un subiect controversat. 


Site-ul oficial al Insitutului American de Cancer susţine că 
studiile demonstrează faptul că administrată în doze mari în 
combinaţie cu unele chimioterapice, vitamina C le sporește 
acestora efectul. Astfel, împreună cu trioxidul de arsen a dat 
bune rezultate în cancerul ovarian, combinat cu gemcitabine — 
în cel pancreatic și dacă se adaugă și epigallocatechin-3-gallate 
se pot distruge mai ușor celulele anormale mezoteliale. Același 
institut consemnează faptul că supradozele de acid ascorbic 
împreună cu radioterapia au demonstrat efecte pozitive în 
tratarea glioblastomului. 


Studiile de laborator au arătat însă că forma oxidată a vitaminei 
C (acid dehidroascorbic) face ca eficiența unor chimioterapice 
să se diminueze. De asemenea, s-a dovedit că efectul unor 
medicamente cum ar fi inhibitorul proteozomal bortezomib 
scade atunci când este utilizat concomitent cu vit C. 

Capitolul 15 
Teoria... ca teoria, dar practica ne omoară 
(expresie populară) 


Am știut de la început de varianta de tratament cu 3 
administrări pe săptămână a câte 60 de grame de acid 
ascorbic, însă nu-i deloc ușor să te autoperfuzezi o zi da, 
una ba! Așa că am optat pentru 2 runde săptămânal. Deși 
acolo se vorbește de aport de vitamine, în lipsa unor 
instrucţiuni clare am renunţat să-mi bat capul. Nu știam 
dacă ele pot fi adăugate în aceeași perfuzie cu vitamina C. 
Exact asta îmi lipsea, să mă mai înțep o dată în venă și 
pentru alte vitamine! Și cum nu m-am putut pe deplin lămuri 
în acest subiect, l-am abandonat și, greșit sau nu, am 
rămas doar la vitamina C. Cu timpul, m-am confruntat și cu 
o problemă venoasă. Locurile de penetrare se traumatizau, 
astfel încât nu mai puteam pune perfuzia în imediata 
vecinatate. La introducerea acului, sângele refuza sa curgă, 
dar am trecut de la mâini la picioare și înapoi la mâini și am 
mers mai departe. Atunci am decis să încerc varianta cu 
soluţie Ringer. Scoteam cu seringa din punga de Ringer o 
parte din lichid și introduceam conținutul sticlelor de 
vitamina C, una câte una, pe măsură ce nivelul din săculeţ 
scădea. Așa cum mă aşteptam, am făcut retenţie de lichide 
din cauza clorurii de sodiu și-mi creșteau valorile tensiunii 
arteriale. Cu toate astea, cred că mai bine de jumate de an 
am mers pe formula asta. În ziua de tratament beam cam 

trei litri de lichide: borș de casă, sucuri proaspete, ceaiuri, 
apă și, evident, bătătoream calea spre baie! Aş putea 
caracteriza reacția mea la terapie ca fiind destul de dură. În 
cazul celor mai multe administrări am avut simptome 
puternice de rău. În primul rând, se instalau dureri ale 
tuturor încheieturilor chiar în timpul perfuzării, astfel încât la 
final, când mă dădeam jos din pat, mă simțeam ca după o 
ciocnire cu trenul accelerat! Citeam că poate avea loc o 
precipitare masivă a sărurilor pe oase și probabil de aici 
durerile articulare. Aproape ca o regulă, a doua zi mă 
trezeam cu o migrenă ce se estompa în cel mai bun caz 
spre seară. Uneori, chiar în timpul perfuzării care dura 5-7 
ore se instalau simptomele unui început de gripă. E vorba 
de starea în care începi să te întinzi, caști, ți se înfundă 
nasul și temperatura corpului începe să crească. În aceste 
situaţii, durerea de cap era parcă și mai persistentă. 
Subfebrilitate am avut și la introducerea în sânge a 60 de 
grame de acid ascorbic, dar și la 20. De aceea cred că nu 
cantitatea era cauza. Motivele erau de ordin intern și aveau 
probabil legatură cu parametrii organismului la acel 
moment. Au fost și cazuri, dar puţine la număr, în care după 
administrare n-am avut niciun fel de simptom notabil. Însă, 
măcar o ușoară durere de oase și tot a existat. M-am gândit 
să contracarez precipitarea sărurilor printr-o curăţare a 
limfei, după rețeta lui Valeriu Popa pe care o încercasem și 
înainte. Un litru de suc de grapefruit, 750 ml suc de 
portocală și 250 de ml suc de lămâie în amestec cu 2 litri de 
apă distilată se beau pe parcursul zilei fără a se consuma 

nimic altceva. Ca la carte cura ţine trei zile, timp în care se 
consumă 12 litri de suc proaspăt stors și îndoit cu apă 
distilată. Eu am tinut-o în câteva rânduri, iar rezultatele 
chiar au fost foarte bune. Durerile de oase se diminuează, 
încheieturile devin mai flexibile și starea generală se 
îmbunătățește. 


M-am gândit că n-ar fi rău să beau cei 4 litri de suc în 
ziua cu vitamina C, idee pentru care m-am felicitat. Probabil 
aportul mare de vitamine a făcut să mă simt mai bine ca de 
obicei. Păcat că minunata inspiraţie m-a lovit abia spre 
finalul terapiei, când oricum scădeam progresiv cantitatea. 
Din acest motiv n-am putut să trag o concluzie clară dacă 
îngurgitarea sucului face ca efectele adverse ale vitaminei 
C IV să se estompeze. Frecvent, în perioada tratamentului 
aveam la trezire saliva amestecată cu sânge de la gingii și 
limbă. Protocolul Riordan zice că și între doze trebuie 
ingerată vitamina C pe cale orală, astfel încât în corp să se 
poată menţine un nivel destul de ridicat. Orice întrerupere 
bruscă este percepută de organism ca o carenţă ce 
declanșează simptome de scorbut, între care se află stări 
de slăbiciune şi sângerări gingivale. Însă suplimentele de 
vitamina C nu au nici pe departe eficiența trâmbiţată pe 
toate drumurile. În opinia mea, să dai banii pe ele eo 
prostie. În mare proporţie, vitamina C nu poate trece de 
bariera stomacală. Dar, așa cum am spus deja, pe mine 
Dumnezeu mă iubește și mi-a arătat-o întotdeauna. În 
timpul în care îmi ciuruiam venele cu încăpățânare de catâr, 

apropiaţi ai mei „măturau” internetul în căutare de 
informaţie. În acest fel, un bun prieten a descoperit că 
există o metodă de preparare a vitaminei C astfel încât să 
păcălească acizii din stomac, efectul fiind apropiat de cel 
obținut prin injectarea direct în venă. Este vorba de 
liposomare. Ea presupune încapsularea particulei de acid 
ascorbic (dar nu numai) în lecitină de floarea-soarelui sau 
soia, cu ajutorul ultrasunetelor. Sună foarte sofisticat, însă 
în realitate procedeul e simplu și poate fi realizat acasă. Din 
câte am văzut, vitamina C liposomată se găsește în 
străinătate și gata preparată, însă este destul de scumpă. 
Din fericire, pentru omul de rând există și posibilitatea de a 
o face cu propriile forțe, fără costuri exagerate. Este 
necesar un ultrasonic cleaner din cel obișnuit, nu foarte 
scump, folosit la curăţarea bijuteriilor. Eu, spre exemplu, am 
optat pentru unul mic și nepretenţios în care pot liposoma 
12 grame de vitamina C odată. Pulberea de vitamina C și 
lecitina de soia le-am comandat iniţial în Germania, dar 
ulterior am găsit și la noi la preţ acceptabil. 


Vitamina C liposomata se prepară astfel: 


240 de ml de apă distilată încălzită un pic în care se 
amestecă 3 linguri de lecitină se lasă la înmuiat peste 
noapte. A doua zi, într-o jumătate de cană de apă distilată 
ușor încălzită se amestecă o lingură de pulbere de vitamina 
C. Se lasă deoparte un pic de apă în care se amestecă o 
linguriţă de bicarbonat de sodiu. Soluţia de bicarbonat se 
toarnă cu grijă peste apa cu vitamina c ca să nu dea p-afară 

urmare reacției violente. Se pune lecitina cu vitamina C în 
blender timp de un minut-două, după care se toarnă în 
ultracleaner, amestecându-se permanent circa 35-40 de 
minute. 


Deși m-am inspirat și din câteva clipuri de prezentare 
publicate de persoane care au liposomat acasă, nu eram 
prea dumirită cum trebuie să arate amestecul rezultat ca să 
știu dacă e corect făcut. Uneori avea consistenţa albușului 
de ou (când nu avea și bicarbonat de sodiu), ceea ce îmi 
displacea. Alteori, lecitina se separa de soluţia de acid 
ascorbic chiar în timpul liposomării sau după, în frigider. 
Eram tot timpul în dubiu dacă rezultatul era cel care ar 
trebui să fie. Doream să fie eficientă, nu de alta, dar băutura 
n-are un gust după care să mă prăpădesc! Odată cu 
experienţa, am tras concluzia că foarte importante sunt 
dizolvarea completă a pulberei de acid ascorbic și de 
bicarbonat, foarte buna înmuiere a lecitinei peste noapte și 
omogenizarea lor temeinică. Şi cred că, indiferent dacă 
produsul rezultat în urma liposomării este de consistenţa 
albușului de ou sau a laptelui, el este în regulă dacă nu se 
separă ulterior. Poate fi ţinut la rece și o săptămână sau 
chiar mai mult, fără să-și modifice aspectul sau gustul. 
După luni de zile de consum ca atare, am încercat și 
variante de amestec cu sucuri și miere pentru un gust mai 
bun, dar nu m-au satisfăcut. Între cele mai importante 
efecte secundare ale ingerării unor cantităţi mari de 
vitamina C se numără deranjamentul stomacal și flatulența. 

Trebuie să recunosc că la încheierea terapiei, adică 
după un an, deși mi-am propus să continui să beau 
vitamina liposomată, m-am lăsat pe tânjeală și am decis că 
ar fi binemeritată o pauză. Îmi ajunsese până peste cap. 
Simţeam nevoia unui respiro şi fizic și mental. Oricât de 
multă tărie ai avea, nu poţi s-o ţii din privaţiune în 
privaţiune. Plus că, fără să vrei, ca un fel de mișcare de 
recul, după o dietă drastică ai tendinţa de a te duce un pic 
în extrema cealaltă. Dacă e să mă refer la rezultatele 
terapiei, chiar în lipsa unor teste înainte și după, pot spune 
că sunt foarte sigură că ele există. Mă bazez și pe feeling-ul 
meu, lucru greu de explicat în cuvinte. Pur și simplu, știu. 
Au existat însă și fapte care mi-au adâncit convingerea. 


Nu la mult timp după începerea curelor intravenoase 
am remarcat la un moment dat cu stupoare că durerea din 
zona inghinală profundă care m-a obsedat luni de zile a 
dispărut. Eram atât de obișnuită cu ea că am crezut că mi 
se pare. Mi-am îndoit piciorul în fel și chip, m-am palpat 
până în profunzime. Minunea a ţinut însă doar două zile. 
Durerea s-a întors la locul ei. Imediat după următoarea 
doză, durerea a dispărut din nou. O perioadă de una-două- 
trei luni poate, s-a jucat cu mine de-a v-aţi ascunselea. În 
mod sistematic dispărea după perfuzie, dar se reinstala 
până la următoarea. Încet-încet, însă, și-a făcut apariţia din 
ce în ce mai timid până s-a stins complet. Indiferent de ce 
natură a fost, știu sigur că vitamina C a fost cea care i-a 
venit de hac. Legătura dintre ele a fost prea explicită, de 

aceea n-am niciun fel de dubiu. Tot în perioada 
tratamentului s-a întâmplat să-mi sară pe față și pe gât niște 
fragmente din ceva ce prăjeam și m-am ales cu câteva 
arsuri destul de măricele, transformate rapid în niște bășici 
de toată frumuseţea. Fără să mă doftoricesc cu ceva, după 
câteva zile nu se mai cunoştea nici măcar locul unde au 
fost, lucru ce m-a uimit și pe mine și pe cei din jur. Fără 
doar și poate, foloasele terapiei cu vitamina C au răsplătit 
pe deplin calvarul pe care l-am trăit pentru un an. Însă, ca 
sa fiu sinceră până la capăt aș spune că sunt de părere că 
un astfel de tratament ar fi de preferat să se facă sub 
supraveghere medicală, dar eu personal n-am știință să 
existe vreo clinică în România unde să poţi beneficia de o 
astfel de cură. Citeam de curând cum că terapia cu cantități 
mari de vitamina C IV este la Hollywood ultima găselniță în 
materie de lifting, în calitate de principal responsabil în 
fabricarea colagenului. Însă, dincolo de frumusete, 
sănătatea are de câștigat, ceea ce este de departe cu mult 
mai important. 


Am dus apoi o viață normală, adică...normală în 
accepțiunea mea. Alimentaţie vegetariană, aproape în 
totalitate crudă vara. Fără carne, ouă, lactate sau pește. 
Grăsimi doar din seminţe și un pic de ulei de măsline 
extravirgin ici, colo. Mai târziu, aflând că tot uleiul de 
măsline de pe piaţă este contrafăcut, l-am preferat pe cel 
de floarea-soarelui presat la rece, care are avantajul de a fi 
și mai ieftin. Perioade de clisme, irigaţii cu infuzii de plante. 


a 

Suplimente obișnuite: tinctură de usturoi, capsule de 
usturoi, vâsc și păducel pentru tensiune, propolis, polen. 
Am făcut și câteva runde de injecții intramusculare cu 
vitamina B1, B6 și B12: prima de 21 de zile, următoarele 
două a câte 10 zile, la intervale de cam o lună. Starea de 
sănătate a fost foarte bună, cu unele abateri fără prea mare 
semnificație. Ca în existența oricărui om. Ştiam că 
tratamentele dure ar trebui să se efectueze cu pauză de un 
an și cred că este normal să fie așa. Chiar dacă rezultatele 
lor sunt spectaculoase, corpul este supus unei situații 
excepţionale care trebuie menţinută pe perioadă limitată și 
cu o anumită frecvenţă. Dacă e să luăm în calcul doar 
pierderile în greutate destul de însemnate într-un timp scurt, 
știm că acestea pot avea diverse urmări negative, inclusiv 
asupra mușchiului inimii. Pe de altă parte, terapiile-șoc sunt 
menite sa întărească sistemul imunitar, deci este de dorit ca 
apoi acesta să fie lăsat să-și facă treaba. Dar bineînţeles că 
eram cu gândul la urmatoarea dietă și, deși poate părea 
greu de crezut, eram foarte nerăbdătoare să o 
experimentez! 

Capitolul 16 
Ziua bună se cunoaște de dimineață 


(proverb românesc) 


De cum am deschis ochii și-am dat să fac prima 
mișcare, am simţit o durere atroce în partea dreaptă a 
trunchiului, în zona coastelor. Era atât de puternică încât 
pentru un timp am rămas ţintuită. Nu puteam nici măcar să 
îmi încarc temeinic plămânii cu aer. “Cum naiba mi-am rupt 
acordeonu-n somn?” a fost primul meu gând. Ce 
dumnezeu, nu mă știu somnambulă... În tinerețe, mi-am 
fisurat două coaste pe partea stângă și îmi amintesc că 
durerea era similară. Am tras ponoasele vreo două luni, 
timp în care calmantele au constituit singurul remediu. 


Mi-am pipăit oasele lungi și subțiri, încercând să 
descopăr sursa suferinței. Părea mai degrabă un junghi 
înfiorător ce iradia în tot perimetrul. Am strâns din dinţi, am 
încercat să mă ridic și să-mi văd de viaţă pe cât posibil. 
Numai că, urmare mișcărilor, durerea a căpătat statut 
permanent, etalând în plus și o valență nouă, sâcâitoare, de 
tip nevralgic. E groaznic să te doară, indiferent ce! De 
obicei, după o zi cu migrenă puternică ostoită doar de 
somnul binefăcător, când mă trezesc și realizez că sunt 
bine, îmi vine să plâng de bucurie. Mi se pare că m-am 

născut din nou și îi mulțumesc lui Dumnezeu pentru asta. 
Este pur și simplu minunat să nu te doară nimic! Cu timpul, 
conștientizezi că a te simţi bine, sănătos, este un dar care 
trebuie păstrat cu grijă... Experimentând durerea ca pe un 
calvar greu de îndurat chiar pentru o perioadă mai scurtă, 
am început să înțeleg și să accept faptul că există oameni 
care roagă moartea să vină mai repede. Ți se pare pe dos, 
mai ales când știi că tu ai face totul pentru a mai câștiga 
timp. Să nu judecăm, mai bine să ne rugăm să n-avem 
parte vreodată de așa ceva! Există, fără îndoială, poveri 
copleșitoare, chinuri greu de îndurat și între ele se numără, 
fără doar și poate, durerea fizică de lungă durată ce nu-și 
poate găsi alinare. 


Mi-am preparat o infuzie de coajă de salcie, 
cunoscută pentru efectul sedativ. În plus, pernuța caldă 
aplicată pe locul dureros parcă îmi făcea situația mai 
suportabilă... Spre după-amiază, pe zona cu pricina a 
apărut o iritaţie superficială care în câteva ore a evoluat, 
formând pustule. Avea aparenţa unei vaste și deosebit de 
virulente erupții herpetice! Dar de ce a apărut și ce anumite 
vrea să-mi semnaleze? Având în vedere amplasarea 
leziunilor, îmi atrage cumva atenţia că ficatul meu se află 
într-o mare suferință? Cunosc acum bine herpesul sub 
toate aspectele lui. Însă, în urmă cu doar câţiva ani el nu 
însemna mai mult decât o banală și inofensivă bășicuţă 
apărută peste noapte la gură urmare setei căreia nu-i dăm 
curs... 

- Manu, hai să mergem undeva în vacanţă câteva 
zile... În week-end, spre exemplu. Traian e prea ocupat și 
nu se poate rupe de obligaţiile lui. Ştii ce perioadă grea am 
avut, simt nevoia să mă îndepărtez de ceea ce mi se 
întâmplă. Măcar să încerc să-mi creez această iluzie... îi 
spun eu brusc prietenei mele, fără nicio legătură cu 
subiectul discutat. 


Manuela e luată prin surprindere și nu-și ascunde șocul: 


- Doamneee, am trăit s-o văd și p-asta... Ani de zile 
nu ai catadixit să răspunzi vreunei invitaţii de ieșire în 
decor, nici măcar la iarbă verde. E ceva cu tine, ţi-a ajuns 
cuțitul la os de strigi după ajutor! Bineînţeles că mergem... 
Mâine facem băgăjelul și poimâine dimineaţă ne așternem 
la drum cu orice destinaţie vrea mușchiu' nostru... 


Traversasem una dintre cele mai solicitante perioade 
din viața mea. Fizic, mental, emoţional. Mă simțeam 
totalmente copleșită. Chiar aveam nevoie de o detașare, 
inclusiv prin schimbarea temporară a peisajului. Nu cred că 
există om care să nu fi trăit acest sentiment. Că ești pur și 
simplu depășit, că vrei să fugi și să lași totul în urmă. Se 
întâmplă de regulă după perioade extrem de condensate 
când crezi că toate ţi se întâmplă numai ţie. N-apuci să 
respiri, că apare altceva, și altceva și mai încâlcit, și tot așa, 
până la exasperare. Suportasem cu stoicism o avalanșă de 
stres și eram pe punctul de a claca. Poate că era și un vârf 
urmare unui cumul, prietena mea avea dreptate, de peste 

zece ani nu-mi găsisem răgaz decât arareori, pe fugă. Viaţa 
m-a solicitat la maxim și, imobilizată într-o stare robotică, nu 
am mai considerat necesar să apăs uneori și frâna. 


Pe de altă parte, nu sunt o împătimită a călătoriilor. Îmi 
place senzaţia de vacanţă, mă bucură locurile pe care le 
vizitez, însă pregătirile, drumul, trambalarea de colo-colo 
mă obosesc. Și dacă sunt și șofer, aia pentru mine numai 
relaxare nu e... 

Autoturismul înghite flămând kilometru după 
kilometru. În fața noastră se creionează deja culmile 
muntoase. În scurt timp, de o parte şi alta a drumului încep 
să se etaleze în toată splendoarea pădurile pictate parcă de 
o mână măiastră... Prin ochi, aceste culori îmi picură pace 
în suflet. Nimic nu poate întrece măreția naturii. Ea 
constituie un adevărat balsam în momentele mele grele. lar 
muntele îmi place în mod particular. ÎI simt puternic, 
protector, fascinant. Mă cuibăresc la sânul lui, încercând 
să-i iau un strop din energie. Cât e el de veșnic...cât 
suntem noi de trecători...Mă simt deja alt om. Problemele 
au rămas undeva în urmă. 


Amabila noastră gazdă își prezintă serviciile. 
Personal, mă interesează mai puţin. Sunt genul 
nepretenţios. Pot să mănânc mai nimic și să dorm 
îmbrăcată, cu condiţia să fiu liniștită sufletește. Dar, 
indiferent de coclauri, cu prietena mea ai asigurat tot 

confortul. În imensa ei geantă de voiaj găsești tot ce 
poftești, pleacă în vacanţă ca și cum s-ar muta! O jumătate 
de frigider, un sfert de farmacie din cele opulente, pernuţe 
calde, păturici moi, fierbător, scobitori, căciulițe pentru 
noapte, tensiometru și alte alea. Pe drum, încarcă de la un 
supermarket o gentuțţă de covrigei, cornuri și ciocolăţele, 
așa, să fie de ronţăit. E o veritabilă Mama Dolores. De cum 
ajungem la destinaţie, prima ei grijă e să despacheteze și 
să le înșire pe toate pentru a se simţi ca acasă. Pe mine nu 
mă deranjează aceste tabieturi, nu-mi anihilează câtuși de 
puţin senzația că m-am rupt de casă. Îmi prinde chiar bine, 
eu nefiind mare amatoare de împachetat și cărat bagaje. 


- Măi, Manu, ia vezi ce am aici de mă mănâncă, îi 
indic eu spatele, ceva mai jos de mijloc, chiar pe coloană. 
Cred că m-a frecat betelia. 


- Pare un gen de urticarie, mai degrabă. Ai și-n altă 
parte sau numai aici? 


- Deocamdată simt numai aici. Poate e doar începutul. 


- Nu ţi-a priit ceva din ce-ai mâncat? Poate ieri ţi-a 
picat ceva nasol, gândește-te. la un antihistaminic ca să-i 
iei maul, și-mi întinse imediat o pastilă scoasă din 
minifarmacia ambulantă. 


După câteva ore, am constatat nu numai că medicamentul 
nu și-a făcut efectul, dar erupția se agravase, locul 
umplându-se de bășici înfoiate, gata să explodeze. A doua 

zi, aveam ganglionii inghinali inflamaţi și dureroși la 
atingere. 


- Eu aş zice să consulți un medic, treaba pare mai 
serioasă, zise prietena mea îngrijorată. 


- Dă-o naibii de treabă, am venit în vacanţă să merg la 
doctor? 


- Da' ce-are, mă? Găsim precis o clinică particulară cu 
medic dermatolog care lucrează și sâmbăta. Orașul e la o 
aruncătură de băț, mare lucru... Mai bine s-o iei din pripă cu 
tratamentul, până ajungem înapoi acasă poţi pierde timp 
preţios, ce rost are? 

- Doamnă, aveţi herpes, zise doctorita după o sumară 
examinare cu lupa. Este prima dată când vă apare? 


- Da, zic, n-am mai avut niciodată. Dar știu că se face 
la gură, cunosc persoane care se confruntă uneori cu aşa 
ceva... 


- Cel mai adesea apare la buză, dar el poate izbucni şi 
în alte părți ale corpului. Dumneavoastră aveți un herpes 
genital. 


- Dar nu înțeleg cum m-am procopsit cu el... 

- De regulă se ia pe cale sexuală sau prin contact 
direct cu leziunile unei persoane deja infectate, în perioada 
erupției. În tot cazul, vă va necăji toată viața, pentru că este 
incurabil. Vă prescriu medicaţie care să vă ajute să 
suportaţi mai ușor această perioadă. În plus, o bună 
vitaminizare și multe lichide pot ajuta. În zece zile-două 
săptămâni trece. 

- Măăăă, ia zi tu repejor ce drăcii ai făcut și nu le-ai 
declarat... De-asta-mi ești? spuse prietena mea zâmbind și 
clătinând șmecherește din cap. Sau la Traian s-a angajat 
secretară nouă? 


- Am făcut o infuzie de ginseng și n-am spus ca să nu 
fiu acuzată de corupere de minori, îi răspund eu în același 
ton. Nu, zău, lăsând gluma la o parte, sunt în ceaţă. Dar, ce 
mai contează... Hai la farmacie. 


În următoarele câteva nopţi nu prea m-am putut 
odihni. Nu numai din cauza durerii surde, enervante, careia 
nu-i veneau de hac medicamentele, dar și pentru că trebuia 
să am grijă să protejez zona de eventuale frecușuri cu 
hainele. Doctorita îmi atrăsese atenţia c-ar fi bine dacă 
bășicile nu s-ar sparge. Dar, într-adevăr, după vreo două 
săptămâni locul s-a vindecat complet, rămânând în urma 
eczemelor doar câteva cicatrici roșiatice. Mai apoi, la 
intervale aproape egale și acompaniind de cele mai multe 
ori ciclul menstrual, leziuni herpetice de mai mici dimensiuni 
și-au făcut apariţia. Fusesem prevenită doar că îmi devine 

tovarăș pe viaţă... La aproape doi ani de la primul asalt am 
primit năucitorul diagnostic de cancer de col uterin. 
Începând cu acest moment de răscruce, raportul meu cu 
herpesul a cunoscut un alt nivel. Atât din punct de vedere 
al modului său de manifestare, cât și al modului meu de a-i 
înțelege mecanismele. 

N-au trecut mai mult de câteva zile de când am 
început cura Breuss că herpesul și-a arătat colții. A aruncat 
întâi buzduganul precum balaurul din basmele copilăriei, 
atacându-mi traiectele nervoase de pe partea stângă. 
Nevralgie pe os, durere de genunchi și gleznă, uneori de 
încheietură a mâinii, senzaţie de arsură pe pulpă cu piele 
sensibilă la atingere, ganglioni inghinali exacerbaţi. Atacul a 
fost destul de dur, iar leziunea destul de serioasă. După 
aproape două săptămâni, când eczema era cam pe ducă, 
am descoperit că alături se pregătea o alta să înflorească. 
Astfel, în perioada care a urmat am avut de suportat încă 
patru explozii în lanț. Mărturisesc că m-am îngrijorat, nu 
puteam înţelege ce se întâmplă. Nu era suficient că aveam 
de dus simptomele de detoxifiere extrem de neplăcute, mai 
aveam și herpesul pe post de prună pe colac. Și-atunci am 
decis că trebuie să-mi lămuresc un pic ce e cu virusul ăsta 
care a intrat abuziv și intempestiv în viața mea. Și-am aflat 
lucruri care mi-au făcut păru' măciucă! 

Herpesul face parte dintr-o “minunată” familie 
formată din opt membri: 
# Herpes simplex de tip 1 sau herpesul orofacial 


afectează cu precădere buzele, cavitatea bucală, faţa, 
gâtul, mucoasa nazală, structura oculară și chiar creierul; 


# Herpes simplex de tip 2 sau herpesul genital se 
manifestă cu precădere pe zonele intime şi mucoasele 
organelor genital; 


# Virusul varicelo-zosterian este responsabil de 
vărsatul de vânt din copilărie şi de herpesul zoster în cazul 
reactivării; 


# Virusul Epstein-Barr declanşează mononucleoza 
infecțioasă, cunoscută și sub numele de boala sărutului. 
Transmisă cu precădere prin salivă, apare mai ales la copii 
și adolescenți și se manifestă prin inflamație glandulară, dar 
poate declanșa în unele cazuri și boli mai grave; 


# Citomegalovirusul afectează în special nou-născuții 
și persoanele care suportă transfuzii sau transplanturi. El 
determină numeroase afecțiuni incluzând boli inflamatorii și 
este un factor de deces precoce la persoanele în vârstă; 


# Două tipuri de virus rujeolic care declanşează 
pojarul; 
# Rhadinovirusul generează limfomul primar și 


sarcomul Kaposi asociat virusului herpetic; 

În plus, există numeroase subtipuri, toate fiind 
extrem de contagioase de la individ la individ și de la mamă 
la făt. Infectarea poate fi urmată de manifestarea ca atare a 
bolii sau, în multe cazuri, poate rămâne asimptomatică. 
Virusurile se cantonează în nucleul celular căruia îi modifică 
structura, rămân acolo în latenţă și se pot reactiva în 
condiţii prielnice. În mod simplificat, putem spune că 
majoritatea suntem purtători ai virusurilor în stare de 
hibernare. Atacul la vârsta copilăriei se dovedeşte a avea și 
o componentă de autovaccin, astfel încât, odată formată 
armata imunitară specifică, virusul să poată fi ținut sub 
control pe parcursul vieţii. În caz de imunosupresie, 
virusurile însă se pot reactiva. De aceea, odată cu 
înaintarea în vârstă, riscurile de recurenţă sunt din ce în ce 
mai mari. Personal cunosc destui oameni ajunși la 
maturitate care s-au confruntat la un moment dat cu o 
formă de reactivare a unui virus herpetic. Știu chiar un caz 
nefericit în care zona zoster a implicat urechea și a condus 
la hipoacuzie. Modifică ADN-ul celular și atacă în mod greu 
de decelat și prevăzut terminaţiile nervoase, astfel încât 
omul poate ramâne permanent cu nevralgii greu de 
suportat... Și ca lucrurile sa fie și mai confuze, dau 
manifestări asemănătoare, astfel încât este dificil, în lipsa 
unor analize amănunțite de laborator, să diferenţiezi cu 
ușurință, spre exemplu, herpexul simplex de herpesul 
zoster. Nu c-ar constitui vreo mare nenorocire, oricum 
niciunul nu se poate vindeca. Așa-zisul tratament este 
constituit în principal din antivirale, vitaminizare, hidratare, 

odihnă... Însă, de dragul adevărului, în calitatea mea de 
cobai aș prefera să știu care este situaţia. lar eu inclin să 
cred că herpesul meu este mai degrabă unul de tip 
zosterian, sau ambele. Cel puţin episodul din perimetrul 
coastelor a depășit ca anvergură manifestarea herpesului 
cu care eram deja obișnuită. Se spune că episoadele se 
răresc în timp, iar agresivitatea lor scade mult comparativ 
cu primul șut. Asta înseamnă că atacul virotic ne dezvăluie 
și latura lui de dușman, dar și intervenţia benefică. Pe de o 
parte apare speculând momentul de mare vulnerabilitate, 
dar în același timp contribuie la formarea anticorpilor 
specifici, de aici amploarea primului puseu. În condiţiile în 
care vigilenţa soldăţeilor se menţine, e firesc ca atacurile 
ulterioare să devină mai rare și mai puţin dure. Conform 
acestei logici, forma multiplă din breuss a relevat un nivel 
critic al sistemului de apărare a organismului din cauze de 
boală și de detoxifiere. Este bine cunoscut faptul că prima 
etapă a oricărei dezintoxicări duce la un colaps imunitar. 
Abia după ce se scoate gunoiul de sub preş apărarea 
organismului se reconstruiește pe baze noi, sănătoase. De 
aceea, cred eu, orice curăţire a corpului este însoțită de 
manifestări foarte neplăcute și exacerbări ale tuturor 
afecțiunilor cunoscute sau necunoscute. Dacă nu știi asta, 
ești tentat să-ţi cumperi grâul pentru colivă. Dar atacurile în 
lanț au arătat, în opinia mea, și un ordin clar și repetat 
pentru consolidarea eșaloanelor specifice de anticorpi. 
Pentru că totul este yin și yang, bine și rău, avantaj și 
dezavantaj, beneficiu și prejudiciu...Fiecare dietă a venit cu 

herpesul la pachet, însă niciodată sub aspectul neobișnuit 
de la începutul breuss-ului.. 


Mă simt solidară cu toți cei care se luptă cu un astfel 
de dușman bine ascuns în centrii nervoși. Înţeleg faptul că 
încet-încet devin depresivi. Trebuie să ai nervii tari... În 
plus, devii extrem de precaut cu apropiații, dar și cu toți 
ceilalți care nu întotdeauna au o imunitate de invidiat și 
cărora le poţi trezi vreo bestie adormită. Mai la începuturi, 
neștiind prea bine cum, când și în ce fel se poate transmite 
herpesul, eram de-a dreptul paranoică. Mai târziu, 
informându-mă, am depășit faza, dar chiar și așa, am 
rămas o persoană vigilentă pe viaţă. Încrâncenarea este 
însă inutilă. Singura modalitate de a-l contracara pe 
„Domnul H” este menţinerea sistemului de aparare a 
organismului în cea mai bună formă. Herpesul este un 
clopoțel care te anunţă că în interiorul tău ceva nu e în 
ordine. lar partea mai nefericită e că nu deranjantele leziuni 
constituie vârful de lance al acestei afecțiuni. Studiile 
științifice au relevat faptul că împreună cu unele rădăcini de 
HPV pot declanșa cancerul genital și de colon. Eczemele 
apărute la nivelul pielii constituie partea vizibilă a 
icebergului. Rănile apar și pe organele interne. Ale capului 
și gâtului în cazul herpesului orofacial și din zona bazinului 
inferior în situația celui genital. 


În ce privește reactivarea unui virus, nu sunt la prima 
experienţă a vieții. Pe la 19 ani am făcut vărsat de vânt cu 
aspect clasic, deși trecusem prin boală și în copilărie. 

Forma a fost evident una agravată ce a necesitat internarea 
pentru o perioadă într-un spital de infecțioase. Cum s-a 
întâmplat și de ce, sunt întrebări fără răspuns. La fel cum 
nimeni nu poate spune dacă între episodul de tinereţe și cel 
de la maturitate există vreo conexiune. Poate că un medic 
ar fi tentat să dea rapid un răspuns negativ pe considerentul 
că sunt virusuri herpetice diferite. Eu însă, urmare 
observaţiilor pe propriul organism, aș zice că nu este 
imposibil. Cercetările ocazionate de încercarea nereușită de 
a fabrica un vaccin au arătat că herpesul de tip 1 poate 
declanșa afecțiunea cu localizare genitală și invers, deci 
întortocheate sunt căile Domnului! Nu contest posibilitatea 
transmiterii directe, însă sunt convinsă în același timp că în 
caz de prăbușire imunitară virusurile, bacteriile, fungii se pot 
reactiva cu de la ele putere. Și mai cred cu toată forța că o 
persoană cu un sistem de apărare impecabil nu poate fi 
infectată în niciun fel. Să nu uităm că au existat oameni 
care, lipsiţi de orice mijloc de protecţie și intrând în contact 
direct cu bolnavii de holeră, nu s-au îmbolnăvit la rândul 
lor... Ca să luăm drept exemplu doar unul dintre cei mai 
temuţi dușmani ai omenirii de-a lungul istoriei sale. Din 
aceste considerente cred că herpesul meu s-a declanșat 
mai degrabă fără ajutor extern urmare unei imunităţi 
erodate de premenopauză și viață dezechilibrată. Mai mult, 
este posibil ca, prin unirea forțelor cu o tulpină HPV cu 
potenţial cancerigen, să fi condus la neoplasmul de col. 
Studiile de laborator arată că există virusuri capabile să 
afecteze funcţiile celulare, crescând riscul de cancer. Între 

acestea se numără virusul sarcomului Rous, Epstein-Barr, 
sarcomul Kaposi asociat virusului herpetic, virusul hepatitei 
B, hepatitei C, papilloma virus, HIV. Că a fost așa sau altfel, 
are mai puţină importanţă. De reţinut este că nu-i de glumit 
cu aceste entităţi microscopice și că singura armă pe care o 
avem la îndemână este menţinerea unui sistem imunitar 
performant prin toate mijloacele naturale posibile. Pe 
măsură ce starea mea de sănătate s-a îmbunătățit, 
barierele de apărare făcându-și bine treaba, episoadele 
herpetice s-au rărit. Deci... Quod erat demonstrandum! 

Capitolul 17 
Să nu zici hop până n-ai sărit pârleazul 
(proverb românesc) 


- Se poate? lansez clasica întrebare, insinuându-mă în 
deschizătura ușii. 


- Sigur, intrați! încuviințează o voce blândă și plină de 
solicitudine, între două parafe și o semnătură. Ooooo, ce 
surpriză!  adăugă, ridicându-și privirea pe deasupra 
ochelarilor așezați cuminţi pe vârful nasului. Unde ati 
dispărut, măi doamnă, atâta timp? Eu și asistenta mereu ne 
întrebam ce-o fi cu dumneavoastră de n-aţi mai dat niciun 
semn... 


Georgiana, ia uite cine-a venit pe la noi! 


- M-am retras din lumina reflectoarelor, m-a obosit 
viața de vedetă, răspund eu zâmbind. Pe aici, totul bine? 
Ce mai e nou pe frontul de est? 


- Ce naiba să fie? Ne-au omorât ăștia cu birocraţia, 
am ajuns să facem mai mult hârtii decât consultaţii... În 
schimb, sunt o bunică fericită pentru că mai am un nepotel! 
Dumneavoastră, nimic? 

- Să vă trăiască! Eeee, noi abia învăţăm să ne purtăm 
nouă înşine de grijă... 


Mă cunosc cu doctorita Manole de la tinereţe. A mea 
și ai ei, nefiind decât cu câţiva ani mai în vârstă decât mine. 
Știindu-ne de peste 30 de ani, evident am depășit demult 
granița relaţiei medic-pacient, dar nu în asemenea măsură 
încât să devenim bune prietene. 


A fost întotdeauna o persoană caldă și în ciuda 
vicisitudinilor vieţii a rămas neschimbată peste ani, semn că 
sufletul omului profund bun nu se schimonosește prea 
lesne sub loviturile vieţii. Pacienţii o iubesc pentru că 
manifestă multă răbdare, fiecare reprezentând un caz pe 
care-l întoarce pe toate părțile. Uneori, când te grăbești, te 
calcă pe nervi faptul că pe câte unul îl uită Dumnezeu în 
cabinet, însă atunci când îţi vine rândul înţelegi de ce, te 
bucuri de atenţia care ţi se acordă și altă dată dai dovadă 
de indulgență. Eu, ce-i drept, n-am prea avut parte de stat 
la coadă, nu pentru c-aș fi beneficiat de vreun regim 
preferenţial, ci pentru că sănătatea nu m-a obligat prea des 
să mă abat pe la dispensar. 


- Și până la urmă ce-aţi făcut? V-aţi operat? Aveaţi 
niște rezultate proaste și o indicație de histerectomie, zise 
ea cu ochii în fișa adusă între timp de asistentă. 


- Nu, am hotărât să nu mă operez și am trecut pe 
terapii alternative. 

- Nu vă asumaţi un risc prea mare? spuse ea cu 
îngrijorare sinceră privindu-mă fix în ochi. Eu cred și-n 
astea, dar în situaţii mai puţin serioase. Cum știți... 
Important e să fie bine. Și aţi mai făcut vreo investigație, 
ceva, ca să vedeți cum staţi? 


- Nu, terapiile neconvenţionale nu dau rezultate rapide 
ca medicamentele. Ele lucrează încet, dar sigur. 


- Se derulează în prezent două programe gratuite 
pentru test Babeș-Papanicolaou și ecografie abdominală. 
Nu vreţi să le facem? În plus, niște analize de sânge. 
Repejor, cât mai este plafon. 


Burtica e bine, zise palpând zona. În ce privește 
kilogramele sunteţi chiar de invidiat... Dar ce facem cu 
tensiunea? E tot mare. Vă trimit neapărat la cardiolog să 
vedem ce părere are, nu mai luaţi tratament de atâta timp... 
Georgiana, te rog, scrie-i doamnei trimiterile astea, îi ceru 
doctorița asistentei, întinzându-i fișa. Și, pentru că pe hol nu 
mai aștepta niciun pacient, ne-am mai conversat un pic 
relaxat pe tema dietelor mele despre care nu cunoștea prea 
multe. 


kkkkk 


- la să vedem, doamnă, care-i treaba, zise ea 
preocupată, la revenirea mea cu maldărul de rezultate în 
mână. Și se apucă să cerceteze atent hârtiile. Analizele 
arată bine. Nu bine...foarte bine! Acid ascorbic prezent în 

urină... da, mi-aţi spus că faceţi perfuzii cu vitamina C. 
Papanicolaou 3. Și mai aveţi unul, tot 3. 


Aaaa, am înțeles, ați mai facut un test într-o altă clinică 
pentru verificare. Părerea medicului care a fost, ce v-a 
recomandat? 


- Nu i-am spus povestea, ca să nu-l influențez, însă e 
de părere că ar putea fi vorba despre o inflamație frecventă 
în menopauză. Eu am citit studii legate de clasificarea 
Babeș-Papanicolaou, iar 3 poate ascunde de la o simplă 
congestionare până la cancer. Însă medicul e de părere că 
nu-i motiv de îngrijorare, dat fiind faptul că nu figurează 
prezente celule potenţial maligne. Dar eu, ştiind ceea ce el 
nu știe, sunt mai circumspectă și nu-mi sun designerul ca 
să-mi comand rochie de bal. Plus că-i suspectez de 
superficialitate, altfel n-ar fi consemnat în josul foii “lipsă 
istoric”. În interpretare strict personală, asta înseamnă că 
nu s-au primit indicii ce să se caute cu atenţie... Mi-a 
prescris tratament și să repetam testul după câteva luni. 


- Eu știu ce să zic? Ecografia abdominală e bună și 
ea, nu apare nimic care să ne ridice vreo suspiciune. Dar 
ce-a zis cardiologul? la să vedem! EKG normal, tensiunea 
era și acolo 16/9. De ce e așa mare, măi doamnă, că 
spuneţi că mâncaţi complet nesărat... 


Și v-a prescris doar captopril la nevoie, adică la peste 16, 
fără alt tratament zilnic. 

- Da, în plus a considerat că nu este cazul pentru un 
echo cardiac. O să mă preocupe mai îndeaproape 
problema, să încerc să readuc tensiunea la valorile ei 
normale, conchid eu după o pauză scurtă în semn de mea 
culpa. 


- Poate că n-ar strica și alte investigaţii, mai de fineţe, 
un CT, un RMN pentru problema din sfera genitală. 


- Deocamdată, nu. N-am despre ele o părere prea 
bună și nu vreau să diminuez câtuși de puţin rezultatul 
eforturilor mele. Eu mă chinui să mă detoxifiez. Să mă 
supun unor chimicale și radiaţii nu-i tocmai pe placul meu. 


- Vă doresc sănătate și oricând aveţi nevoie... noi 
suntem aici. 


Nu pot să spun că în anii care au urmat am rupt 
pragurile cabinetului vechii mele cunoștințe. La distanţă de 
vreo jumătate de an, imediat ce am încheiat postul total am 
solicitat niște analize. Eram curioasă care sunt parametrii, 
după ce 21 de zile am “mâncat doar apă distilată. Abia 
după ce a parcurs rezultatele fără obiecţie, i-am dezvăluit 
doctoriţei faptul că nu m-am hrănit deloc trei săptămâni. 


M-a privit cu un amestec de mustrare și admiraţie, ca pe un 
copil poznaș la care ţii, fără a face comentarii. Apoi, din 
cauza disfuncţiunilor din sistemul sanitar, relaţia noastră s-a 
stins. De câte ori hotăram eu să încerc niște analize, nu mai 
exista plafon. Telefoane la clinici... Gratuite se poate? 

Nu, doar contra cost! Dar când o să se aloce sumele? Nu 
știm, mai sunati... Până m-am plictisit să aud placa asta și 
mi-am văzut mai departe de ale mele... 


Deci, așa stăteau lucrurile la mai bine de un an și jumătate 
de la diagnostic, după Breuss 42 de zile, BG1 trei 
săptămâni, terapia Simoncini cu bicarbonat, alte cure cu 
plante, gaz, apă oxigenată, plus vreo 6-7 luni de vitamina C. 
Un PAP clasă 3, față de un 5 iniţial, și aparent lipsa unor 
modificări pe organele inspectate. Rezultatul m-a bucurat 
pentru că l-am luat ca pe un semn că mă aflu pe calea cea 
bună, dar nu pot spune că m-a liniștit... Așa că m-am întors 
în fortăreața mea, mai hotărâtă ca oricând să ţin piept 
asalturilor bolii. După 4-5 luni am încheiat cura cu vitamina 
C și la alte câteva am intrat cu bucurie în postul cu apă 
distilată. 

Capitolul 18 
Defectele mele sunt principala mea calitate 


(Octavian Paler) 


Privarea de hrană mi se pare a fi cura supremă, cu 
condiția să te ajute și organismul. Evident, o persoană 
subponderală, cu multiple carenţe, s-ar putea să întâmpine 
ceva probleme. Valeriu Popa o considera terapie de căpătâi 
în bolile grave. El însuși a tinut-o 52 de zile, iar alți bolnavi 
grav, beneficiind de îndrumarea lui, au experimentat-o până 
la 42. Mulţi dintre aceștia sunt încă în viaţă, împărtășesc 
semenilor cunoștințele acumulate și aduc neobosit omagiu 
celui care i-a scos din ghearele morţii, schimbându-le 
definitiv viaţa în bine. Un experiment special de acest gen îl 
consider a fi cel făcut de Ovidiu Harbădă care a încheiat o 
înţelegere cu Institutul Naţional de Medicină Sportivă pentru 
a-i fi analizată evoluția pe parcursul  curei. 
O perioadă atât de mare de post nu poate fi ținută decât 
sub supraveghere, știut fiind că poate apărea riscul morții 
clinice. Acest domn a beneficiat atunci de sprijinul 
minunatului om care a fost Valeriu Popa. Dar cum Nenea 
Omu a plecat să călătorească printre stele, noi, cei rămași 
în urmă și mai puţin norocoși decât Ovidiu Harbădă, trebuie 
să ne descurcăm cum putem. Marele vindecător considera 
că 21 de zile de privare de hrană aduc beneficii majore și 

nu implică riscuri mari. Deși sună dramatic pentru 
necunoscători, nemâncarea timp de trei săptămâni nu mi-a 
părut ceva extrem de greu sau care să pună probleme. Din 
punct de vedere al simptomatologiei aș zice chiar că în 
cazul meu s-a aflat sub cura cu vitamina C IV, adică mult 
mai ușor de suportat. De aceea nici n-am consemnat prea 
multe. Au fost, ca de obicei, zile mai bune și zile mai 
proaste. M-am simțit mai puternică sau mai slăbită, dar pe 
tot parcursul am fost suficient de aptă pentru activităţile 
zilnice de bază. Poate că și organismul s-a mai adaptat 
situațiilor de privaţiune, nu știu ce să zic. Nici detoxifierea 
nu a produs simptome exagerate, nici kilograme n-am 
pierdut prea multe - în total vreo 5, de la 54 la 49. Am băut 
doar apă distilată și am făcut spălături intime cu infuzie de 
nalbă mare în apă distilată și clisme zilnice cu rostopască. 
Doar în primele trei zile am resimțit senzaţie moderată de 
foame, ușoare stări de slăbiciune, migrenă, semn că 
organismul făcea eforturi să se adapteze noii situaţii. Din a 
patra zi am remarcat cum ritmul de funcţionare al organelor 
se încetinește, iar senzaţia de foame dispare complet. Mă 
simțeam calmă, optimistă, detașată de problemele 
cotidiene, sprintenă ca o căprioară, ușoară ca un fulg, cu 
simţurile mai ascuţite și mintea mai clară decât de obicei. 
Valorile tensiunii arteriale erau invariabil aceleași, indiferent 
de oră și de context, fără nici cea mai mică fluctuație: 12/8. 
Pot spune, fără să exagerez, că a fost una din perioadele în 
care m-am simţit cel mai bine. 

Intrigat de capacitatea pinguinului imperial de a sta fără 
hrană aproximativ patru luni cât clocește ouăle pe banchiză 
în așteptarea femelei, cercetătorul Yvon le Maho, membru 
al Academiei Științelor din Franța a dorit să afle ce 
mecanisme se pun în funcţiune în această situaţie. La acel 
moment, teoria științifică susţinea că postul este periculos 
întrucât corpul își consumă proteinele stocate în mușchi, 
afecând implicit inima. În mod cu totul surprinzător, studiile 
lui Maho au arătat faptul că în cazul pinguinului energia 
organismului este asigurată în proporție de doar 4% de 
proteinele sale, 96% fiind furnizată de lipide. Abia după ce 
90% din cantitatea de grăsimi este utilizată, corpul comută 
din nou pe proteine. Deci, într-un mod greu de explicat, dar 
extrem de inteligent, organismul economisește proteina 
utilizând ketonele din lipide pe post de combustibil. 
Considerate încurajatoare, cercetările au fost extinse la 
șoareci pentru a se vedea dacă mecanismele respective 
sunt proprii doar pinguinilor. lar rezultatele s-au dovedit a fi 
similare. S-a ajuns astfel la concluzia că pârghiile care 
acţionează în timpul privării de hrană constituie o capacitate 
de adaptare comună tuturor animalelor și care există 
probabil încă de la începuturile evoluţiei. Prin extinderea 
cercetărilor și prin practică, s-a demonstrat că omul nu face 
excepţie. Astfel, o persoană sănătoasă cu înălțimea de 1,70 
m și o greutate corporală de 70 de kg se poate înfometa 
timp de 40 de zile, răstimp în care își poate consuma cele 
15 kg de grăsime pe care le are ca rezerve. Este posibil ca 
de-a lungul evoluţiei supraviețuirea să fi depins mult de 

perioadele de post, organismul fiind mult mai bine adaptat 
lipsei hranei decât abundenței sale. Civilizaţia a condus 
însă către o situație nefericită. Omul cu frigiderul plin și 
sclav al plăcerii de a mânca își pune singur organismul în 
dificultate prin supraalimentare. Practica a demonstrat fără 
dubiu că în absolut toate situaţiile postul aduce mari 
beneficii în planul recâștigării sănătăţii chiar în boli din cele 
mai perfide. Poliartrita reumatoidă, psoriazisul, bolile 
cardiace, disfuncţiile metabolice, hipertensiunea arterială, 
afecțiunile mentale, cancerul, toate pierd teren în urma 
nemâncării. În plus, cercetările efectuate pe bolnavii de 
cancer supuşi chimioterapiei au relevat faptul că postul 
ajută foarte mult, protejând celulele sănătoase şi 
diminuând drastic efectele adverse. Fosta Uniune Sovietică 
a constituit un pilon important în cercetarea efectelor 
postului total de hrană asupra organismului, aici 
practicându-se terapia încă de la începuturile secolului 20. 
În 2016, cel mai înalt for științific a recunoscut rolul postului 
în păstrarea și recuperarea stării de sănătate, biologului 
japonez Yoshinori Ohsumi fiindu-i decernat premiul Nobel 
pentru medicină. Acesta a evidenţiat fără posibilitate de 
tăgadă mecanismul autofagiei, un proces fundamental 
celular desfășurat în timpul înfometării, cu capacitate de 
luptă împotriva tuturor bolilor, inclusiv cancerul. 


Există clinici în străinătate unde oamenii merg spre a 
posti pentru perioade mai lungi sau mai scurte, sub 
supraveghere medicală. Insă terapia nu este nici pe departe 

cunoscută și promovată pe cât ar merita. Ea poate fi ţinută 
acasă de fiecare dintre noi. Este nevoie de motivaţie, 
voinţă, iar rezultatele nu vor întârzia să apară, așa cum s-a 
întâmplat și în cazul meu. Nici gigantica industrie alimentară 
n-are de ce să atragă atenţia asupra faptului că este mult 
mai benefic să mâncăm puţin. Din contră, educaţia din 
fragedă pruncie este aceea de a burduși bine stomacul de 
câteva ori pe zi. Câţi dintre noi n-au fost forţaţi în copilărie 
să mănânce tot din farfurie? De câte ori, în calitate de 
părinţi, n-am apelat la orice truc posibil pentru a-i păcăli pe 
bebeluşi să mai înghită o linguriţă și încă una, în ciuda 
opoziției lor totale? De unde știm noi că micuţii nu au 
dreptate? Încă nepervertiţi, copilașii poate au capacitatea 
să acceseze memoria ancestrală care le dictează exact cât 
trebuie să mănânce. 


Părerea mea e că omul ar trebui să se hrănească 
numai atunci când îi este cu adevărat foame și doar cu 
ceea ce organismul reclamă. Teoria conform căreia trebuie 
să existe ore fixe pentru masă o consider falsă. Cu 
siguranță, omul de la începuturi mânca atunci când avea 
norocul de a-și procura ceva de-ale gurii, poate chiar la 
câteva zile o dată. Logic e ca enzimele și acizii din stomac 
să se elibereze numai atunci când introducem hrana în 
cavitatea bucală. Mâncând la ore regulate ne inducem 
reflexul demonstrat de Pavlov, adică setăm mental 
organismul pentru a se pregăti pentru digestie, chiar dacă el 
poate nu are nevoie de nimic. Dacă eu după trei săptămâni 

de nemâncare aveam analize perfecte înseamnă că 
organismul este capabil să-și ajusteze diagrama celor mai 
mulţi nutrienți pe termen lung. Doar poftele manifestate 
imperios și fără putinţă de a fi stăvilite arată că balanţa s-a 
dezechilibrat cu adevărat. Restul le consider plăceri și 
senzaţii false care derivă din deprinderea de a mânca, din 
sclavia gustului, din nostalgii etc. O preocupare ar putea-o 
constitui nutrienţii care se pot asigura strict prin aport 
extern, cum este vitamina C, pentru fabricarea căreia 
organismul uman și-a pierdut abilitarea în parcursul său 
istoric. Părerea mea e că din obișnuinţă, plăcere sau din 
teama de a nu avea carențe omul se hrănește și când e 
cazul și când nu. 


Cu apa cred că lucrurile stau diferit. Suntem 75-80% apă, 
iar organismul nu rezistă mai mult de câteva zile nehidratat. 
De aceea consider corect să completăm și să recirculăm 
permanent apa tot timpul zilei, puţin câte puţin, la intervale 
scurte. Nu neapărat să ingerăm o cantitate standard, ci 
fiecare după nevoi, funcţie de contextul personal, activităţile 
desfășurate, nivelul de transpiraţie etc. Din experienţă pot 
spune că hidratarea insuficientă conduce la senzaţie falsă 
de foame, creierul asociind supa, spre exemplu, cu apa de 
care are nevoie. Când hidratarea se face permanent și în 
cantităţi suficiente foamea se instalează mult mai rar, iar 
necesităţile reale ale organismului sunt mai lesne de 
perceput. 

Dar, după o viaţă în care noi ne-am obișnuit cu totul 
altfel, este foarte greu să ajungi la acest nivel. Suntem prost 
dirijaţi imediat după naștere prin implementarea unor 
obiceiuri care n-au nimic în comun cu regulile originare de 
funcţionare ale organismului și cu timpul creierul nostru se 
îndepărtează de adevăr. 

sete 

După încheierea celor trei săptămâni de cură, vreo 
jumătate de an mi-am continuat viaţa austeră, presărată cu 
zile de post total, perioade de clisme și spălături, ceaiuri şi 
suplimente, detoxifieri și încercări de a găsi o formulă 
magică de menţinere a tensiunii arteriale în limite normale. 
Știu sigur că ea are și o cauză temperamentală. Deși par 
distantă și cu un aer ușor inabordabil, eu sunt de departe 
genul hipersensibil, pătimaș, implicat și când e cazul, dar și 
când nu e. Asta sunt. Mă ia imediat valul. Trăiesc intens 
momentul, cu multă empatie și foarte emoţional... Știu că 
trebuie să asist mai detașat la spectacolul vieţii, dar 
indiferent cât de mult îmi repet asta, tot la etapa de teorie 
rămân. Cel mai greu e să-ți schimbi firea, asta îmi 
demonstrează încă o dată că nu stă în puterea noastră să 
modificăm pe nimeni, n-avem acest drept și nici nu e de 
dorit. La tinerețe eram mai apucată, mai idealistă și muuult 
mai exaltată ca acum... Credeam că totul e să vrei și poți 
întoarce lumea cu fundu-n sus. La evenimentele din 1989 
mi-am pierdut vocea urlând slogane în care credeam naiv și 
sincer. Am învăţat că orice exces se plătește scump, trei 
săptămâni neputând să mai scot un sunet! Nu sunt o 

curajoasă. Pierdută în mulţime, priveam tab-urile care 
flancau clădirea din fața mea și mă gândeam cu groază c-ar 
putea întoarce brusc turelele să tragă în plin. Mai ales că 
Ceaușescu încă nu fusese prins, iar contextul era foarte 
tulbure și imprevizibil. Dar n-am putut sta acasă. Simțeam 
că sunt martora unui moment istoric și-am dorit să mă 
manifest. Acum știu că istoria se scrie cu proști ca mine. 
Deștepţii stau la loc călduț, savurând anticipat victoria și 
visând la viața minunată care-i așteaptă, fricoșii stau 
ascunși sub pat lăudându-se apoi că au fost în primele 
rânduri, oamenii normali, depășiți de situație, stau după 
perdea îngânând rugăciuni... Dar a fost o experienţă pe 
care mi-o asum. Necesară, de altfel, ca toate celelalte. 
Viaţa însă te mai domoleșşte, te mai pune cu botul pe labe... 
De fapt, te mai înțelepțește. Pentru că ăsta este scopul ei: 
să ne șlefuiască, să ne maturizeze, să ne desăvârșească... 


Conștientizez că felul de-a fi mă face candidatul 
perfect pentru hipertensiune, accident vascular, infarct... Ne 
naștem însă cu niște date pe care le ducem ca pe o cruce 
și luăm decizii pe parcursul vieţii funcţie de firea noastră. 
Dacă n-am proceda în concordanţă cu noi, ar exista 
repercusiuni de inimă și conștiință. Omul trebuie să facă 
așa cum simte și să trăiască viaţa fără a i se opune. Să 
primească totul așa cum vine, pentru că totul are un rost. 
Este ca și cum eu aș putea să trec pe lângă un animal rănit 
și să nu întreprind nimic!... Esenţa noastră, adevărul din noi 
se află în primul impuls. El aparţine inimii şi chiar dacă de 

multe ori intră în contradicţie cu raţiunea, cred că rămâne 
calea sinceră și adevărată către ceilalţi, către pacea 
interioară și echilibrul cu universul. Dar cum drumul spre iad 
e pavat cu intenţii bune, de multe ori putem cădea în 
extrema de a dori să ajutăm cu orice preţ, crezând că noi 
știm ce e mai bine pentru cei de lângă noi. Viaţa m-a 
moderat și în această privință. Am înţeles că nu poţi ajuta 
pe cineva decât dacă el dorește asta. În caz contrar, e 
pierdere de timp și energie și poate fi chiar o intervenţie 
nedorită în karmă. A ta și a lui. Am citit cândva o 
povestioară legată de acest subiect care mi-a plăcut și m-a 
pus pe gânduri. 


Undeva, într-un tinut îndepărtat, trăia un tânăr care 
își dorea foarte mult să-i ajute pe ceilalți. Auzise că fiecare 
om se naște cu un scop și simţea că datoria lui în această 
lume este să se pună în slujba semenilor lui. Anii treceau 
pe rând, dar tânărul nu găsea nicio modalitate prin care să 
se facă util celorlalți. Într-una din zile a auzit că într-un sat 
trăiește un învățat care îi ajută pe oameni să își atingă 
scopul. Până acolo era de mers cale de 2-3 zile și, hotărât, 
tânărul o porni la drum. După câteva ceasuri s-a așezat să 
se odihnească. Era însetat şi i-ar fi prins bine un strop de 
apă. Dintr-o dată, ca din pământ își facu apariția o bătrână 
care îi spuse: “Nu vrei să mă ajuţi să prășesc mai iute, că 
stă să vină ploaia”. Deși avea drum lung de străbătut și era 
însetat, tânărul n-a putut-o refuza pe femeie. Apoi, văzând 
cât e de neputincioasă, rămase peste vară să o ajute la 

muncile câmpului și în gospodărie. Târziu în toamnă se 
așternu iar la drum. Nu după mult timp, întâlni în cale un 
țăran ce se chinuia să repare roata care-i sărise de la car. 
Tânărul se oferi imediat să-l ajute. Drept mulțumire, omul îi 
spuse: "Hai la mine acasă și te-oi învăța să repari trăsuri 
stricate, meșteșug care poate o să-ți fie de folos cândva”. 
Tânărul rămase astfel peste iarnă la gospodăria ţăranului. 


În primăvară, se porni din nou la drum și după două zile de 
mers se afla la poarta bătrânului învățat. 


„Știu de ce ai venit și mai ştiu că ai o pornire firească de a-i 
ajuta pe ceilalți. Atât bătrâna, cât și meşterul tâmplar erau 
trimișii mei. Te-am încercat, iar tu ai dovedit că îţi dorești cu 
adevărat să ajuţi. Pentru asta, îţi fac astăzi un dar. Este o 
putere cu care îi poți ajuta pe cei din jur în toate felurile. Poţi 
învia morții, poți face ologii să meargă și orbii să vadă. Am 
încredere că te vei folosi cu înțelepciune de acest dar”. 
După care s-a făcut nevăzut. 


Tânărul a pornit-o pe drumul de întoarcere. Nu după mult 
timp a întâlnit un cortegiu funerar. Jalea i-a înmuiat inima şi 
a hotărât să se folosească de forța sa ca să-l învie pe cel 
mort. Într-o clipită, omul s-a ridicat din coșciug, lăsându-i 
muti de uimire pe cei prezenți. Apoi, întâlnind un cerșetor 
olog, tânărul decise să-l facă pe acesta din nou să meargă. 


Bucuros peste măsură de darul lui, nu mai prididea să facă 
fapte bune oriunde și oricând considera că este necesar. 

Însă într-o zi, o gloată de oameni a dat buzna în casa lui, 
dându-i o bătaie soră cu moartea. Omul nu înțelegea cu ce 
a greșit, pentru că făcuse numai fapte bune. 


Lângă el apăru bătrânul învăţat care îi spuse: "Din păcate, 
n-ai știut să-ţi foloseşti darul în mod înțelept și ai ajutat 
acolo unde ai considerat tu că este nevoie, nu unde 
oamenii doreau asta. Ai înviat oameni care își puseseră 
capăt zilelor sătui de viaţă și ai făcut să meargă ologi care 
erau foarte mulțumiți cu condiţia lor. Normal că sunt 
furioși... Înțelept este să oferi ajutorul numai atunci când ţi 
se cere”. Şi se făcu nevăzut. 


De aceea, de fiecare dată când derapez și încep, 
fără să mă întrebe nimeni, să bat câmpii ridicând în slăvi 
dietele mele, îmi amintesc povestioara și-mi înghit limba. 
Binele, frumosul, adevărul sunt noţiuni subiective... 

Capitolul 19 
Buturuga mică răstoarnă carul mare 


(proverb românesc) 


Preocupată permanent de detoxifierea organismului, 
m-am decis să încerc la un sfârșit de săptămână varianta 
rapidă cu sare amară despre care am citit multe mărturii 
favorabile. Mi-am procurat sarea de la farmacie, 3 lămâi 
măricele și 200 ml de ulei de măsline. Și am pornit la 
treabă! 


Se dizolvă 60 de grame de sare amară în 750 ml de apă 
filtrată sau plată. Micul dejun se servește la ora 10, după 
care până la ora 14 nu se mai mănâncă nimic. La ora 14 se 
bea prima cană de soluţie cu sare amară (250 ml). La ora 
16 se bea a doua cană de soluţie. La ora 18 se înghite 
amestecul de 200 ml de ulei de măsline cu sucul provenit 
de la cele 3 lămâi și se stă culcat pe partea dreaptă o 
jumătate de oră. La ora 22 se bea a treia cană de soluţie cu 
sare amară, iar la 23 se mănâncă o cană de griș cu lapte. 
În timpul zilei se poate bea apă, dar nu cu o oră înainte și 
după ce se ia uleiul. 


Rezumând, am băut soluția cu multă neplăcere, dar am 
băut-o. Nu știam însă că punctul culminant nu era ăla, ci 
avea să urmeze și era constituit de amestecul de ulei cu 

zeamă de lămâie. Mi se părea că nu mai ajung la fundul 
cănii! Nu la mult timp după îngurgitarea magicei poțiuni am 
simţit o mare și grea bilă în stomac. Licoarea de la ora 22 a 
fost exact bomboana din vârful colivei. Am simțit că a făcut 
un mix nefast împreună cu uleiul și lămâia. Practic stomacul 
meu era ca o damigeană plină al cărei conţinut se bâltâcâia 
la cea mai mică mișcare. Senzaţia de greutate în stomac 
era acompaniată și de una de greață. M-am îmbărbătat cu 
gândul că nu peste foarte mult timp totul va părăsi 
stomacul, trecând în altă etapă de digestie. Eee, n-a fost să 
fie așa. Toată noaptea m-am chinuit cu această senzaţie de 
rău și greață din stomac. Nici n-o puteam voma, dar nici 
mai departe spre intestine nu pleca. Abia dimineaţă a 
început eliminarea, destul de accelerată, aș zice. Atunci am 
petrecut ceva mai mult timp pe tron. M-am simțit bine și 
ușurată. Se spune că elimini multă secreție de bilă. Nu 
toată lumea suportă greu această cură. E posibil ca ficatul 
meu care procesează de obicei uleiuri în cantități reduse să 
fi fost de-a dreptul șocat de abundența cu care l-am 
"gratulat". Adevărată vorba cu buturuga mică. Am ținut eu 
cu succes diete extrem de dure și mai-mai să-mi vină de 
hac simpla detoxifiere cu sare amară. 


Nu la mult timp după încheierea postului total am 
hotărât să-mi aplic timp de două săptămâni o terapie mai 
ușurică și anume clismele cu cafea, făcute cunoscute lumii 
întregi de celebrul fizician Max Gerson a cărui terapie ce-i 

poartă numele se aplică în clinici importante pe plan 
mondial. 


Modul de preparare a cafelei pentru clismă 
Pentru obținerea a 250 ml cafea: 


În 300 ml de apă clocotită se pun trei linguri de cafea fin 
măcinată. Se fierbe la foc mare timp de 5 minute, apoi încă 
10 minute la foc mic, după care se lasă să se răcească. 


Cafeaua nu se filtrează, de aceea trebuie să fie foarte fin 
măcinată. Se amestecă apoi cu 750 ml apă (plată sau de 
izvor, dar nu distilată!) și se administrează cu irigatorul. La 
început, se administrează cantităţi mai mici din acest 
preparat, crescându-se treptat cantitatea de lichid introdusă 
până la 1litru. Poate fi utilizat orice tip de cafea boabe, de 
orice proveniență, bine păstrată, proaspăt măcinată. În 
respectiva perioadă n-a existat niciun element ce poate fi 
remarcat. Doar revenirea de după clisme, la fel ca la toate 
cele de dinainte, când tranzitul intestinal se reia un pic mai 
cu dificultate. Pe de o parte, este nevoie de timp pentru a 
se strânge ceva materie reziduală în vederea declanșării 
senzației de defecaţie. Pe de altă parte, flora și mucusul 
sistematic spălate nu-și mai fac exemplar datoria în 
procesul ce are loc în intestine, motiv pentru care la 
evacuare se manifestă un fel de jenă, nu chiar o durere, 
mai mult un disconfort ce durează câteva zile. 

Capitolul 20 


Viaţa îţi poate fi schimbată în câteva ore de 
oameni care nici nu te cunosc (Octavian Paler) 


- De unde știi despre megadozele de vitamina C? m-a 
chestionat o veche cunoștință, asistent-șef în spital și 
sclavă a mentalităţii alopate... 


- Din internet, răspund eu sec, simţindu-i ostilitatea. 
- Și tu poţi crede în prostiile scrise acolo? 


Draga mea, pe net găsești de toate. De la informaţia menită 
să dezinformeze până la cea reală legată de ultimele 
descoperiri într-un domeniu. Poţi găsi texte scrise de unii 
neica-nimeni care doresc să se afle-n treabă, dar și cărţi ale 
unor savanți. Trebuie să filtrezi, să decelezi, să sintetizezi și 
poţi ajunge în final la date veridice și valoroase. 


- Nu vreau cu tot dinadinsul să te contrazic, dar să-ţi 
îngrijești sănătatea cu terapii de pe net mi se pare de-a 
dreptul o prostie. 


- Fiecare face ce vrea cu viaţa lui, conchid eu ușor 
agasată, dând de înţeles c-aș dori să nu extindem discuţia. 


Habar n-aveam de unde știa despre experimentele 
mele, însă, ce-i drept, chiar eu am împărtășit experiența 

mea unor persoane interesate din cercurile pe care le 
frecventez. Sunt întru totul de acord că internetul este un 
veritabil ghiveci, pentru că e oglinda fidelă a omenirii. Este 
un instrument minunat și mizerabil în același timp. Lumini și 
umbre, uneori alb, negru și foarte multe tonuri de gri, așa 
cum însăși viața este. Informaţia trebuie abordată înţelept și 
circumspect, fie că e vorba de mediul virtual sau real. lar 
asta ţine mult de nivelul de inteligenţă și percepţie. Am 
parcurs în ultimii ani probabil mii de pagini cu informaţie 
anonimă sau semnată, empirică sau științifică, concordantă 
sau antagonică. Aplicând logica simplă a bunului simţ, am 
observat că stufoșenia de date referitoare la o anume temă, 
oricât de contradictorie ar părea, are cel puţin un numitor 
comun. Acela este în opinia mea un filon de adevăr. 


Internetul constituie o vastă bibliotecă la care poţi avea 
acces imediat. Mie mi-a adus lumea la picioare și-mi este 
greu de imaginat cum ar fi stat lucrurile în lipsa lui. 


Am cunoscut aici oameni cu nume și prenume sau anonimi 
care mi-au schimbat existența fără ca ei să știe. Prin 
personalitate, exemplu, realizări, experimente sau simple 
consideraţii. Că se află încă printre cei vii sau în universuri 
paralele, le trimit un permanent gând de recunoștință. 


Am aflat lucruri care m-au uimit și altele care mi-au ridicat 
multe semne de întrebare. Spre exemplu, nu pot înțelege 
cum la aproape 100 de ani de la descoperirea epocală a lui 
Otto Warburg conform căreia celula canceroasă se 

hrăneşte exclusiv cu glucoză există oncologi care 
administrează glucoză perfuzabilă pe motiv că bolnavul e 
prea slăbit... De ce nu se învaţă în facultate despre 
modalitatea de funcţionare a celulei canceroase, astfel încât 
stilul de viață al bolnavului de cancer să nu-i dea tumorii 
apă la moară? Este ignoranță sau rea-credință? 


Medicul și biochimistul Otto Warburg, laureat al 
premiului Nobel a descoperit în urma unei munci titanice de 
cercetare că principala cauză a cancerului este înlocuirea 
într-o celulă sănătoasă a respirației oxigenului cu 
fermentația zaharurilor. Din motive rămase necunoscute 
până în prezent, celula normală ajunsă în deficit cronic de 
oxigen trece pe o formă ancestrală de funcţionare, trăind cu 
ajutorul glucozei. 


Ea își dezvoltă abilitatea de a atrage toate zaharurile 
existente în organism prin înmulţirea receptorilor specifici. 
Din acest motiv cred în eficacitatea dietei ketogene, bogată 
în grăsimi și săracă în carbohidrați. Pare logic ca în 
condiţiile în care nu aduci organismului aport glucidic 
procesul proliferativ să fie ţinut pe loc. Celula sănătoasă 
poate converti cetonele rezultate în urma descompunerii 
grăsimilor în glucoza necesară funcționării organismului, 
caracteristică ce lipsește cu desăvârşire celulei tumorale. 
Dieta ketogenă, cunoscută încă din anii '20, a fost utilizată 
cu succes în special în tratarea epilepsiei. Mai târziu, pe 
măsură ce industria farmaceutică a câștigat teren, dieta a 
fost înlocuită cu medicamente. În prezent, ea mai este 

aplicată doar copiilor care nu suportă tratamentele prea 
dure sau în situaţiile în care boala nu răspunde favorabil la 
medicaţie. Dieta fără glucoză și-a dovedit virtuțile și în 
cazuri de cancere ale creierului, autism, depresie, migrenă, 
ovar  polichistic, diabet de tip 2, scleroză multiplă, 
Alzheimer, Parkinson. Ca orice cură restrictivă, ea poate 
induce unele dezechilibre, contracarate în principal prin 
aport de micronutrienţi. Dieta cu aport foarte scăzut de 
glucoză are la bază același principiu de funcţionare ca și 
postul total de hrană. În lipsa alimentaţiei, organismul își ia 
necesarul din rezervele adipoase acumulate în timp. 
Foamea este o stare în care corpul trece la dezintegrarea 
grăsimilor pentru a utiliza cetonele. O perioadă am 
experimentat și eu aceast tip de hrană. Un pic cam 
monotonă, mai ales în varianta vegetariană. Nuci, alune de 
toate felurile (mai puţin caju), seminţe, uleiuri vegetale, 
legume, rădăcinoase (fără sfeclă), avocado, nucă de cocos, 
lămâie și uneori un fruct mai crud, un suc de grapefruit, o 
linguriţă de polen sau puţin grâu încolțit, știut fiind că prin 
germinare îşi reduce indicele glicemic. În primele zile m-am 
confruntat cu o ușoară tendinţă de constipaţie și senzaţie 
de lipsă de sațietate. Curând însă organismul meu a înţeles 
schimbarea și a acceptat-o. Nu m-am resimţit de pe urma 
carenţelor, doar din când în când o acută poftă de dulce îmi 
dădea de înțeles că există totuși niște nevoi nesatisfăcute. 
Părerea mea e că în situaţiile în care bolnavul de cancer nu 
beneficiază de o condiţie fizică ce-i poate permite postul 
total, ketogena poate constitui o variantă spre a împiedica 

înaintarea bolii. Pentru a vindeca, se dovedește însă a nu fi 
suficient. Pe lângă apetenţa pentru glucoză, celula 
canceroasă posedă și calitatea de a-și asigura alcalinitatea 
în interiorul său, eliminând în exterior acid lactic, acidoză 
care face sistemul imunitar incapabil să acţioneze. Mai mult 
decât atât, Otto Warburg a demonstrat că o celulă deja 
modificată căreia i se aduce aport de oxigen nu mai poate fi 
însănătoșită, singura soluție fiind distrugerea ei. Toate 
cercetările ulterioare au confirmat teoria marelui savant. 
Medicina alopată, aceeași care cel mai adesea n-are nimic 
de obiectat în ce privește alimentaţia cu zaharuri a unui 
canceros, foloseşte descoperirea marelui biochimist 
german prin utilizarea glucozei radioactive sub formă de 
soluţie de contrast pentru CT și RMN, cu scopul de a 
localiza tumorile. Ceea ce înseamnă că sistemul nu se 
sfiește să folosească rezultatul cercetărilor în activităţile 
sale, dar îl cam uită atunci când e vorba de pacient. Din 
păcate, de-a lungul timpului studiile s-au axat cu precădere 
pe descoperirea unor substanțe chimice extrem de 
puternice care să distrugă celula tumorală, fiind 
minimalizată importanța substanțelor biologice similare cu 
cele existente în corpul omului. Dar actuala situație, când 
statistica arată că în peste 90% din cazuri chimioterapia se 
dovedește a fi ineficientă, îi dă dreptate lui Linus Pauling 
care afirma încă din anii '70 că medicina clasică se află pe 
un drum greșit. Experimentele sale revoluţionare legate de 
efectele extrem de benefice ale vitaminei C în funcţionarea 
organismului, în prevenirea și tratarea bolilor, ar fi trebuit să 

deschidă calea spre tratamentele cu substanţe non toxice 
în bolile grave. Deși dublu laureat al premiului Nobel, Linus 
Pauling a fost ţinta defăimării, rezultatele sale fiind 
discreditate și păstrate într-un con de umbră, astfel încât la 
distanță de atâta amar de ani puţini dintre noi știu ceva 
despre ele. Studiindu-se impactul vitaminei C asupra celulei 
canceroase s-a observat că substanța eliberează 
intracelular o cantitate de peroxid de hidrogen care prin 
cuplarea cu metalele stocate acolo în concentraţie sporită 
conduc la moartea celulei. Deci, în timp ce în celula 
normală vitamina C (acidul ascorbic cu formele sale) are rol 
benefic, antioxidant, în celula canceroasă are efect 
prooxidativ, de distrugere. Aspect deloc de neglijat, dacă 
ținem cont de prejudiciile majore deseori ireversibile pe care 
chimioterapicele le aduc celulelor sănătoase. 


Pornind de la modul de funcţionare a cancerului, 
medicina ortomoleculară abordează problematica în mod 
integrativ, considerând organismul un întreg ce trebuie 
echilibrat cu ajutorul substanţelor compatibile, pledând 
pentru înlăturarea cauzelor și nu combaterea simptomelor. 
Mie, abordarea mi se pare corectă. Să vizezi efectele unei 
boli este similar cu ascunderea gunoiului sub preș. Corpul 
este un tot unitar, organele, sistemele fiind interdependente. 
Acţionând într-o direcție cu o substanță ce nu poate fi 
recunoscută de organism nu asigurăm decât un rezultat 
limitat în timp. În plus, efectele aparent benefice se 
transformă într-un tăvălug cu implicaţii nefaste mai mult sau 

mai puţin cunoscute asupra funcţionării întregului organism. 
Altfel, n-ar exista cearceafuri de fenomene adverse care 
însoțesc orice prospect. 


Încurajată de rezultatele medicale care mi-au dat de înțeles 
că sunt pe un drum corect, am decis ca a doua rundă de 
vitamina C intravenos să conţină doze de doar 20-30 de 
grame per ședință pentru întreţinere, completată cu 
aproximativ 3 grame zilnic în forma liposomată. Deși 
trecuse aproape un an de pauză de la prima etapă de 
terapie susținută cu câte 60 de grame la câteva zile, îmi 
erau la fel de proaspete în memorie stările de rău, durerile 
de oase și de cap care însoțeau perfuziile. Mi-aș fi dorit din 
toată inima să le evit. Lucru care, din fericire, s-a și 
întâmplat. Am încercat să limitez cantitatea de lichide, 
considerând că este posibil să fi suprasolicitat sistemul 
venos cu cei 2-3 litri pe care aveam obiceiul să-i beau. 
Dincolo de asta, însă, simțeam că parametrii organismului 
meu sunt alţii. Privind retrospectiv și cronologic, mă 
gândesc că la prima etapă de tratament a contat că 
veneam după un șir de diete mai mult sau mai puţin 
restrictive, care sigur creaseră dezechilibre pe care 
vitamina C le adâncea. 


Acum trecuse aproape un an de la postul total de hrană, 
răstimp în care m-am răsfăţat cu un variat regim vegetarian 
presărat cu suplimente diverse. 

Poate că și starea de sănătate era îmbunătăţită, acțiunea 
acidului ascorbic nemaiavând aspecte de exacerbare a 
unor afecțiuni. Aș fi fost tentată să cred că diferenţa este 
dată de cantitatea de substanţă perfuzată, însă nu consider 
corect raționamentul dacă ţin seama de faptul că la prima 
etapă reacţiile adverse, inclusiv stări subfebrile, se 
manifestau uneori chiar la 20 de grame... 

Capitolul 21 


Dacă judeci oamenii, nu vei mai avea timp să-i 
iubești (Maica Tereza) 


Când am hotărât să-mi fac cunoscute încercările prin 
intermediul unui blog, știam că este posibil să iau și pumni 
în cap. Oamenii au păreri diverse despre terapiile 
alternative, așa că mă așteptam la comentarii de toate 
felurile, inclusiv pline de agresivitate. Acesta a fost unul 
dintre motivele anonimatului, dar nu cel mai important. În 
primul rând, mi s-a părut firesc ca accentul să fie pus pe 
experienţa în sine, pe materialele informative legate de cure 
și mai puţin pe cazul meu. În fond, nu doream să 
demonstrez nimănui nimic. Este vorba doar de un 
experiment, care e drept că ar putea fi motivaţional, dar nu 
are pretenţii de panaceu. Până la urmă, nici în ce mă 
privește nu știu prea bine cum stau lucrurile, nu-mi fac 
investigații ultrasofisticate care să garanteze că sunt cancer 
free. Chiar dacă le-aș face, rezultatele ar reflecta strict 
situaţia de moment. Nimeni nu poate garanta că în clipa 
următoare dușmanul nu atacă din nou... 


Evident, au fost multe persoanele care au dorit să ia 
legătura cu mine pentru mai multe detalii. Mulţi copii care 
țineau cu orice preț să-și salveze părinţii aflați în mare 

impas cu sănătatea. Fiind mamă, acest lucru a avut 
menirea de a mă mișca profund. Este incredibil cât de crunt 
poate lovi această boală oameni destul de tineri, cu mult 
sub vârsta mea. E un flagel care nu ţine cont de nicio 
regulă. Din păcate, majoritatea celor care se confruntă cu 
un cancer, fie sunt diagnosticaţi foarte târziu, fie trec prin tot 
arsenalul alopat și își îndreaptă disperaţi atenţia spre 
terapiile nonconformiste abia când nu li se mai acordă nici o 
șansă. Parte din ei nici n-au mai avut timp să încerce vreun 
remediu. Dumnezeu să-i așeze de-a dreapta lui! Au existat 
însă și situaţii în care am discutat chiar cu suferinzii care 
știau adevărul despre diagnosticul lor. Deși reprezentau 
doar un nume, o voce, un caz, interminabilele ore de 
conversaţie telefonică mi i-au adus aproape, putând citi în 
ei ca într-o carte...Oameni cu configurații diferite, mai 
încrezători sau mai sceptici, toți căutau cu disperare o 
soluţie să-și mai prelungească viața... 


Interacțiunea cu ei a constituit și ea un tip de 
experienţă. Nu știu cât le-am putut fi eu lor de folos, dar știu 
sigur că ei mi-au fost mie! M-au îmbogăţit sufletește, 
spiritual, mi-au extins aria cunoștințelor, mi-au furnizat 
multe informații utile. Unii au rupt brusc legătura, totul 
rămânând în suspens ca într-un film care te invită să-ți 
construieşti propriul final. Și, deși știu că realitatea e dură, 
prefer să cred totuși că respectivii, așezați pe făgaș, n-au 
mai avut ulterior nevoie de mine. Alţii au mai dat din când în 
când câte un semn din care am aflat cu bucurie că se află 

încă pe baricade. Am stat de vorbă cu oameni care nu știau 
nimic despre terapiile alternative, apelând la ele doar în 
disperare, fără prea mare convingere. La polul opus se 
aflau cei bine puși în temă care aveau credința că 
abordarea integrativă și tratamentele non toxice constituie 
singura cale de urmat. Între ei, unii parcurseseră deja o 
părticică din acest drum presărat cu diete și suplimente și 
erau mulţumiţi, alţii, din contră, erau dezamăgiţi că 
rezultatele nu păreau atât de bune pe cât s-ar fi așteptat... 
Au existat și situaţii în care eram contactată doar pentru că 
oamenii simțeau nevoia unei confirmări în ce privește o 
terapie sau un mod de alimentaţie în care ei credeau cu 
tărie. Şi chiar dacă știau din cele relatate pe blog că nu sunt 
de părerea lor, încercau să mă convingă că au dreptate... 
Puteau fi ușor ghiciţi pentru că se dovedeau dintru început 
inflexibili, dialogul transformându-se rapid într-un monolog 
persuasiv. Fidelă teoriei că în definitiv fiecare face ce crede 
că e mai bine pentru el, lăsam garda jos. Mă gândeam chiar 
că nu este exclus să obţină rezultate bune tocmai pentru că 
sunt atât de convinși de asta. Mintea noastră constituie o 
forță cu care am putea muta munții, dacă am ști cum să-i 
cerem s-o facă. “Credinţa ta te-a mântuit', spunea Isus, 
sintagma având, cred eu, sens exhaustiv, înțelesul fiind 
situat dincolo de raportarea limitativă la divinitate. Reacţiile 
celor care au citit despre experiența mea au fost extrem de 
diferite. Cineva, spre exemplu, m-a catalogat drept 
inconștientă pentru faptul că n-am luat în calcul eventualii 
părinţi care ar fi tentaţi să aplice terapiile copiilor lor bolnavi, 

cu consecințe imprevizibile. Altcineva m-a atacat la fel de 
dur susținând că blogul conţine numai aberaţii. La extrema 
cealaltă însă s-au situat cei numeroși care mi-au înţeles 
corect intenţia și au acceptat invitaţia de a se informa din 
surse diferite pentru a putea lua decizii în cunoștință de 
cauză. 


Contactul cu categoria celor suferinzi a constituit și 
un nou prilej de a mă cristaliza forțat, a mia oară, în 
chestiuni pe care încă nu le manageriez corect din punct de 
vedere emoţional, cu toată vasta experienţă de viaţă pe 
care pretind că o am. Niciodată n-am știut să trasez de 
bunăvoie, cerebral și măcar cu un dram de părtinire în 
favoare-mi, linia de demarcaţie între binele propriu și cel al 
semenilor mei. Inima moale, tovarășă a unei conștiințe 
neobosite, m-a lăsat deseori pradă unor abuzuri relaționale 
care abia într-un târziu mă obligau la corectii extrem de 
necesare. Am înțeles așadar încă o dată că, oricât ai oferi, 
există persoane care pretind mai mult, încercând să te 
acapareze și uitând că ești un om ca și ei. În aceste situații, 
am considerat obligatorie impunerea limitelor. Remarc 
permanent acest tip de lecţie care se repetă în existenţa 
mea, semn că a devenit imperios un mai bun echilibru care 
să preîntâmpine astfel de cazuri. Pentru că vina nu aparţine 
celui care nu se mulțumește cu un deget, dorind toată 
mâna, ci a celui care nu găsește calea spre a se face 
înțeles că nu permite asta. Totodată, mi s-a demonstrat 
încă o dată faptul că în parcursul nostru pământean primim 

exact încercările de care avem nevoie pentru a ne șlefui. 
De aceea, eu, persoana care cere sprijinul cuiva abia după 
ce a epuizat toate posibilele căi proprii de rezolvare, cea 
care găsește cu dificultate resurse de a refuza pe cineva, 
întâlnesc aproape la orice pas oameni-căpușă, foarte abili 
în a evita cu deosebită naturalete orice minim efort 
personal, talentaţi în a-ţi arunca-n cârcă temele lor de lucru. 
În tinereţe, un coleg de breaslă, exact genul descris mai 
sus, avea obiceiul să-și trieze funcţie de beneficii 
evenimentele la care să participe în vederea documentării 
jurnalistice. Pe cele anoste, lipsite de vază și protocol 
consistent, dar care îi intrau totuși în atribuţii, încerca să le 
paseze tovarășilor de redacţie sub pretext că decizia 
aparţine şefului. Își imagina că nimeni nu va avea tupeul 
necesar de a verifica ordinul chiar la sursă. Dar, 
necunoscându-mă suficient, nu știa cu cine se încurcă... Nu 
bănuia că sub aparenţa pacifismului ascund porniri de 
kamikaze și că pusă în faţa unei nedreptăţi reacţionez total 
irațional. Trăim într-o junglă... O constatare nicicând pe 
placul idealistului din mine care pentru a supravieţui se 
străduiește din răsputeri să dea lumii lui o ușoară tentă de 
roz. Și, deși nimic nu pare a mă mai surprinde, visătorul 
incurabil ce scoate mirat capul din refugiul lui de catifele e 
prins pe picior greșit de fiecare dată... 


Ca un numitor comun, am remarcat la practicanții 
terapiilor alternative o nerăbdare de a vedea rezultate 
notabile de azi pe mâine. Imi amintesc că așa m-am 

manifestat și eu în primul an. Cu timpul însă, dincolo de 
confirmări, am înțeles că substanțele de tip biologic pun 
cărămizi trainice la reconstrucţia stării de sănătate, însă 
procesul este unul de durată care necesită răbdare și 
încredere. În cancer, aceste două elemente devin 
permanente provocări. Tot timpul te temi că boala o ia 
înaintea tratamentelor și vrei niște semne bune imediat 
dacă se poate, încrederea fiindu-ţi încontinuu erodată. Este 
suficient cât fac? Greșesc undeva? Mă aflu pe drumul cel 
bun? Sunt întrebări la ordinea zilei... Cauţi răspunsul în 
stânga și-n dreapta, răscolind prin mormane de informații. 
Și cu cât afli mai mult, cu atât pare că mai multe întrebări se 
nasc... Simptomele de orice fel le pui întotdeauna pe 
seama agravării bolii. Ni s-a inoculat ideea că durerea, 
febra, inflamarea ganglionilor sunt semne alarmante ce 
trebuie reprimate rapid. Dar ele reprezintă dovada faptului 
că organismul luptă. Ar trebui să ne bucurăm. Un răspuns 
imunitar corect este capabil să respingă orice atac. În loc să 
ne preocupe menținerea lui la maxim și să-l lăsăm să-și 
facă treaba, când ne îmbolnăvim primul lucru pe care îl 
facem este să dăm fuga la doctor și să ne supărăm dacă nu 
ne dă o sarsana de medicamente! Timp de mai bine de 
jumătate de an am avut ganglionii inghinali congestionați și 
dureroși. Am interpretat-o, evident, ca pe o depreciere a 
stării de sănătate, ceea ce a avut darul de a mă necăiji 
foarte. Când simptomele au dispărut brusc, iar investigaţiile 
au arătat că eram mai bine, am înţeles că nu știu nimic 
despre funcţionarea organismului meu. 

- Alo, bună, Patricia la telefon. Ce faci, ești bine? 
- Da, pe linia de plutire. Tu ce faci? Sora ta cum e? 


- Cum știi... Se simte bine cu ketogena și cu 
suplimentele. Şi-a făcut analizele și, așa în mare, nu sunt 
rele... Cu Dumnezeu înainte... A ajuns cu vitamina C la 50 
de grame, o perioadă va merge așa, apoi eventual mai 
creștem. Auzi, ştii de ce te-am sunat? O cunoștință de-a 
mea, director de spital și-a manifestat dorința de a te 
cunoaște și-ți propune o testare gratuită. Dacă ești de 
acord... A citit blogul și este interesat în principal de terapia 
cu doze mari de vitamina C. A mai auzit despre ea și-ar 
vrea să stea de vorbă cu tine. 


- Bineînţeles, nici nu se pune problema. Doar că nu 
accept orice investigaţie, știi asta... 


- Nu, stai liniştită. l-am spus deja și nu se vor face 
decât examinările pe care le agreezi. Păi, să spui cam 
cand ai putea tu, ca să-ţi fac programare la clinică. 


Patricia m-a contactat în urma citirii articolelor mele 
pentru sora ei bolnavă de cancer la sân cu metastaze 
hepatice. A descoperit afecțiunea destul de târziu, însă n-a 
fost de acord cu nicio procedură clasică. La fel ca și mine, a 
abandonat activitatea imediat, retrăgându-se departe de 
lumea dezlănţuită. Atât Patricia, cât și sora ei, sunt de 

părere că doar terapiile de tip integrativ pot da rezultate, 
motiv pentru care au citit foarte mult, fiind dispuse să 
încerce tot posibilul... Impactul infuziilor cu megadoze de 
vitamina C le interesează și pe ele în mod direct, le-ar da 
speranţă... 


Peste nici o săptămână mă aflam deja în cabinetul 
medicului cu dosarul în mână. Nu-mi fac iluzii că voi vedea 
prea curând orgoliosul sistem clasic aruncând măcar o 
privire spre remediile așa-zis complementare, dar nu neg că 
în interior există și oameni cu vederi mai largi, acest medic 
făcând parte probabil din această categorie. 


- Mă bucur să vă cunosc și mulțumesc că aţi acceptat 
invitația, spuse doctorul, întinzându-mi amabil mâna. Luaţi 
loc. 


- Și eu vă mulțumesc pentru oportunitatea de a afla 
cam care este starea mea de sănătate la momentul de față. 
Mă simt onorată să vă cunosc. 


Omul din fața mea este un nume sonor despre a cărui 
activitate profesională am citit lucruri frumoase. Are o figură 
blajină, voce caldă și gesturi calme, ceea ce cred că l-ar fi 
făcut foarte potrivit pentru lucrul cu copiii. 


- Sunteţi de admirat pentru tenacitatea de care dați 
dovadă... 

- Omul are nebănuite resurse de voinţă, contează 
foarte mult motivaţia. Și cred că sunteţi de acord cu mine că 
asta este o situaţie care mobilizează maxim. 


- O să vi se întocmească fișa medicală și veți fi 
condusă în salon. Mâine, vom începe cu analizele de sânge 
și vom conveni asupra celorlalte investigaţii. Voi transmite 
bucătăriei că aveţi regim vegetarian și fără sare. Dar înțeleg 
că aplicaţi reguli chiar mai stricte în ce privește pregătirea 
hranei, de aceea vă rog să colaboraţi direct cu personalul 
pentru a vă pune de acord asupra meniului. Sper să vă 
simţiţi bine la noi... 


O infirmieră plăpândă postată strategic la recepţie se 
repede să-mi înșface bagajul, invitându-mă să o urmez. 


- Nu-i nevoie, staţi liniștită, îi spun eu jenată, 
continuând să ţin geanta. 


- Vă rog, la noi regulile sunt foarte stricte, îmi 
răspunde ea sec, aruncând o privire furișă către camera de 
luat vederi situată într-un colț al holului. 


Salonul, cu două paturi și baie proprie, e modern și 
confortabil ca o cameră de hotel de patru stele. Ce mare 
diferență între condiţiile de aici și cele dintr-un spital de 
stat... Parcă aș fi într-o staţiune de odihnă... 


- Bună ziua. Aveţi regim, sper că n-am 
greșit...murmură o domnişoară cu boneţică simpatică în 

timp ce strecoară timid prin crăpătura ușii o tavă cu câteva 
platouașe acoperite . 


- Da, vegetarian și complet nesărat. 


- Aaa, e bine. Eu sunt Irina, dacă mai aveţi nevoie de 
ceva, îmi spuneţi. Poftă bună! 


Ce mai, domne, sunt un VIP în concediul... 


S-au scurs trei ani și jumătate de la momentul 
diagnosticului și începerea terapiilor... Aș minţi dacă aș 
spune că n-am emoţii. Sunt pregătită să privesc realitatea 
în ochi, însă în străfundul inimii mele sper că lucrurile stau 
bine. Sunt vizibil crispată, scoasă din zona mea de confort, 
lucru care se reflectă și în valorile tensiunii arteriale pe care 
toate cadrele medicale vin prin rotaţie să le verifice la 
perioade scurte de timp... Curând aveam să aflu de la o 
asistentă mai gureșă că erau alarmaţi de parametrii situați 
permanent la peste 17/11, fapt ce a condus și la decizia de 
a fi monitorizată 24 de ore prin holter. În timp ce mă 
simțeam ca un motor turat la maxim, mă străduiam să mă 
relaxez cu ajutorul exerciţiilor de respiraţie, rugându-mă cu 
ambele mâini ca impetuozitatea efluviilor mele sangvine să 
se mai domolească... După o zi, aparatura bâzâitoare mi-a 
arătat o atitudine fățiș ostilă, scoțând la iveală niște 
pomelnice de cifre de-a dreptul dușmănoase... 


Și de ce mi-a fost frică n-am scăpat: insistența de a accepta 
tratament, chiar dincolo de semnătura pentru refuz. 

Oamenii erau cu adevărat îngrijoraţi, lucru care m-a făcut 
să mă simt și mai stânjenită. Dar am rămas fermă pe 
poziţie... În ce privește investigațiile, deși puteau fi mult mai 
relevante, am exclus din start examinările CT, RMN sau 
biopsia, acceptând doar analize ale sângelui, ecografii, 
control cardiologic, ginecologic și test PAP. 


După două zile de perindare pe la mai mulţi specialiști, mă 
aflu din nou faţă în față cu medicul cel blând. 


- Doamnă, părerea mea e că sunteţi foarte bine, 
spuse el parcurgând rezultatele examenelor la care 
fusesem supusă. Nu avem încă Papanicolaou și o serie de 
analize care mai durează, dar în urma controlului 
ginecologic eu aș îndrăzni să afirm că rezultatele care 
urmează să vină nu ne vor furniza surprize neplăcute. Mi se 
pare cel puţin interesantă terapia cu doze mari de vitamina 
C intravenos. Nu-i prima dată când aud de ea. Câinele unui 
bun prieten de-al meu a fost vindecat de cancer cu 
tratamentul ăsta. lată, rezultate bune și în ce vă privește. 
Dumneavoastră ați apelat la mai multe remedii, dar este 
posibil ca vitamina C să fi avut o contribuţie importantă la 
însănătoșire. 


- Cu siguranţă a avut, eu o consider terapie forte. Ar 
putea salva vieţi, ar putea prelungi zilele atâtor oameni, 
domnule doctor. Ar trebui depuse eforturi pentru a aduce 
protocolul din străinătate, există atâtea clinici unde ea se 
aplică...Știu că nu-i ușor, se motivează că nu s-au făcut 

suficiente studii... S-au făcut studii, dar sunt privite cu 
scepticism... Asta e... Mulţumesc pentru tot și dacă pot să 
mai fiu de ajutor cu ceva, o fac cu tot dragul. Aaaa, 
domnule doctor, am uitat să vă spun... Am adus cu mine 
probele biopsice pe care a fost stabilit diagnosticul. 
Personal nu mă interesează să aflu dacă a fost sau nu 
corect pus, dar dacă doriți așa... pentru cazuistică, le pot 
lăsa să fie reanalizate. 


Nu știu dacă medicul blajin, cu voce caldă și gesturi 
calme a întreprins ceva în ce privește tratamentul cu 
vitamina C, pentru că n-am mai ţinut legătura. Să încerci să 
impui o astfel de terapie nu-i un lucru deloc simplu. Implică 
nu numai un protocol foarte bine fundamentat, dar și 
analize care este posibil să nu se poată procesa în 
România. Cea legată de cantitatea de vitamina c din sânge 
ştiu sigur că este recoltată aici, dar lucrată în străinătate. În 
plus, îmi pot imagina piedicile birocratice și de mentalitate. 
Oricât de bine intenţionat ai fi, trebuie să ai stofă de martir 
sau de masochist să te înhami la o asemenea treabă... 
Dacă ne uităm un pic peste umăr, vedem cam ce soartă au 
avut de-a lungul timpului cei care au îndrăznit să aducă în 
atenţie terapii noi, biologice și necostisitoare. Trecutul i-a 
terfelit, însă cred că mai devreme sau mai târziu viitorul va fi 
obligat să le recunoască meritele... 


După vreo două săptămâni am primit și rezultatele rămase 
restante, bune și ele. Un Papanicolaou 1, excepţional, dacă 
e să-i dau crezare. Nu-mi amintesc să fi avut la viaţa mea 

un PAP cu clasă mai joasă de 2! Dar eu sunt soră cu Toma 
Necredinciosul, așa că mă bucur, dar nu sar până-n 
tavan... 


În ce privește blocurile biopsice, s-au întors de la 
laboratorul de anatomie patologică exact așa cum au 
plecat, adică fără rezultat. Am aflat de la clinică faptul că în 
mai multe rânduri s-a insistat pentru obţinerea unui 
diagnostic preliminar. Neobţinându-l, au refuzat să se 
pronunţe. Doar asta și spune foarte multe despre sistem... 

Capitolul 22 
Cel mai greu lucru de păstrat e echilibrul 


(Jean Grenier) 


- la uite, dragă, ce tare-i fata noastră! Cred că i se 
trage de la rădăcinile pe care le mănâncă, glumi tatăl meu 
făcând referire la faptul că n-a reușit nimeni să-mi spargă 
oul roșu bățos în coajă. 


Mama, care se obișnuise oarecum cu regimul pe 
care îl tineam de peste trei ani, a preferat zâmbind să dea 
de-nțeles printr-un gest că nu vrea să facă niciun 
comentariu. Era satisfăcută că toată lumea s-a conformat 
să ia anafură și o gură de vin, obicei pe care îl păstrăm de 
când ne știm. Am fost la slujba de înviere la care de regulă 
stăm doar cât să luăm lumina pe care ne străduim s-o 
protejăm din răsputeri până acasă. Dis-de-dimineaţă, vecini 
bisericoși ne aprovizionează cu bucăţelele de pâine sfinţită 
cu care trebuie să ne începem ziua. Când eram mici nu 
aveam voie să gustăm din bucatele pascale înainte de 
înviere. Nu înțelegeam noi de ce așa și nu altfel și pe furiș 
ciupeam măcar un pic din ce era bun și interzis. Când 
mama era necăjită că un cozonac s-a rupt și a ieșit mai 
șifonat, noi eram cei mai fericiţi. Puteam ciuguli din el fără 
să fim dibuiţi prea lesne!... Primul lucru pe care-l făceam la 

trezire în ziua de Paște era să ne spălăm pe faţă cu apa în 
care mama avusese grijă să pună decuseară un ou roșu. 
Ca să fim sănătoși și rumeni în obraji. Același tabiet îl 
păstrează și astăzi. Intrând în baie, mă simt copilul de 
altădată. La ieșire, acum, ca și atunci, mama nu uită să 
întrebe pe fiecare: “Te-ai dat cu ou roșu-n obraji? Foarte 
bine, să fie ca bujorii”. 


Urmează tradiționalul salut pe care l-am simțit din ce în ce 
mai profund abia odată cu trecerea anilor. Ne îmbrățișăm 
bucuroși că Dumnezeu a îngăduit să mai apucăm un Paște 
și că suntem împreună din nou în casa părintească. Totul 
decurge ca un ritual, același de când am văzut lumina zilei. 
Nimic nu s-a schimbat. Ciocnitul ouălor ne produce aceeași 
bucurie ca pe vremuri. Bunici, părinţi, nepoți, toți savurăm 
magia momentului. De data asta, eu sunt triumfătoare... În 
copilărie, cojile colorate le puneam la uscat și împodobeam 
cu ele caloienii. Caloianul era o sărbătoare tradițională de 
invocare a ploii, care încet-încet s-a pierdut. Pe la începutul 
verii, ne adunam câteva fete și pe o scândură lungă de 
aproximativ un metru și jumătate făceam păpușele din lut 
pe care le împodobeam cu flori și coji de ouă vopsite. 
Ținând lemnul de o parte și de alta, mărșăluiam pe ulițele 
satului, tânguindu-ne printre suspine: Caloiţă-lţă, trup de 
coconiță, te caută mă-ta, prin pădurea deasă, cu inima 
arsă... Femeile ieșeau la porți cu găleți pline cu apă pe care 
le aruncau pe noi, ostoind fierbinţeala soarelui de vară. 
Rochiţele scurte de batist înflorat se lipeau de trupurile 


158 


noastre firave, iar picioarele ne dansau haotic în 
săndăluțele ude căptușite de praful drumului. După ce 
cutreieram tot satul, dădeam caloienii pe apă și poposeam 
acasă la una dintre fete unde petreceam câteva ore 
povestind, jucându-ne și mâncând plăcinte. 


- Aaa, bravo! Uite așa îmi place de tine... exclamă 
mama văzându-mă mușcând tacticos din oul învingător. 


- Ăsta și o bucăţică de cozonac, atât mănânc. Declar 
dinainte, ca să nu insistaţi. Carne nici măcar nu gust. 


- Nici nu-ți dădeam, mi-o întoarce soră-mea râzând. 
N-ai fost trecută la porție. 


Gestul meu de a depăși un pic limitele regimului denotă un 
dram de relaxare în ce privește problema de sănătate și e 
primit de ea cu bucurie. 


Aș minţi dacă aș spune că după ultimele rezultate n-am 
derapat un pic de la stilul auster de alimentaţie. Mai ales 
vara, când am acompaniat bogatele salate cu puţină brânză 
și pâine neagră, în amintirea vremurilor de altădată. Uneori 
o codiţă de peștișor, o linguriţă de tort la o aniversare, un 
picuț de sos tzatziki doar cât să îmbrac niște dovlecei într-o 
ținută răcoritoare... Eeee, o ţâră, așa, de poftă... Cum simți 
că nu mai ești prea tare strâns în chingi, cum tiptil-tiptil 
încep să se instaureze binecunoscutele lozinci de genul 
“totuși sunt și eu om'... Cum nu mai ai sabia tăioasă 
deasupra capului, cum începe să se dilueze voinţa... 

Îmi doresc din toată inima să ajung la moderație. În viziunea 
mea asta înseamnă să mănânc puţin, foarte divers și pe cât 
posibil produse sănătoase, fără adaosuri chimice. De 
asemenea, aș vrea să descopăr în cazul meu cantitatea 
optimă de lichide ce trebuie consumate zilnic, știut fiind că 
aceasta diferă de la persoană la persoană. 


Din punct de vedere al alimentaţiei, ultimii mei ani au 
fost cam sinusoidali. Când diete foarte drastice, când 
perioade de refacere a depozitelor traduse prin mâncat la 
greu. Și în viaţa de dinainte mă manifestam aproximativ 
similar, dar involuntar, nu din cauza vreunei cure. În unele 
intervale mă disperau foamea și poftele, în timp ce în altele 
abia spre finalul zilei realizam că nu mi-a dat stomacul 
niciun ghiont. Cred că este o stare firească și nu sunt 
singura la care se manifestă. Este foarte greu să mănânci 
științific. Cine stă tot timpul calculând ce trebuie să pună în 
gură astfel încât să-și asigure toată paleta de nutrienți? Din 
acest motiv, ne cheamă organismul la ordin, dictându-ne 
prin pofte care îi este necesarul. 


El se exprimă inteligent, numai că nu întotdeauna noi îi 
descifrăm corect doleanţele. Dacă ţi se face poftă de 
gheaţă asta nu înseamnă că trebuie să lingi cuburile din 
congelator. Nu te-ar ajuta cu nimic, fiind foarte probabil 
vorba despre o carenţă de fier. Sau dacă ai chef nebun de 
iute nu e cazul să golești cutia cu condimente, ar putea fi 
vinovată o deficiență de zinc. Organismul nostru 
funcționează fără cusur în condiţiile în care este respectată 

diagrama tuturor elementelor cu care am fost proiectati. 
Unele sunt fabricate de organism în anumite condiţii, altele 
trebuie neapărat completate prin aport exterior. Orice 
dezechilibru major al acestei scheme perfecte conduce la 
instalarea afecţiunilor. Lipsa cronică de vitamina C duce la 
scorbut, de vitamina D la rahitism, de niacină și triptofan la 
pelagră. Scăderea numărului de globule roşii poate 
ascunde o lipsă de vitamina E, la fel cum cantitatea 
insuficientă de B5 poate duce la hipoglicemie sau ulcer 
duodenal. Medicul Earl Mindell a publicat în 1970 o carte 
devenită celebră - Biblia vitaminelor - în care este 
prezentată importanța substanţelor nutritive în funcţionarea 
organismului, dar și simptomele și afecțiunile care se 
instalează urmare lipsei lor. De aceea, în multe situaţii, o 
conduită corectă de reechilibrare face ca bolile să bată în 
retragere. 

Capitolul 23 


Viaţa este ceea ce ţi se întâmplă în vreme ce 
ești ocupat să faci alte planuri (John Lennon) 


Vara e pe sfârșite. Din fericire, nu s-a dovedit a fi un 
anotimp canicular, așa cum ne-au cam obișnuit ultimii ani. 
Mai ales de când cu nebunia menopauzei, suport din ce în 
ce mai greu temperaturile ridicate și disconfortul dat de 
umiditatea din aer. Pârghiile biologice de reglare a corpului 
la condiţiile climatice nu mai lucrează la parametri normali. 
Și astfel, deși la viaţa mea am fost o friguroasă, am ajuns 
să prefer anotimpurile cu mai puţine grade în termometru. 
Dacă sunt încotoșmănată și mă taie un bufeu pot să iau 
exemplul babei Dochia și să-mi dau jos cojoacele unul câte 
unul. Însă, pentru cazul în care e prea cald n-am 
întotdeauna la îndemână o găleată cu gheaţă pe care să 
mi-o torn în capl!... 


Menopauza constituie o etapă extrem de importantă 
în existenţa femeii, cu multe schimbări negative în starea ei 
de sănătate. Urmașa Evei are drept misiune perpetuarea 
speciei și în acest sens tot organismul său este sprijinit de 
sistemul hormonal. Când și-a încheiat datoria, din punct de 
vedere biologic ea nu mai prezintă interes, deci e trecută pe 
linie moartă. Regresul hormonal obligă organismul la 

eforturi uriașe de adaptare la noile condiţii. Unele persoane 
trec mai ușor peste aceste simptome specifice, pentru altele 
viața se transformă într-un adevărat calvar. lar remedii nu 
prea există... Înainte vreme erau ridicate în slăvi terapiile de 
substituție de tip sintetic, până când studiile au demonstrat 
că prezintă un important potenţial cancerigen și s-a mai 
pierdut din elan. Acum se marşează mai mult pe produsele 
naturale. Eu cred că orice femeie trebuie să se pregătească 
din timp pentru această perioadă. O viaţă echilibrată, un 
mod de alimentaţie corect, o greutate corporală în limite, 
multă mișcare, toate puse la un loc pot face ca instalarea 
menopauzei sa fie mai ușor de suportat. Odată cu 
încheierea definitivă a perioadei de procreere, femeia are 
mari șanse să devină pentru tot restul vieţii clienta fidelă a 
cabinetelor medicale. În plus, din punct de vedere al 
aspectului fizic ea este supusă unor transformări brutale cu 
impact psihologic marcant. Practic procesul de îmbătrânire 
se accelerează, femeia descoperindu-se pe zi ce trece mai 
ridată, cu un obraz din ce în ce mai ofilit, cu niște kilograme 
în plus pe care nu mai reușește să le lepede, celulitică și 
ternă din cap până-n picioare. Multe dintre aceste 
neajunsuri pot fi estompate, cu condiţia ca femeia să se 
informeze astfel încât să nu fie luată prin surprindere și să 
știe ce trebuie să facă pentru a ţine piept măcar în parte 
atacurilor menopauzei. Funcție de organism, împrietenirea 
cu noul statut poate dura un an, doi sau zece. În ce mă 
privește, primii trei au fost crunți. Bufeuri înfiorătoare cu 
pusee de tensiune, stări de nervozitate duse până la 

paroxism, stări generale de rău, de palpitaţie, de vertij, de 
câte și mai câte. Apoi, ușor-ușor, lucrurile au început să se 
așeze. Poate că și noul meu stil de viaţă a scurtat coșmarul. 
Dar puse una peste alta, cu excepția problemei de sănătate 
cu care m-am confruntat nu foarte demult, aș putea zice că 
n-am ieșit foarte demolată din avalanșa menopauzei. 


kkkkk 


Patru ani de experimente... Ce repede au trecut și 
cât de mult m-a schimbat această perioadă... Câte lucruri 
am aflat despre mine... 


Înainte de Paște am încheiat a doua serie de perfuzii cu 
vitamina C, cu cantități nu mai mari de 30 de grame la o 
infuzare. Am luat în calcul o perioadă de pauză de circa un 
an pentru a lăsa timp bietelor mele vene să se mai refacă. 
Deși în răstimpul dintre primele două runde n-am observat 
să-și fi revenit prea mult. Punându-mi singură fluturașii, nu 
pot avea acces facil decât la anumite porţiuni de vene pe 
care, evident, le-am hăcuit milimetru cu milimetru. Mă 
gândeam că până peste iarnă când s-ar încheia anul de 
respiro ar avea și ele ocazia să-și mai tragă sufletul... Dar 
n-a fost să fie... 


Într-una din zile am remarcat un simptom ciudat, de tremur 
imperceptibil în zona intimă. Nu era o durere, ci o 
nervozitate locală ușoară care sfârșește prin a-ţi face șanț 
pe creier. După vreo săptămână, s-au mai adăugat câteva 
accente, moment în care mărturisesc ca m-am panicat. 

Concomitent cu manifestarea nou intrată în peisaj am 
remarcat apariţia unui herpes care de această dată n-a mai 
avut precursori în terminaţiile nervoase de-a lungul 
piciorului ca de obicei. Nu mi-a dat niciun semn, formarea 
leziunii luându-mă efectiv prin surprindere. La interval de o 
lună, herpesul a revenit după același tipic, doar că durerea 
din zona anorectală devenea temporar ceva mai 
importantă. Componenta de tip nevralgic m-a făcut să mă 
întreb dacă nu cumva herpesul este responsabil de aceste 
simptome. 


Care a fost primul, oul sau găina? Veșnica dilemă. Acolo se 
întâmplă ceva și leziunea herpetică semnalează această 
situaţie sau herpesul, prin chiar apariţia sa, a atacat 
terminaţiile nervoase ale perimetrului determinând durerea 
și tremurul? Grea întrebare... Primul meu gând a fost să fac 
niște investigații pentru a afla dacă e vorba de un proces 
proliferativ sau e o chestie mai simplă cum ar fi o vaginită, 
un hemoroid sau simptome asociate atrofierii organelor din 
zonă. Dar ce examinări ar putea fi relevante și neinvazive? 
lar răspunsul lor cât și cum mă ajută? Păi știm deja că nu-s 
decât două variante, mari și late. Brusc, am uitat că nu 
trecuse nici jumătate de an de la ultima perfuzie și în chiar 
ziua următoare am luat-o da capo, de data asta cu cantităţi 
mari. 


Am mers de regulă pe câte 50-60 de grame o dată-de două 
ori pe săptămână, cu aport moderat de lichide și fără reacții 
adverse. Am fost însă tentată să cresc doza și cum într-o zi 

perfuzia curgea ca unsă pentru că reușisem să prind vena 
largă de la interiorul încheieturii cotului am zis să încerc. 
Înc-o sticlă și încă una... am ajuns la 10, adică 100 de 
grame de acid ascorbic. Trebuie să recunosc faptul că la 
ultima deja nu mai aveam răbdare să se termine. Mă 
chinuia foarte tare setea. Oricâte înghiţituri de apă sau suc 
de lămâie aș fi luat, senzația persista. Eram plină până-n 
gât și totuși cu senzaţie de uscăciune internă. Este posibil 
ca glicemia să crească mult sub perfuzie. Am remarcat că 
setea survine după 30 de grame, ceea ce înseamnă că 
valoarea glicemiei ar putea crește funcţie de cantitatea de 
acid ascorbic. O legătură există, chiar și în protocolul 
Riordan citeam că aparatul de măsurat glicemia din deget 
poate da valoare fals pozitivă, fiind incapabil de a face 
distincţie între glucoză și acidul ascorbic în doză mare. În 
primele ore post perfuzie n-am avut reacții, iar setea s-a 
potolit încet-încet. Peste noapte însă s-a instalat migrena 
care m-a chinuit două zile și tot atâtea nopţi. Cumplit! Mi-am 
promis atunci că n-o să mai sar calul... Dar peste 
aproximativ două săptămâni m-am gândit că n-am 
experimentat jumătatea distanţei dintre 60 și 100 de grame! 
Și drept consecinţă am făcut o infuzie cu 8 sticle. Nevoia de 
a bea n-a mai fost atât de stringentă, iar migrena nu m-a 
sâcâit decât o zi. Deci se pare că în condiţiile actuale pot 
suporta un maxim de 60 de grame fără să fiu destabilizată 
prea tare. Problema e ce cantitate asigură maximul 
plasmatic... Se tot vehiculează ideea că apogeul 
citotoxicităţii se atinge odată cu saturaţia plasmatică de acid 

ascorbic. Dar cum știi că s-a atins acest prag? Ce analiză 
ne poate releva acest aspect? O cunoștință care își 
administrează câte 60 de grame bisăptămânal a avut 
curiozitatea de a-și măsura cantitatea de acid ascorbic la 
câteva ore de la perfuzie, iar valoarea per litru de sânge era 
de circa 50 de ori mai mare decât normalul. Bun, bun... dar 
ce reprezintă această valoare raportat la maximul 
plasmatic? Poate că determinările ar trebui să fie mai multe, 
interpretate prin comparaţie și coroborate cu alţi parametri, 
dar și cu rezultatele legate de regresul tumoral. Fără 
îndoială, clinicile din străinătate care aplică astfel de terapii 
sunt capabile de tot felul de interconexiuni care ajută în 
stabilirea protocolului personalizat. Institutul Riordan aplică 
o serie consecutivă de trei infuzii a câte 15, 25 și 50 de 
grame de vitamina C, urmate de determinări ale nivelurilor 
plasmatice. Cercetările au arătat că 350-400 mg/dl sunt 
cele mai eficiente. Dacă prin perfuzarea repetată a unor 
cantități foarte mari de vitamina C nu se ating cotele 
terapeutice se trage concluzia că există o infecţie 
nedetectată, fumat pe ascuns sau tumoră în progres care 
nu răspunde la tratament. 


În plus, pacienţii iau suplimente de vitamina A, coenzima 
Q10, betacaroten, magneziu, B complex, acid alfa lipoic, 
ulei de in, etc. 


Chiar și în situaţiile de cancer terminal s-a constatat o 
îmbunătăţire importantă a calităţii vieţii, vitamina C având 

un aport însemnat în reducerea durerilor și înlocuirea 
utilizării opiaceelor. 


La scurt timp, am decis să-mi iau drept aliat și o dietă 
ketogenă strictă. Forma vegetariană a acestei diete nu-i cea 
mai mare bucurie pe care o poţi avea, pentru că lista 
alimentelor permise e cu mult mai scurtă decât a celor 
interzise. În principiu, se pot consuma legume 
negeneratoare de glucoză (deci fără sfeclă), avocado, nucă 
de cocos, semințe crude diverse, uleiuri vegetale, nucifere, 
măsline, ocazional ciuperci. Fără cereale și pseudocereale, 
fructe, produse apicole, fasole uscată, orez, soia, năut, 
cartofi, mazăre, linte. Nu-i simplu să învârţi în fel și chip cele 
câteva chestii permise, dar e mult mai bine decât să nu 
mănânci deloc. În afară de monotonia dată de oferta 
limitată de produse acceptate la consum, m-am confruntat 
cu ușoare tendințe de constipaţie pe care le-am estompat 
cu o cantitate mai crescută de lichide. În plus, niște spasme 
musculare deloc plăcute mai ales pe timpul nopţii. Pentru 
ele am mărit raţia de seminţe de susan bogate în calciu și 
am sporit aportul de magneziu din sarea nigari. Destul de 
rapid situaţia a intrat în normal, ușor-ușor poftele rămânând 
amintire, iar porţiile micșorându-se simţitor. Marea calitate a 
alimentaţiei austere, mai ales nesărate, este aceea că nu te 
prea îndeamnă la exces. Nu-i bai... Cât a fost vara de lungă 
m-am răsfăţat, o fi venit și timpul să-mi văd mai bine lungul 
nasului... Deși mi se mai face poftă de dulce, nu calc 
strâmb... Singurele plăceri vinovate vin din picătura de 

miere cu care am amestecat ghimbirul și sâmburele ras de 
avocado, borşul din tărâțe cu care acresc ciorbele, 
ocazional un pic de grâu încolțit și o gutuie sau alt fruct mai 
crud o dată-de două ori pe săptămână. Am descoperit 
piureul de conopidă, broccoli sau dovlecel în amestec cu 
făinuri de semințe, vinetele bătute cu ulei în amestec cu 
ardei kapia copți și un pic de varză murată, fasolea păstăi 
cu usturoi, o variantă mai light de zacuscă în care adaug 
uleiul la sfârșit, varza dulce călită în amestec cu seminţe 
crude de floarea-soarelui, ciupercuțele trase la tigaie cu sos 
de roșii home made (pasta de tomate din comerț fiind un 
amestec de orice, dar mai puţin de roșii!), nucile și 
migdalele ca atare pentru a spori sațietatea. Marele meu 
noroc îl constituie lada frigorifică enormă care mi-a 
înjumătăţit spaţiul bucătăriei, dar care mai ales iarna îmi 
este prietenă de nădejde. La vremea roadelor românești ea 
înghite lacomă paporniţe de bunătăţi de pe la ţară și 
cenușărese mai urâțele și mai pricăjite de prin pieţe. Și 
astfel, până la recolta autohtonă următoare trec 
nepăsătoare pe lângă fructele și legumele de carton care 
asigură îmbălsămarea din timpul vieţii la preţuri delirante. 
Trebuie să recunosc că nu-mi lipsesc suplimentele, pe cât 
posibil din sursă nesintetizată. Ghimbir ras, sâmbure de 
avocado trecut prin râșniţă, hrean, coaja albă de la citrice, 
tinctură de usturoi, magneziu din nigari, coajă de ou 
măcinată, ulei de somon, complex de B-uri, calmante din 
plante pentru sistemul neurovegetativ, capsule cu vâsc, 
usturoi și păducel pentru tensiune, minerale din sarea de 


169 


Hymalaia și, când nu ţin keto, pulbere de coji și seminţe de 
struguri negri preparată în casă, polen și alte produse 
apicole. De asemenea, beau zilnic o cană cu apă în care 
adaug sucul unei lămâi și o jumătate de linguriţă de 
bicarbonat pentru alcalinizare. Mai nou, mă răsfăţ și cu o 
jumătate de pahar de ceai Kombucha, foarte plăcut la gust. 
Deși se spune că ciuperca transformă prin fermentare 
zahărul adăugat conform reţetei, eu nu sunt foarte sigură, 
așa că prefer să limitez drastic consumul. Cu ajutorul 
acestor substanțe obișnuite, dar extrem de benefice, mi-am 
normalizat tensiunea arterială ale cărei valori i-au pus pe jar 
și pe medicii din spitalul care s-au oferit cu investigațiile. 
Conștientă de faptul că piața abundă de produse de îngrijire 
și cosmetice pline de chimicale am încercat să le înlocuiesc 
pe cât posibil cu altele mai prietenoase în privința 
compoziției, dar și a preţului. Prima pe listă a fost pasta de 
dinţi. După ce am încercat mai multe reţete, am rămas 
fidelă uneia care chiar îmi place, e ușor de făcut și foarte 
spornică. 


- 4-5 linguri de argilă 

- 1 lingură de bicarbonat de sodiu 

- 1 lingură sare de mare fină neiodată 
- scortișoară praf, după gust 


- 10-15 picături de ulei de mentă (cantitatea și felul 
uleiului pot diferi funcţie de preferință) 

- apă, cât este necesar pentru a umezi bine 
ingredientele 


- glicerină, cât să facă pasta cremoasă 


Ingredientele se amestecă, pur și simplu, și în doar câteva 
minute pasta de dinți e gata. Și pentru ca argila din 
compoziţie să nu dea cumva tentă de galben dinţilor, fac o 
periere imediată cu bicarbonat de sodiu, sare sau ambele 
combinate. După mai multe încercări de a renunţa la 
șampoanele obișnuite, m-am oprit la săpunul de alep, dar 
n-am putut evita și balsamul, podoaba mea capilară fiind 
greu de supus. Mai târziu, am descoperit oţetul de fructe 
producție proprie, care dă foarte bune rezultate în clătirea 
părului. Cremele le-am înlocuit cu simple uleiuri presate la 
rece de avocado, jojoba, neem, dar mai ales de cocos. 
Ultimul a devenit favoritul meu. Este fin, nu are gust și nici 
miros, și îl folosesc atât pe piele, pe păr, dar și în 
mâncăruri. O provocare a constituit-o găsirea unei 
alternative naturale pentru deodorantul stick. Am găsit o 
piatră de alaun sub formă de antiperspirant pe care am 
completat-o cu o cremă ușor parfumată home made. 


- 5 linguri unt de shea 
- 3 linguri bicarbonat de sodiu 
- 2 linguri amidon de porumb 


- 10 picături de vitamina E 

- uleiuri esenţiale la alegere și în cantitate variabilă 
funcţie de cât de parfumată se dorește a fi crema 


Ingredientele, fără uleiurile esenţiale, se amestecă la 
bain-marie, nu direct pe flacără. Înainte de a se răci, se 
adaugă uleiurile și se transferă în recipientul în care vom 
păstra deodorantul. 


Însă, vara alaunul nu se dovedește prea eficient, motiv 
pentru care cu regret trec înapoi la stick-ul clasic. Eșecuri 
am înregistrat și în privința vopselei de păr pentru care nu 
am găsit înlocuitor care să mă mulţumească, ca să nu mai 
vorbesc de parfumuri, a căror sclavă mă declar pe veci... 

Capitolul 24 


Cine se teme de ceea ce nu poate fi evitat, acela 
e imposibil să poată trăi liniștit (Cicero) 


Știu că frica este cel mai mare dușman, că nu poți fi 
liber atât timp cât ești guvernat de ea, și totuși temerile sunt 
greu de învins. Orice simptom mai prelungit, în oricare parte 
a corpului s-ar manifesta el, te duce automat cu gândul la 
boala ta. “Oare...?','Nu cumva...?” sunt întrebări care te 
bulversează, te deprimă și-ţi fac inima cât un purice. În 
chiar momentul următor decizi să mergi la investigații. 
Noaptea nu te ia somnul cu gândul la ce-i mai rău. Apoi te 
liniștești, realizând că totul e mai presus de tine. Zbuciumul 
e zadarnic, iar dezolarea nu-ţi face niciun serviciu. Din 
contră. Și ușor-ușor înveţi să trăieşti cu acest sentiment. Nu 
este resemnare. E mai degrabă un fel de abandon. 
Recunoști că faci tot ceea ce crezi că stă în puterea ta, dar 
că doar divinitatea decide. Nu-i o renunțare de tip fatalist, ci 
e o mutare a centrului de greutate de la egoul tău la 
entitatea spirituală a cărei parte ești. Ăsta este adevărul cu 
majuscule de care nu trebuie să uităm niciunul dintre noi, 
bolnav sau sănătos. La urma urmei, care este diferența 
dintre un om care știe despre sine că n-are nicio problemă 
de sănătate și unul diagnosticat cu o maladie gravă? 

Nici una. E convins cel sănătos că apucă ziua de 
mâine? Nu... Şi cu toate astea își duce existenţa liniștit, nu 
zace în letargie... Atunci cel suferind de ce ar fi așa de 
disperat? O boală nu înseamnă sfârșit iminent. Poţi fi 
perfect sănătos și în secunda următoare să-ţi cadă fatal o 
cărămidă-n cap, la fel cum poţi fi diagnosticat cu cancer și 
să trăieşti bine-mersi până la adânci bătrâneţi. Nimeni nu 
știe câte zile are. Dar cel care se confruntă cu o problemă 
existenţială ajunge să conștientizeze mai acut efemerul 
vieţii, valorizează fiecare clipă, pune preţ pe oamenii și 
lucrurile care cu adevărat contează. Dumnezeu a sădit în 
noi sentimentul veșniciei pentru a putea merge mai departe. 
De aceea când suntem tineri avem senzaţia că nu vom muri 
niciodată... Însă, experienţele dure sunt menite să ne așeze 
cu picioarele pe pământ. Înțelegi atunci ceea ce ar fi trebuit 
să-ţi însușești demult: că existența noastră în această 
dimensiune este a naibii de trecătoare, că trebuie să faci 
totul astfel încât să fii bine cu sufletul și conștiința ta, să nu 
te atașezi prea mult de materialitate pentru că vei fi obligat 
oricum să te debarasezi de ea. Să te bucuri de prezența 
celor dragi, să nu irosești timp cu lucruri care nu merită și în 
care nu crezi. Să te bucuri de fiecare clipă și să fii fericit. Să 
conștientizezi că ești viu și să mulțumești pentru asta. 


Cred că nu e om care să nu simtă o strângere de inimă 
când se gândește la momentul ieșirii sale definitive din 
scenă. Moartea, ca orice fenomen necunoscut, sperie. Sunt 
cumva de invidiat cei care au pus piciorul dincolo, s-au 

întors și declară că nu se mai tem, așteptând cu seninătate 
sfârșitul etapei pământene. Noi, ăştia care ne străduim să 
ne imaginăm despre ce vorbesc ei, mai avem momente 
destule în care încercăm plângând în pumni s-o înduplecăm 
pe doamna cu coasa... Ne atașăm de oamenii iubiţi și ne 
doare gândul că nu-i vom mai putea strânge-n brațe. Ne 
simţim importanţi și credem că ei vor avea dificultăţi în a 
merge înainte fără noi. Şi în timp ce derulăm aceste 
gânduri, clipele vieţii noastre trec... lremediabil. Atât de 
repede zboară încât prezentul devine trecut încă de la 
prima silabă. Să primesc viața așa cum vine și s-o trăiesc 
simplu, fără încrâncenare, acum, nu mai târziu. Să spun 
tranșant și fără ezitare nu, atunci când nu doresc să fac un 
lucru. Să visez, dar să nu-mi fac planuri. Asta m-a învăţat 
boala și nu e deloc puţin lucru. 

Capitolul 25 


Să nu rămână nimic neîncercat, că nimic nu 
vine de la sine, ci totul se realizează prin 
încercare (Herodot) 


Există remedii destule pe care nu le-am încercat 
încă. Fie nu mi-am lămurit o serie de aspecte în privința lor, 
fie nu-mi sunt accesibile. Trebuie să recunosc faptul că este 
foarte greu să fii pe cont propriu și să n-ai niciun fel de altă 
posibilitate de a găsi unele răspunsuri, în afara propriei 
documentări. Este o muncă anevoiasă, pentru că orice 
clarificare vine în urma unor îndelungi căutări, conspecte, 
coroborări de idei și informaţii, nu de puţine ori 
contradictorii. Informaţia poate avea caracter alunecos, fiind 
în slujba intereselor celui care o promovează. Din acest 
motiv, încerci să vezi dacă ea nu constituie mijloc de 
manipulare, păcat de care se fac vinovate chiar și unele 
lucrări cu caracter științific. Nu de puţine ori, sunt scoase în 
evidenţă așa-zise adevăruri dictate în fapt de cei care le 
finanţează. Și cum portofelul plin se află fără doar și poate 
la industria farmaceutică mondială, nu-i deloc ușor să-ți 
croiești drum prin hăţișul de date în încercarea de a găsi 
sâmburele de adevăr. Totul trebuie pus sub lupă, analizat, 
bine cântărit, trecut prin filtrul logicii, care la fiecare dintre 
noi manifestă o limită. Vechea expresie “Două capete 
gândesc mai bine decât unul singur” are înţelepciunea ei... 

De aceea, nu de puţine ori am simţit nevoia de a mă sfătui 
cu persoane care stăpânesc o anumită problematică. Dar 
specialiști care să cunoască și să aplice astfel de terapii 
sunt foarte puţini și, probabil, fiecare are propria lui viziune, 
plafonată de datele acumulate în timp, de experienţa în 
aplicarea lor şi de convingerile personale. Nelămuririle mele 
sunt de cele mai multe ori de ordin practic și punctual. Chiar 
în eventualitatea că aș afla o persoană ce-ar putea deţine 
răspunsurile pe care le caut, ea n-ar fi chiar ușor de 
abordat. Am remarcat mult scepticism din partea celor care 
ar putea să sprijine. Sunt de înţeles. Lucrurile sunt foarte 
complexe și nimeni nu se poate hazarda să emită opinii mai 
generale sau mai particulare fără a lua în calcul toți 
parametrii posibili. Pe de altă parte, totul costă... Arareori, 
ce-i drept, mi-am încercat norocul. Pornind de la o banală 
întrebare, cel interogat doreşte să știe în primul rând de ce 
te interesează, astfel extinzi la toată povestea. Aflând ce te 
mână, respectivul devine și mai reticent, pur și simplu 
nedorind să fie părtaș... Și astfel te întorci la tine și la 
forțele tale, fiindu-ţi demonstrată încă odată, dacă mai era 
nevoie, că vorba “Ajută-te singur” este perfect valabilă în 
absolut orice împrejurare a vieţii. Corect sau greșit, tot ceea 
ce fac este urmare propriilor mele decizii. În caz de eșec, 
nu am nimănui nimic de reproșat și nici ocazia de a mă 
blama că am mers pe mâna altcuiva. 

Cannabisul — remediul interzis 


Cuvintele cannabis, marijuana sau hașiș dau fiori pe 
șira spinării celor mai mulţi oameni de la noi sau de aiurea. 
Și asta pentru că marijuana (denumirea mexicană a 
cannabisului) este inclusă pe lista drogurilor, consumul ei 
fiind incriminat de lege, iar deținerea și traficarea constituind 
fapte penale sancţionate ca atare. Cannabisul, cunoscut cu 
denumirea comună de cânepă, este o plantă ale cărei 
componente au avut dintotdeauna o foarte largă utilizare, 
de la industria textilă până la cea farmaceutică sau auto. 
Este o plantă de la care se poate valorifica totul și practic 
nu cred că există domeniu unde să nu-și găsească 
utilitatea. Cannabis (marijuana, ganja) este denumirea 
plantei, iar hașișul este un concentrat (preponderent de 
THC) cu aspect de rășină. Acesta se obţine printr-o metodă 
mecanică de batere a mugurilor tocați de cannabis. 
Cannabisul are trei specii: sativa, indica și ruderalis, dar și 
foarte multe subspecii. Conţine din abundență peste 100 de 
substanțe denumite generic canabinoizi, dintre acestea 
notorii fiind THC (tetrahidrocannabinol) și CBD 
(cannabidiol). Prima dintre ele, THC, considerată a avea 
efecte psihoactive pune marijuana pe lista neagră. Funcție 
de specie și subspecie, cânepa conține o cantitate mai 
mare sau mai mică de THC. Astfel, studiile au arătat faptul 
că sativa și indica ar conține CBD și THC în proporții 
variate, iar ruderalis, originară din centrul Rusiei, un 
conținut redus de THC. 

Sintetizând, putem spune că există cânepă 
obișnuită, care nu are capacităţi psihoactive, dar care poate 
fi întrebuințată în foarte multe alte scopuri și există cânepa 
așa-zis indiană, considerată ilegală. Deși cannabisul este 
folosit de mii de ani, secolul 20 a adus reglementarea sa 
extrem de strictă. Nu se cunoaște prea clar motivul scoaterii 
ei în afara legii, în sensul unor studii care să demonstreze 
efectele negative asupra stării fizice și psihice a 
consumatorilor. Având în vedere foarte larga sa utilizare în 
calitate de plantă complexă, este posibil ca și interesele 
economice ale vremii să fi contribuit la această decizie. 
Unele surse consemnează astfel că taxarea marijuanei în 
1937 în America s-a făcut cu mari ficțiuni, fiind sugerat 
faptul că reglementarea ar fi avut drept scop detronarea 
cânepei care constituia un substitut ieftin în industria hârtiei 
și un competitor de temut al nylonului, domenii care 
aparțineau unor magnați. Pe vremuri, tot ţăranu' cultiva 
cânepă pentru uzul propriu. Cine a citit amintirile din 
copilărie ale lui Creangă își amintește de năzdrăvănia lui 
Nică la cireșe, când, alergat de mătușa Măriuca, a dat 
“palancă la pământ” cele “zece-douăsprezece prăjini de 
cânepă frumoasă și deasă cum îi peria”. Din păcate, lipsa 
informaţiilor clare privind conținutul de substanță 
psihoactivă din diferitele specii și subspecii, coroborată cu 
starea de ilegalitate în care a fost plasată, fac ca planta să 
nu mai fie cultivată. În România, spre exemplu, la ora 
actuală doar câteva sute de hectare sunt plantate cu 
cânepă, în timp ce importăm cantități însemnate. 


179 


În tara în care babe senile sunt arestate pe motiv că 
le-a crescut o tufă sălbatică de cânepă în fundul curții... nu 
prea ești încurajat să cultivi. Nu doresc cu tot dinadinsul să 
fac apologia cannabisului. Însă studiile comparative făcute 
între cannabis, alcool, tutun și opiacee relevă fără tăgadă 
faptul că marijuana prezintă cel mai mic pericol. Chiar dacă 
aduce niște modificări de stare, acestea sunt incomparabil 
mai mici faţă de cele induse de alcool, spre exemplu, care 
este perfect legal. Un efect adesea pus în discuţie este 
deprecierea temporară a memoriei recente și estomparea 
din punct de vedere emoţional a intensității faptelor 
petrecute cu puţin timp în urmă. Nu cred că există cineva 
care să nu fi avut în viață cel puţin o situaţie pe care să-și 
dorească s-o uite instantaneu. Câţi dintre noi nu ne-am dorit 
în momente critice, greu de depășit, să ne culcam și să ne 
trezim peste câteva luni când suferința devine mai ușor de 
dus... Atunci apelăm la medic pentru a ne prescrie niște 
medicamente care ne ajută sa ne detașăm emoţional într-o 
anumită măsură de suferința greu de gestionat. Și dacă în 
locul medicamentelor există o substanţă naturală care face 
același lucru, de ce este greșit? Consumul de marijuana 
sau hașiș nu creează sevraj și poate genera dependenţă 
psihică în aceeași măsură în care putem deveni 
dependenţi de orice ne procură plăcere: sexul, calculatorul, 
munca, ciocolata... și lista poate continua. 


Din aceste considerente, Uruguay, Olanda și câteva 
state americane au decis legalizarea consumului de 

cannabis, cu restricţiile de rigoare. În Statele Unite, spre 
exemplu, conducerea autovehiculelor nu este permisă cu o 
concentraţie de peste 5 nanograme THC în sânge, adică 
echivalentul unei alcoolemii de 0,08 mg/l. Dacă ţinem cont 
că la ora actuală legislația românească permite unui șofer 
să conducă cu o alcoolemie de până la 0,2 mg/l, tragem 
concluzia că în cazul THC legea americană este cu mult 
mai strictă. În aproape toată Europa consumul a devenit în 
mod tacit tolerat, oamenii având dreptul chiar să-și crească 
plante pentru uzul propriu. Mai mult, Elveţia a legalizat și 
consumul drogurilor catalogate ca fiind de mare risc, 
dependenţii mergând în clinici pentru a le fi administrate 
dozele. Și, în mod paradoxal, aici se constată o reducere 
atât a consumului, cât și a infracționalității. 


Documentându-mă pentru acest articol, am aflat că 
substanțele interzise denumite generic droguri ar putea fi 
împărţite în două categorii. În prima le-aș cuprinde pe cele 
conținute de cannabis, ciupercile psilocibine (peste 200 de 
specii de ciuperci cu efecte halucinogene), DMT 
(dimetiltriptamina), salvia divinorum, mescalina. Acestea au 
structură similară substanţelor secretate de creier, nu 
creează sevraj, nu dau dependenţă și au grad de toxicitate 
redus. Ele au fost utilizate de-a lungul miilor de ani mai 
ales în ceremoniile religioase. 


Cannabisul conţine peste 100 de substanțe numite 
canabinoide, similare  endocanabinoidelor produse de 
creier. Acestea din urmă sunt implicate în multe procese 

fiziologice între care pofta de mâncare, senzaţia de durere, 
starea de spirit și memoria. 


Ciupercile așa-zis magice conţin o substanță numită 
psilocybin cu efecte halucinogene care acţionează asupra 
receptorilor de serotonină. Numită și hormonul fericirii, 
serotonina este extrem de importantă în starea de bine, 
deficiența sa ducând la depresie, anxietate, iritabilitate, 
tristețe și probleme cu somnul. 


DMT este conținută de unele plante și are de asemenea 
structură similară serotoninei. 


Salvia divinorum conţine salvinorin care este considerată a 
fi cea mai puternică substanță naturală psihoactivă. Ea 
manifestă o acţiune inhibitorie asupra receptorilor kappa 
opioid, fiind utilă în terapia antidependenţă în cazul 
opioidelor (morfina, heroina). 


Mescalina este un alcaloid natural care se găsește în 
câteva specii de cactus. Activează receptorii de serotonină 
cu care are o foarte mare afinitate. 


Din cea de-a doua categorie de substanțe numite droguri, și 
asupra cărora n-am să insist, fac parte morfina, heroina, 
cocaina, amfetamina, etc. Acestea sunt sintetice sau 
semisintetice, au în general grad de toxicitate ridicat, iar 
supradozarea poate conduce chiar la deces. 

De când e omul pe pământ a căutat permanent surse de 
plăcere. Chiar creierul este capabil să producă substanţe 
ale plăcerii. Acestea sunt endocanabinoidele. Una dintre 
cele mai cunoscute este anandamida, ananda în sanscrită 
însemnând extaz. O stare la care se poate ajunge prin 
tehnici de meditaţie, prin efort fizic dus dincolo de limită, 
prin ingerarea de marijuana sau... prin sex, ar adăuga 
iubitorii acestui “sport”. Sistemul endocanabinoid uman are 
o importanță deosebită în majoritatea funcțiilor fiziologice. 
Studiile arată că între rolurile centrale ale receptorilor 
canabinoizi se află regenerarea neuronală, corectarea 
profilului psihoemotional, controlul inflamator și imunologic, 
ameliorarea somnului și motricităţii și efecte de protecţie în 
maladia canceroasă. Existând în mod natural receptori 
pentru canabinoizi în creier, corpul primește substanţele din 
cannabis fără  reţineri. De altfel, canabinoidele și 
endocanabinoidele au structură chimică extrem de 
asemănătoare. Acesta este motivul pentru care ingerarea 
substanțelor canabinoide nu produce reacţii adverse. Din 
contră, medicamentele pe bază de canabinoizi sunt folosite 
în prezent pentru a înlătura greaţa și a crește apetitul 
bolnavilor supuși chimioterapiei. 


Pe piaţă se găsesc seminţe de cânepă, fibre și ulei. 
Ele provin, fără doar și poate, din cânepă cu cantităţi infime 
de THC. De asemenea, poate fi cumpărat ulei de cannabis 
cu cantităţi mai mici sau mai mari de CBD. Nu contest 
calitățile terapeutice, dar nu cred că în cancer se pot 

aștepta miracole de la acest produs. Un studiu efectuat în 
Marea Britanie a relevat faptul că CBD constituie o terapie 
cu mari șanse de izbandă în dependenţa de tutun. Și nu 
numai... Dar studiile vorbesc despre activitatea 
antitumorală însumată a câtorva substanţe: delta-9-THC, 
delta-8-THC, CBD (canabidiol) și canabinol. La capitolul 
“Terapii alternative și complementare - (Cannabis şi 
cannabinoizi” National Institute of Cancer USA 
consemnează următoarele: 


“Studiile pe șoricei și șobolani au arătat că substanțele 
(canabinoizii) ar putea inhiba creșterea tumorală prin 
omorârea celulei, blocarea creșterii celulare şi stoparea 
dezvoltării vaselor de sânge care ajută tumora să crească. 
Cercetările în laborator și testele pe animale au arătat că 
aceste substanțe ar putea fi capabile să ucidă celula 
canceroasă, în timp ce o protejează pe cea sănătoasă. De 
asemenea, un studiu pe şoricei a arătat că substanțele 
(canabinoidele) ar putea proteja colonul împotriva inflamării, 
deci relevă un potenţial reductiv în privința riscului de 
cancer al acestui segment, cu posibilități în tratarea lui. Un 
alt studiu de laborator a arătat, de asemenea, capacitatea 
delta-9-THC de a prejudicia sau distruge celula 
carcinomului hepatic. Această substanță a arătat că 
actionează asupra moleculelor care se găsesc şi în 
cancerele pulmonare fără celule mici şi cele de sân. 
Studierea CBD (cannabidiol) a relevat posibilitatea 
distrugerii celulei în cazul gliomului atunci când actionează 

împreună cu chimioterapia, crescându-i acesteia din urmă 
eficiența fără a prejudicia celulele sănătoase. Canabinoizii 
au demonstrat că ar putea reduce creșterea, numărul și aria 
de răspândire a metastazelor în cancerul de sân. Multe 
studii pe animale au arătat că delta-9-THC și alți 
canabinoizi stimulează apetitul, pot preveni durerea, 
amorțeala, furnicăturile, umilăturile, slăbiciunea musculară, 
greata și voma cauzate de unele tipuri de chimioterapice. 
Totodată, canabidiolul a arătat efecte antianxiolitice în cazul 
mai multor modele animale.” 


Mi se pare nedrept să nu pot avea acces la o astfel 
de terapie, pe care chiar studiile de laborator o arată ca 
fiind o mare speranţă în tratarea bolilor grave. Sunt obligată 
astfel să accept faptul că nu sunt câtuși de puţin stăpână pe 
propria-mi existență.  Altcineva ştie ce e mai bine pentru 
mine și decide în consecinţă. Mai multe persoane îmi 
atrăgeau atenţia că în statele unde consumul de cannabis 
este  dezincriminat există produse care conţin toate 
substanțele testate pe șoareci cu rezultate uimitoare în 
vindecarea cancerului, sugerând că s-ar putea face rost. 
Sigur că există, însă ele conţin THC interzis de legea 
română. Cei care ar dori să le procure, indiferent de sursă, 
s-ar supune cel puţin la două riscuri, după părerea mea. Fie 
pot avea probleme cu autorităţile pentru trafic, deţinere și 
consum de substanțe interzise, fie pot primi un produs fără 
THC, caz în care rămân cu banii daţi și scapă de acuzaţie, 
dar nu se pot aștepta să se vindece. În timp ce oameni 

sfârșesc prematur răpuși de flagelul numit cancer, piața 
abundă de alcool, tutun și substanțe “etnobotanice” legale, 
ultimele în fapt plante banale stropite cu otravuri de gândaci 
al căror efect este dezastruos asupra stării fizice și psihice 
a celor care le consumă. Şi ele rămân legale întrucât nu 
poate legea analiza și interzice cât pot furnizorii să 
inventeze. Astfel, apar mereu alte substanţe, care mai de 
care mai otrăvitoare. 


Utilizarea  marijuanei în scop medicinal a fost 
legalizată în multe state. Deși oarecum reglementată și în 
România, folosirea ei a rămas până în prezent practic 
inaccesibilă. lată un articol extrem de elocvent publicat în 
2013 de cercetătorul ieșean de renume mondial prof. dr. 
Ostin Mungiu în revista Viaţa medicală. Prof. dr. Mungiu 
este unul dintre membrii fondatori şi preşedintele Asociaţiei 
de Algeziologie din România, instituţie care se ocupă de 
studiul durerii şi al posibilităţilor de prevenire şi combatere a 
acesteia. 


Argument. 


În urmă cu un deceniu, am publicat un material 
documentar cu titlul „Sistemul canabinoid — implicaţii în 
algeziologie“ (12). La finalul acelui articol, îmi exprimam 
opinia că derivații canabinoizi ar putea deveni agenţi 
farmacologici utili cu rol analgezic. În intervalul scurs, 
această presupunere a devenit certitudine, astfel că, în mai 
multe state dezvoltate, există deja produse farmaceutice 

utilizate în acest scop, dar şi pentru alte afecţiuni. Cu toate 
acestea, în numeroase ţări, utilizarea medicală a 
canabinoizilor este ilegală şi România nu face excepţie. De 
aceea, ţinând seama de tendinţa de dezincriminare a 
canabinoizilor pe plan mondial, consider că este necesar să 
ne revizuim părerile, să înlăturăm prejudecățile şi să 
examinăm la rece beneficiile şi riscurile utilizării plantei şi a 
derivaţilor acesteia în medicină. Este ceea ce îşi propune 
materialul de faţă. 


Date farmacologice 


Materia primă pentru  canabinoizii naturali o 
constituie cânepa (Cannabis sativa, varietatea indica). 
Există date care atestă utilizarea sa în medicina chineză 
încă de acum trei mii de ani; o prezentare cronologică 
referitoare la utilizarea canabisului a fost publicată de noi în 
„Tratat de Algeziologie“ (13). 


Toate părţile plantei conţin substanțe psihoactive, 
fiind consumate sub diferite forme şi denumiri (marijuana, 
haşiş, charas, bhang, ganja, dagga), dar cea mai mare 
concentraţie de principii active se găseşte în flori şi frunze. 
Cânepa conţine mai mult de 460 de substanțe chimice, din 
care mai mult de 108 constituie grupul canabinoizilor. 
Aceştia sunt derivați de natură dibenzopiranică cu trei inele 
benzenice (alţi cercetători îi consideră terpenoizi) (4, 11). 
Identificati şi izolaţi din plantă, canabinoizii au fost studiati 
mai intens după anii '70 ai secolului trecut, mai ales din 

cauza consumului nemedical în rândul tinerilor, care îi 
preferau pentru efectul euforic şi pentru facilitarea relaţiilor 
de grup. Cu această ocazie, a crescut interesul pentru 
investigarea calităţilor farmacologice ale acestor compuşi şi 
a potențialului lor terapeutic, astfel acumulându-se 
numeroase date experimentale şi clinice în ultimele decenii. 
Descoperirea unor receptori specifici, centrali şi periferici, şi 
realizarea prin sinteză a agoniştilor (neselectivi şi selectivi), 
a antagoniştilor şi chiar a „agoniştilor inverşi“ au condus 
ulterior la identificarea endocanabinoizilor, la care s-au pus 
în evidenţă căile de sinteză şi degradare, efectele 
fiziologice şi interacţiunile cu alte sisteme de reglare 
celulară. 


În articolul menţionat în introducere, am prezentat o 
clasificare originală a  canabinoizilor. Ulterior, după 
descoperirea şi a altor molecule active, naturale sau 
sintetice, Andrew Rice a realizat propria sa clasificare, în 
care abundă substante noi, cu numere de cod. Deoarece 
scopul acestui material nu este farmacologia biochimică, ci 
farmacoterapia, ne permitem a prezenta o clasificare 
simplificată, care, sperăm, va ajuta cititorul să se orienteze 
spre acei agenţi farmacologici care au dovedit un potenţial 
terapeutic (tabelul 1). 

Tabelul 1. Clasificarea canabinolzilor 
Derivati exogeni 


Derivati naturali (din plantă) 
e daita-a (| )-tetrahidrocanabinold 
(3-THO) 
e dalta-3-THC 
e zanabind 
e canabidiol 


Derivati sintetici 
Agorişti neselectivi 

e nabilon 

e :anabinctd biciche 

e canabinad triciclie 

e aminoalkiindai 

e deivati de dalta-3-HTC 
Agonisti ai receptonutu C81 

e metaanandamida 

e alt derivati (cu numere de cod) 
Agonisti al receptorului CB, 

e indometacin morlohnilamidă 

e alj deriva? (peste 10) cu numere 

de cod 

Analog! ai endocanabinaizilor 

e metanandamida 

e arvanil 
Agonisti „n versi” 

e diva!) cu numere de cod 


Derivati endogeni (endocanabinoizi) 


Anandamide 
e anandamida 204, n-6 
e anandamida 20:3. N8 
(2 arahidonilglicerol, ZAG) 

e anandamida 22:4, n-8 

e noladin eter 

e virodamina 

e palmitoiletanolamida 

Au fost identificate (şi ulterior clonate) două tipuri de 
receptori, denumiți CB1 şi CB2. Receptorii CB1 se găsesc 
în creier (mai ales în cortex, ariile olfactive, hipocamp, 
cerebel, ganglionii bazali, substanţa cenuşie periapeductală 
şi în coarnele posterioare ale măduvei) în concentrații 
înalte, dar şi în țesuturi periferice cum sunt plămânul şi 
intestinul (4, 11, 13). Receptorii CB2 se găsesc în țesuturile 
periferice, inclusiv în terminaţiile nervoase de la acest nivel. 
Stimularea acestor receptori determină efecte fiziologice 
sau farmacologice. Din raţiuni de sistematizare, prezentăm 
succint efectele farmacologice ale delta-9-THC în tabelul 
2 (4, 11, 13). 


Se fac eforturi în direcţia separării efectului euforic al 
canabinoizilor de cele ce ar putea avea un potențial 
terapeutic. În acest scop, au fost sintetizaţi mai mulți 
derivați analogi ai propano-delta-8-tetrahidrocanabinolului, 
agenţi activi mai ales la nivelul receptorilor CB2. Aceşti 
derivati sunt în diferite stadii de investigare experimentală. 


Utilizări terapeutice 


O cercetare extensivă a literaturii medicale relevă 
numeroase utilizări ale canabisului şi derivaţilor sintetici. 
După Grotenhermen, citat de Aggarwal şi colab. (1), 
acestea ar fi împărţite astfel: 


+ 


efecte dovedite cu certitudine — tratamentul greţurilor 
şi vărsăturilor, sindrom premenstrual, pierderea în greutate, 
insomnie, inapetenţă 

$ efecte terapeutice „relativ bine confirmate“ — dureri 
neuropatice, spasticitate, tulburări de mişcare (Parkinson, 
Huntington), glaucom, astm bronşic 


$ efecte terapeutice raportate din cercetări 
preliminare — colon iritabil, migrene, fibromialgie, afecţiuni 
ale suprarenalelor 


$ efecte terapeutice raportate pe un număr limitat de 
cazuri — abuzul de alcool, scleroza laterală amiotrofică, 
cancerul colo-rectal, ateroscleroza, neuropatiile asociate cu 
HIV, depresiile, epilepsia, hepatita C, prurit, psoriazis, 
anorexia nervoasă, apneea de somn. 


Repere toxicologice 


Ţinând seama de varietatea de afecţiuni în care este 
clamată o oarecare eficacitate terapeutică a canabinoizilor, 
este firesc să ne întrebăm şi care sunt riscurile utilizării 
acestor produse, pe termen lung. Din foarte numeroasele 
publicatii pe această temă se desprind câteva concluzii (1, 
4, 7): 


a Nu există niciun caz confirmat şi publicat despre 
vreun deces uman prin intoxicare cu canabis; 


i Toxicitatea acută la animalul de experienţă 
(rozătoare) exprimată prin DL50 este extrem de mică, în 
comparaţie cu alte medicamente utilizate în mod curent; 

4 Există date care atestă efecte adverse 
cardiovasculare (infarct de miocard, accident vascular 
cerebral etc.) mai ales la indivizi mai vârstnici, care 
prezentau insuficienţă coronariană sau cerebrovasculară. 
De aceea, este indicat ca medicul care intenţionează să 
prescrie canabinoizi pentru un pacient, indiferent de vârstă, 
să verifice integritatea sistemului cardiovascular şi să 
supravegheze atent tratamentul; 


i La nivel pulmonar, fumatul canabinoizilor nu 
determină efecte adverse diferite fată de fumatul tutunului; 


* Utilizarea  canabinoizilor nu a determinat valori 
semnificativ diferite ale cancerului orofaringian sau 
pulmonar față de incidența acestei afecţiuni ca urmare a 
utilizării tutunului şi alcoolului; 


= La nivelul sistemului nervos central, supradozarea 
canabinoizilor determină agitaţie, confuzie, ulterior sedare 
fără a duce la deces. Comparativ, utilizarea opioizilor în 
supradoză determină deprimare respiratorie şi moarte. 


Rolul canabinoizilor în terapia durerii 


În ultimele două decenii s-au acumulat numeroase 
date experimentale care atestă efectul antinociceptiv al 
canabinoizilor la nivel central (substanța  cenuşie 
periapeductală, nucleii rafeului dorsal, bulbul rahidian, 
neuronii şi microglia din cornul posterior al măduvei 

spinării), efect ce se realizează prin intermediul receptorului 
CB1. 


În acelaşi timp, s-au raportat rezultate care vin în sprijinul 
ipotezei existenţei şi a unei acţiuni analgezice periferice a 
canabinoizilor, mediată prin intermediul receptorului CB2 
(dar şi prin alte posibile mecanisme). 


Studii efectuate pe modele animale de durere neuropatică 
tind să arate superioritatea canabinoizilor fată de opioizi în 
reducerea nocicepției. 


Dacă dovezile experimentale sunt absolut 
convingătoare în privința acţiunii analgezice a canabinoizilor 
la animalul de experienţă, dovezile clinice sunt ceva mai 
modeste, fiind raportate date cu rezultate diferite, uneori 
contradictorii. Din această cauză, trialurile clinice s-au 
înmulțit în ultimul deceniu, mai ales în SUA şi Canada, unde 
preparatele sunt deja în uz (1—3, 7, 8). Se acordă o atenţie 
pe deplin justificată studiilor dublu orb efectuate atât cu 
extracte vegetale, cât şi cu derivați sintetici, cercetări în 
care se apreciază deopotrivă acţiunea analgezică şi 
efectele adverse, pentru a se putea aprecia coeficientul 
risc/beneficiu. Diversele date publicate arată un efect 
analgezic variabil faţă de placebo în proporţii cuprinse între 
20 şi 55% (apreciat prin reducerea scorului pe scara VAS) 
(1, 3, 7, 8). 


Se apreciază că alături de efectul analgezic se adaugă, ca 
un fapt pozitiv, şi efectele antiemetic, antiinflamator, precum 

şi efectul anxiolitic în cazul pacienţilor cu durere 
neuropatică (4, 5, 7, 10). 


Studiile efectuate în ultimul deceniu tind să arate că 
efectele canabinoizilor în durerea acută sunt mult mai puţin 
evidenţiate decât în durerea cronică. În acest ultim tip de 
durere, deşi canabinoizii au un efect antialgic mai slab 
decât al opioizilor puternici, totuşi, efectele adverse 
observate sunt incomparabil în favoarea derivaţilor de 
canabis (1). Din studiile clinice a reieşit că, la pacienţii cu 
durere provocată de cancer, dozele de 10 şi 20 mg de 
tetrahidrocanabinol (THC) au fost echivalente cu dozele de 
60 şi respectiv 120 mg de codeină (dozele mai mari de 
canabinoid generau efecte adverse) (8). Ca urmare, s-a 
sugerat că derivații canabinoizi ar putea fi utilizaţi cu succes 
în terapia durerilor cronice în combinaţii cu alte analgezice, 
în doze care să determine o potenţare a efectului analgezic, 
în condițiile reducerii concomitente a riscului de apariţie a 
efectelor adverse (1, 7). 


Experiența americană 


În SUA se utilizează medicamente canabinoide din 
următoarele categorii: 


4 Agenti farmacologici moleculari sintetici sau 
semisintetici disponibili cu prescriptie medicală. Aceştia 
sunt dronabinolul şi nabilona, introduşi din 1985 pentru 
terapia  greţurilor şi  vărsăturilor la pacienții supuşi 
chimioterapiei anticanceroase (10); 

4 Extracte lichide pe bază de canabis utilizate pentru 
terapia durerilor refractare din cancer. Aprobat mai întâi în 
Marea Britanie, este utilizat din 2005 în Canada şi ulterior în 
alte 22 de ţări. Denumirea comună internaţională a 
preparatului (utilizat şi în durerile neuropatice din scleroza 
multiplă) este nabiximols (7); 


ia Planta Cannabis sativa ca atare nu este aprobată a fi 
prescrisă în mod curent, dar constituie obiectul a peste 33 
de studii clinice terminate şi al altora în curs de desfăşurare. 
În cadrul acestor _trialuri au fost urmărite aspecte 
farmacocinetice (forme farmaceutice, căi de administrare), 
farmacodinamice (efecte comparative cu placebo sau cu 
substanțe de referință asupra apetitului, durerii cronice 
neuropatice sau provocate de HIV, spasticităţii din scleroza 
multiplă, epuizării fizice,  glaucomului,  grețurilor şi 
vărsăturilor) şi toxicologice (efecte pe termen scurt, mediu 
şi lung) (7, 14). În privința efectelor adverse, se 
menţionează că, în studiile clinice, posibilitatea apariţiei 
unor semne de supradozare este minimă, astfel că efecte 
ca atacuri de panică, depersonalizarea sau tahicardia sunt 
o raritate. Din aceste studii, a reieşit că întreruperea 
tratamentului nu a determinat vreun sindrom de abstinenţă, 
astfel că s-a conchis că terapia cu canabis prezintă 
eficacitate clinică în tratamentul greţurilor persistente, al 
durerilor cronice şi în caşexie. 


Concluziile sunt susţinute de metaanalize care, pe baza a 
72 de studii controlate, confirmă faptul că derivații 

canabinoizi au un potenţial terapeutic semnificativ (deşi se 
citează şi patru studii cu rezultate negative) (1, 2, 6, 7). 


În privința pericolului de a determina, în urma 
consumului cronic, schizofrenie sau psihoze grave, studiile 
americane şi britanice arată că acest pericol a fost exagerat 
şi că riscul de a dezvolta o schizofrenie ca urmare a 
consumului îndelungat de canabis este de aproximativ 1%. 


Legat de efectul analgezic, se consideră că utilizarea 
plantei este superioară utilizării agenţilor sintetici, deoarece, 
pe lângă acţiunea asupra receptorilor CB1 şi CB2, un efect 
sinergic se obţine şi datorită prezenţei în preparatul vegetal 
a terpenoizilor, a flavonoizilor şi a uleiurilor esenţiale, care 
pot acţiona asupra factorilor proinflamatori (prostaglandine, 
citokine) şi modulării presinaptice a unor neurotransmiţători 
(6, 7, 9). 


Liberalizarea utilizării medicale a derivaţilor canabinoizi este 
realizată în mai multe state americane (18 state până în 
anul 2012), în condiţiile existenţei unei presiuni crescânde 
asupra guvernului federal de a permite utilizarea legală a 
canabinoizilor în scopuri medicale pe tot teritoriul SUA. 


Experienţa canadiană 


În Canada, utilizarea canabinoizilor în scopuri medicale 
este aprobată legal de guvernul federal, cel mai recent 
document în domeniu datând din 2010 (7). 

Canabinoizii aflaţi la dispoziţia medicilor, pentru prescriere, 
sunt: 


< dronabinolul, produs sintetic condiționat pentru calea 
orală şi comercializat cu denumirea Marinol 


Ei nabilona, derivat sintetic de  tetrahidrocanabinol 
pentru administrare orală, denumit Cesamet 


i canabidiolul, utilizat în proporţie egală cu THC în 
sprayul oral comercializat ca Sativex 


* tetrahidrocanabinolul, derivat din plantă (cu efecte 
psihoactive). 


Aceste preparate au aprobate următoarele indicații: 


i greturile şi vărsăturile din chimioterapie 
și stimularea apetitului la bolnavii cu SIDA 
ui pentru tratarea durerilor neuropatice, a durerilor 


severe din cancerele avansate şi a spasticităţii din scleroza 
multiplă (14). 


Trebuie precizat că medicul este dator să informeze 
pacientul că nu are voie să conducă autovehicule cât timp 
se află sub influenţa medicamentelor. 


Deoarece pacienții sunt înscrişi în programul de 
monitorizare a utilizării canabisului, medicul practician nu 
prescrie medicamentul, ci doar certifică faptul că pacientul 

său prezintă simptome care ar putea fi combătute eficient 
printr-un tratament cu canabinoizi. Ca urmare a acestui 
document, pacientul poate fi inclus în program. 


Din experienţa altor ţări 


În Israel, utilizarea marijuanei pentru uz medical a 
fost permisă încă din anii '90 ai secolului trecut, pentru 
terapia durerilor din cancer, a durerilor neuropatice, a 
sclerozei multiple, a bolii Crohn şi a bolii Parkinson (10). În 
anul 2012, au primit prescripţii de utilizare a acestei 
medicaţii aproximativ 100.000 de pacienţi. Israelul are deja 
o tradiţie în domeniul studiului canabinoizilor, cercetători din 
această ţară fiind implicaţi în izolarea şi descoperirea 
tetrahidrocanabinolului şi a anandamidei. Personal, am avut 
ocazia unui schimb de experienţă, pe această temă, cu 
reputatul algeziolog Silviu Bril, cu ocazia zilelor româno- 
israeliene de algeziologie (11 ediţii) şi care mi-a relatat că a 
obţinut rezultate bune la sute de pacienţi trataţi pentru 
durere cronică. În Germania, dronabinolul este disponibil 
pentru prescriere din anul 1998. În Spania, parlamentul 
Cataloniei a legalizat utilizarea medicală a marijuanei din 
2001. În Olanda, începând din 2003, se pot prescrie legal 
dronabinolul, precum şi unele forme farmaceutice obținute 
din plantă. Republica Cehă a legalizat utilizarea medicală a 
canabisului de la 1 aprilie 2013. 


România — realităţi şi perspective 

În țara noastră există mai multe legi care au în cuprinsul lor 
prevederi referitoare la canabis şi la derivații acestuia: 


i Legea nr. 143/2000 privind prevenirea şi combaterea 
traficului şi consumului ilicit de droguri (modificată în 2002, 
2003, 2004 şi actualizată în 2011), în care, la anexe, în 
tabelul 3, „canabisul, rezina din canabis şi uleiul de canabis“ 
sunt încadrate la droguri de risc; 


ii Legea nr. 194/2011 privind combaterea operaţiunilor 
cu produse susceptibile de a avea efecte psihoactive, altele 
decât cele prevăzute de acte normative în vigoare; 


d Între aceste două legi, a fost promulgată şi Legea nr. 
339/2005 privind regimul juridic al plantelor, substanţelor şi 
preparatelor stupefiante şi psihotrope (actualizată prin 
hotărâre de guvern sau ordonanţă de urgenţă în 2008, 2010 
şi 2011). În cadrul acestei legi (la care noi am făcut parte 
dintre iniţiatori), există un capitol (VI) intitulat „Utilizarea 
medicală a substanţelor şi a preparatelor stupefiante şi 
psihotrope“, în care sunt prevăzute unităţile care pot 
desfăşura activităţi cu substanțele sus-menţionate (spitale, 
cabinete medicale, farmacii ş.a.) documentele de 
autorizare, modul de prescriere, modelul de formular de 
prescriptie (articolele 25—42). Din anexele acestei legi se 
constată că în tabelul 1 („Plante, substante şi preparate cu 
substanțe psihotrope şi stupefiante interzise, lipsite de 
interes recunoscut în medicină“ sunt incluse, la poziţia 31, 
tetrahidrocanabinolul şi cei şase izomeri ai săi). În tabelul 2 


199 


Ochi 
para! digestiv 


ånd subiectul este smgur 


Când subiectul este anturat 


lortei musculare 

e aţa 

e percepe temporale 

© capacnăpi de comunicare 


Uti în AVC, Alzheamea, Parkinson 


a doze toxice sau la uthzare 
indelungată de doze mari 


anca!ldie 
Intai ea conjunctvai 
t TA În dinostaism 
Í TA În atostatsm 


Ciduri anovulatori 


Prin actiune centală (nabilo 


200 


din anexa la legea sus-menţionată, intitulat „Plante, 
substanțe şi preparate ce conțin substanţe stupefiante şi 
psihotrope care prezintă interes în medicină, supuse unui 
control strict“, la poziţia 18 (stupefiante) sunt menţionate 
„canabis, rezină de canabis, extracte şi tincturi de canabis“, 
iar la psihotrope, la poziţia 3, este trecut dronabinolul 
(denumirea comună internaţională a delta-9- 
tetrahidrocanabinolului şi a variantelor sale stereochimice). 


După cum se observă, legea deschide o „portiță“ spre 
utilizarea medicală (sub control strict) a unor derivați de 
canabis, dar acest lucru nu este suficient. Prin urmare, 
considerăm că ar fi necesare: 


* flexibilizarea legislaţiei în domeniu, care să permită 
facilitarea accesului la preparatele medicamentoase aflate 
în uz în ţările dezvoltate, aşa cum am arătat anterior; 


E organizarea, sub egida Ministerului Sănătăţii, a unui 
colectiv de profesionişti din domeniile implicate în obţinerea, 
evaluarea şi administrarea terapiei cu  canabinoizi 
(farmacologi,  farmacişti, psihiatri, oncologi, neurologi, 
oftalmologi ş.a.), care să stabilească şi afecțiunile în care 
este prioritar să se utilizeze aceste produse; 


i informarea (prin mijloace specifice) a personalului 
medical şi a pacienţilor asupra utilizării canabinoizilor şi a 
aprecierii raportului risc/beneficiu, în cazul includerii în 
schemele de tratament a acestor produse farmaceutice. 


201 


După ce am anunţat, în conferința de presă din 
deschiderea congresului naţional de durere de anul acesta, 
intenția de a milita pentru utilizarea medicală a 
canabinoizilor în România, au urmat numeroase comentarii 
favorabile pe internet (nu întotdeauna în cunoştinţă de 
cauză), precum şi mesaje de susţinere din SUA, Olanda, 
Israel şi Republica Moldova. Ţin să precizez şi cu această 
ocazie că nu am niciun interes personal în promovarea 
utilizării medicale a canabinoizilor, exceptând afirmaţia mai 
veche, pe care o reamintesc: „Atâta timp cât există durere, 
nu trebuie precupeţit niciun efort pentru alinarea acesteia“. 


Mărturisesc că până acum nu m-am informat deloc 
asupra substanţelor psihoactive și stupefiante. Mi-am 
însușit și eu din mers afirmaţia conform căreia toate sunt 
droguri, deci ilegale. Adică am înghiţit ca pelicanul hapul pe 
care sistemul a binevoit să mi-l ofere, fără vreo suspiciune 
că ar dori să mă mintă sau să mă manipuleze. Nimic mai 
fals. Fie că este vorba de alimentaţie, sănătate, mediu, 
informaţie în general, sistemul mondial nu se comportă nici 
pe departe ca un părinte bun cu copiii săi. Dacă lași 
preconcepțiile deoparte și încerci să deschizi mai bine ochii, 
urechile și mintea, realizezi că zeul căruia ordinea mondială 
se închină nu este binele omenirii. Pe agenda sistemului, 
eu, tu, el sau ea, cu vieţile, iubirile sau dramele noastre, nu 
contăm. Suntem doar parte a unor statistici. De ce? Cine 
poate ști? Poate că suntem subiectul unui experiment 
mondial, poate suntem la cheremul unor minţi bolnave sau 

poate se dorește, încet și sigur, exterminarea în masă ca 
măsură de contrabalansare a creșterii vertiginoase a 
populaţiei Terrei. Cred că soluția împotriva acestei 
înregimentări forțate și distructive ţine de fiecare individ în 
parte: creșterea gradului de conştiinţă, de moralitate, de 
informare, întoarcerea la valorile simple, ancestrale și 
căutarea adevărului valabil pentru fiecare în parte, dincolo 
de teorii, reguli și cutume. 


Bicarbonatul de sodiu 


Perfuziile cu bicarbonat de sodiu constituie o terapie 
pe care îmi doresc de mult să o încerc, însă unele aspecte 
continuă să-mi rămână neclare. La fel ca în cazul vitaminei 
C, n-am găsit nicio mărturie a cuiva care a experimentat-o. 
Prospectul soluţiei perfuzabile conţine un kilometru de 
precautii. Cea mai importantă mi se pare aceea legată de 
retenţia de lichide pe fondul sodiului, eu fiind hipertensivă 
cu vechi state. Chiar dacă în ultima perioadă am reușit să 
menţin valorile arteriale în limite rezonabile, asta nu 
înseamnă că, dacă le dau motive, se sfiesc s-o ia la galop... 
Se utilizează ca atare sau diluată? Aș putea s-o folosesc în 
amestec cu apă distilată, dar în ce proporție? Cea din 
farmacie se găsește în recipiente cu cantități mici și cred că 
la nevoile mele m-ar costa destul de mult. 


Nu cunosc decât schema de tratament sugerată de dr. 
Tullio Simoncini care prevede perfuzarea a 500 de ml 
soluţie de bicarbonat de 5% sau 84% în venă zilnic timp 

de 6 zile cu 6 zile pauză, tratamentul complet cuprinzând 4 
runde, adică 24 de infuzii. 


De eficiența terapiei sunt convinsă. Alcalinizând sângele, 
practic alcalinizăm tot corpul, inclusiv organele bolnave. 
Simoncini consideră foarte eficient ca bicarbonatul să intre 
în contact cu tumora, adică perfuzia să fie montată pe o 
venă ce alimentează direct organul afectat. Legat de asta, 
am însă un aspect pe care nu reușesc să mi-l lămuresc. 
Dacă celula canceroasă menţine în interiorul ei o 
alcalinitate ridicată care o ajută să trăiască și să prolifereze, 
nu cumva bicarbonatul de sodiu îi sporește acest avantaj? 
Ar fi timpul să-mi diversific paleta de terapii, deci aș fi 
bucuroasă dacă la această întrebare mi-ar putea răspunde 
cineva foarte avizat ca să pot trece la treabă cu inima 
împăcată. Până atunci poate că n-ar strica să reiau 
folosirea bicarbonatului pe cale orală și sub formă de 
spălături intime și clisme. 


Artemisia annua (Pelinul dulce) 


Artemisininul este o substanță sintetizată din 
artemisia annua, o plantă originară din zona temperată a 
Asiei, dar naturalizată în multe alte ţări, între care și 
România. Planta, cunoscută la noi și sub denumirile de 
pelinel sau pelin dulce a fost utilizată în mod tradițional în 
China împotriva febrei. Povestea artemisininului este 
interesantă și a început în timpul războiului din Vietnam. 
Confruntarea cu numeroase cazuri de malarie care nu mai 

răspundeau la tratamentul cu chloroquine i-a adus pe 
vietnamezi în situaţia de a cere ajutor liderului chinez Mao 
Zedong. Acesta a dispus demararea unui proiect militar în 
care au fost angrenaţi sute de cercetători. Pe de o parte, au 
fost studiate zeci de mii de substanţe pentru a se vedea 
dacă nu dețin virtuţi antimalarie. Pe de altă parte, au fost 
consultate vechi texte chineze având legătură cu acest 
subiect și s-au căutat prin satele Chinei remedii secrete 
străvechi transmise din generaţie în generaţie prin viu grai. 
Astfel, într-o scriere foarte veche a fost găsită soluţia. Timp 
de cinci ani, până în 1972, cercetătoarea Youyou Tu și 
echipa sa s-au preocupat de găsirea unei metode de a 
sintetiza artemisininul din plantă. Ulterior, studiile clinice au 
fost însă stagnate pentru perioade îndelungate, astfel încât 
abia după 30 de ani Organizaţia Mondială a Sănătăţii a 
aprobat medicamentul. În 2015, strădania cercetătoarei 
Youyou Tu a fost recompensată prin decernarea premiului 
Nobel pentru fiziologie și medicină, totodată fiind 
recunoscută și contribuţia scrierilor antice la aflarea unor 
remedii de mare valoare pentru omenire. Pe parcurs, din 
întâmplare, a fost observat faptul că unii bolnavi confruntati 
cu malarie, dar care sufereau și de cancer, s-au vindecat în 
mod miraculos și de cumplita boală. Artemisia annua are 
capacitatea de a produce compuși fenolici puternici cu 
activitate antioxidantă deosebită. De asemenea, conţine un 
grup de endoperoxizi care se cuplează cu fierul aflat în 
cantitate mare în celula canceroasă, conducând la 
apoptoza acesteia. Artemisininul și derivații lui fac obiectul 

unor studii pentru a obţine un medicament anticancer. 
Experimentele pe animale au relevat faptul că artesunate, 
unul din acești derivați, posedă virtuţi antialergice, fiind 
considerat un viitor candidat important în tratarea astmului. 
Fără a avea recunoaștere științifică în acest sens, 
artemisininul pare a da bune rezultate și în combaterea bolii 
Lyme, temuta borelioză - afecţiune sistemică provocată de 
înțepătura căpușei. 


Frunzele şi florile plantei au efecte antiseptice, 
antibacteriene, digestive, combat febra, inflamaţiile, viermii 
și paraziții care provoacă toxoplasmoza și tricomoniaza. 
Semințele pelinitei sunt eficiente în boli de ochi şi răceli. În 
vechime, planta era folosită și ca abortiv. Extern, este utilă 


în cazurile de râie sau abcese. 


Pelinul dulce creşte și în ţara noastră, pe terenuri 
virane însorite. Internetul este plin de știri bombă privind 
doborârea fulgerătoare a cancerului cu ajutorul plantei 
minune. Totodată, abundă și de extracte de artemisia 
annua care promit mult la preţuri mari. N-am încercat 
terapia până acum din cauză că nu m-am lămurit în privinţa 
ei. Studiile științifice au demonstrat că planta ca atare nu 
constituie o forță în vindecarea bolilor grave, artemisininul 
nefiind solubil în apă. lar extractul, fără doar și poate, 
trebuie să aibă o concentraţie suficient de puternică pentru 
a se putea război cu dușmani de temut cum e cancerul. Pe 
de o parte, știrile titrează distrugerea celulelor canceroase 
în 16 ore, pe de altă parte, tratamentul durează între 6 luni 

și un an. Un pic de parcimonie în a credita astfel de 
informaţii este necesară. Tratamentul combină artemisininul 
cu administrarea de fier sub formă de citrat și fumarat 
pentru mai bune rezultate. În ce privește medicamentul, în 
forma lui forte de tratare a malariei, nu știu dacă poate fi 
procurat și cât de chimizat este. Există produse de tip 
natural numite extracte, însă nu-mi este clară concentraţia 
de artemisinin. Chiar și așa, le-aș încerca pe post de 
supliment, la un cost de bun simţ. 


Ciuperca lui Dumnezeu 


Agaricus Blazei Murill este o ciupercă originară din 
Brazilia, cultivată însă și în Japonia în ferme speciale 
situate la peste 1000 de metri altitudine, unde pământul 
este îmbogăţit doar cu îngrășăminte provenite de la caii 
sălbatici. Cercetările au relevat virtuțile extraordinare ale 
acestei ciuperci comestibile în tratarea multor afecțiuni, de 
la alergii cutanate până la cancer. Aceste calități i-au adus 
supranume precum “ciuperca lui Dumnezeu” sau “ciuperca 
zeilor”. Agaricus Blazei Murill conţine peste 100 de 
elemente, fiind bogată în proteine, vitamine şi minerale. De 
asemenea, conţine şase tipuri de steroizi care pot ajuta la 
stoparea creşterii numărului de celule canceroase. 
Diminuează efectele secundare ale chimioterapiei şi 
radioterapiei, determinând o creştere a imunităţi 
organismului. Sunt eliminate stările de vomă, lipsa poftei de 
mâncare, oboseala, lipsa de energie. Polizaharidele şi 
acidul ribonucleic conţinute stimulează producţia de insulină 

prin vitalizarea funcţiei pancreasului datorită aportului de 
aminoacizi şi zinc. Astfel, ciuperca este de ajutor în 
tratamentul diabetului. Acizii graşi nesaturaţi, grăsimile şi 
mineralele din conţinutul ciupercii, reglează presiunea 
sangvină, protejează vasele de sânge, previne 
ateroscleroza, îmbunătățește funcţiile sistemului digestiv și 
al celui hormonal. Ciuperca lui Dumnezeu are, de 
asemenea, un conţinut bogat în vitamina D, cu rol 
determinant în absorbţia calciului. Stimulează producţia 
osoasă prin ergosterol, motive pentru care e considerată un 
remediu excelent în osteoporoză. 


Mai e cunoscută ca utilă în bolile reumatice cronice. Beta- 
D-glucan stimulează producţia de interferon propriu, de 
aceea ciuperca are rol protector împotriva virusului hepatic. 
Prin vitamina B12, acid folic, fier, cupru, cobalt, triptofan, 
ciuperca stimulează producţia de globule roşii. S-a mai 
constatat că este un puternic detoxifiant, favorizează 
absorbţia intestinală, stimulează activitatea sistemului 
nervos central, ajută în regenerarea capilară şi epitelială. 
Cazurile în care ciuperca lui Dumnezeu şi-a dovedit 
calităţile sunt: cancerul de sân, de colon, de ficat, plămâni, 
pancreas. În faze foarte avansate, poate readuce pofta de 
mâncare, buna dispoziţie şi ameliorează durerile. 


Evident, bolnavilor alergici la ciuperci nu li se recomandă 
tratamentul cu Agaricus Blazei. Nu există prea multe 
contraindicații, consumul nefiind permis în cazul 
transplantului de organe, femeilor însărcinate sau care 

alăptează și copiilor, cu excepţia celor atinși de o afecţiune 
severă. De asemenea, când există efect diareic care nu se 
estompează este recomandată întreruperea tratamentului. 
Aplecându-mă acum cu mai multă sârguinţă asupra acestui 
subiect, nu înțeleg de ce n-am încercat ciuperca până 
acum, mai cu seamă că pe piaţă se găsește un produs 
destul de accesibil la preț fabricat de firma Dacia Plant 
despre care am o părere bună. Probabil, m-a oprit 
scepticismul. Ciuperca Agaricus este scumpă chiar și în 
Brazilia, find mare probabilitatea ca produsele 
comercializate la noi să nu prea fie într-o concentraţie 
mulțumitoare. Însă dacă ar fi să aleg ceva, m-aș îndrepta 
către produsul companiei braşovene. Sunt o patrioată... 


Hipertermia 


Una dintre terapiile complementare anticancer 
aplicate în clinicile din străinătate este hipertermia. 
Pacientul este introdus într-un „cuptor” cu infraroșii, unde 
este supus unei temperaturi de 42,5 grade pe parcursul a 
trei ore. Cercetările au relevat faptul că aplicarea acestei 
terapii conduce la o reducere considerabilă a potenţialului 
redox, deci la slăbirea celulei maligne. O posibilitate mai la 
îndemâna bolnavilor neoplazici și mai puţin costisitoare o 
constituie sauna. Contrar celor susținute de obicei în 
diverse documente cum că este o procedură total 
contraindicată în cancer, măsurătorile au demonstrat faptul 
că în urma a două ședințe consecutive a câte 10-15 minute 
de saună la 80 de grade se poate obține un rezultat 


209 


mulțumitor de chiar 30-40% din cel obţinut în clinică. Fără 
costuri prea mari și cu posibilitatea de a apela la acest 
procedeu de câte ori dorim. În ce mă privește, am avut 
câteva tentative de a afla ce șanse am de a face undeva 
saună și la ce costuri. N-am prea găsit informaţii, ceea ce 
înseamnă că e nevoie de o extindere a investigațiilor chiar 
în teren. Cred că sălile mari de fitness deţin și saune. Am o 
reținere în ce privește locurile cu mulţi oameni în care se 
folosesc utilităţi la comun, însă este posibil ca problema să 
fie mai mare în capul meu decât în realitate. 


Hipertermia poate fi asociată oricărei terapii 
anticancer clasice sau complementare. Evident, în cazul 
saunei, sunt de luat în calcul cazuri particulare, cum ar fi 
boli cardiace și circulatorii grave. 


Criogenia 


La polul opus hipertermiei se află crioterapia, 
cunoscută și sub denumirile de criochirurgie sau crioablaţie. 
Ea constă în distrugerea țesuturilor anormale cu ajutorul 
unor temperaturi scăzute obținute prin utilizarea argonului 
sau azotului lichid. Metoda este folosită în încercarea de a 
trata o serie de cancere, atât cu localizare externă, cât și 
internă. Crioterapia este utilizată frecvent în tumorile 
localizate la prostată, ficat, dar și în situaţii de retinoblastom 
sau malignitate incipientă a pielii. De asemenea, poate 
interveni cu succes în keratoza actinică, neoplaziile de 
cervix sau sarcomul Kaposi. Cercetătorii continuă să 

evalueze criogenia ca posibil tratament în numeroase forme 
de cancer cum ar fi cel de sân, colon sau rinichi, testând 
totodată combinarea cu alte terapii, însă se consideră 
necesare mai multe studii viitoare pentru a susţine 
capacitatea ei de a controla cancerul. 


Sportul 


Marele filozof Avicenna spunea „Mișcarea poate 
înlocui multe medicamente, dar niciun leac din lume nu va 
înlocui mișcarea”, lucru de care omul modern tinde să nu 
mai țină cont absolut deloc... Mișcarea fizică sistematică 
moderată este considerată la fel de importantă ca orice altă 
terapie anticancer. Prin sport se consumă o mare cantitate 
de elemente reductive aflate în exces în celula tumorală, 
micșorându-i acesteia capacitatea de multiplicare. Unul 
dintre cazurile celebre de vindecare prin sport este cel al 
ciclistului american Lance Armstrong, diagnosticat la vârsta 
de 25 de ani cu cancer testicular și multiple metastaze 
abdominale, pulmonare și cerebrale. După ce a fost supus 
unor intervenţii chirurgicale, el și-a reluat activitatea 
sportivă, câștigând de șapte ori consecutiv Turul Franţei. 
Fiind declarat vindecat, ciclistul a demonstrat că a putut 
învinge cumplita maladie prin sport. Și nu e singurul. 


Acetazolamida 


Este un inhibitor de anhidrază carbonică, enzimă 
aflată în globulele roșii, dar și într-un număr mare de 
țesuturi. Rolul enzimei este foarte important în sistemul acid 

carbonic - bicarbonat, de controlare a variațiilor PH-ului din 
organism. În anii '70, cunoscutul doctor gastroenterolog 
loan Pușcaș a observat că un medicament utilizat în 
tratarea ulcerului avea și un efect antitumoral remarcabil. 
Acţiunea antineoplazică a acetazolamidei are loc prin 
blocarea unuia dintre mecanismele principale care întrețin 
redoza celulară. Este vorba tocmai de anhidraza carbonică, 
extrem de activă în toate celulele canceroase. Studiile au 
arătat la distanţă de zeci de ani că medicul român a avut 
dreptate, acetazolamida având capacitatea de a reduce 
alcalinitatea din interiorul celulei tumorale prin scăderea 
cantității de bicarbonat de sodiu, dar și contracararea 
acidității menținute în jur prin micșorarea cantității de ioni de 
hidrogen  deversaţi. Acetazolamida este utilizată și în 
tratarea glaucomului, epilepsiei, răului de înălțime. Are 
foarte multe  interacţii cu alte medicamente, multe 
contraindicatii și efecte secundare, de aceea administrarea 
ei trebuie făcută sub atenta supraveghere a medicilor 
curanți. 


Zeoliţii 


Formează un grup de minerale rare cu o compoziție 
destul de complexă, formate prin depunerea cenușii 
vulcanice în apele sărate. Numele constituie o combinaţie a 
termenilor grecești zeo - a fierbe și lithios - piatră, datorat 
caracteristicii acestor minerale de a elibera apă dacă sunt 
încălzite. Zeoliții pot fi naturali sau sintetici și au utilizări în 

cele mai diverse domenii, de la protecţia mediului până la 
industria petrolului. 


În varianta naturală, zeolitul este considerat și un bun 
detoxifiant și imunomodulator, cu capacităţi de a elimina 
metalele grele, pesticidele și alte otrăvuri din organism. 
Este adesea prezentat ca un superprodus, cu efecte 
miraculoase, inclusiv în boala canceroasă. N-am citit studii 
care să ateste virtuțile sale pentru a înțelege prin ce pârghii 
acționează, motiv pentru care manifest o doză de reţinere, 
ca în orice situaţie în care nu deslușesc mecanismele unui 
fenomen. Însă sunt de părere că, într-adevăr, compoziţia sa 
îl recomandă ca pe un supliment ce-ar putea fi luat în calcul 
la completarea strategiei de tratament în diverse afecţiuni 
mai mult sau mai puţin severe . 


Coenzima Q10 


Este un compus ce se găsește în aproape toate 
țesuturile corpului și care este implicat în creșterea celulei și 
în protejarea acesteia de deteriorări ce pot conduce la 
derapaje majore. Studiile pe animale au arătat că ea ajută 
sistemul imun să lucreze mai eficient și face organismul 
capabil să reziste la infecţii și cancer. Studiile clinice au 
relevat, de asemenea, capacitatea coenzimei Q10 de a 
proteja  cordul de efectele negative produse de 
medicamentul doxorubicin utilizat în tratarea neoplazică. 
Compusul nu a fost suficient testat în combinaţie cu 
chimioterapicele pentru a se putea trage o concluzie dacă 

sunt sigure și eficiente, de aceea se consideră că ar fi de 
preferat să se manifeste precauţie în acest caz. Studiile, 
deși nu foarte ample și concludente, au relevat totuși unele 
rezultate demne de luat în seamă: îmbunătăţirea calității 
vieții, dispariţia unor simptome, stoparea pierderii în 
greutate pe timpul administrării substanţei și chiar remisia 
completă a tumorilor. Alte cercetări însă au oferit raspunsuri 
contradictorii, considerând că tocmai deosebita capacitate 
de a produce energie celulară face din coenzima Q 10 o 
substanţă nu tocmai benefică în cancer. 


Terapia Gerson 


Este un regim utilizat pentru a vindeca diverse 
afecțiuni, inclusiv cancerul. Poartă numele dr. Max Gerson 
care a folosit-o la începutul anilor ‘20 pentru a-și trata 
propriile migrene, apoi pentru a vindeca un tip de 
tuberculoză. Abia mai târziu, dieta a fost utilizată și în 
tratarea cancerului. Terapia pornește de la ipoteza conform 
căreia un organism poate fi vindecat prin eliminarea 
toxinelor, îmbunătăţirea sistemului imunitar și înlocuirea 
excesului de sare din celulă cu potasiul. Se vizează 
obținerea acestor rezultate pe trei căi: dieta, suplimentele 
alimentare şi  clismele. Dieta Gerson constă în 
administrarea zilnică a 13 pahare de suc proaspăt din fructe 
și legume organice, băute din oră-n oră. Hrana este formată 
din legume, fructe și cereale integrale și se prepară fără 
sare, condimente, uleiuri și fără a folosi ustensile din 
aluminiu. Se includ, de asemenea, suplimente ca potasiu, 

soluţie Lugol, coenzima Q10 cu vitamina B12, vitaminele A, 
C și B3, ulei de in, enzime pancreatice și pepsină. Se fac 
clisme cu cafea și mușețel în mod regulat. 


Deși nu este recunoscută oficial ca terapie anticancer, dieta 
Gerson a consemnat multe succese. Ea însă nu 
restricționeză administrarea alimentelor generatoare de 
glucoză, ceea ce ulterior a fost considerat a fi o posibilă 
cauză de eșec în cazul unor pacienți. 


Acupunctura 


Este un procedeu folosit de mii de ani în medicina 
tradițională chineză care utilizează ace, căldură și presiune 
pe anumite locuri situate pe piele, numite puncte de 
acupunctură. S-a dovedit util în tratarea multor boli și 
înlăturarea unor simptome, inclusiv în cancer: durerea, 
greața, voma, bufeurile, neuropatiile, anxietatea, depresia, 
problemele de somn, pierderea în greutate, anorexia, 
constipația sau diarea. Modul de acțiune este realizat prin 
iniţierea unui răspuns al nervilor celulari, ai glandei pituitare 
și ale unor părţi ale creierului, influențând presiunea 
arterială și temperatura corpului. Studiile clinice legate de 
eficiența acupuncturii în cancer sunt de dată recentă, ele 
însă au arătat că străvechiul remediu poate acţiona ca 
imunomodulator în timpul chimioterapiei și are efect de 
limitare a efectelor adverse. Este o terapie în general lipsită 
de risc și urmări nedorite, cu condiţia să fie efectuată de 
personal specializat. 

Terapia de deparazitare Hulda Clark 


În urma unor studii îndelungate, cercetătoarea 
canadiană Hulda Clark a tras concluzia că multe din bolile 
cu care omul se confruntă sunt declanșate de paraziți. În 
condițiile unui sistem imunitar deficitar, aceștia pot coloniza 
nu numai intestinul subţire și gros, dar pot migra, infectând 
alte organe cărora le provoacă suferințe dintre cele mai 
serioase. Ea a remarcat faptul că acest pas poate fi făcut în 
prezența alcoolului  izopropilic produs de bacteria 
clostridium în intestin, dar și aflat în compoziția multor 
produse cosmetice, alimente, băuturi, medicamente. 
Programul său se bazează pe acţiunea a trei elemente: 
pelinul, cuișoarele și coaja de nuc negru, toate cu puternice 
virtuți antiparazitare. 


Cartilajul de bovină și rechin 


Constatându-se faptul că la rechini tumorile maligne 
sunt rare, oamenii de știință s-au întrebat dacă nu cumva 
scheletul lor, format în mare parte din cartilagii, deţine 
secretul vindecării cancerului. Deși unele studii derulate pe 
parcursul a peste 30 de ani au arătat că anumite substanţe 
provenite din cartilagii au capacitatea de a bloca 
angiogeneza tumorală sau chiar de a inhiba celula 
canceroasă, rezultatele au rămas neconcludente de-a 
lungul timpului. În prezent, produsele pe bază de cartilagii 
de bovină sau rechin nu sunt recunoscute ca tratament în 

cancer, ele fiind aprobate spre comercializare doar ca 
suplimente alimentare. 


Amigdalina/Laetrile/Vitamina B17 


Deși utilizate ca sinonime, cele trei denumiri nu se 
referă chiar la același fel de produs. Spre exemplu, laetrilul 
patentat cu care s-au făcut studii de laborator în Statele 
Unite este parțial o formă sintetică, în timp ce amigdalina 
poate fi găsită și sub formă de extract din sâmburi de caise. 
Cu toate astea, în limbajul curent ele tind să se identifice. 
Amigdalina a fost izolată în anul 1830 și utilizată ca 
tratament anticancer în 1845 în Rusia. Prima atestare de 
utilizare în Statele Unite a avut loc abia în 1920. Treizeci de 
ani mai târziu a fost brevetat laetrile, în anii '70 acesta 
făcând furori în calitate de singur agent anticancer, parte a 
unei terapii metabolice care includea dietă specială, mari 
doze de suplimente vitaminice și enzime pancreatice. La 
vremea respectivă, mii de persoane au fost declarate 
vindecate cu ajutorul tratamentului. În 1980, însă, Curtea 
Supremă a impus restricţii de expediere în Statele Unite, 
blocând comercializarea și utilizarea substanţei. Pare cel 
puţin ciudat ca la numai câţiva ani de la raportarea oficială a 
peste 70000 de pacienţi vindecaţi în USA cu ajutorul 
laetrile, el să fie brusc tras pe linie moartă. Consemnarea 
acestor informaţii chiar pe pagina oficială a Institutului 
American de Cancer le conferă veridicitate și ne invită să ne 
punem un semn de întrebare. Amigdalina a fost cu succes 
aplicată și de Max Gerson. Teoriile care stau la baza 

eficienţei terapiei în vindecarea bolii canceroase sunt legate 
de faptul că vitamina B17 ar avea rol de menţinere a stării 
de sănătate celulară, de efectul ei toxic care distruge 
cancerul, dar și de existența unor enzime în celula bolnavă 
care-i facilitează acțiunea distrugătoare. În ciuda raportărilor 
masive dinainte de anii '80 privind capacităţile sale curative, 
ulterior rezultatele studiilor clinice n-au fost suficient de 
concludente. La momentul de față, terapia cu vitamina B 17 
este una destul de costisitoare, ceea ce o face greu 
accesibilă. În plus, lipsa unor date certe legate de 
eficacitatea ei o menţine sub semnul îndoielii. Amigdalina 
se găsește în sâmburii (mai ales amari) de caise, migdale, 
vişine, piersici, prune şi mere, precum şi în mei, seminţe de 
in, linte, unele soiuri de fasole şi struguri. 


Ceaiul Essiac 


Este inspirat de numele sorei medicale Rene Caisse 
din Canada care l-a utilizat începând cu anul 1921 pentru a 
ajuta pacienţii cu afecţiuni grave. Formula originală i-a fost 
împărtășită de un vraci indian și conţine plante care curăță 
sângele și îmbunătățește starea celulelor. 


- Măcrișul iepurelui (Oxalis acetosella) este cea mai 
importantă din formulă și conţine mari cantităţi de vitamina 
A, C, D, E, B, K, P, U, betacaroten, calciu, fier, siliciu, 
magneziu, sulf, zinc, cupru, potasiu, acid malic, oxalic, 
antrachinone, clorofilă, polizaharide. 

Planta este folosită încă din antichitate pentru forța 
demonstrată în distrugerea tumorilor și preîntâmpinarea 
metastazării. Are efect imunomodulator, antiinflamator, 
detoxifiant, protector asupra sistemului nervos prin 
împiedicarea demielinizării, tonic în eczeme și psoriazis, 
antifebrilic,  antiscorbut, astringent, stimulator în 
regenerarea tesuturilor. 


- Brusturele (Arctium lappa) conţine vitaminele A, C, 
D, E, complex B, K, P, U, betacaroten, calciu, fier, siliciu, 
magneziu, sulf, zinc, crom, fosfor, potasiu, iridium, radiu, 
lignani, flavonoide, polifenoli, inuline, aminoacizi, acizi 
fenolici, uleiuri esențiale, mucilagii. 


Este folosit de secole pentru proprietățile lui curative de 
excepție: detoxifiant al sângelui şi limfei, antioxidant, 
imunomodulator, antiangiogenetic (împiedică formarea 
vaselor de sânge din jurul tumorilor), antimutagenic, 
antifungic, antibacterian, diuretic, diaforetic (stimulează 
transpirația), hepatoprotector, hipoglicemiant, 
antiinflamator, calmant gastrointestinal, laxativ, antipiretic, 
antialgic, adjuvant în infecțiile aparatului urinar. 


- Revent turcesc (Rheum palmatum) este extrem de 
bogat în vitamine, minerale, calciu, fosfor, potasiu, iod, sulf, 
siliciu, mangan, magneziu, acid galic, malic, oxalic, tanini 
(catechine, epicatechine), antrachinone (emodine și aloe- 
emodine), rutin, uleiuri volatile, glicozide. 

Este folosită de mii de ani în medicina tradiţională chineză 
pentru efectele sale  detoxifiante,  imunostimulatoare, 
antibacteriene  (Stafilococcus aureus, Escherichia coli), 
antifungice (Candida albicans), antivirale (virusul herpetic), 
antibiotice, hepatoprotectoare, antiinflamatoare, 
astringente, antihemoragice (accidente cerebrovasculare, 
hemoragii  gastrointestinale, | hematoame, contuzii), 
hipocolesterolemiante,  regeneratoare ale tesuturilor, 
laxative, catartice (evacuează fluidele din cavitățile corpului 
în caz de ascită sau edem pulmonar), stimulatoare ale 
funcţiilor renale. 


- Ulm alb (Ulmus fulva) conţine vitamina A, complex B, 
C, K, P, minerale, acid galic, mucilagii, galactoză, acid 
galacturonic, fitosteroli, acid oleic si palmitic. 


Este cunoscut ca remediu cu remarcabile calități 
antioxidante, revitalizante, antiiritante, diuretice și nutritive. 
Favorizează vindecarea rănilor și inflamaţiilor, abceselor, 
ameliorează tusea, induce somnul, reduce simptomele 
afecțiunilor gastrointestinale (boala Crohn, ulcer peptic, 
gastrite, diaree, reflux gastroesofagian) și contribuie la 
sporirea efectului tratamentelor antitumorale. Formula 
originală conţine aceste patru plante. Eficienţa produsului şi 
recunoaşterea sa în plan mondial au dus la apariţia multor 
falsuri. O altă variantă de ceai anticancer căreia i se atribuie 
tot numele de Essiac este Flor Essence, care adaugă celor 
4 plante din varianta sorei Rene Caisse și ciulinele sfânt, 
laminaria, trifoiul roșu și năsturelul. 

Și în arsenalul lui Valeriu Popa găsim o reţetă ce are la 
bază plantele din formula Essiac. 


*200 g rădăcină de brusture, 450 g iarbă de măcriș, 30 g 
rădăcină de revent turcesc, 115 g scoarță interioară de ulm 
cu coaja netedă se mărunţesc bine și se amestecă. 


Mod de preparare: Se pun la fiert 7,7 litri de apă distilată 
într-o oală de oţel inoxidabil. După ce apa a dat în clocot, se 
pune o cană din amestecul de plante și se lasă să fiarbă 10 
minute la foc mic, cu capac. Restul de plante se 
depozitează în loc uscat, întunecat și răcoros. Se lasă oala 
acoperită timp de 12 ore, apoi se pune pe foc mic și se 
încălzeşte până aproape de fierbere, dar nu se lasă să dea 
în clocot. Se filtrează lichidul de două ori prin vată într-un 
alt recipient, tot din inox. Se toarnă lichidul fierbinte în sticle 
sterilizate, strângând bine capacele. După ce se răcesc, se 
strâng din nou capacele și se păstrează la frigider. 


Mod de administrare: Se iau 4 linguri dimineaţa, pe 
stomacul gol. Se poate mânca după 5 minute. Seara, la 
culcare, se iau încă 4 linguri, după cel puţin 2 ore de la 
ultima masă. În caz de ulcer, soluţia trebuie diluată cu o 
cantitate egală de apă distilată. Tratamentul se face lunar 
câte 21 de zile cu pauză de 7, timp de maxim jumătate de 
an. Preparatul nu are efect dacă se administrează în paralel 
cu citostaticele. Cu puţin efort, licoarea poate fi preparată 
cu forţe proprii și produse de pe la noi, brusturele, măcrișul, 
rubarba și ulmul neted putând fi găsite și în țara noastră. 

Extractul de vâsc 


Una dintre cele mai studiate terapii complementare 
în cancer este cea cu extract de vâsc. Vâscul este o plantă 
semiparazită utilizată de secole pentru tratarea multor 
afecțiuni. El prezintă interes întrucât s-a demonstrat in vitro 
că are capacitatea de a ucide celula canceroasă și este 
folosit mai ales în Europa unde în mod frecvent este 
prescris ca tratament alternativ. Conform paginii oficiale a 
National Institute of Cancer, în Statele Unite extractele de 
vâsc nu sunt aprobate ca remediu, fiind interzis atât 
importul, cât și comercializarea. Preparatele din vâsc se 
găsesc sub diverse denumiri: Iscador, Isorel, Helixor și sunt 
extrase din varianta europeană a plantei, Viscum album. Și 
extractele dintr-un gen de vâsc korean au demonstrat reale 
virtuţi citotoxice. Se pare că responsabile pentru aceste 
calități sunt trei componente ale plantei și anume 
viscotoxinele, polizaharidele și lectinele care acționează 
atât la nivel intracelular, dar și cu caracter benefic asupra 
capacităţii imunitare și a inhibării angiogenezei. Extractele 
de vâsc pot fi preparate ca soluţii apoase sau în combinaţie 
cu alcool, fiind fermentate sau nefermentate. Unele sunt 
preparate după principii homeopatice, altele nu. În plus, 
produsele comerciale pot fi divizate funcţie de specia de 
pom de pe care a fost cules, fiind marcate de regulă cu o 
literă adăugată denumirii. Iscador este soluţie fermentată 
preparată sub formă de medicament homeopatic cu extract 
de Viscum album provenind de la măr, păr, pin, ulm, stejar. 

Helixor este un extract de vâsc crescut pe molid, măr, pin, 
dar standardizat pentru efectele sale biologice asupra 
celulelor  leucemice. Beneficiile  vâscului în boala 
canceroasă au făcut obiectul unor studii clinice, însă ele nu 
au oferit suficiente date care să susțină impunerea lui ca 
tratament oficial. 


Antineoplastonii 


Constituie un grup de peptide și derivați de 
aminoacizi ce se găsesc în urină și sânge și care par a 
etala capacitate naturală în controlarea activităţii tumorale. 
Identificaţi pentru prima dată în urmă cu jumătate de secol 
de dr. Stanislaw Burzynski, acești compuși chimici au fost 
cercetaţi în laboratoarele institutului american ce-i poartă 
numele. Chiar dacă rezultatele de până acum continuă să 
fie oficial considerate  neconcludente, în prezent se 
derulează o fază avansată de studiu clinic care ar putea 
aduce suficiente argumente în favoarea unui nou tratament 
în boala canceroasă și ar atrage atenţia asupra unei terapii 
străvechi - urinoterapia. 


Urinoterapia (amaroli) 


Deși nu-mi este total străină, având două tentative 
de a urma această terapie, am trecut-o la capitolul 
neîncercate încă, întrucât durata prea scurtă nu mă 
îndreptățește să afirm că am experimentat-o, prin urmare 
nici nu pot să împărtășesc prea multe impresii. Am aflat de 
ea citind despre remediile lui Valeriu Popa, Nenea Omu 

fiind adeptul vindecării cu ajutorul urinei. Trecând peste 
senzaţia de repulsie care vine din educaţie și preconcepție, 
cred totuși că este necesară o obișnuire treptată cu terapia. 
Și multă perseverenţă. Problemele mele au fost strict legate 
de gust, de fiecare dată altfel, funcţie de alimentaţie, 
aporturi, dar și de cantitatea și compoziţia lichidelor 
ingerate. Mărturisesc că nici n-am citit foarte multe legate 
de acest tratament pentru a afla soluţii la impasurile în care 
m-am găsit, astfel încât unica metodă folosită a fost 
diluarea atunci când urina era prea concentrată. Dincolo de 
toate, n-a existat insistența, voința, dorinţa, singurele care 
elimină absolut orice impediment. Cred în forța terapiei, 
pornind în primul rând de la explicarea a ceea ce reprezintă 
urina. Ca orice om neinformat, o consideram anterior ca 
fiind un deșeu toxic. După o documentare mai atentă, am 
aflat că ea este în fapt rezultatul dublei filtrări a sângelui de 
către rinichi și reprezintă surplusul de elemente de care 
organismul nu are nevoie la momentul respectiv. Practic, 
sângele își ia exact cantităţile necesare pentru buna 
funcţionare după o schemă extrem de precisă, eliminând 
surplusul. Într-un articol am găsit o abordare metaforică 
sugestivă care mi-a plăcut și anume aceea că urina poate fi 
comparată cu resturile unei mese îmbelșugate. Ea 
constituie un derivat purificat al sângelui, denumit în termeni 
medicali ultrafiltrat plasmatic, o sursă fantastică de nutrienti, 
vitamine, hormoni, enzime, anticorpi, agenţi antibacterieni, 
antivirali, anticancerigeni, ce nu pot fi reproduși. În plus, 
acest fluid biologic de o complexitate formidabilă conţine 

informaţii sofisticate legate de parametrii organismului, 
paleta generoasă nefiind probabil accesibilă în totalitate 
încă științei, în ciuda tehnologiei de înaltă clasă la care 
omenirea are acum acces. La fel cum nu există posibilitatea 
de a cunoaște pe de-a-ntregul bogăţia miraculoasă a 
laptelui matern, imposibil de replicat. De aceea, alăptarea 
constituie un act extrem de necesar în dezvoltarea copilului, 
fapt neglijat din ce în ce mai des de mama modernă. Acest 
produs divin conţine toate elementele necesare noii fiinţe, 
anticorpi pentru consolidarea sistemului imun, dar şi 
informaţii despre eventualele carențe ale noului organism, 
memorate în perioada în care mama și fătul constituiau o 
singură entitate. Compoziţia urinei se schimbă de la un 
moment la altul, fapt certificat prin analizele de laborator. 
Deci, judecând după conţinut, tratarea cu ajutorul ei nu 
poate fi decât un act înțelept și benefic. Pe de-o parte, sunt 
reintroduse elemente biologice sterile care n-au cum să 
aducă vreun prejudiciu, știut fiind că nici o substanţă care a 
fost în sânge nu poate fi dăunătoare pentru persoana de la 
care provine. Pe de altă parte, studiile au relevat faptul că 
datele conţinute de urină privind funcţionarea organismului, 
inclusiv cele referitoare la stările patologice, sunt transmise 
sistemului imunitar pentru a fi luate măsuri de rezolvare. 
Odată introdus în organism, compusul biologic se comportă 
ca un autovaccin, având capacitate de vindecare, dar și de 
întinerire. Mai mult, studiile științifice realizate de-a lungul 
vremii au arătat faptul că fătul consumă urina încă din 

pântecele mamei, ea constituind ingredientul principal al 
lichidului amniotic. 


Urinoterapia este un remediu străvechi menţionat în 
scrieri datate încă înainte de Cristos. Părinţii medicinii 
elogiau efectele sale miraculoase, o recomandau ca 
panaceu, cu ajutorul ei fiind tratate toate afecțiunile, de la 
simple eczeme la boli grave. Poporul indian este de milenii 
un cunoscut practicant al terapiei. În India, ea este, de 
altfel, și recunoscută oficial ca tratament medical. Celebrele 
scrieri străvechi care conţin secretele înțelepciunii indiene 
descriu amaroli (în traducere aproximativă din limba 
sanscrită - nectarul nemuririi) ca fiind un veritabil suflu 
energetic descendent care este transformat în alte forme 
energetice superioare prin profunde și complexe procese 
de transmutatie biologică. 


Descrierile detaliate din cuprinsul acestor tratate 
arată ca benefic consumul părţii centrale a conţinutului 
vezical, evitându-se primul jet care poate mări excesiv în 
timp cantitatea secreției biliare și ultimul, considerat 
descărcat din punct de vedere energetic. Nici medicina 
alopată nu este străină de beneficiile acestui produs, ureea 
fiind parte componentă a unei palete largi de medicamente 
pentru tratarea unei multitudini de afecţiuni, de la cele 
dermatologice până la cancer. Ea este utilizată frecvent în 
situaţiile severe în care rănile nu răspund la niciun fel de 
medicatie. Și la noi, terapia vine din străbuni. Mai ales cei 
care au rădăcini rurale, își amintesc cum bunicii îi îndemnau 


226 


să folosească urina pentru a dezinfecta juliturile (peste care 
se aplica și un strat generos de ţărână pentru a face 
crustă!), să o aplice pe faţă și corp pentru o piele sănătoasă 
sau să o folosească în clătirea gurii în cazul leziunilor 
cavităţii bucale. Pe vremuri, frecvent se făceau masaje cu 
urină în caz de îmbolnăvire sau de mâini congestionate și 
pline de bășici ca urmare a muncilor fizice. Nici industria 
cosmetică n-a rămas indiferentă la avantajele conferite de 
urină, incluzând extractele din ea în multe produse de 
înfrumusețare. Cu toate acestea, una dintre cele mai vechi 
terapii de vindecare, complet naturală, eficientă și fără 
efecte adverse este extrem de puţin cunoscută în zilele 
noastre. De ce oare este ţinută într-un con nemeritat de 
umbră, cu toate că știința i-a confirmat beneficiile? Faptul 
că este complet gratis, la îndemână, că transformă un 
bolnav bun de muls într-un ins care nu mai are nevoie de 
serviciile medicale, să fie oare motivul? Nu-i nevoie să fii 
adept al teoriei conspirației ca să-ţi dai un răspuns corect la 
această întrebare. 


Schemă terapeutică Prof. Dr. John lonescu — 
reputat specialist în biochimie și imunologie 


(sursa informaţiilor: blogul „Nu există boli” realizat de Livia 
Bonarov- consilier în dezvoltare personală) 


Prima etapă a tratamentului alternativ de onco- 
nutriție durează 3 luni. În această perioadă se ţine cura 
naturală de la punctul 1 bazată pe sucuri, timp de 3 zile, cu 

pauză de 7, după care se reia. Efectul este citostatic, dar 
neînsoțit de simptome adverse. În săptămâna dintre curele 
cu suc, timp de 3 zile se iau suplimentele medicamentoase 
de la punctul 2. În restul zilelor, cu excepţia celor în care se 
consumă sucuri, se iau toate suplimentele de la punctul 3. 
Se respectă recomandările privitoare la regimul alimentar și 
de viață. După prima etapă de 3 luni, tratamentul se 
readaptează în funcţie de evoluție. 


1. Cura naturală cu efect de citostatice, trei zile cu 
pauză de o săptămână 


Timp de 3 zile se beau 2 litri pe zi din următoarele 
variante: 
- 1 litru suc de grapefruit cu 2 lingurite de pudră de 
scorțișoară de Ceylon la care se adaugă 2 cm de ghimbir 
pisat; 


Atenţie! Dacă faceţi citostatice, înlocuiți grapefruit-ul cu 
morcov. 

- 1 litru suc de morcovi cu 2 lingurite pudră de turmeric 
În caz de sete, se mai consumă doar un pic de apă alcalină, 
nimic altceva. După săptămâna de pauză se repetă postul 
cu suc de 3 zile. Storcătoarele cu presare la rece sunt de 
preferat celor obişnuite din comerț întrucât păstrează mult 
mai mult din aportul nutritiv al sucurilor; 

2. Suplimente medicamentoase: trei zile/săptămână 


- Acetazolamidă: capsule 250 mg, de 3 ori/zi 


Omeprazol: tablete 10 mg, de 3 ori/zi 
- Metformin: comprimate 500 mg, de 3 ori/zi 


Acetazolamida + Omeprazol + Metformin se pisează și se 
amestecă bine cu o linguriţă de miere. Zahărul din miere le 
va duce direct în celulele tumorale. O celulă malignă are de 
50-100 de ori mai mulţi receptori pentru zahăr. Cele trei 
medicamente pisate nu se iau în fiecare zi, ci doar 3 
zile/săptămână, și nu în zilele în care se ţine cura naturală 
cu efect citostatic. Poate fi utilizată mierea de mană care 
este imediat înghițită de celula canceroasă, păcălindu-se 
astfel bariera de protecţie. 


3, Suplimente zilnice 


- Coenzima Q10 în ulei de cătină de la Hofigal, minim 
300 mg/zi; 


- Vitamina D3 simplă, uleioasă. 10000 Ul/zi (fără alți 
adjuvanţi, cum ar fi calciul); 


- Seleniu organic: 6 capsule/zi, fără zinc, alte vitamine 
sau metale. Zincul hrănește celula malignă; 

- Vitamina C cât mai multă, preferabil intravenos. În 
cazuri grave, în Germania se administrează câte 8 g de 
vitamina C IV, de 3 ori pe zi; 


- GABA (aminoacid): 3 tablete/zi; 


- BCAA (aminoacizi cu catenă ramificată): 10 g/zi. Se 
găsesc la magazinele pentru sportivi, dar e foarte important 
să nu conţină glutamină; 


- Lizină: 2 g/zi; 


- Redigest Plus: câte 3 tablete înainte de fiecare 
masă. Ajută și la curăţarea rinichilor; 


- Ulei de negrilică (Nigella Sativa sau chimen negru), 
intern, minim 30 ml/zi; 


- Spirulină: câte 2-3 g/zi; 
- Ulei de usturoi: 3 capsule/zi; 
- Extract de ceai verde: 500 mg/zi; 


- Șofran: 0,5 g/zi. Se mestecă și se ţine în gură până 
se absoarbe; 


- Acetil resveratrol: 3 capsule/zi; 


- Mumio: 5 g/zi. Se dizolvă 5 g în 500 ml apă plată și 
se beau câte 50 de ml înainte de fiecare masă; 

- 50 ml de suc de iarbă de grâu, preferabil proaspăt 
stors sau din pudră bio; 


Regim alimentar: 


Nu se consumă deloc zahăr și nimic dulce. Nu se 
consumă ouă și nici carne. S-a descoperit în tumorile 
maligne o cantitate mare de metionină, un aminoacid care 
se regăsește cel mai mult în carnea de pește și de pasăre, 
deși e prezentă în tot ce înseamnă proteină animală. Nu se 
consumă fructe de mare, conţin purine și pirine. 


Din lista alimentelor permise fac parte: 
- Tahini (pastă de susan) cu pătrunjel și/sau roșii; 


- Nuci și seminţe de toate felurile, obligatoriu hidratate, 
înmuiate peste noapte în apă filtrată, apoi spălate bine, 
altfel sunt toxice: nuci, migdale, floarea soarelui, cânepă, in, 
susan, etc. Excepţie fac seminţele de dovleac, deoarece 
conțin zinc; 


- Avocado. Conţine grăsimi bune; 


- Unt de cocos, zilnic. Se mănâncă în special 
dimineaţa; 


- Urdă. Nu brânzeturi, acestea conţin cazeinat de 
calciu. Urda e zer, adică albumin-proteină; 

- Soia și năut, în diverse rețete. Atenţie să nu fie 
modificate genetic! Se poate face humus delicios care oferă 
saţietate; 


- Salată de rucola (păpădie), singura verdeață permisă 
alături de pătrunjel; 


- Napi topinambur (nap porcesc); 


- Ciuperci pleurotus, ghebe, agaricus, ganoderma, 
shiitake, maitake, reishi. Ciupercile nu se consumă în exces 
din cauza fierului; 


- Varză, conopidă și broccoli. Zilnic, obligatoriu 150 g; 


- Murături, zilnic. Se poate face mâncare de castraveți 
muraţi; 


- Dovlecei; 

- Gulii; 

- Morcovi; 

- Castraveti; 

- Ardei gras galben și/sau roșu; 
- Roșii; 


- Citrice, exceptând mandarinele și portocalele; 

- Afine, mure, cătină. Afinele trebuie mâncate zilnic, o 
cană, cu excepţia zilelor cu sucuri; 


- Miere de mană. Doar cu cele 3 medicamente și doar 
2 linguriţe/zi! 


- Ghimbir. Cât mai mult. Se poate consuma gingerată, 
din apă filtrată, lămâie și ghimbir proaspete; 


- Ridiche neagră; 

- Ceapă, usturoi. Să nu fie verzi, acestea conțin fier; 
- Piper, boia; 

- Ardei iuți; 


- Obligatoriu curcuma (turmeric) 2  lingurițe/zi şi 
scorțișoară de Ceylon; 


- Doar ceaiurile: verde şi de păpădie (din toată planta); 
- Apă filtrată alcalinizată/ionizată; 


Doar alimentele de pe această listă sunt permise! Fără 
pâine, mămăligă, făinoase, produse care conţin amidon! 
Fără cereale, plante germinate, fulgi de drojdie inactivă sau 
produse apicole precum lăptișorul de matcă, polenul, 
păstura. Acestea conţin factori de creștere și multiplicare 
celulară. Nu este permis niciun fel de lactate cu excepţia 
urdei. De asemenea, nu se iau alte suplimente, detoxifiante, 
de pildă Zeolit sau tărâțe de Psyllium. Acestea anulează 

absorbţia suplimentelor. Complet interzis este și consumul 
de sfeclă roșie care conţine atât zaharuri, cât și fier. 
Celulele maligne folosesc fier, zinc, nichel pentru 
metabolismul lor. Ceea ce se găsește pe listă se poate găti 
la cuptor sau la aburi, se pot face supe sau borșuri. Pentru 
gătitul la aburi se recomandă vasele suprapuse din inox, nu 
aparatele din plastic.Peste 40% dintre bolnavii de cancer 
mor în urma cașexiei. În acest stadiu, celulele tumorale 
devin „deștepte” și trec în fazele III și IV: se hrănesc cu 
glutamină și arginină. Aceasta poate fi prevenită cu ajutorul 
suplimentelor GABA și BCAA. 


Alte recomandări importante: 
Auto-drenaj limfatic 


- Se umflă complet 4-6 baloane normale ca mărime, 
zilnic. Limfa e pusă în mișcare de diafragmă. Suedezii au 
„standardizat” câte 10 baloane de umflat zilnic, ca drenaj 
limfatic pentru bolnavii de cancer. Umflarea baloanelor are 
efectul exersării respirației profunde, la fel ca în yoga. 
Suedezii au măsurat cu substanță de contrast viteza de 
circulaţie a limfei, înainte și după umflarea baloanelor, 
constatând că viteza limfei crește de 15 ori! Drenajul limfatic 
este extrem de important întrucât celulele tumorale moarte 
lizează în limfă, iar în situaţia în care limfa nu circulă se 
blochează cisternele chiliene; 

- „Vindecarea” psihicului, a emoţiilor, schimbarea 
gândirii, o conștientizare mai profundă a naturii noastre 
spirituale; 


- Mișcare zilnică moderată. Mers pe jos 5 km la pas 
obișnuit, nici grăbit, nici prea lent; 


- Colono-hidroterapie; 


- Clisme anale cu bicarbonat, făcute dimineaţa, după 
mersul la toaletă. Sunt preferabile administrării interne a 
bicarbonatului. Se dizolvă 50 grame de bicarbonat (musai 
fără aluminiu) într-un litru de apă caldă. Se face clismă 6 
zile consecutive, apoi 7 zile de pauză. Atenţie! 
Nerecomandat în cazurile de cancer de piele. În aceste 
cazuri se poate aplica local tinctură de iod și canabinol; 


- Toate produsele de îngrijire personală și casă, toate 
produsele care vin în contact cu pielea să fie naturale sau 
bio, fiindcă 70% din ce ajunge în contact cu pielea intră 
direct în sânge; 


- Apa filtrată, care se poate alcaliniza/ioniza acasă. Se 
poate testa nivelul alcalin al apei folosind benzile de 
măsurare a PH-ului. “Pentru apă, cel mai important e 
gândul înainte de a o bea.” (Adrian — Marius Radu); 


Reţete ieftine de alcalinizare/ionizare a apei acasă: 


- Cu bicarbonat de sodiu alimentar fără aluminiu. 
Bicarbonatul de sodiu e foarte alcalin. Dizolvat în apă, o 

alcalinizează. În 230-250 ml apă filtrată (cam un pahar 
obișnuit) se dizolvă aproximativ 600 mg de bicarbonat de 
sodiu fără aluminiu (cam un vârf de cuţit). Se amestecă 
bine cu o linguriţă și se consumă imediat. Nu este 
recomandat consum în exces. Va fi evitat de către 
hipertensivi, deoarece bicarbonatul conţine mult sodiu. 
- Cu lămâie. Se umple un vas cu 1,8 litri de apă 
filtrată. Se taie o lămâie în opt bucăţi și se pune în apă, fără 
stoarcere. Vasul se acoperă și se lasă peste noapte, 8-12 
ore, la temperatura camerei. Se bea un pahar mare, 
dimineața, cu un sfert de oră înainte de micul dejun. Altă 
variantă: la jumătate de litru de apă filtrată se adaugă sucul 
de la jumătate de lămâie stoarsă; 


- Picături alcaline. Conţin minerale alcaline, sunt 
concentrate, rețetele diferă în funcţie de produs, se găsesc 
la magazinele naturiste. Dintre minerale, cea mai intens 
alcalinizantă e turmalina. 


Aceste recomandări sunt pentru toate tipurile de 
cancer. În New York, la clinica Mayo, dr. Katy Bruckner- 
Boieriu, care a făcut parte din echipa de medici care l-au 
îngrijit pe Steve Jobs, tratează cu succes cancerul la sân cu 
șofran. În cazuri grave de cancer, în ultimele stadii, se 
recomandă doar cura de 3 zile cu sucuri și auto-drenajul 
limfatic. 

Capitolul 26 


Scopul principal al religiei nu este de a 
introduce pe om în cer, ci de a introduce cerul 
în om (Lubbock) 


Chiar în ajunul Crăciunului m-am procopsit cu un 
virus gripal. În ultimii cinci ani, nu-mi amintesc să fi fost 
răcită de mai mult de două ori, în faze destul de ușoare. În 
ciuda epidemiilor despre care în sezonul rece se 
comentează cu ton apocaliptic pe toate canalele de știri, eu 
nu mi-am luat niciodată măsuri exagerate de izolare. Sunt 
convinsă că o imunitate ridicată lucrează eficient, astfel 
încât să poată respinge orice atac din interior şi exterior. În 
felul ăsta mă testez. Şi chiar dacă se întâmplă să mă 
îmbolnăvesc, nu-i vreo nenorocire. Este necesar din când 
în când și câte un vaccin natural care să întărească 
armatele de anticorpi. 


Nici de data asta nu am avut o formă severă, dar 
extrem de interesant acum mi s-a părut faptul că am 
sesizat, din punct de vedere al simptomatologiei, exact 
momentul debutului. Ca din senin, am simţit o mică porţiune 
a gâtlejului uscată, iar în scurt timp, căile dintre nas și gât s- 
au inflamat ușor, După manifestare, m-am gândit că ar 
putea fi un atac virotic și nu un guturai, care, după cum 
știm, își trimite de regulă la înaintare o avalanșă de 


237 


strănuturi și transformă instantaneu nasul în robinet. A doua 
zi, secreția nazală devenise deja purulentă și a afectat ușor 
și gâtul. N-au existat dureri de cap, febră, stare proastă, iar 
tusea a fost moderată și de scurtă durată. Într-o săptămână 
episodul era încheiat. Forma fiind una superficială, nu m-am 
tratat cu nimic. Am lăsat corpul să gestioneze situaţia cu 
propriile forțe. Dar, cum nu se putea să lipsească martie din 
post, și-a făcut apariţia și un herpes, de astă dată 
nesemnificativ. O ușoară congestie locală lipsită de pustule 
care a dispărut în doar câteva zile. La final m-am declarat 
mulțumită de capacitatea de reacţie a sistemului meu de 
apărare. Episodul de gripă nu mi-a stricat planurile. Ca în 
fiecare an, am mers în vizită la părinţi. Speram să nu le 
pasez dușmanul. Îi știu pe-ai mei extrem de rezistenți, în 
ciuda vârstei. Nici nu-și amintesc când au fost răciţi ultima 
oară. Din fericire, au rămas și de data asta neclintiți. 


Conform tradiţiei, trecerea dintre ani o sărbătorim 
fiecare la casa lui. Ai mei - singuri, luând masa, privind la tv 
și făcând urări, apoi cazându-se comod la hotel 
plăpumioară. Eu, an de an, la prietena mea, în gașcă destul 
de restrânsă, până după ora unu-două. Acum însă, având 
în vedere gripa ce abia îşi încheiase atacul, am preferat să 
nu merg la party pentru a nu-l pune în pericol pe nepoțelul 
prietenei mele, o mogâldeaţă dulce de doar un anișor și 
ceva. Netratându-mă cu antibiotice, mă temeam că mai 
deţin virusul în stare latentă și nu doream să risc să 
îmbolnăvesc micuțul cu imunitatea încă neconsolidată. 

Sunt singură, așa că am decis să rămân acasă cu copiii 
necuvântători, calzi și iubitori. Și la vremea la care toate 
doamnele aruncau o ultimă privire în oglindă, verificându-și 
ținuta de petrecere, eu îmi puneam o perfuzie cu vitamina 
C, dorind să închei anul apoteotic. Faptul că evoluţia 
maladiei neoplazice este una plină de neprevăzut ar trebui 
să constituie suficient motiv pentru a menţine pe viaţă 
măsurile de precauţie. Boala poate fi învinsă, dar după un 
timp - tradus chiar și în ani, ea poate reapărea dacă te 
întorci la condiţiile care au condus la declanșarea ei. Ca să 
nu mai luăm în calcul faptul că un organism care a încercat 
un gen de derapaj la un moment dat poate experimenta 
oricând asta din nou, pentru că a învăţat cum se face! 


Cercetez cu o privire scurtă conținutul frigiderului. 
Cam nimic de mâncare... Un rest de salată de vinete în 
amestec cu ardei copţi, varză murată și seminţe de floarea- 
soarelui... Ar trebui să pregătesc ceva mai special, e totuși 
noaptea de revelion... Însă nu prea am apetit, nici gânduri 
pofticioase, deci, implicit, nici inspiraţie sau tragere de 
inimă... Acum sunt îndeplinite simultan toate condiţiile 
pentru a demara o campanie no food. Lipsa poftei de 
mâncare și a hranei deja preparate (nu sunt adepta risipei 
de niciun fel), motivaţie suficientă... Deci, dacă am marcat 
sfârșitul anului printr-o perfuzie, ce-ar fi să-l bifez pe cel nou 
printr-un post total?... Măcar șapte zile... M-ar ajuta, având 
în vedere că mă aflu pe ultima sută de metri cu gripa şi ar 
putea să-mi amelioreze și simptomele din zona anorectală, 

despre care n-am habar ce cauză au. E ceva vreme de 
când îmi tot propun să repet experienţa cu nemâncarea, dar 
gândul la primele zile cu migrenă îmi ia de regulă 
entuziasmul. La mai bine de un an de la postul total de 
hrană de trei săptămâni, am mai avut o tentativă. 
Simptomele de detoxifiere au fost atât de crâncene încât la 
finele celei de-a treia zi n-am mai suportat durerea atroce 
de cap și am renunțat. Era într-adevăr cumplită migrena, 
dar probabil că nici frica de boală nu mai era așa mare... În 
ce mă priveşte, voinţa de a trece peste praguri considerate 
greu de depășit este direct proporţională cu motivaţia. În 
momentul în care am conștientizat cu adevărat pericolul 
expansiunii unei maladii dificil de îngenunchiat, nimic nu mi 
s-a mai părut greu, iar punerea în practică mi-a confirmat că 
nu există nu pot, există nu vreau... În schimb, în perioadele 
de relaxare în care m-am culcat cu o ureche pe informaţiile 
călduţe ale unor investigații, gradul de suportabilitate s-a 
șubrezit și el. Ştiu doar de frică... Mă bucur însă că teama 
are în varianta mea doar rol mobilizator, motivaţional și nu 
distructiv, depresiv. Mă îndârjește, nu mă demolează... 
Pentru că nu concep decât că trebuie să fie cum vreau eu, 
nu cum vrea boala!... 


O acţiune izvorâtă din profundă convingere nu are 
nevoie de efort prea mare, greu pare doar un lucru în care 
nu crezi suficient, dar ţi-l impui. Eu trăiesc renunţările firesc, 
fără să mi se pară ceva ieșit din comun. Manifest, probabil, 
și o predilecție nativă. Spre exemplu, nu m-au deranjat 

niciodată lipsurile materiale. Familia mea n-a fost săracă, 
dar nici nu pot spune că ne-am permis orice... lar viaţa are 
suișuri și coborâșuri. Hrana puţină și modestă n-a constituit 
niciodată pentru mine motiv de nefericire. Când foamea 
dispare, nu mai are importanţă dacă te-ai înfruptat din 
caviar sau dintr-o bucată de mămăligă. Senzaţia de 
saţietate e aceeași, doar plăcerea gustului e alta. Aș zice 
chiar că abundența de orice fel îmi dă un sentiment de 
apăsare. Când eram mică și intram într-un magazin 
universal, cele mai mari pe vremea aia, mă simţeam strivită. 
Aș fi putut crede că e o problemă de percepţie, totul părând 
prea mare doar pentru că eram eu prea mică, dar senzația 
mi-a rămas și dincolo de copilărie. Evit și acum să intru în 
magazinele prea încărcate sau prea luxoase. lar dacă în ele 
întâlnesc și vânzători excesiv de amabili care se ţin scai de 
mine, data următoare nici prin faţa vitrinei nu mai trec... Cea 
mai mare disperare o trăiesc la supermarket unde, ce-i 
drept, merg foarte rar pentru unele produse. Fiind foarte 
scurtă, lista ar putea fi rezolvată în doi timpi și trei mișcări 
dacă trepădușii magazinului și-ar vedea de treabă și n-ar 
muta raioanele de colo-colo, ca să mă oblige să le caut. 
Nimic nu poate fi mai obositor pentru mine decât să parcurg 
cu privirea atâta varietate de produse și de preţuri... Și în 
ciuda statisticilor care relevă vânzări crescute urmare 
bâjbâirii clienţilor printre rafturi, eu pun în coș tot doar cele 
câteva chestii de pe listă... Îmi plac încăperile fără multe 
obiecte de mobilier, șifonierele aerisite, frigiderele prin care 
bate vântul. Nu foarte rar m-am surprins pe parcursul anilor 

având un impuls involuntar de ușurare atunci când se 
termină proviziile de prin debara. Mi s-a părut nefiresc să 
tresalt de bucurie că mi se golesc rafturile și am crezut că e 
dorința de ordine. Cu timpul însă am înțeles că e mai mult 
decât atât. E nevoia de simplu, de anihilare a sentimentului 
de grijă pentru viitor. În plus, la cel mult zece-cincisprezece 
ani, simt nevoia să schimb mediul în care mă desfășor, fie 
că e casă sau job, încercând să-mi creez iluzia unui alt 
început. Par a avea datele unui nomad... În schimb, nu la 
fel mă raportez la oamenii pe care îi iubesc. Pe cât de ușor 
îmi e să renunţ la latura materială, pe atât de mult rămân 
ancorată obsesiv în relația cu persoanele faţă de care 
manifest slăbiciune. Asta cred eu că este adevărata 
provocare atunci când se vorbește despre neatașamentul la 
lumesc. Să renunțţi la mâncare, haine, confort material, nu 
cred că implică o prea mare tărie. Dar să renunti la cineva 
pe care îl iubeşti enorm și fără de care crezi că nu poți 
respira, asta da încercare. S-o faci cu iubire totală, cu 
împăcare... Când îţi reușesc performanțe din astea, se 
poate spune că ești oarecum apt să treci în altă 
dimensiune... Să înţelegi măcar un pic decizia Tatălui de a 
sacrifica pe Fiul său pentru a răscumpăra păcatele omenirii 
și să simţi sfâșierea Fecioarei scăldând în lacrimi de sânge 
picioarele lui Isus. Mă declar corigentă încă la acest capitol. 
Dar viața însăși ne modifică prin maturizarea pe care o 
căpătăm trăind fiecare clipă. De aceea, sper ca încet-încet 
să învăţ și această lecţie... Un adevărat credincios nu are 
de ce se teme de momentul trecerii dincolo, în raiul promis, 

unde nu-i durere și nici întristare. Preţuiești viața și te 
străduiești să păstrezi acest dar pentru că este cel mai 
valoros. Prin intermediul lui ai prilejul să te desăvârșești. 
Plus că viața-i frumoasă, chiar dacă în unele situaţii e greu 
de dus... Dar e dureros și inutil să nu te împaci cu gândul că 
la un moment dat ea se încheie... 


Într-o discuţie cu o amică pe tema experimentelor 
mele, bătrâna sa mamă, participantă activă la tot ce 
înseamnă ritual bisericesc, m-a interpelat cam înțepată: 


- Măcar te duci și tu mai des la biserică de când te-ai 
îmbolnăvit? Să te rogi mai mult, să dai un acatist... Sau ești 
credincioasă ca fiică-mea, de acasă... 


Fără să vreau, tonul ușor acid mi-a provocat un zâmbet, iar 
partenerei mele de discuţie o privire oripilată. 


- Mă străduiesc, am răspuns eu împăciuitor, pentru că 
n-aveam chef să intru în malaxorul temelor religioase cu o 
persoană vădit inflexibilă. Ultima remarcă mi-a dat de 
înțeles ce dezbateri contondente pe subiect au loc în acest 
spaţiu între aripa tradiţionalist-fundamentalistă și cea un pic 
mai moderată reprezentată de amica aflată cam la vârsta 
mea... 


În ciuda răspunsului meu de complezenţă, trebuie să 
recunosc că nu fac parte din clubul doamnelor cu pălăriuțţă 
și eșarfă, care, duminică de duminică, trec pragul lăcașului 
de cult din cartier. Şi eu sunt credincioasă de acasă, cum 

plastic s-a exprimat bătrâna doamnă, însă n-avea niciun 
rost să recunosc franc, pentru a nu da ocazia unei polemici. 
Aș fi ieșit sigur șifonată rău, argumentele mele cedând 
dintru început ca o pojghiță subțire de gheaţă sub razele 
soarelui atotputernic. 


Nu consider că un credincios e mai puţin vrednic 
dacă nu participă la slujba religioasă. Am întâlnit oameni 
minunati a căror viață este condusă numai de iubire și care 
nu tocesc pragurile bisericii. La fel cum am remarcat cu 
stupoare chiar în incinta lăcașului de cult oameni 
manifestându-se dușmănos între două semne ale crucii... 
Credinţa este ceva extrem de intim pentru care nu avem a 
da vreo explicaţie... lubește-l pe aproapele tău ca pe tine 
însuţi... În ce măsură înţelegem ce reprezintă această 
poruncă și cât de mult ne străduim să o punem în practica 
de zi cu zi? Nu-i o soluție să mergem duminica la biserică 
doar pentru a ne face că facem. Divinitatea nu cred că este 
impresionată de prezenţa la condică. 


Din păcate, există prea mult pragmatism, 
mercantilism și fățărnicie acolo unde ar trebui cultivate 
virtuțile și puterea exemplului. Nu există ocazie când merg 
într-o biserică să nu remarc discrepanța dintre vorbă și 
faptă, ceea ce-mi dă un fior de neplăcere. Cum e să 
propovăduieșşti simplitatea, umilința, modestia, renunţarea 
la cele lumești, după care să te urci într-un Mercedes 
ultimul tip condus de un amploaiat care-ţi cară servieta? 

De aici și vorba românului care spune să faci ce spune 
popa, nu ce face el... 


De cealaltă parte, credincioși aspiranţi ai unui loc în rai fac 
mătănii până la pământ, implorând clemenţă și promițând 
îndreptare, dar nu se sfiesc să te împroaște cu vorbe de 
ocară dacă în aglomeraţie se întâmplă să-i înghiontești un 
pic din greșeală. Aceste lucruri mă întristează, motiv pentru 
care prefer să nu-mi dau prea des prilej să le văd. 

Capitolul 27 


Ești singur numai atunci când nu mai ai nimic 
să-ţi spui (Tudor Mușatescu) 


În intimitatea casei mele pot spune că am petrecut 
cel mai grozav revelion din viața mea. Un scurt răstimp 
căruia i-am acordat, în sfârșit, adevăratele valenţe în care 
eu cred... Pentru mine, puntea dintre ani este moment de 
rememorare tihnită a anului care se sfârșește, mulțumindu-i 
lui Dumnezeu că mi-a mai dat timp să iubesc, să mă bucur, 
să mă necăjesc... Ca orice optimist, îmi îndrept gândul și 
spre viitor, însă mă păstrez realistă și evit să fac planuri. 
Multora li se poate părea cel puţin trist să petreci astfel 
noaptea dintre ani. Nu e cazul meu. În primul rând, nu sunt 
singură. E Dumnezeu cu mine și chiar simt asta. Apoi sunt 
căţeii și bătrânul meu motan. Prezenţa lor mă umple de 
bucurie, pur și simplu. Cei care iubesc fără limită 
necuvântătoarele mă pot înțelege. Nu în ultimul rând, de 
când mă știu m-am simţit bine în tovărășia mea. În 
copilărie, îmi petreceam mare parte din timp jucându-mă 
singură cu păpușile, scriind, citind sau colorând. larna — în 
apropierea sobei, ascunsă sub o masă înveșmântată într-o 
țesătură fină cu poale până aproape de pământ, vara — sub 
un copac mare și umbros din bătătură. Și am rămas toată 
viaţa cu aceleași apucături. Ador să fac lucruri de una 
singură, în liniște, cu calm. Poţi sta cu mine în timp ce mă 


246 


îndeletnicesc cu ceva și să constaţi că nu scot niciun cuvânt 
cât e ziua de lungă. Cântăresc totul de mai multe ori, întorc 
lucrurile pe toate feţele, decid și mă răzgândesc de trei ori 
în cinci minute. Vorbesc cu mine în gând. Sunt un minunat 
interlocutor... Prezenţa cuiva mă perturbă și mă obosește. 
Ca să nu par ostilă, de multe ori mă simt obligată să 
interacționez. Copilărind la ţară, expresii de genul “ De ce 
taci, ţi-a mâncat pisica limba?”, “Fii și tu mai prietenoasă, o 
să creadă lumea că ai trăit în pădure...” mi-au favorizat 
probabil dezvoltarea unui gen de culpabilizare pe fond de 
tăcere. Ea s-a transpus cel mai adesea într-o obsesie 
apăsătoare de a iniția și întreține conversații de 
convenienţă, doar ca să înlocuiesc liniștea cu niște cuvinte. 
Nu cred că m-a interesat ce cred sau spun alţii despre 
mine, am fost întotdeauna în forul meu interior rebelă și 
excentrică. Dar conformismul de fier al educaţiei m-a obligat 
din fragedă pruncie să reflectez îndelung la expresii cum ar 
fi: așa trebuie, așa e bine, așa e ca lumea. Ascultătoare și 
dornică de a nu-mi dezamăgi părinţii, mi le-am însușit de 
asemenea manieră încât mi-am sufocat într-o anumită 
măsură propria voce interioară. Experiențele de viață din 
ultimii ani m-au schimbat și în această privinţă. lată încă un 
motiv pentru care sunt recunoscătoare bolii. Am învăţat să 
mă preţuiesc mai mult și să mă judec mai puţin. Dacă sunt 
în dispoziţie vocală sau am o pasă de muţenie, nu-mi mai 
bat capul. Se presupune că ar trebui să fiu luată așa cum 
sunt, cu plusurile și minusurile mele. Așa cum și eu îi iau pe 
ceilalți. Chiar și cumpărături îmi place să fac tot de una 

singură. Sunt genul care poate sta o jumătate de oră cu 
ochii-ntr-o vitrină, întrebându-se dacă fusta aia plisată s-ar 
asorta la ghetuţele trendy ce zac uitate în pantofarul din 
hol... Nu mă plictisesc cu mine şi-mi ofer răgaz să fac 
lucrurile pe îndelete, cu așezare și temei. Și cum prezența 
celor din jur mă solicită semnificativ, când acumulez prea 
mult, simt nevoia să mă însingurez pentru a restabili 
echilibrul. 


kkkkk 


Ca de obicei, primele trei zile de post au fost 
îngrozitoare. În primul rând migrenă cumplită. Există 
persoane care în detoxifiere suferă de friguri, dureri de 
încheieturi, erupții cutanate... Cred că aș fi preferat oricare 
dintre aceste simptome, dar deh... fiecare cu tarele lui. Am 
remarcat că durerea de cap devenea o idee mai suportabilă 
dacă mă străduiam să mă mișc măcar cât să fac un ceai. 
Dar când îţi bubuie creierii, nu prea poţi nici să te ridici la 
verticală, dară-mi-te să mai și execuți câte ceva... Chiar și 
așa, am tras de mine să fac zilnic clisma și spălătura intimă, 
extrem de importante în eliminarea toxinelor și în ușurarea 
durerilor de orice fel. În prima zi am folosit infuzie de 
năpraznic, a doua zi apă cu lămâie. În timpul celei de-a 
treia zile s-a manifestat un vârf al simptomelor, la migrena 
pe alocuri  paroxistică adăugându-se  imobilizarea 
încheieturilor, senzaţia de inflamare a întregului organism, 
dureri amplificate în zona dorsală, stare de slăbiciune, 
transpiraţie, puls alert, palpitații... 

De această dată însă mi-am propus să nu mă mai 
înec precum tiganul la mal. Cu mari eforturi de voință am 
realizat clisma cu infuzie de scumpie din cea de-a treia 
seară. La scurt timp după aceea am primit răsplata pentru 
tot calvarul. Durerile mi-au fost luate cu mâna și m-am simtit 
ca un bebeluș. Senzaţie de foame în primele trei zile? Nici 
nu s-a pus problema la cât de rău mi-a fost! Când mi-am 
revenit, deja organismul se obișnuise cu lipsa hranei, 
organele fiind în leneveală. De regulă, de aici încolo, 
foamea nu mai constituie o provocare... A patra zi m-am 
simţit plină de energie, pe care am exploatat-o făcând două 
drumuri de la piaţă cu sacoșe doldora, plimbări cu câinii, 
diverse alte treburi prin gospodărie. Am încheiat ziua cu o 
curățare cu apă în amestec cu borş de putină (100 ml borş 
la 1 litru de apă), pentru regenerarea florei. În a patra 
noapte m-am confruntat cu niște crampe înfiorătoare pe 
tendoanele gambelor și în mușchii situaţi în profunzime. 
Plimbatul prin cameră și masajul n-au ajutat prea tare, 
motiv pentru care am apelat la acupunctura de criză, adică 
înțepături multe și repetate cu un ac fin și lung, obligând 
mușchii să se detensioneze. Noroc că episodul a fost 
singular. Pe perioada postului am remarcat faptul că multe 
din lichidele ingerate nu se mai elimină sub formă de urină. 
Nevoile corpului fiind foarte mari, inclusiv o parte din lichidul 
folosit la clismă este resorbit prin pereții intestinali. La 
inspiraţie, în serile care au urmat am folosit pentru curățare 
bicarbonat de sodiu 2 linguri la 3 litri de apă, apă cu ulei de 
cocos (am introdus întâi o seringă de 10 ml de ulei după 

care am pompat apa din irigator) și din nou năpraznic, borș, 
mușeţel, zeamă de lămâie. 


Primele șapte zile au trecut și, simțindu-mă în formă, 
am decis să mai continui cu încă șapte. În a opta însă, fiind 
obligată să gătesc mult și bun, am trăit urmare avalanșei de 
stimuli o senzaţie puternică de foame, poftă și limită a 
organismului. Nedorind să renunţ la post, am băut o cană 
de apă cu zeamă de lămâie și o linguriţă de miere, 
depășind momentul critic. După 14 zile cântăream 46 de kg, 
deci pierdusem în acest răstimp cam 4-5, nu mai mult... 
Deși eram vizibil slabă, dar nu slăbită, am decis să merg 
mai departe, dar să întrerup de îndată ce simt că nu se mai 
poate. Ştiam că pe măsură ce se înaintează în post 
pierderea în greutate e din ce în ce mai redusă. Îmi 
stabilisem un prag pe la 45 de kg, mă gândeam să nu cobor 
totuși sub el. Aproape în fiecare seară am făcut băi fierbinţi 
de șezut cu infuzie concentrată de năpraznic, iar din a treia 
săptămână am remarcat ușoara estompare a durerii 
anorectale. Asta mi-a dat un impuls de voinţă. Paradoxal, în 
această ultimă perioadă, energia mea a crescut, iar starea 
generală a fost fără cusur. Somn odihnitor, tensiune 
arterială normală. Ușoară și energică, prindeam viteză de 
raliu, astfel încât nu era simplu să ţii pasul cu mine. După 
21 de zile mă simțeam bine, deși puteam fi cu lejeritate 
aleasă să reprezint imaginea unui lagăr de exterminare... 
Contrar estimărilor mele, am pierdut 3 kg în ultima 
săptămână. Cu 15 kg sub înălțime, sunt definiţia fidelă a 

unui biscuite-n dungă!... Până și eu, care manifest admiraţie 
și maximă toleranţă pentru trupurile silfide și filiforme, mă 
consider prea străvezie la 43 de kg... De vină cred că sunt 
oasele mele masive. Cunosc persoane cu 20 de kg sub 
înălțime și despre care nu se poate spune că arată rău. Au 
osatura fină, nu atârnă scheletul greu la cântar. Noroc cu 
anotimpul, că mă ascund sub un maldăr de haine pentru a 
nu avea parte de remarcile cunoscuților... 


Îmi propusesem să mă întorc din post cu măcar o 
săptămână doar de sucuri. Morcov, varză românească, 
grapefruit, lămâie. Însă în ultimele zile m-a încercat un dor 
mistuitor de mămăligă cu usturoi. Mă obseda de-i simțeam 
mirosul în nări... Când am încheiat cele 21 de zile îmi 
pierdusem total elanul pentru sucuri. La licorile din legume 
nu prea mă trage inima în general, nu numai acum... În 
prima zi am luat dimineaţa un pic de supă chioară, apoi am 
adăugat și legume pasate. Domile...bine-i să postești, dar 
bine e să și mănânci! Deja a doua zi nu m-a mai răbdat 
pipoțica și am purces să-mi satisfac dorința. Inutil să 
precizez faptul că mămăliga cu usturoi n-a fost nicicând mai 
gustoasă... Păream a fi moderată și nepofiticioasă și chiar 
mă bătea gândul să trec totuși pe sucuri odată ce mi-am 
satisfăcut caprițul. Dar n-am apucat să-mi termin gândul că 
brusc am simţit nevoia imperioasă de a mânca supă de 
fasole uscată. Din acel moment, am început să trăiesc ceva 
ce n-am mai experimentat anterior: o senzaţie nestăpânită 
de foame și dorința de a mânca în ciuda instalării stării de 

saţietate. Impresia că organismul meu e un sac gol ce 
necesită umplere imediată. Îndesam cu nemiluita până să 
mă revărs și doream cu disperare să mănânc în continuare. 
Mi-aş mai fi atașat un stomac, dacă ar fi fost posibil... Și nu 
voiam altceva decât fasole. Înainte de a savura ultima porţie 
am realizat că tot asta îmi doresc, nimic altceva, și am pus 
la foc o altă fiertură. Seara, adormeam cu minunatul gând 
că la trezire voi mânca din nou. Fasolea devenise drogul 
meu...O săptămână încheiată, dimineaţă, prânz și seara 
efectiv m-am umflat de fasole. Tranzitul nu mi-a pus 
probleme, scaunul instalându-se chiar din a doua zi, fără 
dificultate. Dar la ce cantități am putut să înfulec, doar 
clismele s-au dovedit a fi salvatoare. Aveam momente în 
care, pur și simplu, nu mai puteam respira, atât de încărcat 
era sistemul digestiv... Asta a fost o revenire din post ce 
fără urmă de dubiu se poate înscrie la rubrica „Așa nu!'. De 
ce aceste manifestări de neţinut în frâu? A fost un soi de 
bulimie sau organismul a fost supus unei extreme? 
Judecând după pofta nesfârșită de fasole, aş înclina să 
cred că organismul reclama niște nevoi imediate de 
proteină. Este posibil să-și fi consumat ceva din rezerve în 
ultima etapă, știut fiind că stocul de proteine este atacat 
abia după ce se termină glucidele și aproximativ 90% din 
lipide. Organismul meu nu s-a mai confruntat cu o astfel de 
situație, iar creierul a acţionat sub impuls, dictând 
restabilirea neîntârziată a normalităţii. S-ar putea ca a doua 
oară în aceleași condiţii reacţia să fie diferită. Sau poate că 
n-ar fi de dorit un test similar, cine știe... 

Capitolul 28 


Celor fără minte nu vorba le este învăţătură, ci 
nenorocirea (Democrit) 


Până în urmă cu vreo zece ani, monoglutamatul de 
sodiu reprezenta pentru mine un termen necunoscut, la fel 
ca aproape toată lista de substanţe ciudate consemnate pe 
etichetele produselor. Ca orice persoană de bună credinţă, 
îmi lăsasem soarta în mâinile altora, considerând că legile 
mă protejează. Nu aveam dimensiunea intereselor imense 
pe plan mondial, inclusiv de ordin financiar. Nu înțelesesem 
că acțiunile legate de viața mea trebuie trecute și prin filtrul 
din dotare. Eram o biată oiță ce mergea cuminte cu turma. 
Până în momentul în care viața m-a obligat să învăţ ce e 
monoglutamatul de sodiu pe propria piele. 
Cam cu vreo cinci ani înainte de menopauza declarată 
oficial am observat că nu mai funcţionez la fel ca înainte. 
Kilogramele au început să se acumuleze, deși făceam 
eforturi să mănânc puţin. Starea generală, fizică și psihică, 
se deteriora, iar eu nu înţelegeam ce se întâmplă. Nu mă 
știam a avea probleme importante de sănătate, iar 
rezultatele analizelor periodice uzuale nu relevau ceva 
demn de luat în seamă. Cu toate astea, eu nu mă simțeam 
bine. Medicii cărora m-am adresat în acea perioadă mi-au 
sugerat diverse, inclusiv investigaţii mai complexe, dar 
niciunul nu s-a gândit că premenopauza ar putea juca vreun 

rol. Unul dintre simptomele cele mai neplăcute și greu de 
neglijat era legat de retenţia de lichide. Îl mai trăisem și 
anterior, dar nu la această dimensiune. Mai nou, retenţia 
era combinată cu un soi de alergie. Aveam dimineţi în care 
corpul meu era “ursuleț”. Mâinile erau atât de umflate încât 
nu puteam îndoi falangele, picioarele - trunchiuri de copac, 
iar faţa - o lună plină cu semne de pernă și linii de cearcăn 
până la genunchi. Pleoapele umflate, căzute peste ochi, 
senzaţie de mâncărime pe partea lor interioară, buzele 
umflate ca două băști (vorba memorabilă a comicului Doru 
Octavian Dumitru), capul confuz, stare migrenoasă, privire 
în ceaţă, furnicături pe sub piele și sensibilizare a unor 
zone, ca și cum epiderma ar fi suferit de pe urma unor 
arsuri. Alimentaţia mea era neschimbată, de aceea nu 
înțelegeam ce anume conducea la starea dezastruoasă. 
Am redus sarea, dar problema a rămas nerezolvată. În 
timp, credinţa că sarea ar fi fost cauza exclusivă a început 
să se zdruncine. Ea contribuia la proasta gestionare a 
lichidelor din organism, dar componenta alergică venea din 
altă direcţie. Continuând observaţiile, am remarcat că atunci 
când în meniu aveam o mâncare cu adaos de vegeta, 
starea mea scăpa de sub control. M-am gândit că ar putea 
fi o alergie la o componentă din vegeta, pentru că era ilogic 
să dau vina pe legume. Le consumasem ca atare în alte 
ocazii și nu mi-au dat motiv să le incriminez. De pe eticheta 
de vegeta n-am înțeles prea mare lucru. Denumiri de 
substanțe, unele cu iz exotic, care nu-mi spuneau nimic. 

Fără nici o legatură cu situația descrisă mai sus, în 
aceeași perioadă mi-am amintit că în urmă cu câţiva ani mă 
supusesem unei electrosomatograme. Era la vremea aia un 
procedeu destul de nou pe piaţă. El dă indicii asupra unor 
probleme de sănătate deja existente, dar și atrage atenţia 
asupra unor posibile riscuri pentru viitor. În occident se 
apeleaza mult la această investigaţie total neinvazivă, astfel 
încât medicul să-și poată face o imagine asupra stării 
generale a pacientului. La noi (în străinătate nu știu!), 
examinarea cu somatograful are drept urmare și sugestia 
privind utilizarea unor produse naturiste sau procedee non 
invazive care să conducă la normalizarea stării de sănătate, 
de multe ori chiar prin rețeaua respectivei clinici(!) La 
vremea la care am făcut eu acest test, medicul mi-a explicat 
rezultatul și n-a încercat să-mi vâre nimic pe gât. Îmi menţin 
părerea bună despre electrosomatogramă, cu condiţia ca 
aparatul să fie unul performant, medicul care interpretează 
datele să fie foarte bine pregătit și să nu existe acest interes 
direct de a vinde anumite produse. Poate par deplasată, 
însă și în ograda naturistelor și non invazivelor s-a construit 
o industrie meschină și aș fi deranjată să fiu cumva 
condiționată să accept niște produse frumos ambalate din 
plante pe care le pot culege gratis de pe izlaz! Țineam 
minte că per total rezultatul fusese bunișor. Ceva legat de 
tensiunea arterială și niște semne de dezechilibrare 
metabolică. Cum nu-mi mai aminteam prea bine ce și cum, 
curiozitatea m-a mânat să caut rezultatul 
electrosomatogramei prin hârtiile vechi. 

La secţiunea precauţii legate de conduita alimentară erau 
consemnate, pe lângă o listă de alimente nebenefice, trei 
elemente: alcoolul, cafeaua și monoglutamatul de sodiu. 
Despre primul știam. Niciodată n-am putut să beau mai mult 
de un deget de tărie dintr-un pahar de mărime modestă, 
fără să trag ponoase... Mi se înroșeau urechile și obrajii, 
după care mă alegeam cu o migrenă. Din acest motiv, toată 
viața n-am consumat alcool decât ocazional și în cantităţi 
mici. Cafeaua nu mi-a priit niciodată, urmare tendinţelor 
mele hipertensive. Monoglutamatul de sodiu, însă, l-am 
trecut total cu vederea. Spre rușinea mea, n-am avut nici 
măcar curiozitatea de a mă informa ce este, unde se 
găsește, cum poate fi evitat. Asta înseamnă să fii comod, 
să iei lucrurile ca atare, să mergi în virtutea inerției, să 
trăiești în epoca informaţiei, dar total în necunoaștere. Dar 
acum monoglutamatul avea deja o sonoritate, mi-a aprins 
un beculeţ. Îl mai văzusem undeva: pe pachetul de vegeta. 
Am început să mă informez în privinţa lui și am descoperit 
lucruri menite să sperie. 


Monoglutamatul de sodiu, glutamatul monosodic, 
MSG, E 621 sau sarea chinezească constituie denumiri ale 
aceleași substanţe sintetice. Este obţinută industrial din 
culturi bacteriene sau prin fermentarea vegetalelor și e 
utilizată pe scară largă ca aditiv cu rol de amplificare a 
gustului. Glutamatul este un derivat al acidului glutamic și 
există în mod natural în corpul nostru. Se găsește în laptele 
matern, făcându-l probabil irezistibil pentru puiul de om. 

De asemenea, există în mod natural în multe 
alimente: ciuperci, alge, roșii, ouă, carne, pește, etc.. 
Existând în natură și făcând parte din structura noastră, e 
clar că rolul MSG organic este unul bine definit. El 
stimulează centrii nervoși, producând plăcerea care să 
acompanieze hrănirea. Este implicat în funcţii cognitive, 
cum ar fi învățarea și memorarea, are rol important în 
metabolismul celular și în eliminarea excesului de azot din 
organism. Este cel mai abundent neurotransmiţător 
excitator din sistemul nervos. Transportorii de glutamat se 
găsesc în membranele neuronale și ale celulelor gliale și 
duc rapid glutamatul din spaţiul extracelular în interiorul 
celulei. În leziuni cerebrale, aceștia pot lucra în sens invers 
și glutamatul în exces se acumulează în afara celulelor. 
Acest proces determină ionii de calciu să pătrundă masiv în 
celule, ceea ce conduce la apoptoza neuronului, procesul 
fiind numit excitotoxicitate. Este asociată cu accidentul 
vascular cerebral, scleroza amiotrofică, autismul, epilepsia, 
paralizia spastică, unele forme de retard mental și boala 
Alzheimer. 


Deși se mai numește și sarea chinezească, 
monoglutamatul a fost descoperit de un japonez pe la 
începutul secolului 20 și extras din alge. Adăugată 
mâncărurilor, această substanță a dovedit că le sporește 
gustul, făcându-le extrem de ispititoare pentru papilele 
gustative. Încet-încet, slăbiciunea pentru gustul delicios a 
început să fie exploatată pe scară largă. 

Astfel, fabricarea monoglutamatului sintetic a luat 
dimensiuni uriașe, astăzi această industrie de miliarde de 
euro pe an constituind procedeul prin care omul este 
ademenit să mănânce mult, devenind sclavul consumului 
exagerat. În plus, cu cât hrana devine mai săracă din punct 
de vedere nutritiv, cu atât monoglutamatul câștigă mai mult 
teren. Utilizarea acestui aditiv alimentar este legiferată, el 
fiind permis în anumite limite considerate nepericuloase 
pentru organism. În acest fel, sub denumirile consacrate 
sau sub paravanul altor formulări, monoglutamatul poate fi 
găsit pe aproape orice etichetă de produs supus unui tip de 
procesare. Motiv pentru care, de regulă, tot ce cumperi din 
comerț este mult mai gustos decât ceea ce gătești în 
propria bucătărie doar cu condimente naturale. Și ca să nu 
cumva să scapi din laţul plăcerii de a mânca, în UE sunt 
acceptate și omologate peste 300 de E-uri care fac 
produsele savuroase și greu perisabile. Oamenii de știință 
însă au observat în urma cercetărilor faptul că MSG poate 
duce la prejudicierea celulei neuronale prin supraexcitarea 
ei, efectul cumulându-se în timp. Între simptomele pe care 
le poate genera consumul peste limite al glutamatului 
monosodic se numără: dureri de cap, palpitaţii, dureri în 
piept, bufeuri, amorţeală, furnicături sau înroșire a unor 
zone ale corpului, greață, slăbiciune. Uriașa industrie 
alimentară a căutat să contracareze aceste rezultate, 
încercând să convingă că monoglutamatul nu duce la 
îngrășare și nu prezintă niciun risc pentru sănătate. Că 
MSG constituie o cauză, chiar indirectă, a obezității, nu cred 

că mai încape îndoială. Gustul bun ajunge să fie un drog 
care te face să nu te poţi opri din mâncat. Fiecare dintre noi 
s-a recunoscut măcar o dată în reclama cu doamna 
rotunjoară bine care nu prididește să ducă la gură hulpav 
toate  bunătăţile de pe masă, privind satisfăcută 
medicamentul care îi ajută digestia... Știința și realitatea ne 
arată că omul nu are nevoie de multă hrană pentru a 
funcţiona corect. Și eu, prin experienţa proprie, mi-am 
demonstrat asta. Organismul nostru beneficiază de o 
diagramă perfectă și niște pârghii incredibile prin care o 
reglează. Este important ca omul să mănânce corelat cu 
activitatea fizică pe care o desfaşoară, dar natural și foarte 
divers pentru a-și asigura o paletă largă de elemente de 
bună calitate. Și atunci pentru ce ar fi necesară o substanţă 
cum este monoglutamatul sintetic? Pentru a nu ne putea 
opune dorinței de a trăi plăcerea prin delicii culinare? 
Pentru a risca să plătim mâncatul cu sănătatea, în condiţiile 
în care nimeni nu se poate pronunţa cu certitudine asupra 
implicaţiilor complexe legate de acest ingredient? Sunt cu 
adevărat beneficiile și în contul nostru sau doar în cel al 
industriilor care ne exploatează slăbiciunile? La fel ca și în 
cazul industriei medicamentelor, eu cred că nu interesează 
pe nimeni cu adevărat dacă omul câștigă sau pierde din 
asta. Important este profitul. 


De aceea cred că-i necesar ca fiecare dintre noi să 
devină mai suspicios, mai circumspect, să se informeze și 
să-și folosească propriul creier pentru a decide binele 

personal, încercând astfel să evite pe cât posibil postura de 
sclav care primește indicaţii și sugestii “dezinteresate” ce 
apă să bea, ce mâncare să mănânce, ce haine să îmbrace, 
în ce dumnezeu să creadă. Astfel încât tot ce câștigi 
muncind de dimineață până seara să servească altor 
interese, nu propriei cunoașteri și dezvoltări spirituale. 
Marea dramă a zilelor noastre este aceea că prin consumul 
exagerat de produse procesate cantitatea cumulată de 
MSG forțează limita de suportabilitate a organismului. 
Adică, însumând dozele legale din fiecare produs, depășim 
granița de toleranţă a corpului, punându-l în dificultate. 
Consider firesc să ne bucure mâncarea, dar a biciui 
permanent celula neuronală cu plăceri induse chimic ne-ar 
putea aduce dereglări ale căror cauze le putem căuta mult 
și bine împreună cu armate de medici. În ce mă privește, 
aceste probleme şi-au arătat colții în condiţiile 
premenopauzei, perioadă în care sistemul hormonal — pilon 
principal de susţinere a întregii activități a organismului — a 
intrat în declin. Drept consecinţă, imunitatea a scăzut, stilul 
de viață aducându-și din plin contribuţia, iar organismul s-a 
declarat depășit. De ce nu m-am resimţit de-a lungul anilor, 
în ciuda alimentaţiei la voia întâmplării? Cred că, deși 
funcționăm ca un ceasornic fără cusur, avem capacitate de 
adaptare, mai ales în condiţiile în care sistemul imunitar se 
află la datorie, odihnit și cu forțe proaspete. lar în perioada 
tinereţii, beneficiem de atuuri care ne ajută să ne menţinem 
pe linia de plutire. Când imunitatea lasă garda jos, lucrurile 
scapă de sub control. Pe de altă parte, cred că este vorba 

și de cumul. Are și organismul răbdarea lui în privinţa 
nesăbuinţelor noastre... 


Apoi... nu s-a manifestat în modul violent care mi-a 
atras într-un târziu atenţia, însă câte din migrenele mele 
insuportabile din trecut rămase fără cauză decelabilă n-or fi 
fost pricinuite de porcăriile pe care le îngurgitam fără 
discenământ? Nu voi afla niciodată...Știu că în zilele 
noastre a mânca sănătos a devenit imposibil. Pământul 
iradiat, secătuit de vlagă prin utilizare excesivă și chimizare 
sistematică, aerul poluat, ploile acide sunt doar câteva 
dintre motivele care fac ca hrănirea complet organică să 
devină un deziderat de neatins. Stilul de viață sănătos s-a 
transformat într-o Golgota, într-o luptă cu morile de 
vânt. Ceea ce știu însă sigur este că se poate mânca mai 
puţin nociv, dacă acordăm un pic de atenţie și efort 
suplimentar, și vom fi răsplătiți printr-o stare bună de 
sănătate. Cât privește costurile mari ale hranei bio, în 
România lucrurile nu stau chiar atât de rău. Ar trebui să ne 
bucure faptul că ţara noastră, înapoiată așa cum e, prezintă 
încă avantajul unei agriculturi rudimentare de tipul micii 
gospodării unde mulți dintre cei din mediul rural nu s-au 
dedat la practicile cu chimicale. Și încă n-au fost 
înregimentaţi de regulile globalizării. Astfel, mai poţi găsi 
prin persoane de încredere țărani care vând câte ceva din 
ograda proprie pentru un bănuț, de multe ori foarte modest, 
bucuroși că le iei produsele chiar din bătătură... 

Dar, spre satisfacția și prosperitatea coloșilor 
internaţionali, snobismul și comoditatea ne îndreaptă pașii 
spre marile lanţuri de magazine, de unde, pe mai mulţi sau 
mai puţini arginţi, ne cumpărăm și savurăm intens boala 
frumos ambalată. Apoi, ne îndreptăm inevitabil spre 
sistemul medical pentru a cotiza și, dacă ne mai rămâne 
ceva, îl dăm popii pentru îngropăciune. De aceea, invitaţia 
mea către dvs, semenii mei, este aceea de a vă informa 
din surse diverse și cât mai credibile în legatură cu toate 
capitolele importante ale vieţii, iar apoi de a trece toate 
datele prin filtrul propriei gândiri. În felul acesta, puteţi avea 
șansa de a descoperi adevărul care vi se potrivește. 

Capitolul 29 


Totul e relativ (Einstein) 
Substanțe considerate contraproductive în cancer 


Există unele elemente care, pe cât de benefic se 
manifestă în cazul omului sănătos sau cu boli diverse din 
spectrul nemalign, pe atât de periculos se etalează odată 
ce se instalează un cancer. 


Zaharidele 


Cunoscute și sub denumirea de glucide, zaharuri, 
carbohidrați sau hidraţi de carbon, ele constituie compuși 
organici ce joacă diferite roluri în funcţionarea organismelor 
vii, fie că sunt plante sau animale. Există sub formă de 
carbohidrați simpli numiţi monozaharide (glucoză, fructoză), 
dar și sub aspect mai complex, ca oligozaharide (zaharoză, 
lactoză,  maltoză) și polizaharide (amidon, glicogen, 
celuloză). Carbohidraţii reprezintă sursa principală de 
energie pentru organismul uman, producând 4 calorii pe 
gram. Zaharozele sunt implicate, între altele, în sistemul 
imunitar, reproducere, dezvoltarea organismului, 
coagularea sângelui, iar din punct de vedere fiziologic și 
biochimic constituie materie primă în sinteza altor compuși 
ca proteinele, lipidele, acizii organici. 


Orice om sănătos ar trebui să-și controleze 
cantitatea de zaharuri pe care o aduce ca aport zilnic, astfel 

încât aceasta să fie bine corelată cu nevoile organismului. 
Tot surplusul se stochează, motiv pentru care este 
binecunoscut faptul că dulciurile îngrașă. De asemenea, 
calitatea glucidelor contează, cele simple, rafinate conţinute 
de zahăr, făina albă, cartofi, au un efect puternic și imediat, 
obligând pancreasul să intervină cu o cantitate sporită de 
insulină pentru a reduce valorile glicemice. De aceea, ar fi 
de preferat zaharurile din cerealele integrale, fructele nu 
foarte dulci, nuci, alune, care sunt mai complexe și se 
eliberează gradat. 


În cazul unui cancer instalat, lucrurile se schimbă. 
Tumorile se hrănesc cu glucoză și fructoză, ceea ce 
înseamnă că este de dorit ca zaharurile să fie drastic 
limitate. Celula sănătoasă nu este prejudiciată, ea având 
abilitatea de a transforma grăsimile în combustibil 
energetic, caracteristică ce lipsește celulei maligne. 


Glutamicele (cisteină, glicină, glutation, 
glutamină, acid glutamic, glutamat) 


Un alt combustibil metabolic major implicat în 
fermentare în celula canceroasă este glutamina, un 
aminoacid neesenţial aflat din abundență în organism, 
obținut de acesta prin catabolizarea proteinelor. Cei mai 
mari consumatori de glutamină sunt celulele intestinale 
(pentru a păstra integritatea mucoasei), ale rinichilor (în 
vederea mentinerii echilibrului acido-bazic), celulele 
imunitare și cele canceroase. Se află în strânsă legătură cu 

glutamatul — sare a acidului glutamic — considerat cel mai 
abundent neurotransmiţător excitator din sistemul nervos. 
De asemenea, stimulează producţia de glutation al cărui 
precursor este cisteina. Fiind considerat benefic sistemului 
imunitar, glutationul este adesea recomandat în boala 
neoplazică. Însă, cercetările au relevat faptul că starea de 
redoză este menţinută în interiorul celulei canceroase cu 
ajutorul acestei substanţe care îi conferă posibilitatea de a 
se apăra de atacurile din afară, inclusiv radiaţiile și 
chimioterapia. Tratamentul în cancer trebuie să fie 
prooxidativ, ceea ce înseamnă că mulţi antioxidanți nu sunt 
benefici, excepţie făcând vitamina C care are un mod atipic 
de acţiune. 


Metalele 


Studiindu-se celula malignă, s-a descoperit că în 
interiorul ei se acumuleaază cantităţi însemnate de fier, 
nichel, cadmiu, crom, zinc, cel din urmă element având rol 
esenţial în proliferarea tumorală. Ele vor fi evitate, iar în 
cazurile de anemie puternică este de preferat transfuzia de 
la membri ai familiei în locul administrării de fier nelegat la 
structuri proteice. 


Vitamina E 


Este un antioxidant puternic cu rol important în 
păstrarea stării de sănătate, reducând riscul apariției multor 
tipuri de cancer, cataractei, bolii Parkinson, dar și cu 
contribuție majoră în tratarea unor afecţiuni, cum ar fi lupus 

eritematos, zona zoster, hemoroizi, ulcer gastric, litiază 
biliară, astm bronșic, fibrom uterin, epilepsie. Însă, în 
situația unui cancer deja instalat, vitamina E se pare că 
sprijină cu precădere activitatea tumorală, în detrimentul 
celulei sănătoase. 


NADH (nicotinamida adenin dinucleotidă) 


Este o coenzimă ce poate fi găsită în toate celulele 
vii, este implicată în reacţiile redox și se sintetizează din 
triptofan (animale și unele bacterii) sau acid aspartic (plante 
și unele bacterii). NADH are câteva roluri în metabolism, 
între care cel mai important este transferul electronilor de la 
o moleculă la alta. Substanța a fost studiată ca posibil 
tratament în boli degenerative, cum ar fi Alzheimer sau 
Parkinson, însă rezultatele la om au ramas neconcludente. 
Cercetări mai recente au evidenţiat și un rol extracelular al 
NADH, fiind implicată în comunicarea dintre celule. Pe piaţă 
se găsește NADH sub formă de tablete, fiind considerată 
benefică în producerea de energie celulară și în 
îmbunătăţirea funcţiilor cerebrale. În cazul unui cancer, se 
pare că substanța se găsește stocată în celula bolnavă, 
fiindu-i necesară în funcţionare. 

Capitolul 30 


Medicina este arta de a păstra sănătatea și, 
eventual, de a vindeca boala survenită în corp 
(Avicenna) 


După cum lesne putem constata în realitatea de zi cu 
zi, medicina nu mai este nici pe departe ceea ce clama 
ilustrul filozof, medic și scriitor arab acum un mileniu. S-a 
îndepărtat de zona artei, sărind cu spor gardul în curtea 
bussinesului, și și-a mutat centrul de greutate de pe 
prevenție pe vindecare. Oricât am vrea să ocolim, n-avem 
cum să nu ne punem un semn de întrebare, oricât de mic. 
De ce pe tot pământul lumea medicală este axată pe 
tratarea bolilor, dar nu desfășoară programe intense și 
sistematice de conștientizare a populaţiei în legătură cu 
măsurile ce trebuie avute în vedere pentru a-și păstra 
starea de sănătate? Este o scăpare nevinovată sau o 
minciună prin omisiune? Fiind vorba de o tendinţă 
globalizată, prima teorie ar fi cel puţin naivă... Probabil că 
sistemul mondial nu este interesat cu adevărat ca omul să 
fie sănătos!...Personal mă pot lăuda cu performanţa de a 
nu-mi fi administrat niciun medicament sau vaccin în ultimii 
cinci ani. Pe cele din urmă, extrem de controversate în 
prezent, le consider de evitat în primul rând din cauza 
compoziției mult mai dure faţă de formele copilăriei mele, 

justificată se pare prin rezistența dezvoltată în timp de 
virusuri și bacterii. Chiar dacă mecanismul lor de acţiona 
este unul simplu, acela de a iniția fabricarea de anticorpi 
prin simularea pătrunderii în organism a unui agent 
patogen, sunt de părere că substanțele componente pot 
face din vaccinuri posibili agresori ai unui organism slăbit 
inclusiv genetic de bombardarea permanentă cu otrăvuri. 
Pe o populaţie vlăguită din punct de vedere imunitar și 
îndopată cu medicamente este evident că organismele 
microscopice care ne dau bătăi de cap au căpătat 
rezistență și comportament cameleonic. Dacă virusurile și 
bacteriile se luptă să contracareze permanent efectul 
substanțelor utilizate pentru a le distruge înseamnă că nu 
medicamentele constituie calea... 


Poate că mai firesc ar fi să ne preocupăm pentru 
formarea și menţinerea unei imunităţi performante, 
capabilă să respingă atacurile. Fiind o formă complet 
normală de apărare, poate că minusculele vieţuitoare n-ar 
mai încerca din răsputeri să se transforme pentru a deţine 
supremația. Sau poate că schimbarea structurală a 
agresorilor ar conduce automat la un update făcut de 
eficientul nostru sistem de apărare... Funcționarea 
organismul nostru se realizează prin angrenaje atât de 
complexe, neînţelese încă de mintea omului, încât nimeni 
nu poate ști ce impact pot avea vaccinurile asupra ADN-ului 
și cum pot influenţa aceste substanțe mecanismele extrem 
de fine ale ființei noastre. 

Apoi, aud mereu din partea susținătorilor fervenţi ai 
vaccinării o teorie pe care nu reușesc în ruptul capului să 
mi-o explic. Din ce motiv imunizarea devine vulnerabilă 
dacă pragul celor vaccinati într-o colectivitate coboară sub 
80%? Dacă vaccinul crește imunitatea specifică prin 
simularea bolii, se presupune că individul ar trebui să fie apt 
spre a face față mai cu seamă celor nevaccinaţi. Dacă ești 
protejat doar într-un mediu controlat, ce rost mai are 
vaccinarea? Logica mea spune simplu că mă vaccinez 
tocmai ca sistemul meu imunitar să poată fi capabil să 
înfrunte boala. Și atunci de ce ar trebui să mă tem de cei 
nevaccinaţi? Ori logica mea șchioapătă, ori politica 
autorităţilor este una de a-i pune în conflict pe adepții 
vaccinului și pe oponenții lor, spre supunerea celor din 
urmă. 


Mi se pare complet agresivă schema vaccinală 
obligatorie  supraîncărcată aplicată  bebelușilor, iar 
introducerea simultană a mai multor substanțe mai cu 
seamă în cazul unei ființe în primele sale etape de 
dezvoltare o consider cel puţin lipsită de înțelepciune... 
Cum poate fi asumată imunizarea unei noi entități în 
primele sale ore de viaţă în condiţiile în care nimeni nu 
cunoaște absolut nimic legat de configuraţia sa, de 
slăbiciunile şi incompatibilităţile pe care le-ar putea 
manifesta? 


Există fără doar și poate variante imunomodulatoare 
din sfera naturistă, homeopată sau combinaţii bacteriene 

care se pot dovedi eficiente. Mă bucur că nu mai sunt în 
situația de a decide să devin părinte. Într-un context atât de 
neprietenos și toxic îți cam moare entuziasmul... 


Lipsa perpetuă de informare onestă, coroborată cu 
chimizarea excesivă a alimentelor, efectele nefaste în timp 
ale accidentelor nucleare, deprecierea calitativă a tuturor 
bunurilor, apetența omului pentru bun, mare, frumos și mult, 
au slăbit generaţiile din punct de vedere al rezistenţei la 
boli. Afecţiunile conduc la aport medicamentos, altă otrăvire 
asumată, și cercul vicios e definitivat. Putregaiul se află 
chiar la informaţia de bază moștenită din tată-n fiu, puţine și 
firave vocile care încearcă să contraatace teoriile deja bine 
înrădăcinate în mintea și obiceiurile individului... În goana ei 
nebună, civilizația a distrus tot ce e natural, omul ajungând 
un obiect sintetic într-o lume nocivă. Mulţi nici nu-și pun 
vreo problemă, continuând să trăiască într-o bulă în care 
hrana n-are cusur, toți medicii ne vor binele, resursele 
planetei sunt inepuizabile, iar guvernele sunt cinstite și ne 
poartă de grijă... Chiar şi cei care realizează scara 
dramatică la care chimizarea ne afectează starea de 
sănătate se simt atât de încolţiţi din toate părţile încât 
consideră că nu prea există cale de ieșire. Cauză din care 
nici nu se mai străduiesc să se împotrivească. Din păcate, 
nu sunt departe de adevăr. Să duci un trai 100% sănătos 
nu mai este posibil nici în vârf de munte, nici în desișul 
codrului. Dar să fim un pic mai atenţi la sursele de alimente, 
la îmbrăcăminte, la apă, la poluarea de orice fel a mediului 

înconjurător ar putea constitui o portiță pentru un pic mai 
bine. Medicamentele de sinteză pot fi înlocuite măcar parţial 
cu corespondenți proveniţi din natură, cu efect similar. 
Trebuie doar puţină preocupare pentru a ne întoarce mai 
aproape de valorile străbunilor noștri. Țăranul, pe vremuri, 
mânca pită, slană și ceapă, dar nu stătea toată ziua la 
birou, ci îşi rupea oasele cu sapa-n mână. Lumea satului nu 
numai că se hrănea cu produsele naturale proprii, dar ţinea 
cu sfințenie posturile care revigorau sănătatea. În mediul 
rural, omul era obligat să fie chivernisit, nu-și permitea să 
taie gaina în fiecare zi, iar porcul de la crăciun trebuia 
raționalizat pentru tot anul. De aceea, carnea constituia cel 
mai adesea luxul de duminică. Cei mai mulţi n-aveau 
nevoie de doctor și pastile, înțelepciunea înaintașilor și 
natura fiindu-le suficiente. În acele vremuri, nici orășeanul 
n-o ducea foarte rău. Agricultura autohtonă care îi asigura 
necesarul de zi cu zi era în parte ecologică. În prezent 
lucrurile sunt radical schimbate și de aici boala care 
pândește la orice pas. Alergiile, bolile autoimune, cancerul 
constituie un flagel care atinge un număr din ce în ce mai 
mare de persoane, multe din ele aflate la vârste foarte 
fragede. 


Perioadă lungă de timp, lumea științifică a considerat 
cancerul ca fiind o boală cu precădere genetică, teorie luată 
în calcul și astăzi în unele cercuri. Otto Warburg a fost 
primul care a emis ipoteza conform căreia boala neoplazică 
are caracter metabolic, mecanismul său de bază fiind 

înlocuirea respirației  intracelulare cu fermentarea 
zaharurilor. Cauzele care conduc la starea deficitară în 
oxigenarea unei celule sănătoase nu pot fi decât bănuite. 
Recent, în cadrul Conferinței internaționale “Nutritia — 
medicina viitorului”, organizată la Cluj-Napoca, prof. dr. 
John lonescu, director ştiinţific şi fondator al Clinicii 
Speciale Neukirchen din Germania şi profesor asociat de 
medicină nutriţională în Austria şi România, spunea: 
Explozia pe care o înregistrăm în cancer în ultimii 40 de ani 
are de-a face tocmai cu chimizarea mâncării şi cu 
acumularea în corp a diverșilor poluanti, de la pesticidele, 
solventii, detergentii şi colorantii cu care venim în contact şi 
până la aliajele metalice dentare sau oalele de gătit din oţel, 
inox, cupru sau aluminiu şi care eliberează zi de zi metalele 
respective (nichel, crom, cositor, cadmiu, fier, plumb, 
mercur, zinc s.a.) în mâncarea gătită pe care o ingerăm. 
Studiile noastre publicate în jurnale medicale europene şi 
americane arată că aceste metale ating nivele maxime în 
tumorile maligne investigate! Prin urmare recomandăm 
folosirea oalelor de ceramică, de sticlă Jena sau de lut. Atât 
stresul oxidativ cât şi stresul psiho-social joacă un rol 
important în slăbirea capacităţilor sistemului imun. Pacienţii 
aflaţi sub un stres continuu acuză boli infecțioase 
recidivante şi prezintă un risc crescut pentru apariţia 
primelor focare tumorale. Dar şi polimorfismele genetice 
care avansează de la o generaţie la alta, în special cele 
privind enzimele de dezintoxicare, pot fi o cauză majoră 

pentru acumularea de substanţe toxice în corp, care la 
rândul lor pot induce stresul oxidativ mai sus amintit. 


Boala nu este ceva care ne invadează din exterior, ci este 
cea mai bună soluţie de supravieţuire a corpului obligat să 
facă faţă situaţiilor pe care chiar noi i le oferim, de aceea 
trebuie să avem permanent grijă să nu creăm premisele 
apariției oricărei disfuncțiuni în propriul organism.. 

Capitolul 31 
Foamea e cel mai bun bucătar 


(proverb românesc) 


Schimbând total stilul de alimentaţie, m-am văzut 
practic obligată să mă resetez și să uit mare parte din tot ce 
acumulasem înainte legat de bucătăreală. Nu sunt un talent 
în domeniu, așa că m-am bucurat că activităţile de tip 
gastronomic s-au simplificat. Am intrat astfel într-o lume 
nouă cu amestecuri și asocieri despre care nici nu-mi 
puteam imagina că există și care, contrar părerii aproape 
generale, pot fi și foarte gustoase cu un pic de preocupare 
și imaginaţie. Ca să nu mai vorbim de timpul petrecut în 
bucătărie, care s-a redus simţitor. Am descoperit că 
aproape nu există preparat așa-zis clasic care să nu poată 
fi realizat în varianta vegetală... 


Lapte de migdale 


Pun la înmuiat timp de câteva ore cantitatea dorită 
de migdale, după care scurg lichidul și pun în blender, 
adăugând apă filtrată. Va rezulta un lichid alb ca pulpa 
fructului și cu particule mai mult sau mai puțin fine, funcţie 
de timpul de mărunțţire și de puterea aparatului utilizat. 
Acesta este laptele și, după părerea mea, are gust mult mai 
bun decât cel de vacă, mai ales dacă e să compar cu 

variantele din magazin. Îl consum ca atare cu cereale sau îl 
utilizez în orice rețetă în care se impune. Are, zic eu, două 
inconveniente: preţul cam piperat al migdalelor și cantitatea 
însemnată de calorii, dar în cazul unui consum cu 
moderație ambele dezavantaje pot fi minimalizate. 


Icre de chia 


Într-un castron pun o mână de semințe adaugând 
apă cât să le acopere. Când sunt gata, amestec cu ulei, de 
obicei de floarea-soarelui presat la rece, suc de lămâie, 
ceapă fin tocată, un praf de sare de Hymalaia. Sunt la fel de 
bune ca icrele de pește și chiar au aceeași textură, întrucât 
când se umflă chia devine alunecoasă și mucilaginoasă. 


Ciorbă falsă de burtă 


Hidratez o cantitate de caju, după care scurg lichidul 
rămas și blenduiesc adăugând apă proaspătă. În paralel, 
toc fâșii ciuperci pleurotus pe care le pun câteva minute la 
foc și adaug un pic de usturoi pisat. Le trag de pe flacără și 
torn laptele de caju, completând cu apă atât cât doresc 
ciorba de deasă. La final, scap un praf de turmeric care va 
da o tentă gălbuie, un pic de sare de Hymalaia și o lingură 
de ulei. Înainte de a fi consumată o dreg după gust cu oțet 
de fructe. Ciupercile pleurotus imită atât de bine burta de 
vită, mai ales dacă sunt tăiate pe lungul lamelelor, încât 
chiar și cei mai pretenţioși recunosc că este o mâncare 
foarte reușită. 

Ruladă raw inspirată din rețeta Oliviei Steer 


Râșnesc 200-250 de grame de caju, iar făina 
rezultată o amestec cu puţin ulei de cocos și un pic de 
miere, funcţie de cât de dulce doresc să fie aluatul. Rezultă 
o cocă pe care o rulez pe hârtie de copt cu sucitorul de 
placinte, dar nu prea subțire ca să nu se crape. Peste foaie 
întind în strat uniform o pastă făcută din ce am la 
îndemână. Pot fi curmale hidratate pisate în amestec cu 
seminţe de mac pentru contrast coloristic sau chiar piure de 
fructe nu prea zemoase. Am experimentat diverse, toate la 
fel de gustoase. Rulez cu grijă cu ajutorul hârtiei de copt și, 
așa învelită, rulada merge la frigider pentru a deveni fermă. 
După câteva ore feliez prin hârtie cu ajutorul unui cuțit 
fierăstrău în bucăţi grosuțe, ca nu cumva să se 
dezintegreze și să le stric aspectul. Nu necesită mult timp și 
nici cine știe ce talente extraordinare ca în cazul 
cozonacului și îl poate înlocui cu succes la orice sărbătoare. 


Bomboane Raffaello ultrarapide 


Amestec o cană de fulgi de cocos cu câteva linguri 
de ulei de cocos și puţină miere, funcţie de gust. Dacă am 
prin sertar, pun și un pic de esenţă de vanilie, omogenizez 
bine și depozitez la frigider cel puţin jumătate de oră. Din 
compoziţie realizez bilute în mijlocul cărora pun o migdală. 
Uneori, în compoziția bomboanelor adaug pastă de curmale 
hidratate, dacă se întâmplă să am prin bucătărie...Sunt 
foarte bune și se fac cât ai clipi, cu minim efort. 

Ciocolată de casă 


Pulpa unui avocado bine copt o fac piure și o 
amestec cu o banană, adaug câteva linguri de pudră de 
roșcove (carob), un pic de miere, după gust, și omogenizez 
bine. În pasta rezultată picur un strop de ulei esenţial, 
funcţie de aroma pe care o doresc. Mie îmi plac 
extravaganţele, de aceea cel mai adesea folosesc menta, 
iar ciocolata o fac amaruie bine cu o cantitate sporită de 
carob. O pun la frigider să se întărească, deși nerăbdătorii o 
consideră la fel de bună și imediat ce e gata. 


Pâinicuţe din semințe, fără drojdie și fără coacere 


Rășnesc seminţe din care am la îndemână (in, 
dovleac, floarea-soarelui, susan, evident crude), iar făina 
rezultată o umectez ca să se lege, adaug un pic de ulei de 
cocos, susan întreg, boabe de grâu germinat, dacă se 
întâmplă să am, și ușoare urme de condimente (eu prefer 
chimenul întreg). Compoziţia o fac bile pe care le bat bine 
între palme ca să iasă subțiri și le așez pe fâșii tăiate din 
hârtie de copt pe care le amplasez iarna pe calorifer și vara 
pe pervaz. Când constat că sunt uscate pe o parte, le 
întorc, iar la final le depozitez într-o pungă de hârtie unde 
pot fi păstrate și două săptămâni. În lipsa pâinii obișnuite, 
ele ajută mai ales ca suport pentru icre, zacuscă, fasole 
bătută. 

Brânza de soia 


Pun la hidratat o cană de soia boabe, după ce am 
curăţat-o de eventuale impurități și am spălat-o. Scurg 
lichidul rămas, spăl din nou soia și o pun în blender cu o 
cantitate suficientă de apă proaspătă, ca să nu risc să iasă 
fum din aparat. În paralel, pe foc așez o oală cu capacitate 
mare (6-8 litri) în care pun cam 2 litri de apă. Când se 
înfierbântă bine adaug și pasta de soia din blender, stând 
permanent cu ochii pe oală întrucât compoziţia face spumă 
ce tinde să dea pe-afară și trebuie calmată cu ploiță de apă 
rece. După aproximativ 15 minute, peste lichidul ce fierbe 
torn zeama unei lămâi sau o linguriţă de sare nigari (chiar 
ambele) pentru a-l obliga să se taie și trag deoparte ţinând 
acoperit cu capac. Când se răcește, scurg bine prin presare 
lichidul verzui rezultat în urma îmbrânzirii cu ajutorul unui 
tifon pus în două pentru a rezista. Gustul brânzei de soia 
este foarte versatil, pretându-se la multe combinații. Zeamă 
de lămâie, ulei de floarea-soarelui, bucăţi de măsline, 
turmeric, piper, boia, ardei gras, ardei iute, verdeață, ceapă 
verde și altele. Eu o folosesc ca atare, vara așezată pe pat 
de ardei kapia, umplutură pentru dovlecei la cuptor, sau la 
plăcintele cu praz, urzici, ștevie, spanac. Dacă îmi doresc și 
lapte, atunci înainte de a tăia compoziţia scot din lichidul alb 
cantitatea care-mi trebuie. 

Vin după rețetă mănăstirească 
3,5 litri vin roșu de ţară 

2,5 kg miere polifloră de mai 

1,5 kg de aloe vera veche de 3-5 ani 


Frunzele de aloe se mărunţesc, se pun în vinul amestecat 
cu miere, totul se varsă într-un borcan de sticlă și se ţine la 
macerat 10 zile în întuneric. Se administrează câte o lingură 
de trei ori pe zi, cu două ore înainte de masă. Tratamentul 
se face o lună și după o pauză se reia. 


Muștar 


Râșnesc 4-5 linguri de semințe de muștar, iar făina 
rezultată o amestec cu o lingură-două de miere, cam două 
linguri de vin alb parfumat sau bere, aproximativ o lingură 
de oțet de mere sau alte fructe și o cantitate de seminţe de 
muștar întregi, funcţie de preferință (mie îmi place muștarul 
tip Dijon). Dacă am prin bucătărie, adaug semințe de 
fenicul, mărar, coriandru (măcinate) sau hrean ras pentru o 
variantă foarte iute. Dacă doresc o intensificare a culorii, 
presar şi un praf de turmeric. Funcție de aspect, pot adăuga 
și un pic de amidon de porumb, dacă e întâmplător prin 
preajmă. Omogenizez bine, pun în borcan și las la macerat 
la temperatura camerei. După trei-patru zile, dacă mi se 
pare că e încă aspru la gust îl mai las o zi-două după care îl 

transfer la frigider unde rezistă în bune condiţii și 2-3 
săptămâni. 


Ketchup 


În ce privește sosul de tomate tip ketchup făcut în 
casă, libertatea de a improviza e și mai mare. Pun într-o 
oală o cantitate de bulion (de preferat home made, fără 
aditivi), diluez un pic cu apă și adaug cu multă măsură boia, 
praf de usturoi, oțet, făină de muștar, sare, piper, turmeric. 
Uneori ca să aibă aspect mai cremos, îl ajut și cu puțin 
amidon de porumb, iar dacă îl folosesc pentru pizza 
marguerita, pun și un pic de busuioc și oregano. 


Maioneză 


Pentru a realiza o maioneză savuroasă, extrem de 
ușor de făcut și de digerat, mă servesc de 200 de grame de 
caju înmuiat și scurs, zeama unei lămâi, puţină apă și un 
praf de turmeric pentru culoare, sare fină neiodată 
Hymalaia, le omogenizez bine și sosul e gata. La rece a 
rezistat și 3-4 zile. În varianta cu lapte, acesta înlocuiește 
caju, iar în timpul blenduirii se adaugă treptat și ulei presat 
la rece pentru a-i da consistenţă. Dacă am la îndemână 
lapte de soia (atunci când fac brânză tofu, nu din comerţ) 
apelez la el. 


Sunt doar câteva dintre reţetele minunate descoperite cu 
ocazia schimbărilor din viața mea și care m-au șocat plăcut 
pentru că înainte habar n-aveam că așa ceva poate exista. 

Capitolul 32 
Singurul lucru pe care îl știu e că nu știu nimic 


(Socrate) 


O cunoștință mi-a trimis cartea „Cancerul ca boală 
metabolică. Despre origini, management și prevenţie în 
cancer” a cercetătorului Thomas Seyfried. Am rămas 
stupefiată să aflu parcurgându-i rândurile că în dieta 
ketogenă contează enorm de mult cantitatea. Mi-am amintit 
cu amărăciune cum îmi umpleam buzunarele cu nucifere și 
seminţe pentru saţietate și am realizat ce ușor poţi merge 
pe drumul pierzaniei convins fiind că ai ales cea mai 
corectă cale. 


Studiile au arătat că o cantitate mare de ketogenă 
face ca nivelul de glucoză din sânge să rămână ridicat, 
hrănind cancerul. Deci, și în acest caz se aplică principiul 
“Mai puţin înseamnă mai mult”. În mod corect, carbohidrați 
trebuie să se situeze sub 12 g pe zi, iar cantitatea de 
proteină zilnică să nu depășească 0,8-1,2 g/kg corp. 
Măsurarea ketonelor trebuie făcută din sânge și nu din 
urină, aceasta putând fi realizată cu ajutorului unor 
glucometre care măsoară și ketonemia. Un nivel de glucoză 
situat între 55-65 mg/dL și unul al ketonelor de 4-7mM 
constituie în opinia lui Seyfried formula adecvată pentru 
regresia tumorală. Adică alimentaţia nu numai că trebuie să 
fie aproape total lipsită de glucoză și fructoză, dar trebuie 

să asigure organismului doar limita subzistenţei. Includerea 
de esteri cetonici în dietă poate fi de folos, considerându-se 
a avea rol chimioterapic. Îngrijorarea privind aportul de 
esteri care poate ridica nivelul ketonelor la 15-20 mM rezidă 
din teama de acidoză, însă s-a demonstrat că în situaţia 
unei fiziologii normale, adică nondiabetică, ketonele nu se 
acumulează în corp, ci se excretă în urină. Dieta cu aport 
redus a fost testată în paralel cu diverse substanțe ce au 
drept ţintă reducerea nivelului de glucoză și glutamină din 
sânge, cum ar fi 2  deoxiglucoza, ionidamina, 3 
bromopiruvatul, imatinibul, oxitiamina, 6 aminonicotinamida, 
dicloracetatul și resveratrolul. Se apreciază că metforminul, 
medicament utilizat cu succes în diabetul de tip 2 ar putea fi 
folosit și în cancer. Tot cu scopul de a reduce cantitatea de 
glucoză ar putea fi utilizată somatostatina, cu un răspuns 
chiar mai favorabil decât în cazul  metforminului. 
Cercetătorul susține, de asemenea, că fenilbutiratul este un 
medicament relativ netoxic ce poate reduce glutamina, 
acest metabolit energetic major pentru multe celule 
tumorale necesar în sintetizarea citokinelor implicate în 
cașexie. O altă pistă luată în calcul este stimularea 
fagocitozei cu ajutorul clorochinei, folosită în mod curent în 
tratarea malariei,  poliartritei reumatoide și  lupusului 
eritematos diseminat. Această substanță a demonstrat 
bune rezultate în cazul unui cancer extrem de agresiv al 
creierului — glioblastomul. Sunt bucuroasă să aflu că există 
eforturi spre a se găsi soluții pentru acest flagel numit 
cancer, care curmă prematur atâtea vieţi. Din păcate, 

informațiile rămân puţin cunoscute, iar drumul până la 
punerea în practică - extrem de lung. În timpul ăsta mor 
oameni fără a li se oferi posibilitatea de a testa ceea se 
consideră a avea un oarecare potenţial în mai buna 
gestionare a bolii. De aceea nebunii ca mine n-au altă 
șansă decât să-și ia soarta în propriile mâini. 


Bineînţeles că imediat mi-am propus să 
experimentez varianta despre care vorbește Seyfried. M-am 
înviorat gândindu-mă că poate în sfârșit voi veni de hac 
durerii anorectale extrem de sâcâitoare pe care nici postul 
total de trei săptămâni și nici perfuziile cu vitamina C n-au 
reuşit s-o descurajeze. În momentul imediat următor am 
început să studiez compoziția nutrițională a alimentelor, 
alcătuindu-mi meniul pentru a doua zi. 


Mi-am imaginat că hrana e puţină, însă când am văzut cât 
înseamnă 12 grame de carbohidrați și 60 de g de proteină, 
am realizat ce crudă e realitatea. O sută de grame de varză 
proaspătă conţine aproximativ 6 g carbo, ceva mai mult de 
1 g de proteină și 23 de calorii. O sută de grame de morcov 
are aproape 10 g carbo și cam un gram de proteină. Bun... 
Respect nivelul de carbohidrați, dar cum reușesc să ating în 
același timp cantitatea de proteină? Cu caloriile e mai 
simplu, le pot completa cu ajutorul uleiurilor. O lingură de 
ulei de cocos = aproximativ 130 de calorii. O sută de grame 
de migdale înseamnă un aport de peste 20 de grame de 
proteină, dar la fel de multe de carbohidrați... Idem celelalte 
seminţe și nucifere. Greu să le împaci pe toate! 

Am început cu 200 de g de spanac preparat cu un 
pic de leurdă, roșii, suc de lămâie și ulei de cocos. A doua 
zi — 200 de g de varză cu ulei de floarea-soarelui presat la 
rece. A treia zi — 50 g de nuci, 10 măsline, 100 g tofu, 100 
g de spanac și 2 linguri de ulei de cocos. Era, fără doar și 
poate, extrem de puţină hrană. Am realizat că în ritmul ăsta 
fie nu mai ies din casă când bate vântul, fie port o cărămidă 
în poșetă... Și am conchis, întorcând pe toate părţile 
schemele nutritionale, că este imposibil să ţii ketogena 
austeră complet vegetariană. Sunt necesare alimente 
bogate în proteine și lipsite de carbohidrați pentru a 
echilibra balanţa. Este adevărat că și Seyfried în lucrarea 
sa face referire la aport nonvegetal. Și am decis să duc 
experimentul mai departe completând meniul cu lactate, 
ouă și pește. Mă simțeam cam hămesită și posibilitatea 
asta ivită nesperat mă bucura în străfundul inimii... N-am 
fost niciodată o împătimită în ce privește carnea, dar gândul 
la lactate mă încălzea pe dinăuntru... Brânza mi-a plăcut 
dintotdeauna, chiar și în cele mai ciudate combinații: cu 
pepene, struguri, diverse salate. lar acum, după aproape 
cinci ani în care produsele din lapte n-au prea poposit pe 
masa mea, pot spune că resimt o poftă teribilă și greu de 
reprimat. Imediat, prin persoane de încredere mi-am 
procurat marfă proaspătă și naturală de la mama ei. 

Capitolul 33 
Cineva, acolo, sus, mă iubește... 


Mai e puţin și se împlinește un an de la instalarea 
durerii anorectale. Când zice omul că-l doare-n fund 
sugerând nepăsarea, habar n-are ce vorbește... E un 
simptom care mă sâcâie, mă contrariază, îmi ridică multe 
semne de întrebare... Mă simt neliniștită necunoscându-i 
cauza. Au fost destule dăţile în care am decis că trebuie 
făcută o colonoscopie ca să știu cum stau lucrurile. Veștile 
proaste au în ce mă privește capacitate mobilizatoare, deci 
poate că n-ar strica să fiu puţin zgâlțâită, dacă situaţia nu e 
prea roz... Mă ţine în loc doar gândul că este posibil să 
intru într-o morișcă mare consumatoare de resurse care să 
mă conducă la un moment dat spre RMN-uri, soluţii de 
contrast și alte chestii din astea cu care nu sunt de acord. 
Disconfortul se află în zona aia, dar nu-mi garantează 
nimeni dinainte că are legătură neapărat cu intestinul. Și 
atunci fac colonoscopie, deloc plăcută fără anestezic, și 
dacă rezultatul e neconcludent extind investigația la 
vecinătăți și tot așa, din aproape în aproape... Aș vrea să 
știu ce e, dar voi afla oare adevărul? Câte examene, eforturi 
financiare și pierdere de vreme pe la ușile cabinetelor ar fi 
necesare pentru a afla cauza care generează durerea asta 
de atâta amar de vreme? Nu-mi place incertitudinea, e de 
bine sau de rău, vreau să știu. Însă, oricât de tentată am 
fost să demarez investigaţiile, mi-am pus totuși întrebarea 

de bază. Cum mă ajută rezultatele? Ce fac dacă are 
legătură cu diagnosticul de acum cinci ani, fiind o recidivă? 
Evident, voi întreprinde măsuri severe de contracarare. Din 
cele naturale, evident. Aș accepta extirparea unei tumori? 
Nu cred. Poate doar dacă ar fi atât de mare încât să 
obtureze total și imediat canalul de evacuare... Și nici 
atunci înainte de a mai încerca un post sau o cură intensivă 
cu vitamina C. Dacă este o infecţie, voi aborda tratamente 
clasice? Nu, fără doar și poate aș trece pe substanţe cu 
puternic efect antibiotic: propolis și usturoi. În concluzie, la 
ce m-ar ajuta rezultatele? N-aș mai pluti în incertitudine ca 
acum, deși nici asta nu e sigur, și aș aplica terapiile cu mai 
multă convingere. Merită banii și timpul? Eu zic că nu. Fiind 
o fire analitică, adesea când nu știu ce cale să iau, pun 
două coloane pe o foaie de hârtie, una pentru avantaje și 
cealaltă pentru dezavantaje, încercând la rece să depășesc 
etapa emoţională. Argumentele care se dovedesc a fi mai 
numeroase și mai forte înclină balanţa. Dar la logică și 
introspecţie apelez tot timpul. Concluziile nu au precizia 
microscopului, dar mă ajută să mă luminez cât de cât. Ce 
știu eu despre istoricul acestei dureri, contextul în care a 
apărut și alte simptome asociate? S-a instalat din senin și 
are caracter nevrotic. Sigur are legătură cu terminaţiile 
nervoase din zonă, am învăţat din experienţă să fac 
distincţie între o durere cu nerv la origine, cum e cea 
propagată pe osul piciorului în sciatică sau de la erupția 
herpetică. După debutul ei, nu la mult timp, am avut dureri 
în aria bazinului, caracteristice unei infecţii urinare sau 

genitale. Orice femeie care a avut la viața ei măcar o cistită 
știe despre ce vorbesc. Disconfort, senzaţie de inflamare a 
organelor, micţiune frecventă. La dozele mari de vitamina C 
au dispărut. Dar durerea din dos a rămas neclintită.. Pereții 
vaginali iritaţi din cauza lipsei de lubrifiere, îmi spun că 
acolo se manifestă un dezechilibru major. Lucrul ăsta îl 
sesizam în timpul puseului herpetic, după care lucrurile 
reveneau la normal. Acum însă starea s-a permanentizat. 
De când cu durerea, simptomele precursoare erupției 
herpetice nu se mai fac simţite pe osul piciorului sau la 
încheietura mâinii, ca de obicei. Virusul și-a schimbat 
strategia, atacă pe mutește... Poate că afectează alte 
perimetre pe interior și implicit inervaţia aferentă. Deci, ori 
este o infecţie puternică atenuată într-o oarecare măsură de 
perfuziile cu vitamina C, ori virusul herpetic s-a cantonat și 
în alţi centri nervoși. Sau este ceva mai serios decât atât. 
Mucoasa  vaginală este sublimă, dar lipsește cu 
desăvârșire, iar cea a colonului pare să fie și ea perturbată, 
dacă ţin cont de senzaţia de dificultate în alunecarea 
materiilor la evacuare. La momentul apariţiei durerii, nu mai 
făcusem spălături sistematice de aproape un an, deci 
mucusurile ar fi avut teoretic suficient răgaz să se refacă. 
Ca particularitate interesantă, în timpul somnului durerea 
dispare. N-are legătură cu poziţia, ci doar cu somnul. Când 
mă trezesc dimineaţa fără urmă de suferință, savurez 
momentele și aș opri timpul în loc. Imediat înflorește 
speranţa. Poate de data asta durerea nu mai revine. Dar, 
ca și cum ar descoperi că am deschis ochii, curând 

disconfortul își face simțită prezenţa. Ce poate fi? 
Megadozele de vitamina C, chiar dacă nu au urmat un 
program strict și intensiv, n-au putut să-i vină de hac. Postul 
total de 21 de zile, la fel. Dacă e o recidivă, n-are cum să nu 
existe niciun fel de reacţie la terapii extrem de dure. Sau 
mai ştii? Dacă e asociată și cu infecţie? Riordan spune că 
lipsa unui răspuns favorabil la megadoze de vitamina C 
intravenos se poate înregistra în caz de infecţie. 


Cum vrei tu, Doamne... Nu am altă soluţie decât să 
mă supun voinţei tale, ca orice muritor. Nu mă descurajez. 
Dar conștientizez mai profund că viața se poate sfârși 
oricând, motiv pentru care mi-am făcut o listă scurtă cu 
lucrurile pe care aș dori să le mai realizez în trecerea mea 
pe pământ. Încerc, fără a fi obsedată de asta, să nu pierd 
timp în a le duce la îndeplinire 


Am diversificat alimentația. Eeee, e altceva. 
Ketogena, chiar în forma ei dură, în condiţiile introducerii 
proteinei din ou, lactate și pește, e mult mai ușor de 
suportat... Mai cu seamă brânza și iaurtul mă aranjează... 
Am așa un apetit pentru ele, că le-am făcut vedete în toate 
meniurile... După câteva zile remarc că durerea din zona 
unde greu ajunge soarele nu mai e așa agasantă și ia 
pauze și când sunt trează!. La alte câteva zile a dispărut 
complet. Am fost surprinsă, dar n-am îndrăznit să mă bucur 
prea tare. Să nu fie cumva o minune din aia care ţine trei 
zile... M-am gândit că este, fără dubiu, efectul bacteriilor din 
lactate care au lucrat la refacerea florei. Şi imediat am 

hotărât să suplimentez măsurile cu clisme cu zer și 
introducerea, seară de seară, timp de două săptămâni a 
unei cantități de iaurt natural în cavitatea vaginală. 
Totodată, am decis să iau doze mari de tinctură de propolis 
și usturoi. Din prima, cam două linguri pe zi, iar din 
concentratul de usturoi făcut de mine — un sfert de cană 
diluat cu apă. Ori la bal, ori la spital! 


Rezultatul a fost spectaculos. Mucoasele s-au 
refăcut, iar durerea a devenit amintire... Dumnezeu mă 
iubește și continuă să mi-o arate. Cum să nu fiu 
recunoscătoare? Cum să consider că totul e pură 
întâmplare? Eram atât de chitită pe alimentaţia vegetală, 
încât dacă n-aș fi intrat în posesia informaţiilor lui Seyfried 
ca să ajung să experimentez ketogena cu lactate, situaţia 
nu ar fi fost cea de acum. Sunt convinsă că studiul China 
are dreptate în privinţa lactatelor. Însă în situaţia unor 
dezechilibre ale florei, cred că lactatele fermentate fac 
minuni, același efect benefic avându-l și varza murată, dar 
și toate legumele conservate doar cu sare. Exact ce mi-a 
lipsit mie timp de aproape cinci ani. Primele pentru că n-au 
facut parte din alimentaţie, iar celelalte din cauza cantităţii 
mari de sare, de care eu mă feresc permanent. Și ca 
lucrurile să fie și mai ciudate, atacul herpetic din această 
perioadă și-a reluat vechile obiceiuri, trimițând din nou 
înaintași nesuferiţi pe încheieturile și oasele mele. Nu-i 
nimic, am luat-o ca pe o reîntoarcere la normal. 


Uufff, taci, că-i de bine... 

Sunt un om obișnuit. Unul din cei care cred cu 
tărie că divinitatea ne-a oferit cadou tot ce este 
necesar spre a ne vindeca de orice suferinţă. 
Toate acestea sunt gratis. În noi și în natură. În 
minte, în inimă, în toate elementele văzute și 
nevăzute ale universului a cărui parte suntem. 
Experiențele legate de terapiile alternative le 
împărtășesc cu intenția sinceră ca ele să 
constituie puncte de pornire și jaloane în 
documentarea personală pentru cei care poate 
doresc să le abordeze. Suntem entităţi unice, cu 
un parcurs individualizat și în permanentă 
transformare, iar decizia de a încerca astfel de 


terapii trebuie să fie una strict personală și 


asumată. Întâi, cartea constituie pentru mine o 


provocare. Apoi, dacă se va întâmpla ca ea să 
ajute vreun semen să găsească mai ușor calea 


cunoașterii de sine, cu atât mai bine... 


